(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΛΖ΄

Τετάρτη 30 Νοεμβρίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το 2ο Γενικό Λύκειο Καματερού, το 19ο Δημοτικό Σχολείο Νέας Ιωνίας, το Γενικό Λύκειο Αγίου Στεφάνου Αττικής, το 5ο Λύκειο Ζωγράφου, το Γυμνάσιο Τροπαίων Αρκαδίας, το 1ο Γυμνάσιο Λιβαδειάς, το Γυμνάσιο Βλαχιώτη Λακωνίας και το 1ο Γενικό Λύκειο Σπάρτης, σελ.   
3. Επί διαδικαστικού θέματος, σελ.   
4. Επί προσωπικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Ανακοίνωση του δελτίου επικαίρων ερωτήσεων της Πέμπτης 1 Δεκεμβρίου 2016, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Συζήτηση επί της αρχής, των άρθρων και των τροπολογιών και του συνόλου του σχεδίου νόμου του Υπουργείου Οικονομίας και Ανάπτυξης: «Νέο θεσμικό πλαίσιο για την άσκηση οικονομικής δραστηριότητας και άλλες διατάξεις», σελ.   
2. Κατάθεση Εκθέσεως Διαρκούς Επιτροπής:

Η Διαρκής Επιτροπή Παραγωγής και Εμπορίου καταθέτει την Έκθεσή της, στο σχέδιο νόμου του Υπουργείου Οικονομίας και Ανάπτυξης: «Νέο θεσμικό πλαίσιο για την άσκηση οικονομικής δραστηριότητας και άλλες διατάξεις», σελ.   
   
ΠΡΟΕΔΡΕΥΟΝΤΕΣ

ΒΑΡΕΜΕΝΟΣ Γ. , σελ.  
ΚΑΚΛΑΜΑΝΗΣ Ν. , σελ.  
ΚΡΕΜΑΣΤΙΝΟΣ Δ. , σελ.  
ΛΑΜΠΡΟΥΛΗΣ Γ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΑΡΑΜΠΑΤΖΗ Φ. , σελ.  
ΒΑΚΗ Φ. , σελ.  
ΒΑΡΕΜΕΝΟΣ Γ. , σελ.  
ΚΑΚΛΑΜΑΝΗΣ Ν. , σελ.  
ΚΕΦΑΛΟΓΙΑΝΝΗΣ Ι. , σελ.  
ΚΡΕΜΑΣΤΙΝΟΣ Δ. , σελ.  
ΚΩΝΣΤΑΝΤΙΝΟΠΟΥΛΟΣ Ο. , σελ.  
ΛΑΖΑΡΙΔΗΣ Γ. , σελ.  
ΛΑΜΠΡΟΥΛΗΣ Γ. , σελ.  
ΛΟΒΕΡΔΟΣ Α. , σελ.  
ΜΑΡΔΑΣ Δ. , σελ.  
ΜΠΑΡΚΑΣ Κ. , σελ.  
ΠΑΠΠΑΣ Χ. , σελ.  
ΤΣΙΑΡΑΣ Κ. , σελ.  
ΧΑΡΙΤΣΗΣ Α. , σελ.  
  
Β. Επί προσωπικού θέματος:  
ΚΩΝΣΤΑΝΤΙΝΟΠΟΥΛΟΣ Ο. , σελ.  
ΜΑΡΔΑΣ Δ. , σελ.  
  
Γ. Επί του σχεδίου νόμου του Υπουργείου Οικονομίας και Ανάπτυξης:  
ΑΜΥΡΑΣ Γ. , σελ.  
ΑΡΑΜΠΑΤΖΗ Φ. , σελ.  
ΑΥΛΩΝΙΤΟΥ Ε. , σελ.  
ΒΑΚΗ Φ. , σελ.  
ΒΑΡΔΑΛΗΣ Α. , σελ.  
ΒΡΑΝΤΖΑ Π. , σελ.  
ΔΑΝΕΛΛΗΣ Σ. , σελ.  
ΘΕΟΧΑΡΗΣ Θ. , σελ.  
ΚΑΡΑΘΑΝΑΣΟΠΟΥΛΟΣ Ν. , σελ.  
ΚΑΡΑΚΩΣΤΑ Ε. , σελ.  
ΚΑΡΑΜΑΝΛΗΣ Κ. του Αχ. , σελ.  
ΚΑΤΣΙΑΝΤΩΝΗΣ Γ. , σελ.  
ΚΕΓΚΕΡΟΓΛΟΥ Β. , σελ.  
ΚΕΦΑΛΟΓΙΑΝΝΗΣ Ι. , σελ.  
ΚΟΝΣΟΛΑΣ Ε. , σελ.  
ΚΟΥΚΟΔΗΜΟΣ Κ. , σελ.  
ΚΟΥΤΣΟΥΚΟΣ Γ. , σελ.  
ΚΩΝΣΤΑΝΤΙΝΟΠΟΥΛΟΣ Ο. , σελ.  
ΛΑΖΑΡΙΔΗΣ Γ. , σελ.  
ΛΟΒΕΡΔΟΣ Α. , σελ.  
ΜΕΓΑΛΟΜΥΣΤΑΚΑΣ Α. , σελ.  
ΜΗΤΑΡΑΚΗΣ Π. , σελ.  
ΜΠΑΚΟΓΙΑΝΝΗ Θ. , σελ.  
ΜΠΑΛΩΜΕΝΑΚΗΣ Α. , σελ.  
ΜΠΑΣΙΑΚΟΣ Ε. , σελ.  
ΜΠΟΥΚΩΡΟΣ Χ. , σελ.  
ΟΥΡΣΟΥΖΙΔΗΣ Γ. , σελ.  
ΠΑΝΑΓΙΩΤΑΡΟΣ Η. , σελ.  
ΠΑΠΑΗΛΙΟΥ Γ. , σελ.  
ΠΑΠΠΑΣ Χ. , σελ.  
ΡΑΠΤΗ Ε. , σελ.  
ΣΤΥΛΙΟΣ Γ. , σελ.  
ΤΖΑΚΡΗ Θ. , σελ.  
ΧΑΡΙΤΣΗΣ Α. , σελ.  
ΧΑΤΖΗΔΑΚΗΣ Κ. , σελ.  
  
ΠΑΡΕΜΒΑΣΕΙΣ:  
ΚΟΥΚΟΔΗΜΟΣ Κ. , σελ.  
ΠΑΠΑΔΟΠΟΥΛΟΣ Ν. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΛZ΄

Τετάρτη 30 Νοεμβρίου 2016

Αθήνα, σήμερα στις 30 Νοεμβρίου 2016, ημέρα Τετάρτη και ώρα 10.12΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, καλησπέρα σας, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 29-11-2016 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΛΣΤ΄ συνεδριάσεώς του, της Τρίτης 29 Νοεμβρίου 2016, σε ό,τι αφορά την ψήφιση στο σύνολο του σχεδίου νόμου: «Απλοποίηση διαδικασιών σύστασης επιχειρήσεων, άρση κανονιστικών εμποδίων στον ανταγωνισμό και λοιπές διατάξεις»)

Βλέπω εδώ μόνο έναν εορτάζοντα Αντρέα, τον κ. Λοβέρδο. Να του ευχηθούμε «χρόνια πολλά» και σε όσους γιορτάζουν βεβαίως, Ανδρέες και Ανδριανές, στη Βουλή, Βουλευτές, συνεργάτες, εργαζόμενους, αστυνομικούς.

Πριν μπούμε στην ημερήσια διάταξη, έχω να κάνω μία ανακοίνωση προς το Σώμα:

Η Διαρκής Επιτροπή Παραγωγής και Εμπορίου καταθέτει την έκθεσή της, στο σχέδιο νόμου του Υπουργείου Οικονομίας και Ανάπτυξης «Νέο θεσμικό πλαίσιο για την άσκηση οικονομικής δραστηριότητας και άλλες διατάξεις».

Επίσης έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα μαθητές και μαθήτριες, καθώς και δύο συνοδοί εκπαιδευτικοί από το 2ο Γενικό Λύκειο Καματερού.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Πέμπτης 1 Δεκεμβρίου 2016.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 213/15-11-2016 επίκαιρη ερώτηση της Βουλευτού Αιτωλοακαρνανίας του Συνασπισμού Ριζοσπαστικής Αριστεράς κ. Μαρίας Τριανταφύλλου, προς την Υπουργό Τουρισμού, σχετικά με την ολοκλήρωση του έργου της μαρίνας Μεσολογγίου.

2. Η με αριθμό 226/18-11-2016 επίκαιρη ερώτηση του Βουλευτή Β΄ Αθηνών της Νέας Δημοκρατίας κ. Γεράσιμου Γιακουμάτου, προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την μη καταβολή του εφάπαξ στους δικηγόρους των Αθηνών.

ΑΝΑΦΟΡΕΣ-ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 572/21-10-2016 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου, προς τον Υπουργό Αγροτικής Ανάπτυξης και Τροφίμων, σχετικά με τις διαδικασίες και την υλοποίηση του έργου εκτροπής του Πλατύ ποταμού για την ενίσχυση του φράγματος Φανερωμένης.

Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομίας και Ανάπτυξης: «Νέο θεσμικό πλαίσιο για την άσκηση οικονομικής δραστηριότητας και άλλες διατάξεις».

Η Διάσκεψη των Προέδρων στη συνεδρίασή της στις 25 Νοεμβρίου 2016 αποφάσισε τη συζήτηση του νομοσχεδίου σε μία συνεδρίαση.

Προτείνω η συζήτηση να γίνει ενιαία επί της αρχής, επί των άρθρων και των τροπολογιών. Μέχρι στιγμής έχουν κατατεθεί τρεις βουλευτικές τροπολογίες. Επίσης, η συζήτηση θα είναι ανοικτή. Δηλαδή, όποιοι συνάδελφοι επιθυμούν να ομιλήσουν, αυτό θα γίνει με ηλεκτρονική εγγραφή, που θα ξεκινήσει μόλις ανέβει στο Βήμα η κ. Τζάκρη και θα κλείσει μόλις κατέβει από το Βήμα η κ. Μπακογιάννη. Δεν βάζουμε όριο συζήτησης, γιατί δεν ξέρουμε ακόμα πόσοι θα εγγραφούν. Αφού δούμε πόσοι εγγραφούν, τότε μπορούμε να βάλουμε περίπου την ώρα που θα τελειώσει η σημερινή συνεδρίαση.

Ο κύριος Υπουργός δήλωσε ότι θέλει να ακούσει πρώτα τους γενικούς εισηγητές και ειδικούς αγορητές και θα μιλήσει αμέσως μετά. Έπειτα θα ακολουθήσουν οι Κοινοβουλευτικοί Εκπρόσωποι.

Υπάρχει κάποια αντίρρηση επί της διαδικασίας;

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, το ανέφερα και χθες. Βέβαια, η χθεσινή διαδικασία ήταν της οργανωμένης συζήτησης για σχέδιο νόμου με κατεπείγοντα χαρακτήρα. Σήμερα είναι πιο διευρυμένο το πλαίσιο. Έχουμε μεγαλύτερες δυνατότητες και ευκαιρίες.

Αυτό το σχέδιο νόμου, που αφορά τις αδειοδοτήσεις, δηλαδή την κατ’ ουσίαν δυνατότητα εισόδου στην αγορά εργασίας, στην επιχειρηματικότητα, στην οικονομική ζωή, εμπεριέχει ένα πρώτο μέρος, το οποίο είναι πάρα πολύ κρίσιμο. Θα μπορούσε να είναι και χρήσιμο για τη λειτουργία της οικονομίας από αύριο το πρωί.

Κύριε Πρόεδρε, για να μην είναι οι Υπουργοί οι εκφραστές λόγου της γραφειοκρατίας, της πιο λεπτομερούς και της πιο αντιδραστικής στην οικονομική δραστηριότητα, θα έπρεπε η Βουλή να αποκτήσει συνείδηση του τι ψηφίζει. Μπορεί η επιτροπή να απεδέχθη την πρόταση της Διάσκεψης των Προέδρων -όλα αυτά έγιναν σωστά, κατά τον Κανονισμό-, αλλά το κυρίαρχο Σώμα πρέπει να δει ότι οι ευκαιρίες για να ψηφίσουμε τέτοια σχέδια νόμου, που μπορεί να είναι χρήσιμα, είναι πάρα πολύ λίγες. Είναι ελάχιστες. Και αυτή ίσως είναι η κορυφαία.

Είναι λάθος να το πηγαίνουμε σε μίας ημέρας συζήτηση, γιατί μπορεί να αναδειχθούν προβλήματα που έχουν τα πρώτα άρθρα αυτού του νόμου, τα οποία αν η Κυβέρνηση τα δει αλλιώς, θα απελευθερώσει δυνάμεις της οικονομίας.

Εισηγούμαι, λοιπόν, να τοποθετηθούν οι Κοινοβουλευτικές Ομάδες και να αλλάξουμε αυτή τη διαδικασία. Επικαλούμαι το άρθρο 109, παράγραφος 5 του Κανονισμού. Ειδάλλως, έρχεται εδώ ο Υπουργός, ως εκπρόσωπος της γραφειοκρατίας και όχι της διοίκησης, και μας εισηγείται πράγματα που δεν θα σημάνουν τίποτα για την οικονομία τα επόμενα δύο χρόνια τουλάχιστον.

**ΠΡΟΕΔΡΕΥΩΝ (Νικήτας Κακλαμάνης):** Κύριε Λοβέρδο, όπως ξέρετε, βεβαίως αυτό τυπικά μπορεί να γίνει. Το κυρίαρχο Σώμα είναι η Ολομέλεια, αλλά στην Ολομέλεια ισχύει η αρχή της δεδηλωμένης. Αν, λοιπόν, οι δύο Κοινοβουλευτικοί Εκπρόσωποι, των δύο κυβερνητικών κομμάτων, επιμείνουν σε αυτό, δεν έχει νόημα να χάσουμε χρόνο, να κάνουμε ψηφοφορίες και να τοποθετηθούν όλοι οι Κοινοβουλευτικοί Εκπρόσωποι.

Ρωτώ, λοιπόν, την κ. Βάκη αν δέχεται την πρόταση του κ. Λοβέρδου ή όχι.

**ΦΩΤΕΙΝΗ ΒΑΚΗ:** Όχι.

**ΠΡΟΕΔΡΕΥΩΝ (Νικήτας Κακλαμάνης):** Ο κ. Λαζαρίδης εκ μέρους των ΑΝΕΛ;

**ΓΕΩΡΓΙΟΣ ΛΑΖΑΡΙΔΗΣ:** Όχι.

**ΠΡΟΕΔΡΕΥΩΝ (Νικήτας Κακλαμάνης):** Ο Υπουργός υποθέτω όχι.

Επομένως συνεχίζουμε κανονικά και καλώ στο Βήμα την κ. Τζάκρη. Λόγω του ότι είναι ενιαία η συζήτηση, είναι αυξημένοι οι χρόνοι, είναι δεκαπέντε λεπτά.

Μόλις ανέβει η κ. Βάκη, ανοίξτε, παρακαλώ, τις ηλεκτρονικές εγγραφές, για να δούμε πόσοι συνάδελφοι θα εγγραφούν.

Κυρία Τζάκρη, έχετε τον λόγο.

**ΘΕΟΔΩΡΑ ΤΖΑΚΡΗ:** Αγαπητοί συνάδελφοι και συναδέλφισσες, έχω την τιμή να εισηγούμαι στο Σώμα εκ μέρους της Πλειοψηφίας το νομοσχέδιο με τίτλο: «Νέο θεσμικό πλαίσιο για την άσκηση οικονομικής δραστηριότητας και άλλες διατάξεις», που αφορά την αναμόρφωση των διαδικασιών αδειοδότησης επιχειρήσεων, με στόχο τη βελτίωση του περιβάλλοντος λειτουργίας τους μέσα από τη μείωση γραφειοκρατικών βαρών, χωρίς όμως εκπτώσεις για την προάσπιση του δημοσίου συμφέροντος.

Η ικανοποίηση είναι διπλή, γιατί από τη θέση της Υφυπουργού Ανάπτυξης, που μου εμπιστεύθηκε μέχρι τον πρόσφατο ανασχηματισμό ο Πρωθυπουργός, είχα την ευκαιρία να συντονίσω αυτή την κομβικής σημασίας νομοθετική πρωτοβουλία για την υπέρβαση της βαθιάς οικονομικής ύφεσης, που μαστίζει τα τελευταία χρόνια την πατρίδα μας.

Ήταν ένα δύσκολο εγχείρημα και ως προς το συντονιστικό του σκέλος αλλά και ως προς το μελετητικό, γιατί καλύπτει το σύνολο σχεδόν της οικονομικής δραστηριότητας και το σύνολο της δημόσιας διοίκησης.

Είχαμε να αναμετρηθούμε με μια δαιδαλώδη νομοθεσία, με πλήθος αλληλοεπικαλυπτόμενων διατάξεων αλλά και με χρόνιες αναποτελεσματικές πρακτικές της διοίκησης και νοσηρές νοοτροπίες, εγκατεστημένων συμφερόντων, εχθρικές σε κάθε αλλαγή.

Η πίεση του χρόνου ήταν έτσι κι αλλιώς, εκ των πραγμάτων, μεγάλη, γιατί η αντιστροφή της ύφεσης είναι ζητούμενο επιβίωσης για την ίδια μας τη χώρα. Έναν χρόνο μετά την έναρξη της προσπάθειας αυτής, μπορώ να πω ότι τα καταφέραμε. Είμαι περήφανη γιατί εισηγούμαι στο Σώμα ένα σχέδιο νόμου με τολμηρές αλλαγές, όπως θα εξηγήσω παρακάτω, που αλλάζουν ριζικά τον χάρτη των αδειοδοτήσεων στη χώρα μας, αφού απαλλάσσουν πάνω από το 85% της οικονομικής δραστηριότητας από την υποχρέωση της έκδοσης αδείας και μάλιστα με ελάχιστες εξουσιοδοτικές διατάξεις, μία κοινή υπουργική απόφαση για κάθε κλάδο, ώστε να καταστεί ενεργός αμέσως μετά την ψήφισή του.

Επιτρέψτε μου, όμως, πριν ξεκινήσω την παρουσίαση της δομής του νομοσχεδίου, να καταθέσω τις παραδοχές που αφορούν τη διάγνωση του προβλήματος στον τομέα των αδειοδοτήσεων στη χώρα μας αλλά και τις προδιαγραφές πάνω στις οποίες στηρίχθηκε η προτεινόμενη λύση.

Ο αφετηριακός ισχυρισμός ως προς τη διάγνωση είναι ότι η βαθιά οικονομική κρίση που μαστίζει την πατρίδα μας τα τελευταία χρόνια δεν είναι αποτέλεσμα μόνο των επιλογών στο επίπεδο της μακροοικονομικής διαχείρισης, αλλά είναι κυρίως προϊόν της συστηματικής αποτυχίας μας στο θεσμικό επίπεδο της οργάνωσης του κράτους. Στην καρδιά του ισχυρισμού ότι αυτό που βιώνουμε ως παραγωγική κρίση σήμερα είναι κρίση διακυβέρνησης βρίσκεται ο ρυθμιστικός ρόλος του κράτους. Εκεί έχουμε αποτύχει παταγωδώς να ρυθμίσουμε αποτελεσματικά την παραγωγική δραστηριότητα, από το στάδιο της γέννησής της έως και τη διακοπή της.

Είναι, θα έλεγα, καθολικά αποδεκτό από όλους μας ότι το κράτος, για να διασφαλίσει το δημόσιο συμφέρον, οφείλει να παρέμβει και να ρυθμίσει την οικονομική δραστηριότητα. Ο ρυθμιστικός ρόλος του κράτους είναι το ελάχιστο που πρέπει να γίνει, ούτως ώστε να προασπίσουμε το δημόσιο συμφέρον με τον καλύτερο δυνατό τρόπο.

Η προστασία του καταναλωτή, η προστασία του περιβάλλοντος, η υγιεινή και η ασφάλεια στους χώρους εργασίας, η δημόσια υγεία, η διασφάλιση της τήρησης των συμφωνιών που συνάπτονται στο επίπεδο της οικονομίας, η ελεύθερη πρόσβαση στα δημόσια αγαθά και υπηρεσίες είναι θέματα που περνούν μέσα από τον ρυθμιστικό ρόλο του κράτους. Είναι κρίσιμα ζητήματα για τη ζωή των πολιτών και την επιχειρηματική δραστηριότητα, που η αποτυχία της αποτελεσματικής ρύθμισής τους μεταφράζεται ταυτόχρονα σε αποτυχία διασφάλισης του δημοσίου συμφέροντος και μαρασμό της υγιούς επιχειρηματικής δραστηριότητας.

Η συχνά παρατηρούμενη όχι μόνο στη χώρα μας, αλλά σχεδόν σε όλες τις αναπτυγμένες δημοκρατίες, υπερρύθμιση και οι δαιδαλώδεις διοικητικές διαδικασίες γίνεται αποδεκτό ότι οδηγούν σε αδιαφάνεια και διαφθορά. Στις αρχές της δεκαετίας του ’80 κάποιοι πρότειναν ως λύση την απορρύθμιση και ταύτισαν τη βέλτιστη ρύθμιση με το μικρότερο κράτος. Σήμερα η κυρίαρχη πλέον τάση στη ρυθμιστική πρακτική των αναπτυγμένων δημοκρατιών είναι αναζήτηση όχι της λιγότερης, αλλά της αποτελεσματικής επαναρρύθμισης των οικονομικών λειτουργιών, που διασφαλίζει το δημόσιο συμφέρον των κοινωνιών, χωρίς να πνίγει, αλλά, αντιθέτως, διευκολύνει τις δημιουργικές επιχειρηματικές δυνάμεις να αναπτυχθούν.

Σήμερα πλέον έχει κυριαρχήσει ότι το βέλτιστο ρυθμιστικό περιβάλλον, και όχι οι φορολογικοί παράδεισοι, μπορεί να γίνει το συγκριτικό πλεονέκτημα μιας χώρας, για να προσελκύσει πόρους και επενδύσεις για την ανάπτυξή της. Νομίζω ότι θα συμφωνήσουμε όλοι ότι το ελληνικό σύστημα αδειοδότησης χαρακτηρίζεται από μεγάλη διασπορά εμπλεκομένων φορέων. Δεν αξιοποιούνται σύγχρονα εργαλεία διοίκησης, καταγράφεται έλλειψη σε υποστηρικτικά συστήματα και σημαντικό έλλειμμα αυτοματοποίησης διαδικασιών.

Η μελέτη που έγινε στην υφιστάμενη κατάσταση έδειξε ότι, σε αντίθεση με προηγμένα συστήματα άλλων κρατών-μελών της Ευρωπαϊκής Ένωσης, στη χώρα μας το υπάρχον σύστημα στηρίζεται υπερβολικά σε εκ των προτέρων διαδικασίες αδειοδότησης, ενώ οι εκ των υστέρων έλεγχοι, όπου γίνονται, περιορίζονται σε ευκαιριακούς ελέγχους παραπόνων, χωρίς συγκεκριμένη στόχευση και πλάνο, με βάση το πραγματικό ρίσκο που έχει δραστηριότητα για το δημόσιο συμφέρον.

Ο ν.4262/2014 σε επίπεδο διακηρύξεων και φιλοσοφίας κινήθηκε σε μια κατεύθυνση απλούστευσης. Ωστόσο, λόγω της ανάγκης έκδοσης των γενικών όρων λειτουργίας ως προϋπόθεση για απαλλαγή μιας δραστηριότητας από αδειοδότηση, στην εφαρμογή του κρίθηκε δύσχρηστος, για αυτό και δεν εφαρμόστηκε ποτέ. Η έλλειψη έτοιμων προτυποποιημένων γενικών όρων λειτουργίας για κάθε οικονομική δραστηριότητα και το πλήθος των προβλεπομένων εξοντωτικών διατάξεων, σε πολλές περιπτώσεις προεδρικών διαταγμάτων, καθιστούσαν την υλοποίηση του νόμου ανέφικτη. Ενώ η Νέα Δημοκρατία πανηγύριζε για τη μεγάλη τομή που νομοθέτησε στον τομέα της αδειοδότησης των επιχειρήσεων, στην πράξη αυτή αποδείχτηκε ένα πουκάμισο αδειανό.

Η Κυβέρνησή μας πήρε έτσι την απόφαση να προχωρήσει με το παρόν σε αντικατάσταση του ν.4262/2014, υιοθετώντας μια νέα μεθοδολογία απλούστευσης. Η μέθοδος, όπως αποδείχτηκε, είναι λειτουργική για τους τρεις πρώτους τομείς εφαρμογής της και μέχρι το 2018 θα εφαρμοστεί στο σύνολο της οικονομικής δραστηριότητας.

Θέλω να τονίσω εδώ ότι με την παρούσα νομοθετική πρωτοβουλία δεν καταργείται με πρωτογενή νομοθέτηση απλά μια άδεια, όπως έκανε ο ν.4262/2014, αλλά και όλα τα περιττά δικαιολογητικά, μειώνοντας ουσιαστικά την εμπλοκή της διοίκησης μέσα από διοικητικές πράξεις στην έναρξη της επιχειρηματικής δραστηριότητας, χτυπώντας έτσι δραστικά αιτίες καθυστέρησης αλλά και πιθανής διαφθοράς.

Το νέο σχέδιο νόμου επιχειρεί να επιλύσει τις χρόνιες αγκυλώσεις του πλαισίου αδειοδότησης των επιχειρήσεων, εισάγοντας νέες έννοιες και νέα εργαλεία για την προώθηση του νέου αυτού μεταρρυθμιστικού μοντέλου. Προτεραιότητα δόθηκε στους τρεις βασικούς τομείς της οικονομίας: τη μεταποίηση τροφίμων και ποτών, τα καταστήματα υγειονομικού ενδιαφέροντος και τα τουριστικά καταλύματα, λόγω της συνεισφοράς τους στο ΑΕΠ της χώρας, αλλά και λόγω της δυναμικής που αυτοί οι κλάδοι έχουν για τη δημιουργία νέων θέσεων εργασίας. Με την ίδια μεθοδολογία και νέα νομοθετική πρωτοβουλία θα προχωρήσουμε στη σταδιακή υπαγωγή των νέων οικονομικών δραστηριοτήτων στο νέο ιδιωτικό πλαίσιο.

Ποιες είναι, όμως, οι καινοτομίες του προτεινόμενου σήμερα σχεδίου νόμου;

Πρώτον, αλλάζει ριζικά τη διαδικασία της αδειοδότησης των επιχειρήσεων. Οι υφιστάμενες άδειες-«ομπρέλα», που περιλάμβαναν επιμέρους άδειες και δικαιολογητικά, καταργούνται και αντικαθίστανται από συγκεκριμένες εγκρίσεις, παραδείγματος χάριν άδεια πυρασφάλειας για τη διασφάλιση δημοσίου συμφέροντος.

Υιοθετείται το τριμερές σχήμα έναρξης δραστηριότητας, χωρίς καμμία προηγούμενη προϋπόθεση για τις δραστηριότητες που ασκούνται ελεύθερα με προηγούμενη γνωστοποίηση και με προηγούμενη έγκριση.

Εισάγεται για πρώτη φορά η έννοια της γνωστοποίησης. Ως γνωστοποίηση νοείται η ενημέρωση της διοίκησης από τον ενδιαφερόμενο, σχετικά με την έναρξη λειτουργίας της συγκεκριμένης επιχειρηματικής δραστηριότητας, σε συγκεκριμένο τόπο και σε συγκεκριμένη εγκατάσταση. Μετά την υποβολή της, ο ενδιαφερόμενος μπορεί να ξεκινήσει άμεσα τη λειτουργία της επιχείρησής του και να ελεγχθεί εκ των υστέρων.

Οι έννοιες της γνωστοποίησης και της έγκρισης συνδέονται μόνο με κριτήρια κινδύνου του δημοσίου συμφέροντος. Η μεν γνωστοποίηση απαιτείται σε περιπτώσεις οικονομικών δραστηριοτήτων που έχουν χαμηλό ή μεσαίο ρίσκο στο επίπεδο του κινδύνου, τέτοιο που να δικαιολογεί την υποχρέωση να ενημερωθεί η διοίκηση για την έναρξή τους, ώστε να μπορεί να ασκήσει τους απαιτούμενους ελέγχους εκ των υστέρων.

Στις περιπτώσεις που η οικονομική δραστηριότητα κρίνεται ως αυξημένου κινδύνου, απαιτείται η υπαγωγή της σε καθεστώς εκ των προτέρων έγκρισης, απαραίτητης για την έναρξη και λειτουργία της οικονομικής δραστηριότητας. Η έγκριση μπορεί να περιλαμβάνει κάθε μορφή άδειας, βεβαίωσης, πιστοποιητικού και λοιπά. Για πρώτη φορά ορίζεται ότι οι έλεγχοι θα γίνονται ex post, εκ των υστέρων, δηλαδή, και όχι ex ante, εκ των προτέρων. Παράλληλα θεσπίζεται αυστηρό σύστημα κυρώσεων και επιβολής προστίμων, το ύψος των οποίων κυμαίνεται σε μεγάλο εύρος και εξαρτάται από συγκεκριμένους παράγοντες, που προορίζονται στον νόμο. Οι κυρώσεις που προβλέπονται από την υφιστάμενη νομοθεσία παραμένουν αργές και μπορεί να οδηγήσουν ακόμα και στη διακοπή της λειτουργίας της επιχείρησης, ανάλογα πάντα με τη σοβαρότητα της παράβασης.

Τίθενται οι βασικές αρχές των ελέγχων, που αποτελούν τη βάση της ορθής άσκησης της ελεγκτικής αρμοδιότητας εκ μέρους της διοίκησης. Η δυνατότητα ελέγχου δύναται και σε ιδιώτες. Βασικό εργαλείο και καινοτομία στο νέο σύστημα αδειοδότησης αποτελεί το Ολοκληρωμένο Πληροφοριακό Σύστημα Άσκησης Δραστηριοτήτων και Ελέγχων. Το πληροφοριακό σύστημα θα υποστηρίζει τη διαδικασία γνωστοποίησης και έγκρισης, καθώς και τον προγραμματισμό και την υλοποίηση της διαδικασίας των ελέγχων, βάσει κριτηρίων διαχείρισης κινδύνων δημοσίου συμφέροντος. Το σύστημα θα δημιουργήσει επίσης ένα ολοκληρωμένο μητρώο, στο οποίο θα συγκεντρώνονται πληροφορίες για κάθε επιχείρηση χωριστά, σχετικά με τη γνωστοποίηση που έχει υποβάλει, τις εγκρίσεις που τυχόν έχει λάβει και τους ελέγχους στους οποίους έχει υποβληθεί, καθώς και το επίπεδο κινδύνου δημοσίου συμφέροντος στο οποίο αυτή κατατάσσεται. Προβλέπεται η ανταλλαγή δεδομένων μεταξύ του ΟΠΣ-ΑΔΕ και ΓΕΜΗ, της Γενικής Γραμματείας Πληροφοριακών Συστημάτων και της Γενικής Γραμματείας Δημοσίων Εσόδων του Υπουργείου Οικονομικών, καθώς επίσης και προβλέπεται η διαλειτουργικότητα του συστήματος με τις άλλες βάσεις δεδομένων που λειτουργούν στο πλαίσιο της δημόσιας διοίκησης στη λογική της ανταλλαγής δεδομένων.

Θέλω να έλθω τώρα στο ειδικό μέρος του νομοσχεδίου και πρώτα στον κλάδο της βιομηχανίας μεταποίησης τροφίμων και ποτών. Να πω κατ’ αρχάς ότι η απλοποίηση στον τομέα αυτόν, που έγινε, σε σχέση με το παλαιό καθεστώς, έχει σχέση με τα εξής: αντικατάσταση της πλειοψηφίας των αδειών, λειτουργίας με γνωστοποίηση, πλην των περιπτώσεων επεξεργασίας προϊόντων ζωικής προέλευσης και παραγωγής ζάχαρης. Τα δικαιολογητικά που κατά περίπτωση απαιτούνται για τη λειτουργία της επιχείρησης διατηρούνται στο αρχείο της επιχείρησης. Καταργείται η υποχρέωση λήψης βεβαίωσης καταλληλότητας και σύμφωνης γνώμης υγειονομικής καταλληλότητας και οι έλεγχοι διενεργούνται εκ των υστέρων βάσει αξιολόγησης κινδύνου, με εξαίρεση τους τομείς στους οποίους αναφέρθηκα στην αρχή.

Στα καταστήματα υγειονομικού ενδιαφέροντος, η βασική μεταρρύθμιση αφορά στην αντικατάσταση της άδειας λειτουργίας με απλή γνωστοποίηση. Σημαντικό βήμα είναι και η κατάργηση της διαδικασίας της προέγκρισης από την αιρετή διοίκηση, μειώνοντας κατά πολύ το διοικητικό βάρος για τον επιχειρηματία, αλλά και τα φαινόμενα καθυστερήσεων και απόρριψης εγκρίσεων για λόγους άλλους από αυτούς που επιτάσσει η νέα νομοθεσία.

Συγκεντρωτικά, η μεταρρύθμιση που προωθείται στα καταστήματα υγειονομικού ενδιαφέροντος έχει ως εξής: αίτηση στην υπηρεσία του δήμου, έλεγχος στις υπηρεσίες του δήμου, με βάση την κείμενη νομοθεσία, βεβαίωση προϊσταμένου στις αντίστοιχες υπηρεσίες του δήμου, γνωστοποίηση στον δήμο ή στο ΚΕΠ και μετέπειτα σε ηλεκτρονικό σύστημα, χωρίς κανένα δικαιολογητικό. Τα δικαιολογητικά τηρούνται στην εγκατάσταση της επιχείρησης, τα δικαιολογητικά απλοποιούνται και μειώνεται ο αριθμός τους, απλή γνωστοποίηση για τη χρήση μουσικής, διατήρηση της άδειας κοινοχρήστου, σύμφωνα με το υφιστάμενο πλαίσιο. Χρόνος για τη γνωστοποίηση και έναρξη της λειτουργίας της επιχείρησης: μηδέν μέρες. Οι έλεγχοι, όπως κατά κόρον είπα, μετατίθενται κατά τον χρόνο έναρξης λειτουργίας της επιχείρησης, δηλαδή σε πραγματικό χρόνο λειτουργίας.

Στον τομέα του τουρισμού και ειδικότερα όσον αφορά τα τουριστικά καταλύματα γίνεται απλοποίηση των δικαιολογητικών που απαιτούνται για την έναρξη της λειτουργίας τους. Το καθεστώς, σύμφωνα με το καινούργιο πλαίσιο, έχει ως εξής: χορήγηση του ειδικού σήματος λειτουργίας εντός είκοσι οκτώ ημερών, μετά την πλήρη λειτουργία του ηλεκτρονικού συστήματος ή το αργότερο μέχρι τις 30Σεπτεμβρίου του 2017, αντικατάσταση του ειδικού σήματος λειτουργίας με γνωστοποίηση. Ο ιδιοκτήτης θα μπορεί να λειτουργήσει άμεσα το τουριστικό του κατάλυμα. Εφόσον η ημερομηνία έκδοσης της άδειας δόμησης είναι μεταγενέστερη της έναρξης ισχύος του νόμου, δεν απαιτείται η υποβολή χωριστά των αρχιτεκτονικών σχεδίων. Εφόσον η έκδοση της απόφασης έγκρισης περιβαλλοντικών όρων ή η δήλωση υπαγωγής σε πρότυπες περιβαλλοντικές δεσμεύσεις συναρτώνται με την έκδοση της άδειας δόμησης, δεν απαιτείται η υποβολή τους. Πιστοποιητικό πυρασφάλειας εκδίδεται πλέον για καταστήματα δυναμικότητας περισσοτέρων των πενήντα μίας κλινών. Προαιρετική κατηγοριοποίηση κλειδιών στα καταστήματα που έχουν σχέση με τα τουριστικά καταλύματα.

Σε ό,τι αφορά τις κολυμβητικές δεξαμενές, πισίνες, αντικατάσταση της άδειας γίνεται και εδώ με γνωστοποίηση. Τα απαιτούμενα δικαιολογητικά δεν κατατίθενται, αλλά συγκεντρώνονται και τηρούνται στο ίδιο το τουριστικό κατάλυμα.

Σε ό,τι αφορά τα καταστήματα υγειονομικού ενδιαφέροντος που λειτουργούν εντός των τουριστικών καταλυμάτων, γίνεται εναρμόνιση με τη διαδικασία λειτουργίας των υπόλοιπων ΚΥΕ και οι έλεγχοι διενεργούνται εκ των υστέρων, σε πραγματικό χρόνο λειτουργίας, βάσει αξιολόγησης κινδύνου.

Τέλος, με τον παρόντα νόμο εισάγονται και τροποποιήσεις σε διατάξεις ζωτικής σημασίας, που έπρεπε άμεσα να λάβουν χώρα. Συγκεκριμένα, πρώτον, επέρχονται απαραίτητες τροποποιήσεις στις διατάξεις που αφορούν σε θέματα της Πυροσβεστικής Υπηρεσίας που χρόνιζαν και έπρεπε να επιλυθούν άμεσα, κάτι το οποίο ήταν απαίτηση της ίδιας της Πυροσβεστικής Υπηρεσίας.

Κατά δεύτερο, ρυθμίζονται τα προβλήματα της βιομηχανικής δραστηριότητας μέσω της τροποποίησης βασικών διατάξεων του βασικού νομοθετήματος, δηλαδή του ν.3982/2011, με σκοπό την επίλυση ανισοτήτων και χρόνιων εκκρεμοτήτων, με σκοπό πάντα τη διευκόλυνση του κλάδου της βιομηχανικής παραγωγής.

Κυρίες και κύριοι συνάδελφοι, κλείνοντας θα ήθελα να μοιραστώ μαζί σας την κοινή αγωνία –πιστεύω- όλων όσοι θεωρούν ότι αυτή η χώρα έχει ανάγκη από μεταρρυθμίσεις. Το Κοινοβούλιό μας έχει ψηφίσει τα τελευταία χρόνια εκατοντάδες φιλόδοξους μεταρρυθμιστικούς νόμους. Ελάχιστοι, όμως, από αυτούς έχουν υλοποιηθεί. Υπάρχει ένα τεράστιο έλλειμμα υλοποίησης. Είναι σαν να νομίζουμε ότι με το που ψηφίστηκε ο νόμος έγινε και η μεταρρύθμιση.

Ο σχεδιασμός αυτού του νομοθετήματος έγινε ακριβώς για να έχουμε το μικρότερο έλλειμμα υλοποίησης. Έχει λίγες εξουσιοδοτικές διατάξεις, όπως έχω πει, μία για κάθε κλάδο. Όμως, αυτό για το οποίο θέλω να ενημερώσω το Σώμα είναι ότι υπάρχει ένα συγκεκριμένο σχέδιο ενεργειών, ένα συγκεκριμένο action plan, για την εφαρμογή του συγκεκριμένου νομοθετήματος.

Πρώτη προτεραιότητα είναι η υλοποίηση με συντονισμένες ενέργειες του νέου πληροφοριακού συστήματος που θα υποστηρίξει τη νέα διαδικασία. Επίσης, σχεδιάζεται ένα νέο σύστημα ελέγχων, με την ανάπτυξη ελεγκτικών πρακτικών που βασίζονται στην αξιολόγηση κινδύνων.

Τέλος, η εφαρμογή των θεσμικών αλλαγών θα στηριχθεί στην εκπαίδευση και την κατάρτιση του προσωπικού και την ενημέρωση των ενδιαφερομένων. Αυτό διαμορφώνει το πλαίσιο εντός του οποίου θα πρέπει να πραγματοποιηθεί η αναθεώρηση του συστήματος των αδειοδοτήσεων, δηλαδή το στάδιο μετά την υιοθέτηση της μεταρρύθμισης. Εκεί πρέπει να δώσουμε τη μάχη από την αρχή, κυρίες και κύριοι συνάδελφοι, και αυτή τη μάχη δεν πρέπει να τη χάσουμε.

Η χώρα και η υγιής επιχειρηματικότητα δεν έχει άλλες αντοχές στο να υπομείνει, στο όνομα του δημοσίου συμφέροντος, παρασιτικές συμπεριφορές εγκατεστημένων μικροσυμφερόντων. Πρέπει να προχωρήσουμε.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει η γενική εισηγήτρια της Νέας Δημοκρατίας, η συνάδελφος κ. Θεοδώρα Μπακογιάννη.

**ΘΕΟΔΩΡΑ ΜΠΑΚΟΓΙΑΝΝΗ:** Καλημέρα, κυρίες και κύριοι συνάδελφοι. Ομολογώ ότι παρακολούθησα με προσοχή την κ. Τζάκρη να περιγράφει το περιεχόμενο του νέου νομοσχεδίου και τη λογική, η οποία διέπει το νομοσχέδιο αυτό, και δεν σας κρύβω ότι μπερδεύτηκα. Μπερδεύτηκα ανάμεσα στα λόγια και στις πράξεις της Κυβέρνησης ΣΥΡΙΖΑ – ΑΝΕΛ. Διότι, ποιες είναι οι πράξεις της Κυβέρνησης αυτής;

Πρώτα από όλα, όταν ανέλαβε, είχε τον ν.4262/2014, που προέβλεπε ακριβώς τις διευκολύνσεις, τις καταργήσεις της γραφειοκρατίας για την αδειοδότηση, ένα νομοσχέδιο το οποίο είχε πράγματι χαιρετίσει τότε το σύνολο της επιχειρηματικής κοινότητας.

Για το νομοσχέδιο αυτό, μάλιστα, είχε προχωρήσει ο τότε Υπουργός κ. Χατζηδάκης ήδη σε αποφάσεις, για να μπορέσει να διευκολύνει την υλοποίησή του. Όπως ανέφερα και στην επιτροπή, ο Υπουργός τότε κ. Σταθάκης στην αρχή είχε δηλώσει ότι χρειάζονται κάποιες βελτιώσεις στο νομοσχέδιο. Περιμέναμε τις βελτιώσεις. Δεν τις είδαμε. Μετά η κυρία Υφυπουργός ανήγγειλε μια ρύθμιση στις 10 Νοεμβρίου του 2015. Τότε αρμόδια Υφυπουργός ήταν η κ. Τζάκρη. Στη συνέχεια, στις 29 Μαρτίου του 2016, ανακοινώθηκε στο ΚΥΣΟΙΠ ότι θα ήταν έτοιμη τον Ιούνιο, για να καταλήξουμε τελικά να φέρει το νομοσχέδιο προχθές, δηλαδή τον Νοέμβριο 2016, και δη με τη διαδικασία του επείγοντος. Ε, ρώτησα και εγώ, εν τη αφελεία μου, υποθέτω: «Γιατί τόση καθυστέρηση, βρε παιδιά;».

Άκουσα το καταπληκτικό από την κ. Τζάκρη: «Μα, τι θέλετε, κυρία Μπακογιάννη; Δεν το είχαν εγκρίνει οι θεσμοί.». Αντελήφθην ότι η αδειοδότηση των επιχειρηματιών, η πάταξη της γραφειοκρατίας, η πάταξη των δεινών που εν πάση περιπτώσει ταλαιπωρούν τους επιχειρηματίες είναι υπόθεση των θεσμών, δεν είναι υπόθεση της Κυβέρνησης, η οποία έχει άμεσο ενδιαφέρον να προχωρήσει προς αυτή την κατάσταση. Ομολογώ ότι τέτοια δήλωση από εκπρόσωπο της Κοινοβουλευτικής Ομάδας του ΣΥΡΙΖΑ και εκπρόσωπο της Κυβέρνησης ΣΥΡΙΖΑ-ΑΝΕΛ δεν περίμενα να ακούσω. Όλα τα περίμενα σ’ αυτή τη Βουλή, αλλά φαίνεται ότι, όσα χρόνια και αν είσαι εδώ μέσα, θα εξακολουθείς να εκπλήσσεσαι.

Αναφέρομαι, λοιπόν, τώρα στον νόμο Χατζηδάκη, για τον οποίο εγώ έχω πραγματικά ερωτηματικά γιατί δεν προχώρησε. Ο νόμος αυτός είχε αποτελέσει τομή στο πεδίο της απλούστευσης της αδειοδότησης των επιχειρήσεων. Είχε εισαγάγει σύστημα απλής αδειοδότησης, με δήλωση αυτοσυμμόρφωσης, με τήρηση προτύπων και προδιαγραφών ανά δραστηριότητα και με διεξαγωγή ελέγχων κατά τη λειτουργία από πιστοποιημένους φορείς. Μάλιστα, προέβλεπε την αυθημερόν ολοκλήρωση της αδειοδότησης σε πολλές περιπτώσεις. Όπως είπα και πριν, τον νόμο τον είχε χαιρετίσει το σύνολο της επιχειρηματικής κοινότητας και εκδίδοντο ήδη αποφάσεις.

Επί είκοσι δύο μήνες, από την ημέρα που ανέλαβε η Κυβέρνηση ΣΥΡΙΖΑ, δεν βγήκε ούτε μία υπουργική απόφαση. Δεν συνεχίστηκε ούτε η κατάργηση των αδειών ούτε των πιστοποιητικών ούτε των εγκρίσεων. Σε μια εποχή, δηλαδή, που η οικονομία χρειάζεται να πάρει μπροστά, που οι Έλληνες επιχειρηματίες χρειάζονται τη διευκόλυνση του κράτους για να ανοίξουν επιχειρήσεις, η Κυβέρνηση το μόνο πράγμα που επέλεξε ήταν να συνεχίσει να ταΐζει το τέρας της γραφειοκρατίας.

Κυρίες και κύριοι συνάδελφοι, με άλλα λόγια, δεν πιστεύετε σ’ αυτές τις μεταρρυθμίσεις, δεν τις θέλετε, διότι δεν υπάρχει άλλη εξήγηση. Πότε έρχεστε να τις φέρετε; Έρχεστε να τις φέρετε μόνο όταν έρχεται πλέον η αξιολόγηση και υποχρεώνεστε να τις φέρετε στη Βουλή και δη με τη διαδικασία την οποία επιλέξατε.

Αναρωτιέμαι: Διαβάσατε το νομοσχέδιο, κύριοι συνάδελφοι; Το νομοσχέδιο λέει ότι θα τεθεί ουσιαστικά σε ισχύ την 1η Ιανουαρίου του 2019, δηλαδή συνολικά μιλάμε για μια καθυστέρηση τεσσάρων ετών. Τέσσερα χρόνια δεν είναι πολλά, κύριοι συνάδελφοι; Δεν είναι πολλά για τους επιχειρηματίες, δεν είναι πολλά για την ανάπτυξη, η οποία είναι το ζητούμενο σ’ αυτή τη χώρα; Ποιος σοβαρός άνθρωπος θα ξεκινήσει οικονομική δραστηριότητα στη χώρα, όταν ξέρει ότι όλα θα κινούνται στο περίπου μέχρι το 2019;

Εδώ πραγματικά έχουμε διαφορά φιλοσοφίας. Ο ν.4662 προέβλεπε ρητά τις διαδικασίες υπαγωγής σε κάθε κατηγορία άσκησης οικονομικής δραστηριότητας. Στην πράξη εμείς ως φιλελεύθερο κόμμα αποδεχόμαστε την πλήρη ελευθερία στην άσκηση οικονομικών δραστηριοτήτων. Ως ασφαλιστική δικλίδα δίνουμε στο κράτος τη δυνατότητα να περιορίζει και να ελέγχει τις δραστηριότητες που ενδεχομένως θέτουν σε κίνδυνο το δημόσιο συμφέρον. Εσείς, όμως, λέτε το αντίθετο. Καμμία οικονομική δραστηριότητα στη χώρα δεν μπορεί να ασκείται ελευθέρως, χωρίς να έχει υπαχθεί σε καθεστώς γνωστοποίησης ή έγκρισης. Για μια ακόμα φορά η ελληνική οικονομία γίνεται δέσμια των ιδεοληψιών σας. Παρουσιάζετε ως μεταρρύθμιση μια τελικώς κρατικίστικη πολιτική, που αποδεδειγμένα δεν οδηγεί πουθενά, δεν διευκολύνει την επιχειρηματικότητα, δεν δημιουργεί νέες θέσεις εργασίας.

Επειδή είστε πρωταθλητές στις μετονομασίες, εισάγετε με το νομοσχέδιο νέους όρους. Αφού μετονομάσατε την τρόικα σε θεσμούς, αφού οι συζητήσεις στα Υπουργεία έγιναν συζητήσεις στα ξενοδοχεία, τώρα η αδειοδότηση βαπτίζεται γνωστοποίηση. Η Νέα Δημοκρατία θα περίμενε πράγματι περισσότερη σοβαρότητα. Οι μεταρρυθμίσεις που χρειάζεται η χώρα δεν μπορεί να εξαντλούνται σε μετονομασίες και επικοινωνιακά τεχνάσματα.

Οφείλουμε να συνειδητοποιήσουμε ότι πρέπει να προχωρήσουμε σε γενναίες μεταρρυθμίσεις και δυστυχώς σταματάτε πάλι στα μισά του δρόμου, αφού πρώτα περιορίζετε το πεδίο εφαρμογής του νόμου σε λιγότερες δραστηριότητες και δεν περιγράφετε πουθενά τις διαδικασίες ελέγχου και εποπτείας. Υπάρχει μια γενική αναφορά επί της αρχής, χωρίς να προσδιορίζεται τίποτα ειδικό, όπως, παραδείγματος χάριν, το περιεχόμενο της διαδικασίας αυτοψίας. Υπάρχουν ερωτηματικά που χρήζουν απαντήσεως και ελπίζω σήμερα ο κύριος Υφυπουργός, ο οποίος τα έχει μαζέψει, να μας δώσει κάποιες απαντήσεις.

Επιπλέον, δεν ορίζονται διαδικασίες διαβούλευσης, όπως ρητά και αναλυτικά αναφέρονταν στον ν.4662. Αυξάνετε, επίσης, το κόστος για την έναρξη δραστηριότητας, βάζοντας παράβολα εκεί που δεν υπήρχαν. Ενώ ο προηγούμενος νομός προέβλεπε παράβολο μόνο στους ασκούντες οικονομική δραστηριότητα υπό καθεστώς έγκρισης λειτουργίας, τώρα προβλέπονται παράβολα για όλες τις κατηγορίες.

Σας ερωτώ: Έτσι διευκολύνετε εσείς την επιχειρηματικότητα, με υψηλότερο κόστος και μάλιστα το 20% των εσόδων να πηγαίνει στον προϋπολογισμό; Να σημειωθεί ότι με το προηγούμενο καθεστώς τα παράβολα αποδίδοντο στην τοπική αυτοδιοίκηση. Τώρα η ανακατάταξη των παραβόλων και η απόδοση το 20% στον προϋπολογισμό αναμένεται να προκαλέσουν προβλήματα στους Οργανισμούς Τοπικής Αυτοδιοίκησης.

Κυρίες και κύριοι, κάναμε χθες μια μεγάλη συζήτηση στην επιτροπή για το θέμα της ηχορύπανσης και για το θέμα των αδειών στα καταστήματα. Ο κύριος Υπουργός δεσμεύτηκε ότι θα φέρει μια συγκεκριμένη ρύθμιση, η οποία θα προστατεύει το κοινωνικό σύνολο από την ηχορύπανση. Περιμένω να μας εξηγήσει λεπτομερώς πώς θα προχωρήσει και πώς θα δοθεί.

Τέλος, λέτε ότι η αδειοδότηση θα γίνεται μέσω του Ολοκληρωμένου Πληροφοριακού Συστήματος Άσκησης Δραστηριοτήτων και Ελέγχων, του λεγόμενου ΟΠΣ - ΑΔΕ. Είναι πολύ ωραία ιδέα και δεν διαφωνούμε. Πραγματικά θα επιταχύνει τη διαδικασία. Παρόμοιο σύστημα προέβλεπε ο ν.4662, το οποίο όμως μετονομάζετε εσείς σε ΟΠΣ - ΑΔΕ κατά την προσφιλή σας συνήθεια.

Μόνο που σας ξέφυγε μία λεπτομέρεια. Η πλατφόρμα που θεσμοθετείτε δεν είναι έτοιμη. Το σύνολο των φορέων που προσήλθαν χθες σάς ζήτησε συγκεκριμένο χρονοδιάγραμμα. Ελπίζω ότι ο κύριος Υπουργός θα το καταθέσει, διότι το θεωρώ εξαιρετικά σημαντικό, διότι η πραγματικότητα είναι ότι χωρίς αυτή την πλατφόρμα δεν μπορεί να υλοποιηθεί κανένα νομοσχέδιο.

Εκτός των άλλων, με το νομοσχέδιο καταργείται η δυνατότητα συνολικής αντιμετώπισης του κρίσιμου ζητήματος των εμπορικών και βιομηχανικών πάρκων. Ζήτησα από τον κύριο Υπουργό χθες, με τις προτάσεις τις οποίες κατέθεσε η Νέα Δημοκρατία, να το συμπεριλάβει μέσα στο νομοσχέδιο και ελπίζω ότι θα το κάνει με τις αλλαγές τις οποίες θα προτείνει στο τέλος της συζήτησης.

Κυρίες και κύριοι συνάδελφοι, κλείνω λέγοντας ότι η Νέα Δημοκρατία δεν κάνει αντιπολίτευση για την αντιπολίτευση. Ως κατεξοχήν υπεύθυνη πολιτική δύναμη της χώρας στηρίζουμε όλα όσα βελτιώνουν το οικονομικό κλίμα και δημιουργούν συνθήκες ανάπτυξης.

Στο νομοσχέδιο υπάρχουν και ορισμένες θετικές διατάξεις. Για παράδειγμα, η διάταξη περί υιοθέτησης του συστήματος αυτοελέγχου «HACCP» για τα καταστήματα υγειονομικού ελέγχου. Πρόκειται για το πρωτόκολλο ανάλυσης κινδύνων και κρίσιμων σημείων ελέγχου, που διασφαλίζει την ποιότητα των τροφίμων στα σημεία πώλησης. Είναι θετική εξέλιξη και θα προστατεύσει τη δημόσια υγεία.

Επίσης θετικά αποτιμούμε την κατηγοριοποίηση των οικονομικών δραστηριοτήτων κατά τρόπο ενιαίο, με τη χρήση του κωδικού αριθμού δραστηριότητας. Η διάταξη αυτή θα διευκολύνει τους ενδιαφερόμενους και, χωρίς αμφιβολία, κινείται στη σωστή κατεύθυνση.

Κυρίες και κύριοι συνάδελφοι, το παρόν νομοσχέδιο αποτελεί παράδειγμα δήθεν μεταρρυθμιστικής πολιτικής. Στην ουσία, παρουσιάζει ως πρωτοποριακό ό,τι θετικό έχει εισαγάγει ο ν.4262 και ταυτόχρονα καταργεί διαδικασίες, με σκοπό να έχουν τον αντικειμενικό και διαφανή τρόπο αδειοδότησης. Ξηλώνει το πλαίσιο άσκησης εποπτείας ελέγχου και κυρώσεων, ακυρώνοντας τη διοίκηση εκεί που η παρουσία της απαιτείται. Αποτυπώνει, δηλαδή, τη γνωστή συνταγή ΣΥΡΙΖΑ: πολλή επικοινωνία, νομοθετικές πρωτοβουλίες, για να ρίξουμε στάχτη στα μάτια των εταίρων.

Δυστυχώς, απέχετε πολύ ακόμα από τις ουσιαστικές μεταρρυθμίσεις που χρειάζεται η χώρα. Το στοίχημα για τη Νέα Δημοκρατία είναι η ανάπτυξη. Πώς θα έρθει η ανάπτυξη; Θα έρθει μέσω ενός νέου παραγωγικού μοντέλου, που θα εξασφαλίσει νέες θέσεις εργασίας, διότι χωρίς ανάπτυξη ακόμα και η διαγραφή μέρους του χρέους θα πάει στράφι.

Δυστυχώς, εδώ δεν βλέπω τον Υπουργό Ανάπτυξης και εντυπωσιάζομαι που στο πρώτο νομοσχέδιο το οποίο φέρνει στην Ολομέλεια της Βουλής λείπει ο Υπουργός. Θα ήθελα, όμως, μια που ο κ. Χαρίτσης μάς κάνει την τιμή να τον αντικαθιστά, να κάνω μερικές ερωτήσεις και ελπίζω να του τις διαβιβάσει.

Ως πρόεδρος του Ινστιτούτου Levy πρότεινε παράλληλο νόμισμα για την Ελλάδα. Τον Σεπτέμβριο του 2016, λίγο πριν οριστεί Υπουργός, στην έκθεση του ινστιτούτου, την οποία ο ίδιος προσυπογράφει, αναφέρει: «Οι οικονομικές συνθήκες θα επιδεινωθούν, καθώς εφαρμόζονται νέα μέτρα λιτότητας. Σε περίπτωση που εφαρμοστεί πλήρως το μνημόνιο, τότε το 2016 αναμένεται βαθύτερη ύφεση από τις προβλέψεις της Κυβέρνησης, με μείωση του ΑΕΠ κατά 0,7%, αντί για την εκτίμηση 0,3% του Υπουργείου Οικονομικών. Για το 2017 προβλέπει οριακή ανάπτυξη 0,2%.». Η κυβερνητική πρόβλεψη του προϋπολογισμού μιλάει για μεγαλύτερη ανάπτυξη, στο 2,7%, κάτι το οποίο ο Υπουργός επαναλαμβάνει σε κάθε του συνέντευξη από την ημέρα που ορκίστηκε Υπουργός.

Σας ερωτώ, λοιπόν: Ποιον να πιστέψουμε; Tον ακαδημαϊκό ή τον Υπουργό; Τι πραγματικά πιστεύει ο ΣΥΡΙΖΑ και πόσο ακόμα θα ταλαιπωρεί τον ελληνικό λαό, προσπαθώντας να εφαρμόσει μια πολιτική, την οποία βαθιά μέσα του πολεμάει;

Σας ευχαριστώ πολύ και καταθέτω για τα Πρακτικά την έκθεση του Ινστιτούτου Levy.

(Στο σημείο αυτό η Βουλευτής κ. Θεοδώρα Μπακογιάννη καταθέτει για τα Πρακτικά την προαναφερθείσα έκθεση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ για την τήρηση του χρόνου.

Εισερχόμαστε στους ειδικούς αγορητές.

Καλείται στο Βήμα ο ειδικός αγορητής της Χρυσής Αυγής κ. Ηλίας Παναγιώταρος.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, κύριε Πρόεδρε.

Πριν ξεκινήσω, θα ήθελα να κάνω έναν γρήγορο και μικρό σχολιασμό σχετικά με το άθλιο σχόλιο του κ. Ζουράρι προς τον σεβασμιότατο Μητροπολίτη Αμβρόσιο και να του απαντήσω, με λέξεις του κ. Ζουράρι, ότι ο εν λόγω δεν είναι ούτε μια τρίχα από τα μέζεα του σεβασμιότατου, για να ξέρουμε τι γίνεται. Και αυτοί οι άνθρωποι είναι που κρατάνε τα μπόσικα, σε μια διαλυμένη και κατεστραμμένη κοινωνία. Μη δυσανασχετείτε! Να δυσανασχετείτε με τις δηλώσεις του Υπουργού σας.

Εν μέσω συζητήσεων για το τέταρτο μνημόνιο καλούμεθα σήμερα να ψηφίσουμε ή όχι μια δέσμη μέτρων, που υποτίθεται ότι θα εξαλείψουν την γραφειοκρατία και τη σχέση εξάρτησης που έχει δημιουργηθεί από το μεταπολιτευτικό, ειδικότερα, καθεστώς μεταξύ των ιδιωτών, ελευθέρων επαγγελματικών και της εκάστοτε διοίκησης.

Σύμφωνα και με την παραδοχή της κ. Τζάκρη στις αρμόδιες επιτροπές, το εν λόγω νομοσχέδιο, παρ’ ότι ήτο στη διαβούλευση για οκτώ μήνες, ήρθε άρον άρον, την τελευταία στιγμή με υπαιτιότητα των δανειστών, της τρόικας, των θεσμών -πέστε τους όπως θέλετε-, οι οποίοι με αυτόν τον τρόπο, πρώτον, δείχνουν ότι είναι και οι ίδιοι άκρως πρόχειροι και αποτυχημένοι. Εξάλλου, το έχουν παραδεχτεί πολλάκις κατά τη διάρκεια των μνημονιακών καιρών των οποίων ζούμε, αλλά που φυσικά τα λάθη τους -τι κι αν τα παραδέχονται- ο ελληνικός λαός τα επωμίζεται, οι δεκάδες χιλιάδες των Ελλήνων που αυτοκτονούν, οι εκατοντάδες χιλιάδες των Ελλήνων που μεταναστεύουν στο εξωτερικό, οι δεκάδες χιλιάδες των ελληνικών επιχειρήσεων που και αυτές μεταναστεύουν στο εξωτερικό και όλα τα νούμερα και τα στοιχεία που καταδεικνύουν το πόσο τραγικοί και πρόχειροι είναι. Το δεύτερο στοιχείο από την αποκάλυψη και παραδοχή της κ. Τζάκρη είναι ότι μας τα φέρνουν έτοιμα στην κυριολεξία και οι εδώ φωστήρες δεν προσθέτουν ούτε κόμμα από όσα μάς στέλνουν από το εξωτερικό.

Άρα η κ. Τζάκρη είπε επί της ουσίας ότι οι εκάστοτε Υπουργοί, Υφυπουργοί, οι οποίοι είναι αρμόδιοι για τα διάφορα νομοσχέδια, έχουν διακοσμητικό ρόλο και τίποτε άλλο, επί της ουσίας. Το σημαντικότερο όλων, βέβαια -που όλοι το γνωρίζουμε- είναι ότι είναι μνημονιακή υποχρέωση και ως μνημονιακή υποχρέωση είναι η ιερή αγελάδα που θα πρέπει να την τηρήσουμε απαρέγκλιτα και να μη δούμε τα άθλια τμήματα του εν λόγω νομοσχεδίου, όπως και άλλων νομοσχεδίων. Όπως έγινε και χθες σε ένα νομοσχέδιο -αδερφάκι αυτού- που υπήρχε ένα άρθρο κατάπτυστο, χάρη σε κάποιον φίλο επιχειρηματία, που βέβαια αποσύρθηκε μετά τη σύσσωμη αντίδραση όλης της Αντιπολίτευσης.

Σίγουρα με το εν λόγω νομοσχέδιο δεν λύνεται επ’ ουδενί το ακανθώδες πρόβλημα της γραφειοκρατίας, καθώς και των σχέσεων εξάρτησης. Αντιθέτως, αυτοί οι δεσμοί θα γίνουν ακόμα πιο σφιχτοί με όλα όσα προβλέπονται από το εν λόγω νομοσχέδιο.

Όταν δίνετε, παραδείγματος χάριν, δυνατότητα σε μια επιχείρηση υγειονομικού ενδιαφέροντος να ξεκινήσει τη δραστηριότητά της, χωρίς να έχει κάποια προέγκριση, κάποια άδεια επί της ουσίας και όταν οι όποιοι έλεγχοι για την αδειοδότησή της θα γίνουν στο μέλλον, γενικά και αόριστα, αυτό δεν είναι σχέση εξάρτησης; Φανταστείτε κάποιος να επενδύσει μερικές δεκάδες χιλιάδες ή εκατοντάδες χιλιάδες ευρώ για μια επιχείρηση, χωρίς να ξέρει αν στο τέλος θα πάρει άδεια ή όχι, να μην έχει πάρει τις απαραίτητες προεγκρίσεις και να έρθει η ώρα ελέγχου του από τους ελεγκτικούς μηχανισμούς, όποιοι κι αν είναι αυτοί. Υπάρχει περίπτωση να μη γίνει αλισβερίσι; Υπάρχει περίπτωση οι όποιες παρατυπίες, λάθη παραλείψεις, να μη θαφτούν κάτω από το τραπέζι, με τον γνωστό νεοελληνικό τρόπο; Όχι, βέβαια. Λέτε ότι η κατάργηση της προέγκρισης είναι κάτι το θετικό. Όμως, δεν μας λέτε τι θα γίνει με την τελική έγκριση, που και αυτό επιτείνει σε αυτό που σας είπαμε.

Αλήθεια, τι θα γίνει με τους καταναλωτές, τους απλούς πολίτες, οι οποίοι θα πάνε σε μια επιχείρηση, αυτή την υποτιθέμενη επιχείρηση υγειονομικού ενδιαφέροντος, και για μήνες ή για χρόνια μέχρι να πάρει την τελική άδεια θα πηγαίνουν εκεί και, όταν κάποια στιγμή ο ελεγκτικός μηχανισμός αποφανθεί ότι η εν λόγω επιχείρηση βρωμάει και ζέχνει, αλήθεια οι καταναλωτές αυτοί πώς θα αποζημιωθούν; Θα καταφύγουν στα δικαστήρια; Να η γραφειοκρατία που λέγαμε. Δεν θα γιγαντωθεί η γραφειοκρατία -την οποία υποτίθεται ότι θέλετε να εξαλείψετε- με τυχόν ενστάσεις, που είναι βέβαιο ότι θα γίνουν, με προσφυγές στο Συμβούλιο της Επικρατείας από άμεσα ενδιαφερόμενους ή στα δικαστήρια και αλλού; Γιατί έχουμε το φαινόμενο που κυρίως το Συμβούλιο της Επικρατείας έχει ακυρώσει μέχρι στιγμής πάρα πολλούς μνημονιακούς νόμους και αλλάζει όλα τα σχέδια των κυβερνήσεων και βλέπω να ψάχνουν να βρουν ισοδύναμα για τα καταργημένα, άλλα ισοδύναμα, και δημιουργείται ένας φαύλος κύκλος, ο οποίος δεν οδηγεί πουθενά.

Εν τέλει, επ’ ουδενί αυτό δεν είναι αναπτυξιακός νόμος. Διότι, όπως έλεγε και ο αείμνηστος καθηγητής Ζολώτας όταν ήταν καθηγητής στην Ανωτάτη Εμπορική, νυν ΑΣΟΕΕ, το εν λόγω νομοσχέδιο αναφέρεται ως επί το πλείστον σε παρασιτικά επαγγέλματα, σε επαγγέλματα που δεν παράγουν, άρα δεν φέρνουν ανάπτυξη. Ένα πολύ ωραίο μπαρ, ένα νυχτερινό κέντρο, αλήθεια, φέρνει ανάπτυξη; Φέρνει ανάπτυξη με τα εισαγόμενα ποτά, με τα εισαγόμενα, ως επί το πλείστον, τρόφιμα; Ή δίνει απλώς λίγες θέσεις, που και αυτές δυστυχώς τα τελευταία έτη οι περισσότερες πηγαίνουν σε αλλοδαπούς, όχι σε Έλληνες; Ή ο εξοπλισμός, τα διακοσμητικά, τα καθίσματα, τα πάντα είναι ελληνικής κατασκευής; Όχι. Στη συντριπτική τους πλειοψηφία, δυστυχώς, είναι όλα εισαγόμενα. Άρα όλα αυτά αυξάνουν το χρέος της πατρίδας μας.

Άλλο διευκόλυνση και άλλο ισοπέδωση. Είστε ακριβοί στα πίτουρα και φθηνοί στις κότες για μια ακόμα φορά. Αφού για επτά συναπτά έτη, μέσω των μνημονίων, έχετε διαλύσει στην κυριολεξία τον παραγωγικό ιστό της χώρας, ό,τι υπήρχε, με τα στρεβλά του και όχι, τώρα έρχεστε και λέτε ότι θα σας διευκολύνουμε, όπως είχατε κάνει πριν από μερικούς μήνες, με έναν αναπτυξιακό νόμο της πλάκας που φέρατε, ο οποίος φυσικά δεν πρόκειται επ’ ουδενί να φέρει την οποιαδήποτε ανάπτυξη.

Άλλες είναι οι μεταρρυθμίσεις που θα έπρεπε να φέρετε, ώστε να υπάρχει ανάπτυξη με όλη τη σημασία του όρου, όπως επιθυμούν και οι μόνοι και οι πραγματικοί στυλοβάτες μια υγιούς κοινωνίας -είτε της ελληνικής είτε άλλης- οι μικρομεσαίοι –διότι αυτοί είναι οι στυλοβάτες μιας οικονομίας-, οι βιοτέχνες, οι έμποροι, οι αγρότες και όχι τα μεγάλα funds, για τα οποία γίνονται συζητήσεις και κάποιοι λίγοι φίλοι κολλητοί, τους οποίους θέλετε να εξυπηρετήσετε με διαφόρους τρόπους.

Ανάπτυξη θα έρθει, αν κάποια στιγμή αποφασίσετε να μειώσετε τη φορολογία, να μειώσετε τις ασφαλιστικές εισφορές, να μειώσετε τα κόστη, για τα οποία, βέβαια, εσείς πράττετε το ακριβώς αντίθετο. Συνεχώς αύξηση της φορολογίας, αύξηση των ασφαλιστικών εισφορών, άδικες ασφαλιστικές εισφορές, αυξημένα λειτουργικά κόστη παντού.

Ανάπτυξη θα έρθει, αν οι ελεγκτικοί μηχανισμοί λειτουργούν στην εντέλεια, ώστε να διορθώνουν τα κακώς κείμενα και τις παρατυπίες που τσακίζουν τον υγιή ανταγωνισμό.

Ανάπτυξη θα έρθει, αν επιτέλους κάποια στιγμή αποφασίσετε να προστατεύσετε, όπως οφείλετε, βάσει του Συντάγματος, όλους τους Έλληνες πολίτες και άρα και τους μικρομεσαίους και τους ελεύθερους επαγγελματίες και όλους όσοι αυτή τη στιγμή βρίσκονται στην αγχόνη των χρηματοπιστωτικών ιδρυμάτων, ελληνικών και ξένων, και να εφαρμόσετε τον νόμο επ’ ωφελεία τους, έτσι ώστε να τους ξαλαφρώσετε λίγο, για να μπορούν να κινηθούν. Βλέπουμε συνεχώς το μεγαλείο του Έλληνα ελεύθερου επαγγελματία, του εμπόρου, του βιοτέχνη, οι οποίοι στο εξωτερικό, όπου το εργασιακό περιβάλλον είναι πολύ καλύτερο, διαπρέπουν, αλλά ακόμα και στην Ελλάδα τον καιρό των μνημονίων παλεύουν και παλεύουν μόνοι τους απέναντι σε όλους και σε όλα, όπως, για παράδειγμα, οι οινοποιοί. Έχουμε το φοβερό προνόμιο να είμαστε η μοναδική χώρα στον κόσμο –μαζί με άλλες μια, δυο, αλλά οι άλλες δεν είναι χώρες οι οποίες παράγουν κρασί– που βάζει ειδικό τέλος στο ελληνικό κρασί. Την ίδια ώρα το εισαγόμενο κρασί, ο εισαγόμενος οίνος, έρχεται χωρίς αυτό το τέλος. Μιλάμε για έναν ανταγωνισμό εις βάρος των Ελλήνων και των ελληνικών προϊόντων.

Το αληθές με το εν λόγω νομοσχέδιο είναι ότι καταστρατηγείται η θεμελιώδης αρχή της προφύλαξης και εισάγονται νεοφιλελεύθερες αρχές, οι οποίες επιτρέπουν οι έλεγχοι να διενεργούνται εκ των υστέρων, σε πραγματικό χρόνο λειτουργίας, βάσει αξιολόγησης κινδύνου. Αυτό που παρουσιάζεται ως καινοτομία, ότι, δηλαδή, απελευθερώνεται η οικονομική δραστηριότητα από τη διοικητική αδειοδότηση και μετατίθεται ο τυχών έλεγχος σε μεταγενέστερο στάδιο, κατόπιν της έναρξης της επιχείρησης, εγκυμονεί τεράστιους κινδύνους, όπως σας εξήγησα και θα σας εξηγήσουμε περαιτέρω ως Χρυσή Αυγή.

Αντιμετωπίζεται η υγιεινή και η ασφάλεια των πολιτών καταναλωτών ως υποδεέστερος παράγοντας σε σχέση με τα οικονομικά δεδομένα μιας επιχείρησης και τα έσοδα που φιλοδοξεί το κράτος να προσθέσει στα κρατικά ταμεία, μέσω των διοικητικών προστίμων που θεσπίζει με τις παρούσες διατάξεις. Αντί να βλέπουμε καινοτομίες, βλέπουμε επιπλέον πρόστιμα, επιπλέον παράβολα, επιπλέον χαράτσια, γιατί μόνο έτσι, μ’ αυτά, έχετε μάθει να λειτουργείτε. Αυτά είναι το πιο τρανό, περίλαμπρο δείγμα της ανικανότητας που έχετε ως προς τη διοίκηση αυτού του τόπου.

Αδιάφορο είναι για την πολιτεία η διασφάλιση του δημοσίου συμφέροντος, αλλά αντιλαμβάνεται το παρόν σχέδιο νόμου ως έναν έμμεσο φοροεισπρακτικό μηχανισμό. Χαρακτηριστικό παράδειγμα αυτού αποτελεί το άρθρο 15.

Ορθό θα ήταν να προστεθεί στις διοικητικές κυρώσεις και «αφαίρεση της άδειας». Σκληρό μέτρο, αλλά ενδεχομένως επιβεβλημένο, για τις περιπτώσεις τις οποίες έχει τεθεί σε διακινδύνευση ή προκλήθηκε βλάβη δημοσίου συμφέροντος. Δηλαδή, κάποιος που έχει βλάψει το δημόσιο συμφέρον απ’ όλες τις απόψεις με ένα πρόστιμο καθαρίζει, όπως θέλατε να κάνετε και στο άρθρο 19 του χθεσινού νομοσχεδίου κι όλα καλά;

Παρατηρούμε όμως ότι, ακόμα κι εδώ, εφαρμόζετε τη σταλινική αντίληψη που διαπνέει την παρούσα Κυβέρνηση. Αναφερόμαστε στις υπεραρμοδιότητες που δίνονται και πάλι στον εκάστοτε Υπουργό, ο οποίος θα αποφαίνεται για την αξιολόγηση και τη βαρύτητα των κριτηρίων που θεσπίζονται με το ίδιο άρθρο, κριτηρίων όλως θεωρητικών.

Η ευχέρεια που δίνεται στον Υπουργό είναι ιδιαιτέρως προβληματική. Από πότε, ωστόσο, το κυνήγι του κέρδους και της εξοικονόμησης δαπανών αφήνουν περιθώριο στην τήρηση των κανόνων υγιεινής, πρακτικής και της διασφάλισης της υγιεινής και ασφάλειας;

Καλό θα ήταν να τονίσουμε, επειδή μας ακούνε και οι Έλληνες πολίτες και αντιλαμβάνονται πολύ περισσότερα απ’ όσα νομίζετε, ότι διάφορες επιτροπές και ομάδες εργασίας που συστήνονται στα Υπουργεία σας γίνονται τις περισσότερες φορές για να νομιμοποιήσουν τα κακώς κείμενα, τις προειλημμένες κυβερνητικές επιλογές και αποφάσεις.

Αναφορικά δε με το άρθρο 7, «Υπαγωγή στη διαδικασία έγκρισης», να σημειωθεί ότι, πρώτον, αποτελεί εξαίρεση του γενικού κανόνα, ο οποίος, όπως είπαμε και νωρίτερα, είναι η κατάργηση του προληπτικού ελέγχου και της λογικής τη προφύλαξης και, δεύτερον, η έγκριση νομικά σημαίνει εκ των υστέρων παροχή συγκατάθεσης περί της νομιμότητας. Αλλά ακόμα κι αυτή η τυπική εξαίρεση που εισάγετε περιορίζεται με τη διάταξη 10, η οποία επιτρέπει τον περιορισμό των εγκρίσεων για μια οικονομική δραστηριότητα. Να δοθούν επεξηγήσεις, διότι τουλάχιστον εμείς αγνοούμε πού ακριβώς αποσκοπεί η ψήφιση του συγκεκριμένου άρθρου, καθώς και τι ακριβώς σημαίνουν οι όροι φυσικός, σπάνιος ή δημόσιος πόρος.

Η προχειρότητα με την οποία νομοθετείτε και εσείς και οι τροϊκανοί -που σας τα φέρνουν και τα καταπίνετε αμάσητα- αποδεικνύεται σε κάθε σχέδιο νόμου, αφού δεν φροντίζετε το κείμενο του νόμου να έχει κάποια λογική και συντακτική ακολουθία. Παραδείγματος χάριν, στο άρθρο 21 καταργείται η υποχρέωση λήψης βεβαίωσης νόμιμων προϋποθέσεων και γίνεται αναφορά στο ν.4303/2014, στο άρθρο 6, όπου και μας παραπέμπει. Διαβάζοντας κανείς το άρθρο 6 βλέπει τον τίτλο: «Παραγωγή και διάθεση ξυδιού». Άντε βγάλε άκρη!

Στο άρθρο 22 ο κανονισμός 853/2004 αφορά την αγορά-κανόνες υγιεινής τροφίμων ζωικής προελεύσεως, ο κανονισμός 1069/2009 αφορά μεταποίηση προϊόντων που απαγορεύονται να καταναλωθούν από άνθρωπο. Πρόκειται για διαφορετικά αντικείμενα, με διαφορετικό νομοθετικό πλαίσιο και, σε κάθε περίπτωση, ο κανονισμός 1069/2009 δεν θα έπρεπε να υπαχθεί στο παρόν κεφάλαιο, αφού, όπως ανέφερα, αφορά προϊόντα απαγορευμένα για τον άνθρωπο.

Στο άρθρο 20 παράγραφος 1 εδάφιο 6 εξαιρείται η εμφιάλωση νερού. Ποιες σκοπιμότητες εξυπηρετούνται με το να θεωρείτε για συγκεκριμένες δραστηριότητες όχι απαραίτητη τη σύμφωνη γνώμη υγειονομικής καταλληλότητας, ενώ σε άλλες να τη διατηρείτε;

Είναι προφανές πως το παρόν σχέδιο νόμου σάς έχει υπαγορευθεί από ξένα συμφέροντα, όπως προείπαμε, τα οποία δεν ενδιαφέρονται ενδεχομένως για την εμπορία νερού και για αυτόν τον λόγο διατηρούν τη σύμφωνη γνώμη της διοίκησης.

Στο άρθρο 27 το παρόν σχέδιο νόμου διέπει καταστήματα υγειονομικού ενδιαφέροντος εκτός των κέντρων διασκέδασης, για τα οποία κρίνεται ότι αποτελούν δραστηριότητα που χρήζει εκ των προτέρων ελέγχου. Ωστόσο, δεν αιτιολογείται σε τι συνίσταται ακριβώς αυτή η διαφοροποίηση.

Στο άρθρο 29 καταργείται η διαδικασία έκδοσης άδειας μουσικής, που αποτελεί μια μορφή διασφάλισης για την προστασία των κατοίκων από την ηχορύπανση.

Βλέπουμε ότι, αντί να μεριμνάτε για σοβαρά ζητήματα, που έχουν να κάνουν με τους κατοίκους μιας περιοχής, την ηρεμία τους, την οικογενειακή τους γαλήνη ή οτιδήποτε άλλο, να τους βάζετε σε δεύτερη ή τρίτη μοίρα, προκειμένου, όπως επαναλαμβάνουμε, με διάφορα άρθρα και διατάξεις του εν λόγω νομοσχεδίου να εξυπηρετείτε πολύ συγκεκριμένες κατηγορίες ή και πολύ συγκεκριμένους επιχειρηματίες, με ό,τι αυτό συνεπάγεται. Διότι η ηχορύπανση είναι και μορφή υποβάθμισης του περιβάλλοντος κατά την περιβαλλοντική νομοθεσία, ν.1650/1986, ενώ η αδυναμία του κράτους να την ελέγξει και να την περιορίσει έχει κριθεί και από το Ευρωπαϊκό Δικαστήριο των Δικαιωμάτων του Ανθρώπου ότι συνιστά μια μορφή παραβίασης του ανθρωπίνου δικαιώματος για σεβασμό της ιδιωτικής ζωής και κατοικίας.

Βλέπουμε γενικώς ότι το εν λόγω νομοσχέδιο ουδόλως έχει να κάνει με την ανάπτυξη του τόπου, με το καλό των πολιτών στο σύνολο, αλλά ούτε καν με το καλό και την ανάπτυξη των συγκεκριμένων ομάδων στις οποίες αναφέρεται.

Η Χρυσή Αυγή καταθέτει μια τροπολογία που αφορά το νέο θεσμικό πλαίσιο για την άσκηση οικονομικής δραστηριότητας στο εν λόγω νομοσχέδιο, σχετικά με την αποπληρωμή αποζημίωσης συνταξιοδότησης των πρώην εργαζομένων της «ΕΛΒΟ Α.Β.Ε.». Την καταθέτω στα Πρακτικά. Την έχουμε μοιράσει και στο Σώμα. Από εκεί και πέρα, είναι στη διακριτική ευχέρεια της Κυβέρνησης αν θέλει να την κάνει δεκτή ή όχι, για να συζητηθεί προς ψήφιση.

(Στο σημείο αυτό ο Βουλευτής κ. Ηλίας Παναγιώταρος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ πάρα πολύ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαοκτώ μαθήτριες και μαθητές και δύο εκπαιδευτικοί συνοδοί τους από το 19ο Δημοτικό Σχολείο της Νέας Ιωνίας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Επίσης, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα μία μαθήτριες και μαθητές και τρεις εκπαιδευτικοί συνοδοί τους από το 2ο Γενικό Λύκειο Καματερού (δεύτερο τμήμα).

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο ειδικός αγορητής της Δημοκρατικής Συμπαράταξης, ο συνάδελφος κ. Οδυσσέας Κωνσταντινόπουλος.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, με το σημερινό νομοσχέδιο για την άσκηση της οικονομικής δραστηριότητας η Κυβέρνηση πιστεύει ότι καινοτομεί και μεταρρυθμίζει τη λειτουργία αυτού του πλαισίου.

Θα μου επιτρέψετε να σας πω, πριν από οτιδήποτε, ότι η λύση πως όλα τα κάνει η τρόικα δημιουργεί σε ακραίες πολιτικές ομάδες την επιχειρηματολογία ότι δεν γίνεται απολύτως τίποτα εδώ στη χώρα. Είναι άδικο και θα σας πω γιατί. Και για τον ν.4262/2014, ο οποίος ρύθμιζε το ίδιο πλαίσιο, η αντιπολίτευση έλεγε ότι τον έφερε η τρόικα.

Σήμερα –εδώ είναι και μια αντίφαση, γιατί είπε η κ. Τζάκρη ότι περιμέναμε την έγκριση- η τρόικα φέρνει αντίθετο νόμο από αυτόν που πρότεινε πριν από δύο χρόνια; Ακούστε, κύριοι συνάδελφοι, για να είμαστε μεταξύ μας σοβαροί. Εδώ υπάρχει ένα θέμα συνέχειας της πολιτικής μας, στην οποία δεν μπορεί να υπάρξει συνεννόηση για τα μίνιμουμ, ο κάθε Υπουργός προσπαθεί με τον δικό του τρόπο να πει ότι έκανε κάτι βάζοντας –τάχα μου- τη δικιά του υπογραφή και στο τέλος καταλήγουμε να μην υπάρχει θεσμικό πλαίσιο για τους ανθρώπους που το χρειάζονται.

Εξηγούμαι. Βεβαίως, χθες, οι ακραίες πολιτικές ομάδες δεν μίλησαν για το λαθρεμπόριο καυσίμων. Άλλη φορά, αν ήταν για επιχειρηματίες ή οτιδήποτε άλλο, σηκώνανε τον κόσμο στον αέρα. Για το λαθρεμπόριο καυσίμων δεν μιλάμε, γιατί ξέρουμε ποιοι έχουν επιλεκτικές σχέσεις με όλα αυτά.

Πάμε στο νομοσχέδιο. «Καινοτομία», λέει. Λέει για «καινοτομία» -και το θύμισα γιατί είδα τον κ. Μάρδα εδώ- η κ. Τζάκρη, η οποία μας έλεγε ότι «σε έξι μήνες θα καπνίσουν όλα τα φουγάρα». Φούμαρα! Ο κ. Μάρδας, που τον βλέπω εδώ μπροστά, έλεγε ότι θα φέρει δεκάδες επενδυτές από τους πρόσφυγες και μετανάστες. Αν τον ρωτήσεις σήμερα αν έχει βρει έναν, δεν θα μπορέσει να σας το πει. Φούμαρα κι εκεί, αντί για φουγάρα. Τέλος πάντων.

Πάμε τώρα στο διά ταύτα. Λέει η Κυβέρνηση: «Εμείς καινοτομούμε. Θα υπάρχει γνωστοποίηση κι όχι άδεια έγκρισης.». Ο κύριος Υπουργός, οι συνεργάτες, όλοι το ξέρετε, ότι με βάση τον ν.4062 -και το ξαναλέω και το ξαναλέω-, την κοινή υπουργική απόφαση 1268492/21-11-2014, που αφορούσε επιχειρήσεις που ασκούν τρεις διαφορετικές δραστηριότητες, στις οποίες δινόταν η δυνατότητα να ξεκινήσουν τη λειτουργία τους μόνο με μια απλή ενημέρωση στην οικεία περιφέρεια. Ποιοι ήταν αυτοί οι τομείς; Ήταν η βιομηχανία δέρματος, η κλωστοϋφαντουργία, κατασκευή επίπλων, μηχανημάτων, ηλεκτρονικού εξοπλισμού και λοιπά. Άρα αυτή η καινοτομία, την οποία κατά κύριο λόγο η κ. Τζάκρη -η οποία ήταν Υπουργός, τώρα ως εισηγήτρια- προσπαθεί να πει, υπήρχε.

Το δεύτερο αφορά την κατηγοριοποίηση. Είναι ένα θετικό βήμα. Χρειαζόταν, όμως, δύο χρόνια για να αλλάξουμε την κατηγοριοποίηση του νομοσχεδίου, να γίνονται με ΚΑΔ, ενώ ο ν.4062 βασιζόταν στην περιβαλλοντική κατηγοριοποίηση; Δύο χρόνια γι’ αυτό; Ας τον αλλάζαμε! Επί δύο χρόνια; Ας φέρναμε μία αλλαγή στο νομοσχέδιο, να τελείωνε το θέμα.

Πού φτάνουμε πάλι σήμερα; Εμείς είπαμε και χθες ότι είμαστε θετικοί. Γιατί είμαστε θετικοί; Γιατί η Δημοκρατική Συμπαράταξη δεν παίζει παιχνίδια. Η Δημοκρατική Συμπαράταξη πιστεύει ότι μέσα από έναν ουσιαστικό διάλογο, έχει μπροστά πάντα τη χώρα, τους πολίτες, τους επαγγελματίες και όχι το κομματικό συμφέρον.

Ήρθε ο Υπουργός χθες –εμείς δεν έχουμε λόγο να τους αμφισβητήσουμε, θέλουμε να προχωρήσει αυτό- στην ερώτηση της Δημοκρατικής Συμπαράταξης, για να δούμε τι θα κάνουμε και θα αποφασίσουμε, να στηρίξουμε θετικά, και λέει ότι όλα αυτά -δεσμεύεται στην επιτροπή και σήμερα, πιθανόν, στη Βουλή- θα ολοκληρωθούν σε έξι μήνες.

Πραγματικά, εάν είστε Κυβέρνηση –δεν ξέρω εάν θα είστε κυβέρνηση, αυτό εξαρτάται από εσάς- έχετε μία δέσμευση ότι σε έξι μήνες θα λειτουργεί το ολοκληρωμένο πληροφοριακό σύστημα στη Γενική Γραμματεία Βιομηχανίας, θα έχουν βγει όλες οι υπουργικές αποφάσεις που χρειάζονται και θα μπορούν οι επαγγελματίες να το χρησιμοποιήσουν. Εμείς θα είμαστε θετικοί σε αυτό.

Μακάρι, κύριε Υπουργέ, να το κάνετε. Ούτε θα σας αμφισβητήσουμε από τώρα, γιατί δεν έχουμε τέτοια διάθεση. Αυτά είναι συριζαίικα κόλπα. Εμείς δεν είμαστε συριζαίοι.

Δεύτερον, υπάρχει μία πρότασή μας. Θέλουμε να την πούμε. Την λέμε ολοκληρωμένα εδώ και καιρό. Χαιρόμαστε που και τα επιμελητήρια την αποδέχονται. Εμείς έχουμε μια πολύ ξεκάθαρη άποψη και για το προηγούμενο νομοσχέδιο και για το σημερινό. Η απόλυτη εμπλοκή των επιμελητηρίων που είναι σύμβουλοι του κράτους. Από απλούς συμβούλους που το λέμε στα λόγια, να το κάνουμε επίσημα στην πράξη.

Η μεγάλη μεταρρύθμιση της «Υπηρεσίας Μιας Στάσης», το ΓΕΜΗ -που είναι μεταρρύθμιση της κυβέρνησης του ΠΑΣΟΚ, της δημοκρατικής παράταξης- θα μπορούσε να ενώσει σήμερα και το ολοκληρωμένο σύστημα και μέσα από όλη αυτή τη διαδικασία είπε ο Υπουργός ότι το νέο Υπουργείο –δεν θυμάμαι τώρα πώς λέγεται- υπό τον κ. Παππά θα προσπαθήσει να ενώσει όλες αυτές τις διαδικασίες.

Εάν, όμως, αυτή η διαδικασία και η πρότασή μας υπήρχε, ώστε να συνδυάσουμε το ΓΕΜΗ με το ΟΠΣ -το οποίο θα αφορούσε την αδειοδότηση και την εμπλοκή των επιμελητηρίων- θα ήταν η απόλυτη λύση για τη χώρα. Αυτή θα ήταν μια πραγματική μεταρρύθμιση, την οποία θα μπορούσαν όλα τα κόμματα ή τουλάχιστον η πλειοψηφία των κομμάτων να στηρίξουν, να σταματήσουν τη γραφειοκρατία και να βοηθήσουν πάρα πολύ τους νέους επιχειρηματίες και τους νέους επαγγελματίες.

Κύριε Υπουργέ, χθες μιλήσαμε –και υπήρχε μια αντίφαση ακόμα και στους φορείς του τουρισμού, για να είμαστε ειλικρινείς- για την πιστοποίηση με τα κλειδιά και για τα διάφορα θέματα που τέθηκαν. Είναι αλήθεια ότι και οι φορείς ανάλογα με τα συμφέροντα και τις θέσεις τους έχουν αντιφατικές απόψεις. Υπάρχει, όμως, ένα θέμα και σας παρακαλώ να το δείτε. Νομίζω ότι είναι για τη χώρα μας και δεν έχει να κάνει με καμμία μικροκομματική διάθεση.

Στην εποχή της πιστοποίησης, την ώρα που το μεγάλο πρόβλημα της χώρας είναι ο ποιοτικός τουρισμός –δηλαδή η Ισπανία πήρε φέτος το 70% και 80% του ποιοτικού τουρισμού της Τουρκίας- εμείς πάμε σε λύσεις που δεν δίνουν πιστοποίηση ποιότητας. Άρα να μη βιαστούμε σε αυτό το θέμα. Μπορούμε και τα κόμματα να συνεννοηθούμε και τα αρμόδια Υπουργεία, και να δούμε καλές πρακτικές που έχουν γίνει σε άλλες χώρες –και καλή πρακτική είναι αυτό που έχει συμβεί στην Ισπανία- έτσι ώστε μαζί να φτιάξουμε ένα πλαίσιο, που στην εποχή της πιστοποίησης εμείς να μην αφήσουμε τον ποιοτικό τουρισμό με τη δική μας ψήφο να πάει στην Ισπανία. Νομίζω ότι το θέμα με την πιστοποίηση και τα κλειδιά πρέπει να το δούμε.

Το ζήτημα της πιστοποίησης –χαίρομαι που ήρθε και η κ. Μπακογιάννη- είναι ένα πολύ σημαντικό θέμα. Τη στιγμή που εμείς –επαναλαμβάνω, κυρία Μπακογιάννη- χάνουμε τον ποιοτικό τουρισμό προς την Ισπανία, πρέπει να δούμε χωρίς μικροκομματικές διαθέσεις το πώς πρέπει να αντιμετωπίσουμε αυτό το θέμα. Και αυτό είναι ένα θέμα που χώρες όπως η Ισπανία το αντιμετώπισαν θετικά και μπορούμε και εμείς να κάνουμε κάτι ανάλογο.

Δεν θέλω να πάρω και από τον λόγο του κ. Κουτσούκου, αλλά εδώ φέρατε μια τροπολογία για τον ΕΟΜΜΕΧ, για τον οποίο επί ΣΥΡΙΖΑ –δεν ήσασταν εσείς, κύριε Υπουργέ, ήταν επί ΑΝΕΛ, θα θυμηθώ μερικούς- βάζανε ονομαστική ψηφοφορία.

Και σήμερα εσείς φέρνετε μία διάταξη, που βάζει, εκτός από τον ΕΟΜΜΕΧ, και γύρω-γύρω όλους τους άλλους οργανισμούς.

Κοιτάξτε αυτό που είπε ο Ανδρέας Λοβέρδος χθες, δηλαδή να ερχόμαστε στη Βουλή, αλλά να έχουμε και λίγο τσίπα και λίγο ντροπή έχει μία αξία. Να πείτε «κάναμε ένα λάθος, τα λέγαμε τότε, εντάξει, παιδιά, αλλά τώρα είμαστε εξουσία, καρέκλες και αυτά, τι να κάνουμε»; Πρέπει να προχωρήσουμε.

Και να σας πω, κύριε Υπουργέ, επειδή τους Υπουργούς δεν τους καταλαβαίνω, εσείς μπορεί, που είστε και στην Κυβέρνηση, τι εννοούσε ο θεός-Υπουργός Τσακαλώτος, που είπε «τέτοια απομόνωση είχα να ζήσω από τους γάμους της Γκρέυς Κέλλυ με τον Ρενιέ και της Νταϊάνα με τον Κάρολο»; Είναι επίσημη δήλωση του Υπουργού Οικονομικών της χώρας, που διαπραγματεύεται τα συμφέροντα της χώρας. Λέει «τέτοια απομόνωση είχα να ζήσω από τους γάμους της Γκρέυς Κέλλυ με τον Ρενιέ και της Νταϊάνα με τον Κάρολο». Τι λέει συνάδελφοι, τι εννοεί ο ποιητής, μπορείτε να μας πείτε;

Ελπίζω ο Υπουργός να ξέρει να μας πει. Άνθρωπος που κάνει αυτή τη στιγμή διαπραγμάτευση για τη χώρα και τα συμφέροντά της!

Και ολοκληρώνω.

Κύριε Υπουργέ, ένα μεγάλο ζήτημα, το οποίο υπάρχει αυτή τη στιγμή στη χώρα είναι –το έθεσε και χθες ο Ανδρέας Λοβέρδος- το θέμα της μεγάλης επένδυσης του Ελληνικού. Η Κυβέρνηση, αφού το ψηφίσαμε, τρεις μήνες μετά, δεν έχει κάνει απολύτως τίποτα.

Εμείς –και νομίζω είναι σύμφωνα και τα υπόλοιπα κόμματα- θα ζητήσουμε να υπάρξει κοινή συνεδρίαση, έτσι ώστε να έρθουν οι αρμόδιοι Υπουργοί και να μας ενημερώσουνε γι’ αυτή τη μεγάλη επένδυση. Είμαστε σίγουροι και θέλουμε να πιστεύουμε ότι αυτό δεν θα το υπογράψουν μόνο τα κόμματα της Αντιπολίτευσης αλλά και τα κόμματα της Συμπολίτευσης, αν πιστεύουν ότι θέλουν να προχωρήσει αυτή η μεγάλη επένδυση.

Σας ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε, κύριε Κωνσταντινόπουλε.

**ΔΗΜΗΤΡΙΟΣ ΜΑΡΔΑΣ:** Κύριε Πρόεδρε, ζητώ τον λόγο για τριάντα δευτερόλεπτα επί προσωπικού, για να απαντήσω, γιατί έθιξε ένα θέμα ο αγαπητός συνάδελφος.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, δεν νομίζω ότι σας έθιξε.

**ΔΗΜΗΤΡΙΟΣ ΜΑΡΔΑΣ:** Όχι, απλά μια διευκρίνιση.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, έχετε τον λόγο για ένα λεπτό.

**ΔΗΜΗΤΡΙΟΣ ΜΑΡΔΑΣ:** Κατ’ αρχάς θα ήθελα να επισημάνω ότι ο αγαπητός συνάδελφος για δεύτερη φορά, βέβαια με έναν επιλεκτικό τρόπο, φέρει διάφορα θέματα, τα οποία έχω θέσει.

Ως προς τους Σύρους θα σημειώσω ότι δεν αναφέρθηκα ποτέ σε δεκάδες. Αναφέρθηκα σε μία προσπάθεια, η οποία θα μπορούσε να γίνει με σκοπό την τοποθέτηση κάποιων κεφαλαίων, που τοποθετούνται γύρω μας και έρχονται και στην Ελλάδα, αλλά όχι με την ένταση που πρέπει.

Θα σημειώσω ότι έχουν γίνει κάποιες προσπάθειες επικοινωνίας με τους συλλόγους, οι οποίοι υπάρχουν εδώ και στη Συρία, γιατί εξακολουθούν να ενδιαφέρονται και από τη Συρία εν δυνάμει πρόσφυγες να έρθουν στην Ελλάδα.

Επίσης, θα σημειώσω, μιας που είστε και λάτρης των βέλτιστων πρακτικών, ότι αυτές εδώ οι πρακτικές έχουν δώσει σε γειτονική μας χώρα πέντε χιλιάδες επιχειρήσεις προσφύγων Σύρων με 700 εκατομμύρια επενδύσεις, σε άλλη γειτονική μας χώρα 220 εκατομμύρια επενδύσεις και σε χώρα της Ευρωπαϊκής Ένωσης εφαρμόζεται πολιτική προσέλκυσης συγκεκριμένων κεφαλαίων μικρομεσαίων επιχειρήσεων, έτσι ώστε να μπορέσουν να επιβιώσουν με έναν αξιοπρεπή τρόπο.

Αυτές είναι οι βέλτιστες πρακτικές που κάποιοι λατρεύουν, που αν τις λατρεύουν, να τις αντιγράφουμε σε όλο το επίπεδο των πράξεών μας και όχι μόνο επιλεκτικά στον τουρισμό.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ωραία.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κύριε Πρόεδρε, ζητώ τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κωνσταντινόπουλε, μην κάνουμε κουβέντα τώρα.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Για ένα λεπτό.

Κύριε Μάρδα, συμβαίνει το εξής. Αν υπάρχουν δίπλα στη χώρα μας αυτές οι βέλτιστες πρακτικές που λέτε, υπάρχει ένα θέμα ανικανότητας να τις κάνετε εσείς.

Δυστυχώς δεν έχετε δείξει ότι είχατε την ικανότητα ως Κυβέρνηση –όχι προσωπικά- αυτές τις βέλτιστες, που λειτουργούν στις γύρω περιοχές μας, να τις κάνετε πράξη στη χώρα μας. Δυστυχώς, σε αυτό κριθήκατε ανεπαρκείς και εννοώ ως Κυβέρνηση, όχι προσωπικά.

**ΠΡΟΕΔΡΕΥΩΝ (Νικήτας Κακλαμάνης):** Ωραία. Δόθηκαν εκατέρωθεν οι απόψεις και προχωρούμε.

Κύριε Βαρδαλή, έχετε τον λόγο.

**ΑΘΑΝΑΣΙΟΣ ΒΑΡΔΑΛΗΣ:** Ευχαριστώ, κύριε Πρόεδρε.

Κυρίες και κύριοι Βουλευτές, το νομοσχέδιο, που συζητάμε, εντάσσεται σε ένα μπαράζ νέων αντιλαϊκών μέτρων της συγκυβέρνησης και θα έλεγα με μεγάλες προσφορές προς το κεφάλαιο. Τη βάση αυτών των προσφορών αποτελούν οι αναδιαρθρώσεις, που κρίνουν απαραίτητες οι διάφοροι ιμπεριαλιστικοί οργανισμοί, όπως είναι το Διεθνές Νομισματικό Ταμείο, ο ΟΟΣΑ και η Ευρωπαϊκή Ένωση, για να ανοίξει η προοπτική της αναιμικής καπιταλιστικής ανάπτυξης στη χώρα μας.

Στην πρώτη γραμμή αυτή της προσπάθειας βρίσκονται οι πολύμορφες ενισχύσεις σε όφελος των εγχώριων επιχειρηματικών ομίλων σε συνέχεια και σε συνδυασμό με τις διατάξεις του νέου λεγόμενου αναπτυξιακού νόμου, μέσω του οποίου μοιράζονται απλόχερα φοροαπαλλαγές, κρατικό χρήμα και άλλες διευκολύνσεις στην προοπτική της προσέλκυσης νέων κερδοφόρων επενδύσεων.

Παράλληλα, το επόμενο διάστημα θα τρέξει και μια σειρά από άλλα νομοσχέδια αυστηρότατων αναδιαρθρώσεων, που κρίνονται αναγκαίες για την ανάκαμψη των κερδών του κεφαλαίου και την προσέλκυση νέων επενδύσεων. Με άλλα λόγια γινόμαστε μάρτυρες μιας πολύμορφης κρατικής στήριξης για την ανάπτυξη των κερδών του κεφαλαίου.

Το νομοσχέδιο αυτό συνδέεται κατ’ αρχάς με τα προαπαιτούμενα της δεύτερης αξιολόγησης του τρίτου μνημονίου. Γράφτηκε με τη συνδρομή του ΟΟΣΑ και της Παγκόσμιας Τράπεζας και δεν είναι καθόλου τυχαίο που κινείται στην κατεύθυνση που θέλει ο «επιχειρηματικός κόσμος», όπως λέτε εσείς, μια ακόμη σημαντική μεταρρυθμιστική προσπάθεια της Κυβέρνησης. Κινείται μάλιστα σε θετική κατεύθυνση, όπως αποκάλεσαν οι βιομήχανοι της βόρειας Ελλάδας, ο Σύνδεσμος Βιομηχάνων Βόρειας Ελλάδας, χθες στην επιτροπή.

Στην ίδια κατεύθυνση κινήθηκαν όλοι οι εκπρόσωποι της αστικής τάξης της χώρας μας στην ίδια επιτροπή στη συζήτηση με τους φορείς και η Κυβέρνηση καμαρώνει για τα καλά λόγια και τα εύσημα που παίρνει από το κεφάλαιο. Παίρνει κουράγιο για να συνεχίσει τις προσφορές προς το κεφάλαιο με πιο κραυγαλέο ζήτημα το νέο χτύπημα, που ετοιμάζει στα εργασιακά.

Όλα τα παραπάνω επιβεβαιώνουν ότι η επίθεση στα εργατικά λαϊκά δικαιώματα, όπως και οι καπιταλιστικές αναδιαρθρώσεις για λογαριασμό της κερδοφορίας του κεφαλαίου, θα συνεχιστεί και το επόμενο διάστημα. Και, βεβαίως, τον λογαριασμό θα τον πληρώσει και πάλι ο λαός.

Και ο ΣΥΡΙΖΑ καμαρώνει, γιατί προωθούνται γοργά οι απαιτήσεις του ΣΕΒ και των άλλων επιχειρηματιών, γιατί, όπως λέει και η αιτιολογική έκθεση του νομοσχεδίου, βάζει νέες ταχύτητες στο επιχειρείν, γιατί δημιουργούν πόλους έλξης νέων επενδύσεων οι αδειοδοτήσεις των επιχειρήσεων, που θεσμοθετούν εξπρές. Αφού ενισχύει τους επιχειρηματικούς ομίλους με κάθε τρόπο, έρχεται τώρα να τους διευκολύνει να κάνουν πιο γρήγορα της επενδύσεις τους.

Αυτοί καμαρώνουν αλλά ο λαός δεν έχει να κερδίσει τίποτα από όλα αυτά. Αυτό, που τους περιμένει, είναι να συνεχίζουν να είναι τα μόνιμα υποζύγια της άκρατης εκμετάλλευσης, αφού όλα τα αντεργατικά λαϊκά μέτρα θα έχουν πέρα όλων των άλλων και μόνιμο χαρακτήρα, εκτός, βεβαίως, και αν πάρουν πάνω τους την υπόθεση, βάλλουν τη δική τους σφραγίδα στις εξελίξεις, διεκδικώντας κάλυψη των απωλειών τους, ικανοποίηση όλων των αναγκών τους κόντρα, βεβαίως, στο κεφάλαιο, την Ευρωπαϊκή Ένωση και την εξουσία τους.

Την πολιτική προσφορών προς το κεφάλαιο στηρίζουν με κάθε τρόπο και τα υπόλοιπα κόμματα της Αντιπολίτευσης. Για παράδειγμα, όλοι τους συμφωνούν με την ουσία και τον στόχο του συγκεκριμένου νομοσχεδίου, που συζητάμε, και που δεν είναι άλλος, από το να αρθούν όλα τα εμπόδια στην άσκηση δράσης του κεφαλαίου. Βεβαίως, έχουν και διαφορές μεταξύ τους. Όμως, αυτές επικεντρώνονται σε δευτερεύοντα και τριτεύοντα ζητήματα, όπως στο ποιος είναι καλύτερος να τα υλοποιήσει, ποιος θα προχωρήσει τις αναδιαρθρώσεις χωρίς καθυστερήσεις, ποιος θα είναι πιο αποτελεσματικός.

Να, γιατί η Νέα Δημοκρατία και το ΠΑΣΟΚ επικαλούνται τον προηγούμενο νόμο, που κατά τη γνώμη τους και αυτός ήταν καινοτόμος, όπως υποστηρίζει και ο ΣΥΡΙΖΑ για τον σημερινό νόμο που συζητάμε. Δηλαδή, στην πράξη τσακώνονται μεταξύ τους για το ποιος είναι πιο αυθεντικός μεταρρυθμιστής, ποιος έκανε τις περισσότερες μεταρρυθμίσεις για λογαριασμό των επιχειρηματικών ομίλων. Όλοι μαζί, όμως, θέλουν το κράτος να στέκεται αρωγός της ιδιωτικής πρωτοβουλίας.

Ακούστηκε χθες στην επιτροπή και το εξής αμίμητο, πως με αυτό το νομοσχέδιο δεν δίνεται πλέον η δυνατότητα να ταλαιπωρήσουν το δημόσιο και οι κακοί δημόσιοι υπάλληλοι τον επιχειρηματικό κόσμο. Βεβαίως, η αναφορά για τους δημοσίους υπαλλήλους έλεγε ότι θέλουν να κρατήσουν τα κεκτημένα, να μη χάσουν την εξουσία που έχουν. Φαίνεται πως στη συγκυβέρνηση τελευταία ανακάλυψαν ότι και στη χώρα μας υπάρχει εκμετάλλευση, μόνο που αυτή γίνεται από τους εργαζόμενους -έστω τους κακούς εργαζόμενους, κατά τη γνώμη τους- προς τους επιχειρηματίες.

Κυρίες και κύριοι Βουλευτές, η αλήθεια είναι ότι το κράτος δεν είναι ουδέτερο, είναι ταξικό. Ο χαρακτήρας που έχει είναι να επιβάλει τη θέληση των λίγων στους πολλούς. Όταν πρόκειται να ενισχυθούν οι επιχειρηματικοί όμιλοι, τότε το κράτος είναι παρόν. Όταν είναι να εγκρίνει συντάξεις, τότε καθυστερεί τρία και πάνω χρόνια. Φιλεύσπλαχνο το κράτος, αλλά μόνο για τους επιχειρηματίες, διότι πάντα συνέβαλλε και συμβάλλει στην ανάπτυξη των επιχειρηματικών ομίλων με επιδοτήσεις παντός είδους, με δημόσιες επενδύσεις σε όφελός τους.

Το αστικό κράτος έχει ανάγκη, όμως, και από αναδιαρθρώσεις. Έχει ανάγκη εκσυγχρονισμού, ώστε να ανταποκρίνεται καλύτερα στις σύγχρονες ανάγκες του κεφαλαίου και στη στήριξη της κερδοφορίας του. Αυτό ακριβώς κάνετε με το νομοσχέδιο που φέρνετε για συζήτηση σήμερα. Προσαρμόζετε, δηλαδή, τις δομές τους αστικού κράτους στις σημερινές ανάγκες του κεφαλαίου.

Εμείς, βεβαίως, δεν υπερασπιζόμαστε τον δημόσιο τομέα που υπάρχει σήμερα, το σημερινό κράτος. Κάθε άλλο! Αυτό που θέλουμε, όμως, να υπερασπιστούμε είναι η αξιοπρέπεια στην εργασία, όπως και τα δικαιώματα και τις υποχρεώσεις που πηγάζουν απ’ αυτή την αξιοπρέπεια.

Κυρίες και κύριοι, το νομοσχέδιο που συζητάμε σήμερα είναι ένα σινιάλο σε επιχειρηματικούς ομίλους και επιχειρήσεις γύρω από τη διαμόρφωση του κατάλληλου επενδυτικού κλίματος. Αυτό το σινιάλο στέλνετε στο εγχώριο και ξένο κεφάλαιο.

Σύμφωνα με την εισηγητική έκθεση, «στόχος είναι η ενίσχυση της ανταγωνιστικότητας και η δημιουργία φιλικού κλίματος για τις επιχειρήσεις, κάτι το οποίο θα λειτουργεί ως βασικό μοχλός για την ανάπτυξη, ενώ εστιάζει στη δημιουργία υψηλής ασφάλειας δικαίου για τους δυνητικούς επενδυτές, κάτι το οποίο είναι απαραίτητο, ιδιαίτερα στις περιπτώσεις των άμεσων ξένων επενδύσεων», δηλαδή στην προσέλκυση σημαντικών ξένων επενδύσεων στη γραμμή που έχει υποδείξει ο ίδιος ο Σύνδεσμος Ελλήνων Βιομηχάνων.

Στην ουσία τι είναι αυτό που τους κάνετε; Προχωράτε σε νομοθετικές ρυθμίσεις που καταργούν τις αδειοδοτήσεις και τους ελέγχους των επιχειρήσεων, που τις οδηγούν σε καθεστώς πλήρους απελευθέρωσης. Ποια είναι η λογική σας; Ότι δεν προσφέρουν τίποτα οι προληπτικοί έλεγχοι στην προστασία της δημόσιας υγείας, αλλά αποτελούν βάρος, βάζουν εμπόδια στις επενδύσεις, άρα δεν χρειάζονται και πρέπει να τους καταργήσουμε. Αυτό κάνετε.

Και τι κάνετε για να πετύχετε αυτόν τον στόχο; Καταργείτε την αρχή προφύλαξης στον ευαίσθητο τομέα των τροφίμων, της πυροπροστασίας και του περιβάλλοντος. Το κράτος, δηλαδή, απεμπολεί την ευθύνη για την προστασία της δημόσιας υγείας και την αφήνει στα χέρια των επιχειρήσεων υγειονομικού ενδιαφέροντος, θεωρώντας ότι ο ανταγωνισμός θα εξαλείψει και τους κινδύνους που δημιουργούνται. Στην ουσία αντιμετωπίζετε την υγιεινή και ασφάλεια ως υποδεέστερους παράγοντες, ως δευτερεύοντα στοιχεία σε σχέση με τα οικονομικά δεδομένα μιας επιχείρησης, τα οποία τα θεωρείτε κυρίαρχα.

Να, που τελικά μάθαμε τι είναι αυτό που εμποδίζει τις επενδύσεις! Κατά την Κυβέρνηση, αυτό που φταίει είναι οι υγειονομικοί, κτηνιατρικοί, πυροσβεστικοί έλεγχοι, οι υγειονομικοί και άλλοι όροι και προϋποθέσεις που πρέπει να πληρούν οι επιχειρήσεις.

Καταργεί ακόμα και την υποχρέωση για υποβολή γνωστοποίησης, καθώς και υπεύθυνης δήλωσης του επιχειρηματία ότι γνωρίζει τους όρους που πρέπει να τηρεί και ότι τους τηρεί. Ακόμη και αυτή τη δήλωση καταργείτε!

Για να δημιουργήσετε μάλιστα την εντύπωση ότι τα πράγματα δεν είναι εντελώς ανεξέλεγκτα, θεσμοθετείτε την ένταξη κάποιων επιχειρηματικών δραστηριοτήτων στο καθεστώς της γνωστοποίησης ή έγκρισης, μόνο όταν δημιουργείται, όπως λέτε, κίνδυνος δημοσίου συμφέροντος. Τώρα, το τι εννοεί ο καθένας «δημόσιο συμφέρον» είναι ένα μεγάλο ζήτημα.

Στο άρθρο 3, στην παράγραφο 5, τι λέτε; Ακόμα και για το καθεστώς έγκρισης, οι αρμόδιες αρχές έχουν δικαίωμα να προβαίνουν σε αυτοψίες και ελέγχους. Δηλαδή, ο έλεγχος ακόμη και σ’ αυτές τις περιπτώσεις δεν είναι υποχρεωτικός ούτε καν για αυτοψία.

Παρακάτω, στο άρθρο 12, γίνεται λόγος για το σύνολο της αγοράς ότι θα ελέγχεται και θα εποπτεύεται από οργανική μονάδα, η οποία θα οργανώνει τους ελέγχους. Και ποιος θα κάνει αυτούς τους ελέγχους; Η αρμόδια υπηρεσία θα οργανώνει τους ελέγχους. Σε αυτό ακριβώς το ζήτημα απαντά το επόμενο άρθρο, το άρθρο 13.

Οι αρμόδιες αρχές μπορούν να χρησιμοποιούν για τη διεξαγωγή ελέγχων και την αξιολόγηση των πορισμάτων τη συνεργασία ιδιωτικών φορέων. Αυτοί οι ιδιωτικοί φορείς μπορεί να είναι φυσικά ή νομικά πρόσωπα. Δηλαδή, αντί να είναι αποκλειστική ευθύνη του κράτους η διεξαγωγή των όποιων ελέγχων έχουν απομείνει, αν ψηφίσετε αυτό το νομοσχέδιο, μεταφέρεται στις ιδιωτικές εταιρείες.

Όμως, κυρίες και κύριοι συνάδελφοι, δεν μπορεί, επειδή έχετε επιλέξει αυτόν τον δρόμο μέσα στην Ευρωπαϊκή Ένωση και την Ευρωζώνη, σε κάθε περίπτωση να επικαλείστε το ευρωπαϊκό κεκτημένο. Δεν γνωρίζετε ότι όλα τα διατροφικά σκάνδαλα ξεκίνησαν ακριβώς από αυτές τις ευρωπαϊκές χώρες, που οι επιχειρήσεις τροφίμων έχουν αυτό το πλαίσιο λειτουργίας, που τη σφραγίδα τη βάζει η κερδοφορία των επιχειρήσεων και όχι η διασφάλιση της δημόσιας υγείας;

Τέλος, και μέσα στον χρόνο που μου απομένει, θέλω να πω και ορισμένα ζητήματα για επόμενα άρθρα του νομοσχεδίου.

Στα άρθρα από το 1 έως το 16, που αναφέρονται γενικά στον σκοπό, στο πεδίο εφαρμογής, με τις γενικές αρχές του νομοσχεδίου διαφωνούμε πλήρως και θα τις καταψηφίσουμε. Διαφωνούμε, γιατί προχωράτε σε ρυθμίσεις που καταργούν τις αδειοδοτήσεις και τους ελέγχους των επιχειρήσεων, που τις οδηγούν σε καθεστώς πλήρους απελευθέρωσης, γιατί, αντί να είναι αποκλειστική ευθύνη του κράτους η διεξαγωγή των όποιων ελέγχων, τις μεταφέρετε στις ιδιωτικές εταιρείες.

Για τα άρθρα 17 έως 26, που αφορούν απλούστευση του πλαισίου μεταποιητικών και συναφών δραστηριοτήτων τροφίμων και ποτών, διαφωνούμε για τους ίδιους λόγους, να μην τα επαναλαμβάνω. Θα τα καταψηφίσουμε εκτός από το άρθρο 22, που εξαιρεί τα προϊόντα ζωικής προέλευσης. Όμως και εδώ, θα ισχύει ό,τι ισχύει σε όλη την Ευρωπαϊκή Ένωση. Ακόμη και αν αλλάξει ο Κανονισμός, υπερτερεί το δίκιο της Ευρωπαϊκής Ένωσης. Με αυτήν την έννοια θα ψηφίσουμε «παρών».

Το ίδιο και στο άρθρο 25, γιατί ο ανταγωνισμός με βάση τον οποίο λειτουργεί η καπιταλιστική οικονομία, οδηγεί σε κλείσιμο τους μικρούς μεταποιητές και ξεκληρίζει τους μικρούς και φτωχούς αμπελουργούς, παρά τις όποιες εν μέρει θετικές διατάξεις που προβλέπονται γι’ αυτούς στο συγκεκριμένο άρθρο.

Για τα άρθρα 27 έως 39, που αφορούν τη λειτουργία καταστημάτων υγειονομικού ενδιαφέροντος, θεάτρων και κινηματογράφων, είμαστε αντίθετοι εκτός από τα άρθρα 28 και 29, γιατί εμπλέκονται μικρές επιχειρήσεις, που η νομοθεσία μέχρι τώρα δημιουργούσε μεγάλα προβλήματα σε όσους ήθελαν να ξεκινήσουν τη λειτουργία.

Για το άρθρο 32 που αφορά τα θέατρα, λόγω του ότι η ανεργία έχει φτάσει στο μη περαιτέρω, ιδιαίτερα αυτή την περίοδο, πολλοί ηθοποιοί συγκροτούν μικρά σχήματα με στόχο να εμφανιστούν στην αγορά και να υπάρξουν στον χώρο. Γι’ αυτές τις ομάδες, οι μικρότεροι χώροι αποτελούν μία εναλλακτική λύση, προφανώς και φθηνότερη. Τέτοιοι χώροι δημιουργούνται κυρίως από τους καλλιτέχνες. Για τους χώρους αυτούς παίζει κάποιον ρόλο η απλούστευση ορισμένων διαδικασιών για την έναρξη της λειτουργίας τους. Και εδώ θα ψηφίσουμε «παρών».

Τελειώνοντας, απευθυνόμενοι στους εργαζόμενους και τα λαϊκά στρώματα, τους λέμε το εξής: Η Κυβέρνηση ΣΥΡΙΖΑ - ΑΝΕΛ και όσοι άλλοι εμφανίσουν τέτοιου είδους μεταρρυθμίσεις, που θεσπίζονται με αυτό το νομοσχέδιο και ικανοποιούν τα συμφέροντα του κεφαλαίου, όσοι ζητούν το γρήγορο κλείσιμο της δεύτερης αξιολόγησης, αποσιωπούν προκλητικά από τον λαό ότι όλα αυτά θα συνοδευτούν από σκληρά αντιλαϊκά μέτρα, μέτρα που θα μείνουν, μέτρα που θα κλιμακωθούν ακόμα και αν υπάρξει κάποιας μορφής ελάφρυνση του χρέους.

Ο λαός έχει συμφέρον να εναντιωθεί στη φάκα που του στήνουν, λέγοντάς του πως με την ανάπτυξη των κερδών του κεφαλαίου θα έχει όφελος και ο ίδιος. Απέναντι σε όλα αυτά, οι εργαζόμενοι πρέπει να προτάξουν το δικό τους ανάστημα, να διεκδικήσουν αυξήσεις στους μισθούς και τις συντάξεις, κατάργηση όλων των αντεργατικών νόμων, δικαιώματα με βάση τις σύγχρονες ανάγκες τους. Κανένας εργαζόμενος κάτω από 751 ευρώ. Η απεργία, που έχουμε μπροστά μας στις 8 Δεκέμβρη, θα πρέπει να πάρει πανεργατικά χαρακτηριστικά.

Ευχαριστώ, κύριε Πρόεδρε, και για την ανοχή.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο ειδικός αγορητής από το Ποτάμι, ο συνάδελφος Γιώργος Αμυράς.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, το παρόν σχέδιο νόμου νομίζω ότι μας παρέχει μια καλή ευκαιρία να συμφιλιωθούμε με τον κακό μας εαυτό, ούτως ώστε να τον γνωρίσουμε καλύτερα και να τον αλλάξουμε.

Τι θέλω να πω δηλαδή; Ότι αυτό το σχέδιο νόμου φέρνει μερικές πολύ θετικές, κατά τη δική μας άποψη, ρυθμίσεις, οι οποίες έρχονται, θα έλεγα, εμμέσως αλλά και αμέσως καταναγκαστικά, ως προαπαιτούμενο, για να συνεχίσει η χώρα να βρίσκεται στο κανάλι της χρηματοδότησης από τους δανειστές για πράγματα που είναι αυτονόητα και θα έπρεπε να τα είχαμε κάνει εδώ και δεκαετίες.

Όποιος κυκλοφορεί, είτε ιντερνετικά είτε με φυσική παρουσία, στην Ευρώπη θα δει ότι εκεί το σύστημα της αδειοδότησης των οικονομικών δραστηριοτήτων και των επιχειρήσεων είναι πολύ πιο απλό, πολύ πιο διαφανές και πολύ πιο αποτελεσματικό.

Και είναι να απορείς, τόσα χρόνια στην Ευρώπη γιατί θα πρέπει να είμαστε υπό την απειλή της διακοπής της χρηματοδότησης και των μνημονίων, για να κάνουμε κάποια βήματα, που οι υπόλοιποι στην Ευρώπη τα έχουν κατακτήσει εδώ και καιρό;

Εχθές συζητάγαμε με τη διαδικασία του επείγοντος ένα άλλο σχέδιο νόμου -και αυτό ως προαπαιτούμενο- για τη σύσταση και την απλοποίηση των διαδικασιών σύστασης των νέων επιχειρήσεων. Αυτονόητα πράγματα. Θα έπρεπε να τα είχαμε κατακτήσει εδώ και πάρα πολύ καιρό.

Είναι, όμως, και μια ευκαιρία –θα το πω έτσι προκλητικά– να συμφιλιωθούμε και με κάποιες πλευρές των τριών μνημονίων και, βεβαίως, του τελευταίου μνημονίου Τσίπρα – Καμμένου, που είναι το πιο σκληρό, από ό,τι φαίνεται.

Για παράδειγμα, ήταν ανάγκη να μας επιβάλουν οι δανειστές με τα μνημόνια να ψηφήσουμε τον ν.4024/2011; Τι έλεγε αυτός ο νόμος στο άρθρο 35; Ότι όποια νομικά πρόσωπα ιδιωτικού ή δημοσίου δικαίου χρηματοδοτούνται από τη γενική κυβέρνηση, από τα χρήματα των Ελλήνων φορολογουμένων πολιτών, έπρεπε να απογραφούν, δηλαδή, να λογοδοτήσουν για τα χρήματα που παίρνουν, για τον σκοπό που τα δαπανούν, ώστε να μπορεί το ελληνικό κράτος να ξέρει εάν τα χρήματα που δίνει πιάνουν τόπο ή όχι.

Σας πληροφορώ ότι ακόμα και σήμερα, που είμαστε πέντε προς έξι χρόνια μετά, δεν έχουν απογραφεί όλα τα νομικά πρόσωπα δημοσίου ή ιδιωτικού δικαίου. Έχω καταθέσει ερωτήσεις στην Κυβέρνηση μέσω του ελληνικού Κοινοβουλίου, βεβαίως. Από τις απαντήσεις των οποίων προκύπτει ότι παραμένουν χωρίς απογραφή, χωρίς να έχουν δώσει στοιχεία εκατόν εβδομήντα οκτώ φορείς του ευρύτερου δημοσίου, παρά το γεγονός ότι ο νόμος λέει πως εάν δεν απογραφούν, θα πρέπει η γενική κυβέρνηση να τους διακόψει τη χρηματοδότηση.

Υπάρχει, για παράδειγμα, και ένας άλλος νόμος, που ήρθε ως προαπαιτούμενο πιεστικά, ενώ θα έπρεπε να αποτελεί σημαία του κάθε πολιτικού κόμματος και της κάθε κυβέρνησης. Δηλαδή, η αποπολιτικοποίηση –έτσι είναι γραμμένο στο μνημόνιο, έτσι μας το είπαν οι δανειστές ευγενικά, αλλά αποκομματικοποίηση το λέω εγώ– του ελληνικού δημοσίου, ο ν.4369/2016.

Φτιάχτηκε το Εθνικό Μητρώο Επιτελικών Στελεχών Δημόσιας Διοίκησης, ούτως ώστε να ξέρουμε ποιοι εργάζονται πού και πως δεν υπάρχουν συνδέσεις και έμμεσες χρηματοδοτήσεις κομματικών μηχανισμών. Και εκεί που λες ότι κατακτήσαμε ένα μικρό βήμα, διαβάζεις, βάσει της απογραφής, τα στοιχεία που ανακοίνωσε το Γενικό Λογιστήριο του Κράτους για τους μετακλητούς υπαλλήλους της παρούσας Κυβέρνησης.

Ξεπέρασαν κάθε ρεκόρ. Ξεπέρασαν τις δύο χιλιάδες οι διορισμοί μετακλητών υπαλλήλων, αυξάνοντας το κόστος της μισθοδοσίας αυτών των υπαλλήλων έναντι του 2015 κατά 2,1%, δηλαδή, κατά 146 εκατομμύρια ευρώ. Για σκεφθείτε το.

Πάμε τώρα σε μερικά στοιχεία του παρόντος σχεδίου νόμου. Το ελληνικό σύστημα αδειοδότησης επιχειρήσεων και οικονομικών δραστηριοτήτων, έτσι όπως γινόταν έως σήμερα, ήταν ένα καραμπινάτο παράδειγμα προς αποφυγή. Έδινε χώρο για διαφθορά με τη γραφειοκρατία, την πολυνομία, την αντινομία. Δεν υπήρχε υποστηρικτικό σύστημα. Δεν υπήρχαν online συνδέσεις. Υπήρχε μια πανσπερμία αρμοδίων. Έτσι λοιπόν, η διαφθορά έβρισκε έδαφος για να αναπτυχθεί.

Μια βόλτα στις πόλεις μας και τα χωριά μας θα μας πείσει για του λόγου το αληθές. Παντού ηχορύπανση. Παντού κατάληψη δημοσίων χώρων. Παντού στρέβλωση των αδειών που είχαν πάρει διάφοροι επιχειρηματίες. Προχθές, για παράδειγμα, διάβαζα σε ειδησεογραφικό site ότι βρέθηκε ένας μικρός επιχειρηματίας στο κέντρο της Αθήνας, στην τουριστική Αθήνα, στο Μοναστηράκι, που είχε άδεια για κάβα ποτών και είχε φτιάξει και εστιατόριο στον χώρο μέσα, ακόμα και δωμάτια που τα νοίκιαζε με «Airbnb», δηλαδή, ημιπαράνομα. Τέτοια ήταν η ασυδοσία.

Τώρα, τι γίνεται; Έχουμε μια μετατόπιση από τον εκ των προτέρων έλεγχο των αδειών και των εγκρίσεων στη μετά διαδικασία. Πάμε, δηλαδή, στη γνωστοποίηση και το βάρος πέφτει στον ελεγκτικό μηχανισμό.

Εκεί, λοιπόν, είναι που εγώ λέω ότι πρέπει οπωσδήποτε να μας δώσετε στοιχεία και να μας πείσετε ότι τώρα το νέο σύστημα, όπου προηγείται πλέον ως προτεραιότητα της δημόσιας διοίκησης, ο έλεγχος, θα επιτύχει και δεν θα φτάσουμε στα ίδια αποτελέσματα με την παρούσα κατάσταση, όπου ο σκύλος απλώς κυνηγάει την ουρά του και η διαφθορά είναι παρούσα και η υποβάθμιση των πόλεων είναι παρούσα και, βεβαίως, ο αθέμιτος ανταγωνισμός σε βάρος εκείνων των επιχειρηματιών και επιχειρήσεων που πηγαίνουν με τον σταυρό στο χέρι είναι βαρύς και εις βάρος τους.

Το στοίχημα, επίσης, είναι το πώς θα τηρούνται και πώς θα βρεθεί ισορροπία μεταξύ ασύμβατων δραστηριοτήτων, που αναπτύσσονται στις πόλεις και όχι μόνο. Το επόμενο βήμα θα πρέπει να είναι το μάζεμα της αντινομίας και η κωδικοποίηση νόμων και διατάξεων, έτσι ώστε πια να μην μπορεί κανείς να ξεφύγει από το πλαίσιο και το ορθό μονοπάτι του τρόπου που αδειοδοτούνται ή του τρόπου που ελέγχονται οι επιχειρήσεις και οι δραστηριότητες.

Εδώ, έχω μερικά στοιχεία, που θα ήθελα να επαναφέρω. Βέβαια, τα είπαμε κι εχθές στην επιτροπή αναλυτικότατα. Ζητάω όμως κάποιες διευκρινίσεις για τα πιστοποιητικά πυρασφάλειας που πλέον θα απαιτούνται, όσον αφορά τα τουριστικά καταλύματα από πενήντα μία κλίνες και πάνω, ενώ μέχρι τώρα ήταν μέχρι τις είκοσι κλίνες. Ποιο είναι το σκεπτικό; Τι αλλάζει; Αλλάζουν οι ανάγκες πυρασφάλειας σε μικρότερα καταλύματα απ’ ό,τι σε μεγαλύτερα; Μήπως είναι διαφορετικά και πρέπει να είναι πιο αντικειμενικά τα κριτήρια της πυρασφάλειας και της ανάγκης της ρύθμισης αυτών των θεμάτων και όχι σε σχέση μόνο με τον αριθμό των κλινών;

Επίσης, το άρθρο 29 μας απασχόλησε πάρα πολύ, και εχθές στις επιτροπές και προχθές, το δικαίωμα δηλαδή χρήσης μουσικής από μαγαζιά. Εδώ, στην πράξη θα κριθεί η ρύθμιση και το σχέδιο νόμου. Εγώ σας επαναφέρω αυτό που νομίζω το είπα και στην επιτροπή: Ο Δήμος Αθηναίων δεν μπορούσε να ελέγξει το παραμικρό από την ηχορύπανση, γιατί διέθετε όλα και όλα, τουλάχιστον όσο εγώ ήμουν δημοτικός σύμβουλος από το 2010 έως το 2014, τρία ντεσιμπελόμετρα. Δύο μηχανήματα λειτουργούσαν, που μετρούσαν τον ήχο. Το ένα δεν λειτουργούσε. Μετά από λίγο καιρό δεν λειτουργούσε ούτε το δεύτερο. Είχε μείνει ολόκληρη η Αθήνα με εκατοντάδες χιλιάδες επιχειρήσεις, με όλη αυτή την ηχορύπανση με ένα ντεσιμπελόμετρο. Μετά ζήτησε από την Περιφέρεια ένα δάνειο, άλλα δύο μηχανάκια. Αυτά είναι αστεία πράγματα.

Όσον αφορά τα άρθρα 41 και 46, για τη γνωστοποίηση, που πλέον θα υποχρεούνται οι τουριστικές μονάδες να κάνουν για τις κολυμβητικές δεξαμενές, για τις πισίνες τους, πρόκειται για ένα θέμα αρκετά λεπτό.

Θα θυμόσαστε, φαντάζομαι, ότι το 2004 λίγο πριν τους Ολυμπιακούς Αγώνες ένα παιδάκι στην Κέρκυρα, τουριστάκι, είχε πνιγεί στην πισίνα, γιατί δεν λειτουργούσε σωστά η πισίνα και είχε πιαστεί το πόδι του σε κάποια οπή με τα μοτεράκια. Θυμάμαι τον αντίκτυπο αυτής της κακής είδησης διεθνώς εν όψει τότε της διοργάνωσης από την Ελλάδα των Ολυμπιακών Αγώνων.

Θα ήθελα, λοιπόν, κι εδώ να επιμείνω και να ρωτήσω αν θα διασφαλιστεί η δυνατότητα και ο ελεγκτικός μηχανισμός σε όλο του το εύρος, γιατί η τουριστική Ελλάδα είναι τεράστια, οι πισίνες είναι πάρα πολλές κι ένα χτύπημα σαν κι αυτό που σας προανέφερα, του 2004, σε βάρος του τουρισμού θα είναι πραγματικά οδυνηρό για την ευρύτερη περιοχή εκεί όπου θα γίνει το ατύχημα.

**ΓΕΩΡΓΙΟΣ ΟΥΡΣΟΥΖΙΔΗΣ:** Πρώτα απ’ όλα για το παιδί όμως.

**ΓΕΩΡΓΙΟΣ ΑΜΥΡΑΣ:** Το παιδάκι σάς το ανέφερα για το 2004. Σας λέω να μην έχουμε νέα ατυχήματα. Τώρα πού διαφωνούμε; Ανοιχτή πόρτα πάτε να παραβιάσετε; Δεν χρειάζεται, είναι ανοιχτή η πόρτα. Περάστε ελεύθερα!

Σε σχέση, επίσης, με την πλήρη εφαρμογή των διατάξεων του σχεδίου νόμου: Το 2018 με 2019 τοποθετείται η πλήρης εφαρμογή. Εγώ θα έλεγα ότι είναι αργός ο χρόνος. Χρειάζεται επιτάχυνση και για να επιταχυνθεί αυτό, θα πρέπει να υλοποιηθεί πιο γρήγορα, όπως ακούσαμε από την εισηγήτρια, το πληροφοριακό σύστημα που θα υποστηρίξει την εφαρμογή της νέας ρύθμισης, το λεγόμενο ΟΠΣ. Πότε θα είναι έτοιμη αυτή η πλατφόρμα;

Κι έρχομαι σε ένα τελευταίο κομμάτι του σχεδίου νόμου για τις ρυθμίσεις για θέματα βιομηχανικής δραστηριότητας. Εδώ, λοιπόν, κύριε Υπουργέ, θα σας πω κάτι που είπα και στον Υπουργό του Υπουργείου, τον κ. Παπαδημητρίου, εχθές. Καλό είναι να συζητάμε και να ρυθμίζουμε και να αποφασίζουμε τρόπους ξεμπλοκαρίσματος της γραφειοκρατίας και ενίσχυσης του επιχειρείν.

Όμως, εδώ υπάρχει κι ένα μαμούθ στην Αίθουσα, που δεν το βλέπουμε. Ποιο είναι αυτό; Το λατομικό νομοσχέδιο. Το λατομικό νομοσχέδιο, κύριε Υπουργέ, βρίσκεται στη διαβούλευση δώδεκα ολόκληρα χρόνια, δέκα χρόνια επί κυβερνήσεων των προηγουμένων, Νέας Δημοκρατίας και ΠΑΣΟΚ, και δύο χρόνια πια επί κυβερνήσεων ΣΥΡΙΖΑ - ΑΝΕΛ.

Είναι ο λατομικός κλάδος ένας πάρα πολύ ισχυρός και με εξαγωγικό προσανατολισμό κλάδος, που προσφέρει πολλά στην ελληνική οικονομία. Δεν είναι μόνο ότι απασχολεί εκατόν είκοσι χιλιάδες εργαζόμενους, άμεσα απασχολουμένους. Είναι πολλά τα ορυχεία που έχουμε στην Ελλάδα. Ορυχεία, μεταλλεία και λατομία είναι περίπου χίλια πεντακόσια. Συμμετέχουν ετησίως με ένα ποσοστό 3% ως 5% στο ΑΕΠ και το 70% του κύκλου των εργασιών τους προέρχεται από εξαγωγές. Είναι πάρα πολύ σημαντικός κλάδος. Πρέπει να ξέρουνε οι επιχειρηματίες, οι εργαζόμενοι, οι κάτοικοι και όσοι, βεβαίως, ενδιαφέρονται για το περιβάλλον πού, με ποιες προϋποθέσεις και με ποιον τρόπο ελέγχεται η μεταλλευτική, λατομική και άλλη δραστηριότητα.

Εδώ, λοιπόν, επειδή είναι συναφές με το σχέδιο νόμου και με την αλλαγή φιλοσοφίας ότι πλέον δεν θα χρειάζεται προέγκριση, αλλά γνωστοποίηση για την έναρξη κάποιας δραστηριότητας, θα πρέπει να πάψουμε να χορηγούμε παρατάσεις. Η Κυβέρνησή σας έχει δώσει δύο παρατάσεις στη λειτουργία των λατομείων, των ορυχείων και μεταλλείων. Να πάμε σε σταθερά σημεία πάνω στα οποία θα μπορεί και το κράτος να ελέγχει και οι επιχειρηματίες να αναπτύσσουν τις επιχειρηματικές τους δραστηριότητες και οι εργαζόμενοι βεβαίως να είναι ήσυχοι και να νιώθουν ότι δεν θα εξαρτώνται από μια παράταση της όποιας κυβέρνησης για να έχουνε δουλειά.

Και καταλήγω κι εγώ με το θέμα του Ελληνικού. Στις 14 Νοεμβρίου κυρώσαμε εδώ το μνημόνιο συναντίληψης για τη σύμβαση αγοραπωλησίας μετοχών της «ΕΛΛΗΝΙΚΟ Α.Ε.» από τους επενδυτές, την «LAMDA DEVELOPMENT» και την «ΕΛΛΗΝΙΚΟ GLOBAL S.A.».

Στην πλήρη της ανάπτυξη αυτή η επένδυση θα φέρει, περίπου, ενίσχυση του ΑΕΠ κατά 2%. Στην πλήρη της ανάπτυξη αυτή η επένδυση θα απασχολεί εβδομήντα χιλιάδες εργαζόμενους. Στην πλήρη της ανάπτυξη αυτή η επένδυση θα φέρει πρόσθετο τουρισμό στην Αττική περίπου ένα εκατομμύριο ανθρώπους. Και σε βάθος δεκαετίας το άμεσο οικονομικό όφελος για την εθνική οικονομία θα είναι περίπου 10 δισεκατομμύρια ευρώ.

Αυτά, λοιπόν, είναι σημαντικά στοιχεία και ήδη είμαστε έξω στην επένδυση του Ελληνικού κατά δύο χρόνια. Μαθαίνω και το ξαναλέω –το είπα άλλη μια φορά από αυτό εδώ το Βήμα, αλλά πιο διακριτικά, απλώς δεν πήρα απαντήσεις από την Κυβέρνηση και γι’ αυτό το επαναφέρω– ότι υπάρχει αλληλογραφία μεταξύ του επενδυτή και του ελληνικού δημοσίου, στην οποία αλληλογραφία ανακύπτουν κάποια θέματα θα έλεγα δυσάρεστα και για τις δύο πλευρές.

Παρακαλώ να μας πείτε εάν η επένδυση προχωράει βάσει των χρονοδιαγραμμάτων, που εμμέσως και εμείς εδώ ψηφίσαμε με την κύρωση του μνημονίου συναντίληψης των δύο πλευρών. Επίσης, τι θα γίνει με τα δασικά και την ανακήρυξη νέων δασικών και με την ανακήρυξη διαφόρων κτισμάτων ως παραδοσιακών και διατηρητέων, τα οποία, όπως μαθαίνω, είναι πρόσθετα πλέον μετά τις δύο ανακηρύξεις που είχε κάνει το Υπουργείο Πολιτισμού και το 2004 και το 2009.

Αυτά, λοιπόν, είναι ερωτήματα που δείχνουν ότι η Κυβέρνηση θα πρέπει να δουλέψει και στα μπετά και λεπτοβελονιά!

Καταλήγοντας, κύριε Πρόεδρε, σας λέω ότι επί του σχεδίου νόμου εμείς θα υπερψηφίσουμε επί της αρχής. Κάποια άρθρα θέλουν διευκρινίσεις και θα τοποθετηθούμε στη συνέχεια, περιμένοντας βεβαίως και τις απαντήσεις του Υπουργού.

Κατά τα άλλα θεωρώ ότι είναι ένα βήμα προς τα εμπρός να απελευθερωθεί η οικονομική δραστηριότητα από τον ασφυκτικό εναγκαλισμό του ελέγχου, όπου όμως πολλές φορές υποκρύπτεται η διάθεση διαφθοράς από επίορκους, διεφθαρμένους υπαλλήλους δημόσιας διοίκησης σε βάρος εκείνου που προσπαθεί να επιχειρήσει στην Ελλάδα μέσα σε ένα περιβάλλον ασφυκτικό και δύσκολο.

Αυτές οι καθυστερήσεις και αυτές οι αντιλήψεις είναι που μας οδηγούν στο τέταρτο μνημόνιο, το οποίο ελπίζω να αποφύγουμε, γιατί θα είναι η απόλυτη κατάρρευση της ελληνικής κοινωνίας και πολιτισμικά και ηθικά.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κατ’ αρχάς ο κύριος Υπουργός μού ζήτησε άδεια για να λείψει για δυο τρία λεπτά για προσωπική του ανάγκη. Γι’ αυτόν τον λόγο λείπει.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα ένας μαθητές και μαθήτριες και πέντε εκπαιδευτικοί συνοδοί τους από το Γενικό Λύκειο του Αγίου Στεφάνου Αττικής.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Ο κύριος Υπουργός θα επιστρέψει γρήγορα, γι’ αυτό να μη διακόψουμε.

Καλώ στο Βήμα τον κ. Γεώργιο Λαζαρίδη, ειδικό αγορητή από τους Ανεξάρτητους Έλληνες.

**ΓΕΩΡΓΙΟΣ ΛΑΖΑΡΙΔΗΣ:** Σας ευχαριστώ, κύριε Πρόεδρε.

Και εγώ καλωσορίζω τους μαθητές και τους εύχομαι καλή πρόοδο.

Κυρίες και κύριοι συνάδελφοι, το παρόν νομοσχέδιο, που συζητούμε, βάζει νέους κανόνες και δημιουργεί ένα νέο πλαίσιο, όσον αφορά τη δημιουργία νέων επιχειρήσεων.

Κατά συνέπεια δημιουργούνται δύο ερωτηματικά: Πρώτον, χρειάζεται η αλλαγή των κανόνων; Χρειάζεται η δημιουργία ενός νέου πλαισίου ή αυτό το οποίο υπάρχει είναι καλό; Το δεύτερο ερωτηματικό που δημιουργείται είναι εάν είναι στη σωστή κατεύθυνση το νομοσχέδιο.

Στο πρώτο ερώτημα απάντησαν και οι προηγούμενες κυβερνήσεις, η σημερινή Αντιπολίτευση, όταν κατηγορούσε -εάν θυμάστε- στο ξεκίνημα της κρίσης τους Έλληνες και έλεγε ότι δεν παράγουμε τίποτε στην Ελλάδα, ότι είμαστε αντιπαραγωγικοί και εισάγουμε τα πάντα. Αυτό σημαίνει ότι δεν γίνονταν επενδύσεις στην κατεύθυνση της παραγωγής, στον παραγωγικό τομέα. Άρα χρειαζόμασταν ένα νέο πλαίσιο για να τονώσουμε τον τομέα της παραγωγής.

Είναι στη σωστή κατεύθυνση το νομοσχέδιο; Ακούσαμε χθες τους φορείς, κύριοι συνάδελφοι, και πράγματι, όπως είπε ένας συνάδελφος νωρίτερα, ήταν δύο οι απόψεις. Άλλωστε και οι φορείς χωρίζονταν σε δύο κατηγορίες: Η μία κατηγορία ήταν οι φορείς, οι οποίοι εμπλέκονταν άμεσα ή έμμεσα με τον δημόσιο τομέα, δηλαδή ή ήταν δημόσιοι υπάλληλοι –οι άμεσα εμπλεκόμενοι με τον δημόσιο τομέα- ή είχαν ένα είδος εξάρτησης από τον δημόσιο τομέα και από την άλλη ήταν ο επιχειρηματικός κόσμος.

Ακούσαμε δύο διαφορετικές απόψεις. Από τη μια αυτοί που είχαν άμεση ή έμμεση εμπλοκή με τον δημόσιο τομέα στάθηκαν απέναντι στο παρόν νομοσχέδιο, γιατί θίγονται όχι τα συμφέροντά τους, όπως είπε ο προηγούμενος συνάδελφος, αλλά θίγονται τα προνόμιά τους. Γιατί είναι θέμα προνομίων.

Διότι όλοι έμμεσα ή άμεσα θίγονται. Εγώ σας μιλώ ότι ως μηχανικός είχα άμεσα συνεχή εμπλοκή με τον δημόσιο τομέα και «απολάμβανα» ή, αν θέλετε, έχω υποστεί στο πετσί μου τι σημαίνει λειτουργία του δημόσιου τομέα, τι σημαίνει γραφειοκρατία, τι σημαίνει αυτή η παθογένεια με την πολυνομία και τα λοιπά.

Επομένως το να στέκονται απέναντι στο νομοσχέδιο οι φορείς που προέρχονται από εκεί σημαίνει ότι μάλλον αυτό είναι προς τη σωστή κατεύθυνση, γιατί τους αφαιρεί προνόμια.

Από την άλλη, ο εμπορικός, ο επιχειρηματικός κόσμος –βάζοντας στην κορυφή της πυραμίδας τον εκπρόσωπο του ΣΕΒ- στάθηκε θετικά απέναντι στο νομοσχέδιο και ήταν ξεκάθαροι.

Το νομοσχέδιο είναι στη σωστή κατεύθυνση, απλοποιεί, βάζει τους κανόνες, αυτούς τους απλούς κανόνες τους οποίους χρειάζονταν οι επιχειρηματίες, για να μπορέσουν να κάνουν νέες επενδύσεις, για να μπορέσουμε –εν πάση περιπτώσει- ως χώρα να τονώσουμε την επιχειρηματικότητα. Αυτό είναι που λείπει. Αυτό προσπαθούμε, για να αλλάξει όλη αυτή η κατάσταση, να δημιουργηθούν νέες θέσεις εργασίας, να αρχίσει το ΑΕΠ να παίρνει τον ανήφορο, να πηγαίνει προς τα πάνω.

Δεν ήθελα να γυρίσω στο παρελθόν, αλλά επειδή άκουσα κάποιον συνάδελφο χθες, ο οποίος είπε ότι το 2014 πήγαινε καλά η κατάσταση και τα λοιπά, όταν συζητούσαμε για το χθεσινό νομοσχέδιο εδώ στην Ολομέλεια, ήθελα να του αναφέρω κάποια από τα στοιχεία της ΕΛΣΤΑΤ.

Σας διαβάζω από τα δεδομένα στοιχεία της ΕΛΣΤΑΤ: «Προκύπτει ότι το 2014» -αυτολεξεί σας τα διαβάζω, κύριοι συνάδελφοι- «ήταν η χειρότερη χρονιά της δεκαετίας, καθώς τα «κανόνια» έφθασαν σε αξία το 1,8 δισεκατομμύρια ευρώ. Αξίζει να σημειωθεί ότι ο μέσος όρος του βεβαιωμένου παθητικού για την περίοδο 2004 - 2014» -αυτή την περίοδο καλύπτει η στατιστική της ΕΛΣΤΑΤ- «ήταν 470 εκατομμύρια ευρώ. Ως χειρότερη χρονιά αναδείχθηκε το 2014 και όσον αφορά τον αριθμό των εργαζομένων που έμειναν να έχουν αξιώσεις μετά τις πτωχεύσεις».

Και συνεχίζω: «Το παθητικό από τα 350 εκατομμύρια ευρώ το 2012 έφθασε στα 699 εκατομμύρια -700 εκατομμύρια περίπου- το 2013 και…» -κρατηθείτε!- «…το 2014…» -που το θεωρούν καλή χρονιά- «…από τα 700 εκατομμύρια του 2013 πάμε στο 1,8 δισεκατομμύρια ευρώ». Κύριοι συνάδελφοι, αυτή ήταν η καλή χρονιά του 2014!

Και όσον αφορά τις επιχειρήσεις –πόσες κλείνουν, πόσες ανοίγουν- θα σας διαβάσω εδώ από το Επαγγελματικό Επιμελητήριο κάποια στοιχεία: Το 2010 το ισοζύγιο επιχειρήσεων, δηλαδή το πόσες άνοιξαν και πόσες έκλεισαν, είναι αρνητικό, δηλαδή αυτές που έκλεισαν είναι περισσότερες από αυτές που άνοιξαν. Είναι μείον χίλιες οκτακόσιες δεκαπέντε, δηλαδή έκλεισαν περισσότερες χίλιες οκτακόσιες δεκαπέντε από αυτές που άνοιξαν. Το 2011 αυτός ο αριθμός γίνεται μείον χίλιες τριακόσιες εβδομήντα πέντε. Το 2012 το ίδιο, μείον χίλιες τριακόσιες εβδομήντα πέντε. Το 2013 έκλεισαν πάρα πολλές επιχειρήσεις, ήταν λίγες αυτές που έμειναν ανοιχτές, πάμε στο μείον χίλιες οκτακόσιες δύο. Και το 2014 πάμε στο μείον χίλιες εκατόν σαράντα.

Επομένως, καλό είναι να μην επικαλούμαστε ψεύτικα στοιχεία, ότι δήθεν το 2014 ήταν μια χρονιά κατά την οποία πήγε η οικονομία να πάρει μπρος.

Τώρα να πούμε δυο λόγια για το παρόν νομοσχέδιο.

Κυρίες και κύριοι συνάδελφοι, με το παρόν σχέδιο νόμου εισάγεται το νέο θεσμικό πλαίσιο για την ίδρυση και άσκηση οικονομικής δραστηριότητας. Αναδιαρθρώνεται, δηλαδή, το σύστημα αδειοδότησης με στόχο την τόνωση της οικονομικής και επιχειρηματικής δραστηριότητας των επενδύσεων και της ανταγωνιστικότητας.

Η προσπάθεια αυτή είναι απαραίτητη, καθώς έως σήμερα στο σύστημα δεν υπήρχε στρατηγική, στόχοι, μέσα και γενικά, όσες απόπειρες έγιναν, ή έμειναν στη μέση ή δεν ξεκίνησαν καθόλου και έμειναν ως σκέψεις ή προτάσεις.

Η φιλοσοφία στον υφιστάμενο τρόπο αδειοδότησης βασιζόταν στην εκ των προτέρων λήψη άδειας, χωρίς να λαμβάνει υπ’ όψιν το σύστημα την ανάγκη για ανάπτυξη ή για θέσεις εργασίας. Δεν υπολόγιζε τους ενδεχόμενους κινδύνους, έβαζε γραφειοκρατικές διαδικασίες, πολλές φορές επαναλαμβανόμενες μάλιστα και τις περισσότερες φορές ανούσιες. Αυτό είχε ως αποτέλεσμα τη δημιουργία ενός αντιεπενδυτικού κλίματος. Το κράτος από αρωγός στον επενδυτή, που έπρεπε να ήταν, είχε μετατραπεί σε εμπόδιο σε κάθε απόπειρα επένδυσης. Ο συμβουλευτικός ρόλος του κράτους δεν υφίστατο. Αντίθετα οι πολύπλοκες διαδικασίες, η πολυνομία και ένεκα τούτου η διαφθορά, στην οποία τις περισσότερες φορές οι Έλληνες επενδυτές έπεφταν θύματα στους ξένους επενδυτές, αυτό το φαινόμενο–παθογένεια λειτουργούσε αποτρεπτικά. Το αποτέλεσμα ήταν πολλές ξένες επενδύσεις να ναυαγούν στο αρχικό στάδιο, δηλαδή στη φάση των αδειοδοτήσεων. Οι εποπτικοί μηχανισμοί, η παρέμβαση των οποίων θα ήταν αποφασιστικής σημασίας και αποτρεπτική σε τέτοια φαινόμενα, ήταν υποτονική έως ανύπαρκτη. Η πολιτική προϊσταμένη αρχή αδιάφορη. Η απουσία επενδυτικού ενδιαφέροντος και η υστέρηση σε τομείς όπου αντικειμενικά η χώρα μας έχει συγκριτικό πλεονέκτημα, όπως τα αγροτικά προϊόντα, η επεξεργασία, η μεταποίηση αυτών, η εμπορία και διάθεση στην αγορά είναι και αυτό αποτέλεσμα της παραπάνω αδιαφορίας. Έτσι, λοιπόν, όχι μόνο δεν είχαμε άνοιγμα νέων επιχειρήσεων, αλλά έκλειναν και όσες είχαν μείνει ζωντανές.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΔΗΜΗΤΡΙΟΣ ΚΡΕΜΑΣΤΙΝΟΣ**)

Βασική επιδίωξη, λοιπόν, του παρόντος νομοσχεδίου είναι η ουσιαστική απλοποίηση ή ο εκσυγχρονισμός του πλαισίου άσκησης οικονομικής δραστηριότητας, με στόχο τη δημιουργία φιλικού περιβάλλοντος, την προσέλκυση ξένων επενδυτών και την επαναβιομηχάνιση της χώρας.

Μεγάλη έμφαση δίδεται στη μεσαία και μικρομεσαία επιχειρηματικότητα, που είναι η ραχοκοκαλιά της ελληνικής οικονομίας και έχει πληγεί βάναυσα τα τελευταία χρόνια.

Εδώ, κυρίες και κύριοι συνάδελφοι, βλέπουμε και την αναγκαιότητα της ρύθμισης που δεν είναι άλλη από την προσπάθεια εδραίωσης κλίματος εμπιστοσύνης μεταξύ ιδιωτικού και δημόσιου τομέα, με ορθή αξιοποίηση πόρων και ελαχιστοποίηση κινδύνου εξωγενών παρεμβάσεων, όπως ίσχυε μέχρι πρότινος.

Προς τούτο, λοιπόν, λαμβάνονται άμεσα τα εξής μέτρα:

Πρώτον, η κατάργηση των αδειοδοτικών προϋποθέσεων, που επιβαρύνουν με υψηλό διοικητικό κόστος ιδιώτες και δημόσιο.

Δεύτερον, η εισαγωγή βασικών εργαλείων στη διαδικασία για την απλούστευση αλλά και την επιτάχυνσή της, που λείπουν από την υφιστάμενη νομοθεσία.

Τρίτον, ο εκσυγχρονισμός των πληροφορικών συστημάτων, με στόχο τη μείωση του διοικητικού κόστους αλλά και τον συγχρονισμό – συντονισμό των δημοσίων υπηρεσιών, που είναι επιφορτισμένες με τον έλεγχο.

Τέταρτον, τη δημιουργία ενός απλού, σαφούς, σταθερού αλλά και ευέλικτου ρυθμιστικού περιβάλλοντος, που θα ενσωματώνει τάχιστα τις όποιες βελτιώσεις αλλά και αλλαγές στον διεθνή χώρο.

Δύο είναι οι βασικοί πυλώνες του νομοθετικού πλαισίου: η εκτίμηση– αξιολόγηση των κινδύνων που μπορεί να προκύψουν από συγκεκριμένη δραστηριότητα σε επίπεδο δημοσίου συμφέροντος, όπως δημόσια υγεία ή περιβάλλον και η εισαγωγή ενός σύγχρονου εργαλείου που απλουστεύει τις γνωστές διαδικασίες της γνωστοποίησης. Στόχος είναι η απλοποίηση των διατυπώσεων της άσκησης των δραστηριοτήτων για την αξιολόγηση των κινδύνων που αναφέρεται παραπάνω, χρησιμοποιώντας επιστημονικά στοιχεία εμπειρία από τον διεθνή χώρο, όπου χρειάζεται.

Το μεταρρυθμιστικό αυτό εγχείρημα ξεκινά δίνοντας προτεραιότητα σε τρεις τομείς αιχμής για την ανάπτυξη της χώρας, τον κλάδο βιομηχανίας τροφίμων και ποτών, τα καταστήματα υγειονομικού ενδιαφέροντος και τον τουρισμό, ενώ ως το τέλος του 2018 θα συμπεριλάβει το σύνολο της αδειοδότησης των οικονομικών δραστηριοτήτων.

Η μεταρρυθμιστική αυτή στρατηγική αποφασίστηκε μετά από έρευνα που χωρίστηκε σε διάφορα στάδια – φάσεις. Στην πρώτη φάση συγκεντρώθηκαν και καταγράφηκαν οι άδειες στους κλάδους που επελέγησαν και αναλύθηκαν σε βάθος, διοικητικά διαμερίσματα, έγγραφα, πιστοποιητικά για τις αδειοδοτήσεις κ.λπ..

Στη δεύτερη φάση έγινε μία σύγκριση με τις βέλτιστες πρακτικές της Ευρωπαϊκής Ένωσης. Πιο συγκεκριμένα, κατά την εξέταση των αδειών ελήφθησαν υπ’ όψιν τα εξής, νομιμότητα, αναγκαιότητα, φιλικότητα προς το επιχειρείν, που είναι και το πιο σημαντικό γιατί αν η άδεια πληροί τα δύο πρώτα, τότε θα πρέπει να εξετάζεται αν μπορεί να απλοποιηθεί ακόμη περισσότερο.

Αξιολογήθηκε το υφιστάμενο σύστημα και έγινε σύγκριση σε σχέση με το τι ισχύει στην Ευρωπαϊκή Ένωση. Τα ευρήματα αξιολογήθηκαν και χρησιμοποιήθηκαν για την απλούστευση των διαδικασιών. Ελήφθη υπ’ όψιν το Ενωσιακό Δίκαιο και οι ευρωπαϊκές πρακτικές.

Για οικονομικές δραστηριότητες που ήδη ρυθμίζονται από ευρωπαϊκούς κανονισμούς θεωρήθηκε ότι η αξιολόγηση κινδύνου έχει γίνει και αρκεί η ρύθμιση και τα μέτρα που έχουν επιβληθεί από την Ευρωπαϊκή Ένωση. Στις περιπτώσεις που δεν μας βοηθάει η ευρωπαϊκή εμπειρία, η διαβάθμιση και η αξιολόγηση των κινδύνων έγινε σύμφωνα με το εξής σύστημα παραμέτρων.

Κίνδυνοι για την υγεία των καταναλωτών των προϊόντων που κατασκευάζονται στις εγκαταστάσεις, κίνδυνοι για την υγεία των εργαζομένων, των καταναλωτών, των γειτόνων. Φυσικοί και πολιτιστικοί περιβαλλοντικοί κίνδυνοι στο μέτρο που δεν καλύπτονται από άλλη νομοθεσία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω σε ένα λεπτό, κύριε Πρόεδρε.

Οι δραστηριότητες με βάση το επίπεδο κινδύνου χωρίστηκαν σε τρεις κατηγορίες: Σε χαμηλού κινδύνου, που εξαιρούνται από τα εκ των προτέρων ρυθμιστικά έργα, σε μεσαίου κινδύνου που υπόκεινται σε μια απλή γνωστοποίηση, σε υψηλού κινδύνου, που υπόκεινται εκ των προτέρων σε έγκριση. Το τελευταίο βήμα είναι η εύρεση ενός πλαισίου που θα καλύπτει, τόσο την περίπτωση της γνωστοποίησης όσο και την περίπτωση της έγκρισης.

Εκτός από τον τύπο του εργαλείου, που επιλέγεται για κάθε δραστηριότητα, διασφαλίζεται η κατάλληλη αντιμετώπιση για κάθε κατηγορία κινδύνου με γνώμονα τη μικρότερη δυνατή επιβάρυνση. Κρίθηκε ότι είναι απαραίτητο, κατά πρώτον, ένα ξεκάθαρο πλαίσιο, που με την απλή γνωστοποίηση δραστηριότητας, η οποία θα απαιτεί τυπική υποβολή πληροφοριών και, κατά δεύτερον, η απλούστευση και των λοιπών τύπων αδειών. Τέλος, η εκπαίδευση του προσωπικού και η εισαγωγή ενός νέου πληροφοριακού συστήματος θα συμβάλουν τα μέγιστα στην υλοποίηση των στόχων.

Κυρίες και κύριοι συνάδελφοι, η σύγχυση ρόλων ανάμεσα στη δημόσια διοίκηση και τον ιδιωτικό τομέα της οικονομίας είχε ως αποτέλεσμα δυσλειτουργίες και καθυστερήσεις στην αδειοδοτική διαδικασία, φαινόμενα διαφθοράς, αμφιβολίες και αμφισβητήσεις στην εφαρμογή δικαίου. Η ξεκάθαρη αποτυχία των προηγούμενων κυβερνήσεων να εκμεταλλευτούν την αναπτυξιακή εργαλειοθήκη και η λανθασμένη πολιτική οδήγησε χιλιάδες μικρομεσαίες επιχειρήσεις στο λουκέτο.

Το παρόν νομοσχέδιο, όπως και αυτό που συζητήσαμε χθες, απαντά στις σύγχρονες προκλήσεις, που τίθενται από το ευρωπαϊκό και το ευρύτερο παγκόσμιο περιβάλλον. Αναδιαμορφώνει την εικόνα της χώρας μας στο εσωτερικό αλλά και προς τα έξω. Οι Ανεξάρτητοι Έλληνες στηρίζουμε το παρόν νομοσχέδιο.

Σας ευχαριστώ.

(Χειροκροτήματα από τις πτέρυγες των ΑΝΕΛ και του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Και εμείς ευχαριστούμε.

Τον λόγο έχει ο ειδικός αγορητής της Ένωσης Κεντρώων κ. Κατσιαντώνης.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, μέσα σε αυτές τις τραγικές συνθήκες για τη χώρα, μέσα στην ύφεση και την κοινωνική και οικονομική αναταραχή, προκύπτει κάτι οξύμωρο.

Όλα αυτά τα χρόνια, κόμματα, τα οποία υποτίθεται ότι ήταν υπέρ της αγοράς και της επιχειρηματικότητας, όπως η Νέα Δημοκρατία, συντηρούσαν ένα επίμονο και χρονοβόρο σύστημα αδειοδότησης των επιχειρήσεων που χρειάζονταν ειδική άδεια.

Τώρα η Κυβέρνηση ΣΥΡΙΖΑ – ΑΝΕΛ, που ιδεολογικά βρίσκεται απέναντι στο κεφάλαιο και τους επιχειρηματίες, αναγκάζεται να φέρνει μέτρα που διευκολύνουν τη σύσταση και την αδειοδότηση εταιρειών και καταστημάτων. Η Κυβέρνηση αναγκάζεται από την Ευρωπαϊκή Ένωση να μπει στον σωστό δρόμο. Η αξιολόγηση για τη βραχυπρόθεσμη δανειοδότηση της χώρας μας πρέπει να ολοκληρωθεί. Και το τρέχον νομοσχέδιο είναι απαραίτητο.

Αν, κύριοι της Κυβέρνησης, δεν σας το επέβαλαν, η κατάσταση στη διαδικασία ίδρυσης εταιρειών θα ήταν χειρότερη και πιο αργή, όχι καλύτερη και γρηγορότερη. Υπάρχει, λοιπόν, μια διαχρονική απροθυμία στο να βοηθήσουμε κάποιον να κάνει εύκολα και γρήγορα μια επιχείρηση.

Και αυτό είναι ενδεικτικό για να καταλάβει ο κόσμος που μας βλέπει ότι πλέον οι ιδεολογικές διαφορές του μακρινού παρελθόντος δεν υπάρχουν. Μόνο μία ιδεολογική κατεύθυνση υπάρχει στα κόμματα που κυβέρνησαν όλα αυτά τα χρόνια, ο πελατειακός κρατισμός και το πνίξιμο του ιδιώτη επαγγελματία, του ιδιώτη επιχειρηματία.

Και λαϊκή Αριστερά και λαϊκή Δεξιά συναντώνται στο ίδιο ιδεολογικό πρόσημο. Εξετάζουν το πώς να εξοντώσουν φορολογικά την πραγματική οικονομία για να εξοικονομήσουν χρήματα για τη διόγκωση του κράτους, δηλαδή για ρουσφέτια, διορισμούς και αδιαφανείς διαδικασίες.

Εμείς, λοιπόν, μπήκαμε στη Βουλή για να φέρουμε το κάτι διαφορετικό, την αγάπη για τις παραγωγικές κοινωνικές τάξεις, για εκείνους που εργάζονται και προσφέρουν στο κοινωνικό σύνολο. Το τρέχον νομοσχέδιο κάνει λόγο για μεταποιητικές και συναφείς δραστηριότητες τροφίμων και ποτών για τα καταστήματα υγειονομικού ενδιαφέροντος αλλά και για τη λειτουργία των τουριστικών καταλυμάτων.

Σωστά καταργείται η ισχύουσα διαδικασία αδειοδότησης, η οποία μάλιστα ήταν και προαπαιτούμενο για την έναρξη της δραστηριότητας. Πλέον απαιτείται η γνωστοποίηση. Μάλιστα, στο άρθρο 14 προβλέπεται η δημιουργία ενός πληροφοριακού συστήματος που θα βοηθά στις σχετικές διεργασίες. Η συνδρομή της τεχνολογίας σαφέστατα και είναι απαραίτητη σε αυτό το νέο εγχείρημα. Όσο αποκόπτεται ο ανθρώπινος παράγοντας από τη διαδικασία αυτή τόσο μικρότερο είναι το ενδεχόμενο διαφθοράς και καταπάτησης του νόμου. Αυτό αποτελεί κοινό τόπο σε αρκετές δυτικές χώρες.

Το θετικό για την αγορά που φαντάζει και απίστευτο, είναι ότι η λειτουργία μιας δραστηριότητας, γίνεται πλέον αμέσως μετά τη γνωστοποίησή της. Ο επιχειρηματίας, δηλαδή, θα λέει στο ελληνικό κράτος ότι θέλει να ανοίξει ένα εστιατόριο. Κάνει τις απαραίτητες λογιστικές και νομικές ενέργειες και μετά, σύμφωνα με την εκτίμηση ρίσκου της κάθε περίστασης, θα υποστεί τον επιτόπιο έλεγχο, όχι πριν, αλλά μετά την έναρξη της δουλειάς του.

Το να ελέγχεις εξονυχιστικά εκ των προτέρων τον επιχειρηματία σε αυτές τις περιπτώσεις, είναι σαν να λέμε ότι είναι ένοχος μέχρι αποδείξεως του αντιθέτου. Το τεκμήριο της αθωότητας δεν υπάρχει για το ελληνικό δημόσιο. Ο ιδιώτης επιχειρηματίας είναι εγκληματίας εξ ορισμού και καλείται να αποδείξει την αθωότητά του. Τώρα πλέον ο έλεγχος θα γίνεται εκ των υστέρων, με βάση κριτήρια ρίσκου και το ειδικό χαρακτηριστικό του κάθε κλάδου.

Επιπλέον οι έλεγχοι θα είναι δειγματοληπτικοί, με βάση την εκτίμηση ρίσκου της οικονομικής δραστηριότητας. Θα λαμβάνονται υπ’ όψιν οι ιδιαιτερότητες κάθε κλάδου και το πόσο κρίσιμος είναι ο έλεγχος στην α΄ ή την β΄ περίπτωση. Η μετέπειτα εποπτεία προβλέπεται να γίνεται με βάση την επιτόπια αυτοψία, τις συστάσεις και την παροχή κατευθυντήριων γραμμών συμμόρφωσης.

Δεν διαφωνούμε ότι πρέπει να γίνονται αυτοί οι έλεγχοι. Οι έλεγχοι όπως και η διαδικασία γνωστοποίησης είναι απαραίτητα πράγματα για τους λόγους που περιγράφετε και στο άρθρο 5, αλλά ήταν εντελώς παράλογο να αποτελούν εμπόδιο που θα καθυστερούσε υπερβολικά την έναρξη της δραστηριότητας.

Όμως εμείς εδώ βλέπουμε ένα «παραθυράκι». Στο άρθρο 7, για ορισμένες δραστηριότητες και υπό ορισμένες συνθήκες ο Υπουργός Οικονομίας θα μπορεί να βάζει στην κλασική διαδικασία έγκρισης, όποια τρέχουσα ή μελλοντική δραστηριότητα επιθυμεί.

Σας ερωτώ. Ψηφίζετε έναν νόμο ή δεν τον ψηφίζετε; Προς τι αυτό το παραθυράκι; Πολύ φοβόμαστε, μήπως γυρίσει από την πίσω πόρτα το παλαιό καθεστώς εγκρίσεων. Το ελληνικό κράτος μάς έχει συνηθίσει σε τέτοιες απαράδεκτες πρακτικές. Τα κριτήρια που απαριθμείτε στο συγκεκριμένο άρθρο, ώστε να μπορείτε να εντάξετε μια δραστηριότητα στο παλαιό καθεστώς εγκρίσεων είναι αρκετά γενικά, ώστε να μπορείτε να το πράξετε ανά πάσα στιγμή και για οποιαδήποτε δραστηριότητα. Στις περιστάσεις κατά τις όποιες χρειάζεται μια εταιρεία να προχωρήσει στη διαδικασία, πάλι θα έχουμε προθεσμία εξήντα ημερών, πάλι θα έχουμε μακρόσυρτες και αδιαφανείς διαδικασίες.

Το ελληνικό κράτος οφείλει να αποκτήσει λόγο, να αποκτήσει κύρος και αξιοπιστία. Δεν επιτρέπεται να νομοθετεί κάτι και σε ένα άρθρο να λέει ότι ο Υπουργός κατά βούληση μπορεί να καταργήσει ολόκληρη τη νομοθεσία ανά πάσα στιγμή. Δεν γίνονται, λοιπόν, πλέον περιττές ενέργειες και ο χρόνος για την έναρξη γίνεται αισθητά πιο σύντομος.

Υπήρχαν περιπτώσεις κατά τις οποίες οι δήμοι, για παράδειγμα, έκαναν μήνες μέχρι να προβούν στις απαραίτητες ενέργειες ελέγχου μιας ταβέρνας ή ενός τυροπιτάδικού. Έτσι ο κάθε επιχειρηματίας πλήρωνε ενοίκια, ΔΕΚΟ και λοιπά έξοδα μέχρι τον έλεγχο. Είχατε φτιάξει ένα σύστημα, με το οποίο ακόμα και ο τελευταίος κρατικός κρατούσε στο χέρι τον κάθε επιχειρηματία και δημιουργούνταν προδιαγραφές για γρηγορόσημο, μίζες και λοιπές γνωστές νεοελληνικές συνήθειες.

Κοιτάξτε πού έχουμε καταντήσει. Υπάρχουν αρκετοί δήμαρχοι, που επιθυμούν να διατηρηθεί το προηγούμενο αδιαφανές και σαθρό καθεστώς αδειοδότησης, επειδή τάχα θα διαταραχθεί η ομαλή συμβίωση επιχειρηματιών και κατοίκων. Αυτά είναι επιεικώς ιστορίες για αγρίους. Αν κάποιοι στην τοπική αυτοδιοίκηση έχουν μάθει να λειτουργούν υπογείως και να εκβιάζουν ανθρώπους της αγοράς, τώρα πρέπει να καταλάβουν ότι αυτό αποτελεί παρελθόν.

Αποτελεί παρελθόν, γιατί απλώς, κύριοι της Κυβέρνησης, σας επέβαλαν έξωθεν.

Θα προτρέψω τα κόμματα αλλά και τους ψηφοφόρους τους, αν περιέλθει στην αντίληψή σας ότι κάποιος δήμαρχος αντιτίθεται στο τρέχον νομοσχέδιο, να μην τύχει της εμπιστοσύνης σας στις επόμενες εκλογές. Για να το πω πιο λαϊκά, αν δείτε κάποιον δήμαρχο να σταθεί εμπόδιο στην εφαρμογή της σημερινής νομοθεσίας, καταγγείλτε τον και μαυρίστε τον στις επόμενες εκλογές. Δεν χωρούν μισόλογα εν προκειμένω. Ή θα γίνουμε μια σύγχρονη ευρωπαϊκή χώρα ή θα συνεχίσουμε να ζούμε σε καθεστώς αδιαφάνειας, μίζας και ρουσφετιού. Αυτά τα βασικά πράγματα έπρεπε να είχαν γίνει εδώ και πάρα πολύ καιρό. Σε άλλες χώρες, μάλιστα, ισχύουν εδώ και δεκαετίες, καθώς πρόκειται για αυτονόητες αρχές.

Γνωρίζουμε ότι αυτή η εγκληματική συμπεριφορά στον ιδιωτικό τομέα κρατά από τις προηγούμενες κυβερνήσεις, αλλά και εσείς κύριοι της Κυβέρνησης ΣΥΡΙΖΑ - ΑΝΕΛ, δεν αποδεικνύεστε και πολύ καλύτεροι. Παρ’ όλα αυτά βλέπουμε και άλλες καθυστερήσεις, καθώς η πλειοψηφία των οικονομικών δραστηριοτήτων θα ενταχθεί σταδιακά σε αυτό το νέο καθεστώς αδειοδοτήσεων μέχρι το 2018.

Το οξύμωρο είναι ότι ορισμένοι από σας περιμένουν αναπτυξιακούς ρυθμούς για το 2017.

Η Ένωση Κεντρώων στηρίζει πάγια την εναρμόνιση της χώρας μας με τις ευρωπαϊκές προδιαγραφές. Είναι αδιανόητο στην εποχή της τεχνολογίας και της πληροφορίας, να περιμένει μήνες για να πάρει σφραγίδα ένας επενδυτής. Είναι αδιανόητο να περιμένουμε επενδύσεις με τα λόγια και να διώχνουμε επενδύσεις με τις πράξεις και τις παραλείψεις μας.

Είναι καιρός όλοι μας να ρίξουμε μαύρη πέτρα πίσω μας, να αφήσουμε στο παρελθόν τις παλαιοκομματικές νοοτροπίες και να δούμε μπροστά σε μια κοινωνία που εργάζεται, που παράγει και που ανταμείβεται, σε ένα κράτος που θα δίνει κοινωνικές παροχές από την παραγωγή και όχι από τα δάνεια.

Εμείς στηρίζουμε το νομοσχέδιο επί της αρχής. Το σύνολο των άρθρων θα το στηρίξουμε. Θα δούμε και για τα υπόλοιπα άρθρα θα τα συζητήσουμε με τον Κοινοβουλευτικό μας Εκπρόσωπο.

Ευχαριστώ πολύ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, θέλετε τώρα τον λόγο;

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Όχι, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Ο κ. Μπαλωμενάκης έχει τον λόγο για επτά λεπτά.

**ΑΝΤΩΝΗΣ ΜΠΑΛΩΜΕΝΑΚΗΣ:** Ευχαριστώ πολύ. Καλησπέρα σας.

Κυρίες και κύριοι συνάδελφοι, πέρα από τις λεπτομέρειες υπάρχει και η προβολή στο μέλλον αυτού του νομοθετήματος. Καλό θα είναι να μας απασχολήσει και αυτή, όχι με τη μορφή της προφητείας ασφαλώς, αλλά με τη μορφή μιας ρεαλιστικής προσέγγισης ορισμένων δυνατοτήτων.

Έγιναν μερικές παρατηρήσεις εχθές στην επιτροπή, που πιστεύω ότι ήταν καλοπροαίρετες και που αφορούσαν τη δυνατότητα ανταπόκρισης σε συγκεκριμένες προθεσμίες που θέτει το σχέδιο νόμου, όπως την προθεσμία του άρθρου 16 που θέτει χρονικό όριο δύο ετών για τη συμμόρφωση υπηρεσίας, στην οποία αντέδρασε, όπως θυμόμαστε, η Αρχαιολογική Υπηρεσία. Υπήρχαν και κάποιες αντιρρήσεις, που είχαν σχέση με την αποδυνάμωση των υπηρεσιών παραλαβής δικαιολογητικών, σε σχέση με τις υπηρεσίες ελέγχου, αριθμητικά εννοώ.

Ήθελα, λοιπόν, να παρατηρήσω ότι όλες αυτές οι εκτιμήσεις–μπορεί να τις πει κανείς δυσοίωνες εκτιμήσεις- βασίζονται στην αποτίμηση αποκλειστικά και μόνο των σημερινών δυνατοτήτων της δημόσιας διοίκησης.

Νομίζω ότι πολύ δύσκολα θα διαφωνήσουμε, ότι η σημερινή κατάσταση της δημόσιας διοίκησης δεν είναι η καλύτερη, παρά τα βήματα που αναγκαίως γίνονται, παρά τις πολλές φορές ηρωικές προσπάθειες ορισμένων λειτουργών της.

Συνάδελφοι, το ερώτημα: «Εάν η διοικητική μηχανή σήμερα είναι ικανή να επωμιστεί το βάρος των πολύ περισσότερων σε αριθμό και σε βάθος σύνθετων ελέγχων», νομίζω ότι δεν είναι ρητορικό, διότι αντιλαμβάνεται κανείς, ότι δεν θα είναι επαρκής μόνο η μέθοδος της risk analysis -που ακούσαμε εδώ πέρα πολύ σωστά ότι θα εφαρμόζεται από μόνη της- χωρίς να απαιτηθεί επιβολή εξιδεικευμένης, συντονισμένης και ανά πάσα στιγμή έτοιμης να εκτελεστεί ελεγκτικής εποπτικής, δηλαδή εργασίας της δημόσιας διοίκησης.

Αν θέλουμε να είμαστε ειλικρινείς –που τουλάχιστον φιλοδοξούμε να είμαστε ειλικρινείς- και να μη χαϊδεύουμε αυτιά -τουλάχιστον η πορεία αυτής της Κυβέρνησης έχει αποδείξει ότι δεν επιθυμεί ωραιοποιήσεις και παρουσιάσεις με ευοίωνο τρόπο των δυσκολιών της συγκυρίας- πρέπει να απαντήσουμε ότι η μετάθεση σημαντικού βάρους στον τομέα του ελέγχου, όπως ακούσαμε να λέγεται, ex post, δηλαδή εκ των υστέρων, που καθιερώνουν τα δύο αυτά ταυτόσημα νομοθετήματα των δύο τελευταίων ημερών -το σημερινό και το νομοθέτημα για την απλοποίηση των διαδικασιών ίδρυσης επιχειρήσεων δηλαδή- απαιτεί διαφορετικό τρόπο λειτουργίας της δημόσιας διοίκησης.

Οι νέες ρυθμίσεις θα αξιοποιούνται και θα ενσωματώνονται εν τέλει στην καθημερινότητα του Έλληνα πολίτη, μέσα στο πλαίσιο και χάρη στη δημιουργία αυτού του νέου μοντέλου δημόσιας διοίκησης.

Η Κυβέρνηση έχει δεσμευθεί για μια σε βάθος μεταρρύθμιση της δημόσιας διοίκησης. Έδωσε κιόλας δείγματα γραφής με τον στρατηγικής σημασίας νόμο για την αντικειμενική και χωρίς κομματικά κριτήρια και κομματικές περγαμηνές ανάδειξη των επιτελικών στελεχών του δημοσίου, αλλά και με τις πρόσφατες διατάξεις που ορθολογικοποιούν και καθιστούν περισσότερο διαφανείς και με δημοκρατικό πρόσημο τις διαδικασίες κινητικότητας.

Δεν υπάρχουν αυταπάτες, ότι το εγχείρημα για μια νέου τύπου δημόσια διοίκηση θα είναι εύκολο ή ευθύγραμμο. Ήδη απαιτείται, από ό,τι αντιλαμβανόμαστε, σημαντικός αριθμός μεταγενέστερων νομοθετικών πράξεων.

Πρέπει ωστόσο το συζητούμενο σχέδιο νόμου να το προβάλουμε στο μέλλον, όχι στο μακρινό μέλλον ασφαλώς, αλλά για να χρησιμοποιήσω μια έκφραση των ημέρων, να πω στο μεσοπρόθεσμο μέλλον, όταν δηλαδή θα έχει αρχίσει να μεταβάλλεται ο τρόπος διοίκησης με τη χρήση σύγχρονων τεχνολογικών δυνατοτήτων, με την εδραίωση της διασύνδεσης, την ολοκλήρωση της ψηφιακής λειτουργίας, φυσικά πάντοτε στο πλαίσιο της αποκέντρωσης αλλά και της αποσυγκέντρωσης, που τελευταία συζητείται πολύ και διάκειται ευμενώς η επιστήμη, από ό,τι γνωρίζουμε, και σε αυτό ολοένα και περισσότερο ευνοϊκά.

Είμαι σίγουρος ότι μία θετική αλλαγή στον τρόπο που η διοίκηση θα αντιμετωπίζει τον διοικούμενο, θα επιφέρει και την αλλαγή του τρόπου που ο διοικούμενος, ο πολίτης, δηλαδή όλοι μας, θα αντιμετωπίζει τις δικές του υποχρεώσεις, θα μας κάνει περισσότερο ειλικρινείς ως φορολογούμενους και ως συναλλασσόμενους με το ελληνικό δημόσιο.

Σε αυτά τα πλαίσια, κυρίες και κύριοι συνάδελφοι, θα πρέπει να τοποθετήσουμε και αυτές τις διατάξεις, να μην περιοριστούμε θα έλεγα σε μία στείρα αντιπαράθεση ποιου είναι το νομοθέτημα, εάν ήταν επαρκέστερο ή καλύτερο, ποιο εφαρμόστηκε ή δεν θα εφαρμοστεί, κατά μία συνηθισμένη πρακτική καταστροφολογίας, που, δυστυχώς, δεν βλέπω να εξαλείφεται, αλλά να κατανοήσουμε όλες οι πολιτικές παρατάξεις ότι είναι ένα από τα σημαντικότερα στοιχήματα των ημερών μας και θα προσπαθήσουμε όλοι μαζί όσο είναι δυνατόν να το υλοποιήσουμε.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Σας ευχαριστώ και εγώ.

Παρακαλώ τον λόγο έχει ο κ. Μηταράκης.

**ΠΑΝΑΓΙΩΤΗΣ ΜΗΤΑΡΑΚΗΣ:** Κύριε Πρόεδρε, κυρίες και κύριοι συνάδελφοι, οφείλουμε να αναγνωρίσουμε στην Κυβέρνηση ότι κρατάει το ενδιαφέρον στη Βουλή με εναλλαγές. Χθες μιλάγαμε για κατεπείγον, σήμερα το κάνουμε επείγον. Ελπίζω τουλάχιστον τον προϋπολογισμό να τον φέρετε με την κανονική διαδικασία.

Πάντως δεν μπορώ να μην αναγνωρίσω, κυρίες και κύριοι συνάδελφοι, ότι σιγά-σιγά ανακαλύπτετε ότι υπάρχει και o ιδιωτικός τομέας και αρχίζετε και νομοθετείτε θετικά μέτρα για τη διευκόλυνση της επιχειρηματικής δραστηριότητας στην Ελλάδα. Βέβαια θα πρέπει να παραδεχθώ ότι αυτό το κάνετε με λίγο φόβο και γι’ αυτό βλέπω μόνο έξι ομιλητές του ΣΥΡΙΖΑ να έχουν εγγραφεί στον κατάλογο. Αλλά ίσως το κάνετε λίγο και από ανάγκη, γιατί πρέπει να υπάρχει ο ιδιωτικός τομέας, να πληρώνει φόρους, για να χρηματοδοτείτε τις προσλήψεις που έχουμε καταγγείλει στο δημόσιο τομέα.

Αλλά αυτή η καθυστέρηση πρέπει όλοι να αναγνωρίσουμε ότι είχε κόστος. Το γεγονός ότι η ελληνική οικονομία επέστρεψε στην ύφεση το 2015, είναι οριακά σταθερή το 2016 και ήδη βλέπουμε για το 2017 να μειώνονται από διεθνείς οργανισμούς οι προβλέψεις ανάπτυξης, αυτό δείχνει πως το γεγονός ότι εγκαταλείψαμε τον ιδιωτικό τομέα, είναι κάτι που ο ελληνικός λαός θα πληρώσει με νέα, δυσβάσταχτα μέτρα.

Είναι φανερό τι πρέπει να γίνει σε αυτή τη χώρα. Το λένε όλες οι συστάσεις των διεθνών οργανισμών, το λέει ο ΟΟΣΑ στην πρόσφατη έκθεσή του ότι απαιτούνται διαρθρωτικές μεταρρυθμίσεις, το λέει η Ευρωπαϊκή Επιτροπή ότι οι επενδύσεις και οι βελτιώσεις στην αγορά εργασίας χρειάζονται για να ενισχύσουν την ανάπτυξη. Το λένε όλοι.

Αλλά αυτές τις μεταρρυθμίσεις, εσείς, κυρίες και κύριοι συνάδελφοι του ΣΥΡΙΖΑ, τις φέρνετε καθυστερημένα και δεν τις πιστεύετε και δεν τις φέρνετε με τον σωστό τρόπο. Όταν λέμε μεταρρυθμίσεις, δεν εννοούμε ότι αλλάζουμε την ορολογία, καταργούμε παλαιότερες διατάξεις και ως εκ του θαύματος έχουμε προχωρήσει την ελληνική οικονομία μπροστά.

Να σας θυμίσω πραγματικές μεταρρυθμίσεις της προηγούμενης κυβέρνησης. Ξεκινήσαμε με την απλοποίηση της αδειοδότησης των μεγάλων επενδύσεων, με τον ν.4146/2013, με επαναστατικές κινήσεις. Δημιουργήσαμε στο Υπουργείο Ανάπτυξης την κεντρική αδειοδοτική αρχή, η οποία έχει την αρμοδιότητα να εκδίδει σε ένα σημείο όλες τις άδειες που απαιτούνται για τις μεγάλες στρατηγικές επενδύσεις. Αυτό το γεγονός ότι συναρμόδια Υπουργεία μεταβίβασαν αρμοδιότητες σε ένα Υπουργείο γι’ αυτά τα μεγάλα έργα, αποτελούσε, κατά κοινή ομολογία, μία επανάσταση σκέψης στην ελληνική δημόσια διοίκηση, συνέβαλε καθοριστικά στην άρση εμποδίων και αντικινήτρων για τις μεγάλες ξένες επενδύσεις. Επίσης δημιουργήσαμε ειδικά εργαλεία, όπως τα προεδρικά διατάγματα ΕΣΚΑΣΕ για να λύσουμε τα μεγάλα θέματα που υπάρχουν στην χωροταξική αποτύπωση των μεγάλων επενδύσεων, ένα εργαλείο το οποίο ήδη χρησιμοποιείται στην πράξη. Χαίρομαι που εξακολουθεί αυτή η Κυβέρνηση, παρά την αρνητική κριτική που είχε ασκήσει ως αντιπολίτευση, να το χρησιμοποιεί και να το εφαρμόζει αυτό το εργαλείο.

Θέλω να ελπίζω ότι η Κυβέρνηση –μια που αναφέρομαι σε αυτό- για το μεγάλο έργο του Ελληνικού, θα χρησιμοποιήσει την υφιστάμενη κεντρική αδειοδοτική αρχή, γιατί απ’ ό,τι αντιλαμβάνομαι το γραφείο Ελληνικού στο Υπουργείο Οικονομικών είναι απόλυτα υποστελεχωμένο και θα έχουμε τουλάχιστον ένα με δύο χρόνια καθυστέρηση, εάν δεν χρησιμοποιήσετε αυτό το εργαλείο.

Βέβαια η μεγάλη μεταρρύθμιση έγινε με το νόμο Χατζηδάκη, με τον ν.4262/2014. Νομίζω, κυρίες και κύριοι συνάδελφοι της Συμπολίτευσης, ότι οφείλετε όχι μόνο μία συγγνώμη στον Κωστή Χατζηδάκη για την κριτική που ασκήσατε τότε, αλλά και μία συγγνώμη στις ελληνικές επιχειρήσεις οι οποίες θα αναγκαστούν να περιμένουν μέχρι το 2019 να δουν βελτιώσεις ουσιαστικές στην αδειοδοτική διαδικασία με το σημερινό νομοσχέδιο, το οποίο υπολείπεται, όμως, στην πράξη από αυτό που είχε προβλέψει ο ν.4262/2014. Διότι ο ν.4262/2014, αποδεχόταν την πλήρη ελευθερία στην άσκηση οικονομικών δραστηριοτήτων, εκτός και αν υπήρχαν συγκεκριμένοι λόγοι προστασίας του δημοσίου συμφέροντος.

Με το παρόν καμμία οικονομική δραστηριότητα δεν ασκείται ελεύθερα, χωρίς να έχει υπαχθεί σε καθεστώς γνωστοποίησης ή έγκρισης και ταυτόχρονα, ιδιαίτερα σημαντικό, εγκαταλείπεται η ιδέα των προτύπων και της πιστοποίησής τους, η οποία ήταν τότε μια πραγματική καινοτομία στον τρόπο και στις διαδικασίες ελέγχου.

Επιπλέον ακόμη και θετικά σημεία που περιλαμβάνει το νομοσχέδιο, όπως το Ολοκληρωμένο Πληροφοριακό Σύστημα Άσκησης Δραστηριοτήτων και Ελέγχων δεν είναι έτοιμο και κανείς δεν ξέρει πότε θα είναι.

Χθες οι φορείς υπογράμμισαν το γεγονός ότι τα προεδρικά διατάγματα που χρειάζονται, οι εφαρμοστικές αποφάσεις που πρέπει να υπογραφούν, δεν είναι έτοιμα. Όλοι γνωρίζουμε ότι θα υπάρχει μια σημαντική καθυστέρηση. Αν δεν καταφέρετε την επανεκκίνηση του ιδιωτικού τομέα, δυστυχώς, η ελληνική οικονομία θα παραμείνει για πολλά χρόνια σε καθεστώς ύφεσης.

Μίλησε χθες ένας συνάδελφος της Πλειοψηφίας για τον αναπτυξιακό νόμο, αλλά δεν μπορούμε να μην αναγνωρίσουμε ότι είχαμε δύο χαμένα χρόνια. Το 2015 που δεν υπήρχε καμμία νέα αίτηση στον αναπτυξιακό νόμο και το 2016 που νομοθετήσαμε αργά και νομοθετήσαμε με ένα προϋπολογισμό, κύριε Αναπληρωτή Υπουργέ, πολύ χαμηλότερο από ό,τι απαιτείται σε αυτή την κατάσταση της ελληνικής οικονομίας. Δύο χρόνια χαμένα.

Ειδικά σε σύγκριση με τις προσπάθειες της περιόδου 2012-2014 τα αποτελέσματα δεν άργησαν να εμφανιστούν. Υπήρχε πραγματική ανάκαμψη στο επενδυτικό ενδιαφέρον και από τη χώρα μας, από ελληνικές επιχειρήσεις που δημιούργησαν το ρεκόρ αιτήσεων το 2014 στον αναπτυξιακό νόμο, αλλά και τις μεγάλες επενδύσεις που ήρθαν στη χώρα μας.

Συγκεκριμένα η μελέτη του ΚΕΠΕ τον Μάιο του 2014 αναφέρει με ονοματεπώνυμο πεντακόσια εβδομήντα τέσσερα επενδυτικά έργα συνολικού προϋπολογισμού 37,6 δισεκατομμύρια ευρώ, έργα που πολλά από αυτά σήμερα αρχίζουν να υλοποιούνται, όπως ο TAP, όπως το Ελληνικό.

Αλλά υπήρξε απόλυτη άπνοια για νέα έργα και έχω ρωτήσει, κυρίες και κύριοι συνάδελφοι, πολλές φορές σε αυτή την Αίθουσα ποια θα είναι τα έργα του 2017, του 2018, του 2019, τα έργα που φέρατε εσείς το 2015 και το 2016 και η απάντηση είναι κανένα. Γι’ αυτό, δυστυχώς, η Ελλάδα ήδη συζητά το τέταρτο μνημόνιο, αντί να συζητάμε για λύσεις, όπως αυτές που πρότεινε ο Πρόεδρος της Νέας Δημοκρατίας, ο Κυριάκος Μητσοτάκης, για να στηρίξουμε την υγιή επιχειρηματικότητα, με σταδιακή μείωση των φορολογικών συντελεστών, ξεκινώντας και από τον ΕΝΦΙΑ και από τα κέρδη των επιχειρήσεων, με τολμηρή υιοθέτηση μεταρρυθμίσεων στο κράτος και στην οικονομία, ώστε να μη στέκεται εμπόδιο το δημόσιο στον επιχειρηματία, να διευκολύνει στην πράξη τις επενδύσεις και να μπορέσουμε να αξιοποιήσουμε τα συγκριτικά μας πλεονεκτήματα και τέλος, η ενίσχυση της ρευστότητας στην οικονομία, ώστε να φύγει αυτός ο βραχνάς από τους ελεύθερους επαγγελματίες και τις επιχειρήσεις.

Κυρίες και κύριοι συνάδελφοι, η διευκόλυνση της άσκησης οικονομικής δραστηριότητας είναι βασικό συστατικό για την προσέλκυση επενδύσεων και την πολυπόθητη ανάπτυξη. Αυτό, όμως, δεν συμβαίνει όταν η Κυβέρνηση της χώρας φέρνει νομοθετήματα καθυστερημένα στη Βουλή, μόνο και μόνο για να βάλει ένα «τσεκ» στη λίστα των μεταρρυθμίσεων, που πρέπει να παρουσιάσει στους θεσμούς.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε.

Προχωρούμε στον επόμενο ομιλητή, τον κ. Κουτσούκο.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, ο Υπουργός πότε θα μιλήσει;

**ΠΡΟΕΔΡΕΥΩΝ (Δημήτριος Κρεμαστινός):** Μόλις έρθουν οι νομοθετικές ρυθμίσεις, όταν ολοκληρωθούν, θα τις ανακοινώσει, δηλαδή μετά από λίγο. Υποθέτω μετά από δύο-τρεις ομιλητές.

Ορίστε, κύριε Κουτσούκο.

**ΓΙΑΝΝΗΣ ΚΟΥΤΣΟΥΚΟΣ:** Ευχαριστώ, κύριε Πρόεδρε.

Το να μιλάει κάποιος, κυρίες και κύριοι συνάδελφοι, και κυρίως από την πλευρά της Κυβέρνησης για την άρση των εμποδίων, την καταπολέμηση της γραφειοκρατίας και τη διευκόλυνση της άσκησης της επιχειρηματικής δράσης, είναι σαν να κρούει ανοιχτές θύρες και πολλές φορές το κάνει η Κυβέρνηση τώρα που έχει προσγειωθεί στην πραγματικότητα.

Αλλά αυτό το διάστημα που πέρασε, ώσπου να προσγειωθεί η Κυβέρνηση, ξέρετε πολύ καλά ότι το έχουμε πληρώσει με την απώλεια πάνω από 20 δισεκατομμυρίων στο ΑΕΠ τα δύο χρόνια που πέρασαν. Ο αγώνας για να κερδίσουμε αυτό το χαμένο έδαφος είναι πάρα πολύ μεγάλος και πάρα πολύ δύσκολος. Δεν ξέρω τι μέτρα θα απαιτήσουν πάλι οι δανειστές μας. Είναι ένα ανοιχτό ζήτημα, που θα το δούμε να εξελίσσεται τις επόμενες ημέρες.

Σε ό,τι αφορά τις διατάξεις αυτού καθαυτού του νομοσχεδίου, στον βαθμό που έρχονται να συνεχίσουν αυτή την προσπάθεια που εμείς ξεκινήσαμε, εμείς δεν θα διαφωνήσουμε. Αναφέρθηκε και ο εισηγητής μας, ο κ. Κωνσταντινόπουλος, και στον ν.4262 και στις δικές του κοινές υπουργικές αποφάσεις, που έδιναν τη δυνατότητα σε εκατοντάδες επιχειρήσεις, να ασκούν τη δραστηριότητά τους με μια απλή γνωστοποίηση στην περιφέρεια. Έχουμε εκφράσει, βέβαια, τις ενστάσεις μας, για το κατά πόσο όλα αυτά που προβλέπονται και αφορούν την ολοκλήρωση του πληροφοριακού συστήματος, την έκδοση των αποφάσεων θα τρέξουν, ώστε να μην ξαναβρεθούμε πάλι στο σημείο μηδέν. Έδωσε δεσμεύσεις η Κυβέρνηση. Μακάρι να είναι ο κύριος Υπουργός και να τις υλοποιήσει. Αλλά φοβόμαστε ότι δεν θα είναι. Πάντως τις προτάσεις που έχουν κάνει τα επιμελητήρια να αξιοποιήσουμε το ΓΕΜΗ, εμείς τις έχουμε σημειώσει και τις έχουμε υποστηρίξει.

Επίσης έχουμε υποστηρίξει και το αίτημα της αυτοδιοίκησης, για να αντικατασταθούν οι πόροι που χάνονται. Είδα ότι υπάρχει σχετική τροπολογία των Βουλευτών του ΣΥΡΙΖΑ. Θα πρέπει να μας απαντήσει ο κύριος Υπουργός αν θα την κάνει αποδεκτή.

Επίσης έχουμε εκφράσει και την ένστασή μας, σε ό,τι αφορά την αφαίρεση της αρμοδιότητας από τα συμβούλια δημοτικών κοινοτήτων να αποφασίζουν για τα καταστήματα υγειονομικού ενδιαφέροντος, ιδίως γι’ αυτά που προκαλούν όχληση, δηλαδή τη μουσική. Αυτό -προσέξτε- το κάνει μια παράταξη, που στο DNA της είχε τα ζητήματα της λαϊκής συμμετοχής και της διαδικασίας παρέμβασης, στα ζητήματα που αφορούν τον θεσμό της αυτοδιοίκησης. Αυτό προφανώς πρόκειται για μια μετάλλαξη, μία από τις πάρα πολλές που έχουμε δει.

Κατά συνέπεια, κυρίες και κύριοι συνάδελφοι, μιας και καλύφθηκαν αυτά τα θέματα από τον εισηγητή μας, εγώ δεν θέλω να επεκταθώ. Θα πιάσω το νήμα από εκεί που το άφησε ο κ. Κωνσταντινόπουλος, όταν αναφέρθηκε στη διάταξη του άρθρου 56 του νομοσχεδίου που συζητάμε, με το οποίο επεκτείνετε την απαλλαγή από ποινικές ευθύνες στα μέλη των διοικητικών συμβουλίων του ΕΟΜΜΕΧ και των θυγατρικών του, που εμείς είχαμε ψηφίσει να ισχύουν από την 1-10-2010, καθώς ίσχυσαν ειδικές συνθήκες με την υποχρηματοδότηση λόγω του μνημονίου αυτών των μηχανισμών. Είχε αποφανθεί τότε η Επιστημονική Επιτροπή της Βουλής, ότι υπό αυτές τις συνθήκες δεν έχουν ποινική ευθύνη όσοι έχουν ασκήσει τη διοίκηση. Το τι ακούσαμε εδώ, σε αυτή την Αίθουσα, όταν ψηφιζόταν η σχετική διάταξη, δεν λέγεται. Το τι ακούσαμε για διαπλοκή, για διαφθορά, για παρέμβαση στην δικαιοσύνη! Υπάρχουν αρκετοί συνάδελφοι εδώ που τα θυμούνται.

Κυρίες και κύριοι συνάδελφοι του ΣΥΡΙΖΑ, εγώ δεν θέλω να προσβάλω κανέναν σας προσωπικά. Διότι αν ήθελα να σας προσβάλω, θα διάβαζα τώρα τον κατάλογο των συναδέλφων του ΣΥΡΙΖΑ, που υπέγραψαν την ονομαστική ψηφοφορία για το συγκεκριμένο άρθρο. Πρόκειται για επώνυμα στελέχη σας. Άλλοι είναι στην Ευρωβουλή, άλλοι είναι σε υπουργικά έδρανα και άλλοι είναι εδώ απέναντί μου.

**ΑΝΔΡΕΑΣ ΛΟΒΕΡΔΟΣ:** Και των ΑΝΕΛ.

**ΓΙΑΝΝΗΣ ΚΟΥΤΣΟΥΚΟΣ:** Ναι και των ΑΝΕΛ.

Θα ήθελα να ξέρω, δεν ντρέπονται; Δεν ορρωδούν; Δεν θα πάρουν κάποια στιγμή το θάρρος να ζητήσουν μία συγγνώμη και να πουν «άδικα σας κατηγορούσαμε»;

Κυρίες και κύριοι συνάδελφοι, θέλω να θυμηθείτε όλοι ότι στις 29 Μαρτίου του τρέχοντος έτους ο κ. Τσίπρας προκάλεσε μια εκτός ημερησίας διάταξης συζήτηση σε επίπεδο πολιτικών Αρχηγών για τις παρεμβάσεις στη δικαιοσύνη. Μας κατέθεσε από αυτό εδώ το Βήμα μια δεκάδα και πάνω αποφάσεις του Κοινοβουλίου, της Πλειοψηφίας δηλαδή, νόμιμες αποφάσεις, με τις οποίες κατά την γνώμη του, είχαμε παρέμβει στη δικαιοσύνη και διευκολύναμε τη διαπλοκή και τη διαφθορά. Του απάντησε τότε η κ. Γεννηματά: «Κύριε Τσίπρα, μιας και δεν μπόρεσες να σκίσεις το μνημόνιο με έναν νόμο και με ένα άρθρο, κατάργησε αυτές τις σκανδαλώδεις διατάξεις». Όχι μόνο δεν τις καταργείτε αλλά τις ενισχύετε.

Θυμάστε τι μας λέγατε τότε για τις τριγωνικές συναλλαγές, που χαρίσαμε κάποια δισεκατομμύρια; Τα θυμάστε; Όχι απλά δεν τις καταργήσατε αλλά τις επεκτείνατε.

Η συγκεκριμένη, λοιπόν, ρύθμιση είναι μια χαρακτηριστική περίπτωση αυτών που κατήγγειλε ο κ. Τσίπρας και έρχεστε σήμερα εδώ να τη νομιμοποιήσετε και να την επεκτείνετε. Αλήθεια το ξέρει ο κ. Τσίπρας ή εκμεταλλεύεστε το γεγονός της απουσίας του στην Κούβα, για να περάσετε αυτή τη διάταξη;

Σε κάθε περίπτωση ένα πράγμα έχει πολιτική σημασία, κυρίες και κύριοι συνάδελφοι, πολιτική σημασία έχει ότι με αυτά που κάνετε, θα χάσετε το πλεονέκτημα που είχατε την προηγούμενη φορά να καταγγέλλετε τους επόμενους, όταν θα κάνουν κι αυτοί τα ίδια. Γιατί για πάρα πολλά πράγματα έχετε δεσμεύσει τη χώρα και θα αναγκαστεί και η επόμενη κυβέρνηση να κάνει πολλά από αυτά που κάνετε κι εσείς, γιατί, επαναλαμβάνω, δεσμεύσατε τη χώρα για πολλά χρόνια. Εκατό είναι το υπερταμείο.

Το πολιτικό συμπέρασμα είναι -και με αυτό θέλω να τελειώσω- ότι ο ΣΥΡΙΖΑ ως ηγεσία, ως Κοινοβουλευτική Ομάδα, ως μόρφωμα πότε έλεγε την αλήθεια στον λαό;

**ΦΩΤΕΙΝΗ ΒΑΚΗ:** Μόρφωμα; Τι λέτε;

**ΓΙΑΝΝΗΣ ΚΟΥΤΣΟΥΚΟΣ:** Τότε που μας κατηγορούσε για τη διαπλοκή και τη διαφθορά, κυρία Βάκη; Τα έχετε αυτά γραμμένα στην «ΑΥΓΗ», στη Μαύρη Βίβλο. Αλλά το πιο σπουδαίο το είπε ο κ. Τσίπρας από εδώ. Ή τώρα γλείφετε εκεί που φτύνατε; Αυτό είναι το μεγάλο θέμα για εσάς.

Επειδή στην πολιτική τα ζητήματα λύνονται μέσω της δημοκρατίας και η δημοκρατία, λοιπόν, λέει ότι είσαστε πλειοψηφία και αποφασίζετε, πέστε τώρα τουλάχιστον ένα συγγνώμη. Πέστε ένα συγγνώμη σε αυτούς που κατασυκοφαντήσατε, που λοιδορήσατε και χάρη στα ψέματα που λέγατε στον ελληνικό λαό, σας έκανε πλειοψηφία. Εκτός και σε αυτή τη διάταξη που θα ψηφίσετε, δεν αναγνωρίζετε τον εαυτό σας. Κάποιος άλλος φαίνεται την έφερε και κάποιος άλλος θα την ψηφίσει.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ κι εγώ.

Τον λόγο έχει ο κ. Παπαηλιού.

Κύριε Παπαηλιού, έχετε τον λόγο για επτά λεπτά.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, κυρίες και κύριοι συνάδελφοι, η εισηγήτρια της Νέας Δημοκρατίας αλλά και συνάδελφοι του ιδίου κόμματος και του ΠΑΣΟΚ, ενώ επιχειρηματολόγησαν υπέρ του νομοσχεδίου και το ψήφισαν στην αρμόδια επιτροπή της Βουλής, στη συνέχεια αντιφάσκοντας προς εαυτούς το επικρίνουν γενικά. Για αυτόν τον λόγο πολλές τοποθετήσεις συναδέλφων δεν αφορούν το νομοσχέδιο, αλλά είναι γενικές πολιτικές τοποθετήσεις, οι οποίες δεν έχουν σχέση με αυτό. Βέβαια αναφέρονται σε μια κατάσταση για την οποία είναι γνωστό ότι είναι υπεύθυνοι οι ίδιοι, τη βίωνε ο ελληνικός λαός και έχει κριθεί από τον ίδιο. Βλέπετε, πολλές φορές η αντιπολιτευτική διάθεση υπερισχύει της λογικής.

Με το παρόν νομοσχέδιο εισάγεται ένα νέο θεσμικό πλαίσιο απλούστευσης και εξορθολογισμού της αδειοδότησης των οικονομικών δραστηριοτήτων με στόχο τη βελτίωση του επιχειρηματικού περιβάλλοντος και την ενίσχυση της ανταγωνιστικότητας. Η χώρα έχει ανάγκη, περισσότερο από ποτέ, επενδύσεις και το υφιστάμενο θεσμικό πλαίσιο δεν εμπεριέχει συγκεκριμένη στρατηγική. Οι μέχρι σήμερα νομοθετικές πρωτοβουλίες κατέληξαν σε αποτυχία, διότι αποτέλεσαν ανεφάρμοστα διοικητικά εργαλεία και οδήγησαν σε δυσκίνητες γραφειοκρατικές κινήσεις, που δεν διασφάλιζαν το δημόσιο συμφέρον στους τομείς της υγείας, της ασφαλείας και του περιβάλλοντος.

Με τις εισαγόμενες ρυθμίσεις επιδιώκεται να απαλειφθούν ή να αμβλυνθούν χρόνια προβλήματα, όπως οι άσκοπες και χρονοβόρες διαδικασίες, η αλληλοεπικάλυψη αρμοδιοτήτων των εμπλεκομένων φορέων που ευνοούν τη γραφειοκρατία, τη διαφθορά και τη διαπλοκή. Συγχρόνως αξιοποιούνται σύγχρονα εργαλεία διοίκησης και αυτοματοποιούνται διαδικασίες, που επιτρέπουν διαφάνεια και μεγαλύτερη ταχύτητα στην άσκηση οικονομικών δραστηριοτήτων, εγκαθιδρύοντας παράλληλα κλίμα εμπιστοσύνης μεταξύ της δημόσιας διοίκησης και της ιδιωτικής πρωτοβουλίας.

Επιπλέον οι συγκεκριμένες ρυθμίσεις αποσκοπούν στην ενίσχυση της επιχειρηματικότητας, δίνοντας έμφαση στη μεσαία και μικρομεσαία επιχείρηση, που αποτελεί τη ραχοκοκαλιά της ελληνικής οικονομίας.

Κεντρικοί άξονες του υπό ψήφιση νομοσχεδίου είναι η αξιολόγηση του κινδύνου, που μπορεί να επέλθει από την άσκηση επιχειρηματικών δραστηριοτήτων σε πτυχές του δημόσιου συμφέροντος, όπως η δημόσια υγεία η ασφάλεια και το περιβάλλον. Η εξέταση του πλαισίου των αδειών βασίζεται σε τρία επίπεδα κινδύνου. Τον κίνδυνο για την υγεία των καταναλωτών από τα προϊόντα που κατασκευάζονται σε συγκεκριμένη εγκατάσταση, τον κίνδυνο για την υγεία και την ασφάλεια των εργαζομένων και των περιοίκων εντός ή πλησίον της εγκατάστασης και τον κίνδυνο στο φυσικό και πολιτισμικό περιβάλλον. Κάθε δραστηριότητα κατατάσσεται βάσει αυτών των επιπέδων κινδύνου. Η κατάταξη κατηγοριοποιεί τις δραστηριότητες σε τρία επίπεδα. Στις δραστηριότητες χαμηλού κινδύνου οι οποίες απαλλάσσονται από την ανάγκη ex ante κανονιστικού εργαλείου, τις δραστηριότητες μεσαίου κινδύνου οι οποίες συνήθως αποτελούν αντικείμενο απλής γνωστοποίησης, και τέλος στις δραστηριότητες υψηλού κινδύνου οι οποίες χρειάζονται εκ των προτέρων έγκριση.

Ως γνωστοποίηση ορίζεται η υποχρεωτική διαδικασία, με την οποία ο ενδιαφερόμενος ενημερώνει εκ των προτέρων την αρμόδια αρχή για την έναρξη λειτουργίας της οικονομικής δραστηριότητας, την οποία προτίθεται να ασκήσει σε ορισμένο χώρο ή εγκατάσταση, χωρίς να απαιτείται εκ των προτέρων έλεγχος. Περιλαμβάνει μόνο τα ελάχιστα κρίσιμα στοιχεία που απαιτείται να γνωρίζει η διοίκηση, όπως όνομα, διεύθυνση του τόπου άσκησης της επιχειρηματικής δραστηριότητας, το είδος της οικονομικής δραστηριότητας που πρόκειται να ασκηθεί. Μόνο εφόσον κρίνεται σκόπιμο και απολύτως αναγκαίο, η γνωστοποίηση μπορεί να περιλαμβάνει και πρόσθετες πληροφορίες, όπως πληροφορίες για την εγκατάσταση και τις ακολουθούμενες παραγωγικές διαδικασίες, προκειμένου να διευκολύνεται ο διοικητικός μηχανισμός στην εποπτεία και στην άσκηση ελέγχου.

Μετά την υποβολή της γνωστοποίησης ο ενδιαφερόμενος μπορεί να ξεκινήσει αμέσως την άσκηση οικονομικής δραστηριότητας. Η γνωστοποίηση υποβάλλεται ηλεκτρονικά στο ολοκληρωμένο πληροφοριακό σύστημα άσκησης δραστηριοτήτων και ελέγχων,(ΟΠΣ ΑΔΕ) ενώ μέχρι την έναρξη λειτουργίας του τελευταίου η γνωστοποίηση θα υποβάλλεται στην αρμόδια αρχή. Σημειώνεται ότι η παράλειψη της γνωστοποίησης τιμωρείται βάσει της συγκεκριμένης ρύθμισης με κύρωση.

Σκοπός της εισαγωγής της έννοιας της γνωστοποίησης είναι η τελευταία να αντικαταστήσει σε μεγάλο βαθμό τις υπάρχουσες διαδικασίες αδειοδότησης, ιδίως στις περιπτώσεις εκείνες όπου το επίπεδο κινδύνου είναι χαμηλής έντασης και έκτασης. Με αυτόν τον τρόπο απλοποιείται ουσιαστικά η έναρξη άσκησης της οικονομικής δραστηριότητας.

Η αμέσως επόμενη κεντρική έννοια του νομοσχεδίου μετά την γνωστοποίηση είναι η έγκριση, η οποία αποτελεί προϋπόθεση για την έναρξη λειτουργίας μιας οικονομικής δραστηριότητας σε ορισμένο χώρο, η εγκατάσταση η οποία μπορεί να περιλαμβάνει και εκ των προτέρων έλεγχο. Δεν αποτελεί έγκριση κατά την έννοια του παρόντος νομοσχεδίου, η πράξη, η άδεια, η προϋπόθεση και η διαδικασία που απαιτούνται για την πρόσβαση και την άσκηση επαγγέλματος από φυσικό πρόσωπο.

Το νέο πρότυπο αδειοδότησης βασίζεται σε διενέργεια ελέγχων, οι οποίοι πραγματοποιούνται πλέον μετά την έναρξη λειτουργίας των επιχειρήσεων και κατά τη διάρκεια της πραγματικής λειτουργίας τους. Οι έλεγχοι αποσκοπούν στη διασφάλιση του δημοσίου συμφέροντος και όχι στον τυπικό έλεγχο πληρότητας των δικαιολογητικών και την αναποτελεσματική επιτόπια αυτοψία των επιχειρήσεων πριν τη λειτουργία τους. Με αυτόν τον τρόπο θα συντμηθεί σημαντικά ο χρόνος έναρξης των οικονομικών δραστηριοτήτων και θα μετατοπιστούν οι ελεγκτικές διαδικασίες κατά το στάδιο μετά την έναρξη της λειτουργίας της επιχείρησης.

Κυρίες και κύριοι συνάδελφοι, το ελληνικό σύστημα αδειοδότησης στερείτο μιας ολοκληρωμένης στρατηγικής προσέγγισης, καθώς βασιζόταν πρωτίστως στην εκ των προτέρων αδειοδότηση με αρνητικές συνέπειες για την οικονομική ανάπτυξη, τον ανταγωνισμό, τη δημιουργία θέσεων εργασίας, αλλά και εν γένει για την αποτελεσματικότητα του ιδίου του συστήματος.

Οι προσπάθειες απλοποίησης που έγιναν στο παρελθόν έπεσαν στο κενό είτε λόγω του αποσπασματικού χαρακτήρα τους είτε λόγω του μεγάλου αριθμού ανεφάρμοστων προβλέψεων που περιείχαν με μεγάλο διοικητικό κόστος για τις επιχειρήσεις και τις δημόσιες υπηρεσίες.

Είναι, λοιπόν, σαφές ότι η εφαρμογή θεσμικών αλλαγών, η εκπαίδευση του προσωπικού σ’ αυτές και η εισαγωγή ενός νέου πληροφοριακού συστήματος δημιουργούν ένα σταθερό περιβάλλον για τις ελληνικές επιχειρήσεις, ενισχύουν τον υγιή ανταγωνισμό και συνιστούν απαραίτητο στοιχείο για την περαιτέρω λειτουργία τους.

Συμπερασματικά το παρόν νομοσχέδιο προστίθεται σ’ αυτό για την απλοποίηση των διαδικασιών αδειοδότησης και αποτελούν στοιχεία ενός ευρύτερου θεσμικού πλαισίου για την ενίσχυση της επιχειρηματικότητας. Αυτό το θεσμικό πλαίσιο πρέπει να συνδεθεί –αυτό το πράττει ήδη η ελληνική Κυβέρνηση- με την αναδιοργάνωση της δημόσιας διοίκησης. Είναι ευνόητο ότι θα κριθεί, στην εφαρμογή του.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Κι εμείς ευχαριστούμε.

Τον λόγο έχει ο κ. Μπασιάκος για επτά λεπτά.

**ΕΥΑΓΓΕΛΟΣ ΜΠΑΣΙΑΚΟΣ:** Κυρίες και κύριοι συνάδελφοι, μετά την αναγκαστική επίσπευση της συζήτησής του ως επείγοντος, συζητείται σήμερα το νομοσχέδιο με τον βαρύγδουπο τίτλο: «Νέο θεσμικό πλαίσιο για την άσκηση οικονομικής δραστηριότητας», με το οποίο λέτε ότι επιδιώκετε την ορθολογική αναδιάρθρωση και μεταρρύθμιση του συστήματος αδειοδότησης των επιχειρήσεων.

Η εισηγήτρια της Νέας Δημοκρατίας, η κ. Μπακογιάννη, αναλυτικά αναφέρθηκε στα προβλήματα που δημιουργούνται από την εφαρμογή αυτού του νομοσχεδίου που θα γίνει νόμος και συνέκρινε τις διατάξεις αυτές με τις διατάξεις του ισχύσαντος ν.4262, του νόμου Χατζηδάκη, που ήταν ένας νόμος πολύ θετικός, ένας νόμος-τομή, θα έλεγα, ο οποίος ψηφίστηκε το Μάιο του 2014 και προέβλεπε την απλούστευση της αδειοδότησης των επιχειρήσεων, ένα σύστημα απλής αδειοδότησης με δήλωση αυτοσυμμόρφωσης, με τήρηση προτύπων και προδιαγραφών ανά δραστηριότητα και διεξαγωγή ελέγχων κατά τη λειτουργία από πιστοποιημένους φορείς. Μέσω ενός κεντρικού συστήματος διαχείρισης ή αδειοδότησης σε πολλές περιπτώσεις μπορούσε να ολοκληρωθεί ηλεκτρονικά και αυθημερόν. Εκδόθηκαν στο μεσολαβήσαν διάστημα δύο υπουργικές αποφάσεις για την απλοποίηση της αδειοδότησης σε εκατόν τρείς δραστηριότητες και οκτακόσια ενενήντα επτά επαγγέλματα.

Έκτοτε, δυστυχώς, η σημερινή Κυβέρνηση όλο αυτό το διατρέξαν διάστημα δύο περίπου ετών, δεν πήρε καμμία ουσιαστική απόφαση επί του θέματος.

Η ουσιαστική διαφορά του ν.4262, του νόμου Χατζηδάκη, με το σημερινό νομοσχέδιο, εντοπίζεται στη διαφορετική αντίληψη επί της αρχής που ο ν.4262 αποδεχόταν την πλήρη ελευθερία στην άσκηση οικονομικών δραστηριοτήτων, δίνοντας στο κράτος τη δυνατότητα, να περιορίζει τη δραστηριότητα μέσα από συγκεκριμένες διαδικασίες και να διασφαλίζει έτσι το δημόσιο συμφέρον, ενώ στο παρόν νομοσχέδιο προβλέπεται, ότι καμμία οικονομική δραστηριότητα δεν μπορεί να ασκείται ελευθέρως, χωρίς να έχει υπαχθεί σε καθεστώς γνωστοποίησης ή έγκρισης. Έτσι η μεταρρύθμιση του νομοσχεδίου σας είναι μόνο ως προς το πότε ο επιχειρηματίας θα υποστεί τη βάσανο της γραφειοκρατίας, πριν ή μετά το άνοιγμα της επιχείρησής του. Καμμιά τυποποίηση, καμμιά κατάργηση γραφειοκρατίας.

Αν ρωτήσετε έναν επίδοξο επιχειρηματία, ποιος είναι ο μεγαλύτερος προβληματισμός του για να ξεκινήσει να επιχειρεί στην Ελλάδα, θα σας απαντήσει: «Η γραφειοκρατία, η δαιδαλώδης νομοθεσία, οι άπειρες υπουργικές αποφάσεις, οι νόμοι που αλλάζουν από στιγμή σε στιγμή, οι διαδικασίες φορολογίας και ασφάλισης». Επιπλέον η υπερφορολόγηση, η αύξηση των ασφαλιστικών εισφορών και του ενεργειακού κόστους και βεβαίως η έλλειψη ρευστότητας και το κακό οικονομικό κλίμα οδηγούν με βεβαιότητα σε λουκέτο δεκάδες χιλιάδες επιχειρήσεις.

Αντί να δεσμευτείτε ότι θα τηρήσετε τις προτυποποιημένες διαδικασίες που ισχύουν σήμερα, αντί να εκδώσετε οδηγούς για κάθε μια δραστηριότητα, οδηγούς για την καταγραφή των απαιτούμενων δικαιολογητικών καθορίζοντας επακριβώς τι χρειάζεται και πότε για κάθε δραστηριότητα, λέτε στον πολίτη: «Ψάξε να βρεις και θα έχεις και την αποκλειστική ευθύνη» και θα σου χρωστά ο πολίτης και χάρη γι’ αυτό.

Σε μια εκδήλωση με τίτλο «Τα βήματα του επιχειρείν» το Σεπτέμβριο του 2016 ο κ. Σταθάκης, αρμόδιος τότε Υπουργός, είπε ότι μια επιχείρηση αυτοαδειοδοτείται με απλή γνωστοποίηση στο δημόσιο και από κει και πέρα ο έλεγχος γίνεται εκ των υστέρων. Η επιχείρηση, φυσικά, ακολουθεί όλες τις νόμιμες διαδικασίες που οφείλει να ακολουθεί. Αυτό δεν αλλάζει καθόλου.

Ερωτώ. Με το συζητούμενο νομοσχέδιο τι αλλάζει για την απλοποίηση των διαδικασιών; Αυτό είναι το πρόβλημα, ότι δεν αλλάζει τίποτα.

Στην ίδια εκδήλωση ο Γενικός Γραμματέας Βιομηχανίας κ. Ζαφίρης είπε, ότι θεωρούμε τον επιχειρηματία υπεύθυνο και όχι ελεγχόμενο, ότι δεν ελέγχεται εκ των προτέρων, ότι τα δικαιολογητικά απλοποιούνται πάρα πολύ, ότι στον νόμο αυτόν υπάρχει ένα ειδικό τμήμα στο οποίο μπαίνει όλη η απλοποιητική διαδικασία και ότι γίνεται μια ηλεκτρονική πλατφόρμα για όλα τα δικαιολογητικά τα οποία απαιτούνται.

Διαβάστε, όμως, το άρθρο 4 του νομοσχεδίου. Εκεί λέει ότι όλα παραμένουν και η νομοθεσία και οι διαδικασίες και υποχρεώνουν τον επιχειρηματία να τα βρει μόνος του. Άλλωστε εάν είχατε περιλάβει διατάξεις που απλοποιούν τις διαδικασίες, θα μπορούσατε να βάλετε και στον ίδιο τον τίτλο του νομοσχεδίου σας «απλούστευση των διαδικασιών», κάτι που δεν νομίζω ότι θα το παραλείπατε.

Ερωτώ, λοιπόν. Πού είναι η απλούστευση; Πού είναι αυτή η περιβόητη ηλεκτρονική πλατφόρμα, που περιλαμβάνει τις προϋποθέσεις και τα προαπαιτούμενα; Ποια είναι η ηλεκτρονική διεύθυνσή της; Ακόμη και αυτό το ολοκληρωμένο πληροφοριακό σύστημα που προβλέπεται στο άρθρο 14, θα λειτουργήσει σε δύο χρόνια. Ούτε καν το έχετε σχεδιάσει για να το ξεκινήσετε. Ζητάτε, βέβαια, παράβολα του άρθρου 11, του άρθρου 18, του άρθρου 35 του νομοσχεδίου. Με συγχωρείτε αλλά όλα αυτά δεν είναι σοβαρά πράγματα. Δεν είναι σοβαρή αντιμετώπιση της κατάστασης που βιώνει η χώρα.

Τον Νοέμβριο του 2015, έναν χρόνο μετά τη ψήφιση του ν.4262, που ήταν νόμος τομή όπως σας είπα και όπως ήδη έχει περιγράψει εκτενώς η εισηγήτρια της Νέας Δημοκρατίας, η κ. Μπακογιάννη, η αρμόδια τότε Υφυπουργός παραδέχεται ότι ο νόμος αυτός έχει μείνει μόνο στα χαρτιά. Τον Μάρτιο του 2016 παρουσιάζει στο Κυβερνητικό Συμβούλιο Οικονομικής Πολιτικής τη θέσπιση της απαραίτητης δευτερογενούς νομοθεσίας ως προς τον Ιούνιο του 2016.

Στις 4 Ιουλίου του 2016 σε ερώτησή μου στη Βουλή σχετικά με το θέμα η κ. Τζάκρη και ο αρμόδιος Γενικός Γραμματέας Βιομηχανίας μού απαντούν ότι η ομάδα διαχείρισης έργου, είναι αρμόδια για τον προγραμματισμό και την προώθηση των απαραίτητων δράσεων για την εφαρμογή του νόμου Χατζηδάκη, για να καταστεί ο νόμος αυτός πιο λειτουργικός στην εφαρμογή του, χωρίς αλλοίωση της βασικής φιλοσοφίας του. Ενώ λέγονται όλα αυτά, τι συμβαίνει και αλλάζει ο νόμος Χατζηδάκη; Ας μας απαντήσετε.

Με τον νόμο αυτόν είχαν καθοριστεί τα συγκεκριμένα βήματα για την κωδικοποίηση και τυποποίηση των διαδικασιών. Αυτό θα παρείχε ασφάλεια στο επιχειρείν. Εκδόθηκαν οι τρεις υπουργικές αποφάσεις από το 2013. Είναι σύμπτωση ότι και οι τρεις φέρουν την υπογραφή του Κυριάκου Μητσοτάκη; Από τότε μέχρι σήμερα, όμως, δεν έχει γίνει τίποτα. Τον καταψηφίσατε τότε, τον ανακαλείτε και τώρα, χωρίς όμως να μας δώσετε μια εξήγηση για ποιον λόγο.

Στις 14 Αυγούστου του 2015 την ίδια μέρα που ψηφίστηκε το μνημόνιο ΣΥΡΙΖΑ ΑΝΕΛ, εκδόθηκε μια πράξη του Υπουργικού Συμβουλίου -η με αριθμό 21- για τη σύσταση μιας ομάδας εργασίας που αποτελείται από δεκαπέντε γενικούς γραμματείς διαφόρων Υπουργείων, για να υλοποιήσει το έργο απλούστευσης της αδειοδότησης για την άσκηση οικονομικής δραστηριότητας, όπως σας είπα πιο πριν.

Σχεδόν ενάμιση χρόνο μετά, όμως, δεν λέτε τίποτα. Δεν κάνει ο νόμος, δεν είναι καλός και τον καταργείτε. Προτείνετε έναν νόμο που λέτε ότι θα καταστεί λειτουργικός σε δύο χρόνια, δηλαδή χάσαμε συνολικά τέσσερα χρόνια και αυτός είναι πολύ σημαντικός χρόνος, για μια οικονομία που αντιμετωπίζει τα πολύ σοβαρά προβλήματα που υφιστάμεθα σήμερα.

Δεν σας ενδιαφέρει, λοιπόν, η ελεύθερη οικονομία με κανόνες και διαφάνεια. Δεν εμπιστεύεστε τον επιχειρηματία, δεν τον διευκολύνετε και διώχνετε τις επενδύσεις. Όπως, παραδείγματος χάριν, είναι οι επενδύσεις για τα ακίνητα, όπου μια πρόσφατη μελέτη έδειξε ότι η Αθήνα είναι στην προτελευταία θέση, δηλαδή την εικοστή ένατη θέση σε σύνολο τριάντα πόλεων. Γι’ αυτό πρέπει να επισπευστεί η πολιτική αλλαγή με την αποχώρησή σας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ, κύριε Μπασιάκο.

Τον λόγο έχει ο Αναπληρωτής Υπουργός Οικονομίας και Ανάπτυξης κ. Χαρίτσης για δεκαοκτώ λεπτά.

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Ευχαριστώ, κύριε Πρόεδρε.

Κατ’ αρχάς επιτρέψτε μου να καταθέσω κάποιες νομοτεχνικές βελτιώσεις στο σχέδιο νόμου, μετά και από τη συζήτηση που προηγήθηκε τις προηγούμενες ημέρες.

(Στο σημείο αυτό ο Αναπληρωτής Υπουργός Οικονομίας και Ανάπτυξης, κ. Αλέξανδρος Χαρίτσης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

(ΑΛΛΑΓΗ ΣΕΛΙΔΑΣ)

(Να μπουν οι σελίδες 129 και 130)

(ΑΛΛΑΓΗ ΣΕΛΙΔΑΣ)

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Κυρίες και κύριοι Βουλευτές, με τα δύο νομοσχέδια του Υπουργείου Οικονομίας και Ανάπτυξης τα οποία συζητούνται και ψηφίζονται αυτές τις μέρες στο ελληνικό Κοινοβούλιο, αφ’ ενός για τη μεταρρύθμιση του συστήματος δανειοδότησης των επιχειρήσεων και αφ’ ετέρου για την απλοποίηση των διαδικασιών σύστασης νέων επιχειρήσεων, προχωρούμε σε μια πολύ σημαντική μεταρρυθμιστική τομή, η οποία για εμάς για το Υπουργείο Οικονομίας, έχει πολύ μεγάλη σημασία.

Έχει πολύ μεγάλη σημασία, γιατί βασικό μέλημα του Υπουργείου μας και της Κυβέρνησης συνολικά είναι να διαμορφώσουμε στη χώρα εκείνο το οικονομικό περιβάλλον, που θα ευνοεί τη σύσταση και την ανάπτυξη δυναμικών επιχειρήσεων, ιδιαιτέρως μικρών και μεσαίων επιχειρήσεων, να ενισχύσουμε την απασχόληση που καταβαραθρώθηκε στα χρόνια της κρίσης και να στρέψουμε την παραγωγική δραστηριότητα σε ένα μοντέλο δίκαιης και βιώσιμης ανάπτυξης.

Για να το πετύχουμε αυτό, παρεμβαίνουμε σε δυο πολύ βασικούς άξονες. Από τη μια διασφαλίζουμε σύγχρονα χρηματοοικονομικά εργαλεία, για να καλύψουμε το χρηματοδοτικό κενό των ελληνικών επιχειρήσεων και από την άλλη παρεμβαίνουμε στο θεσμικό πεδίο, έτσι ώστε να απλοποιήσουμε διαδικασίες και να μειώσουμε τη γραφειοκρατία. Αυτές τις παρεμβάσεις συζητούμε αυτές τις μέρες στη Βουλή.

Αυτά τα δυο νομοσχέδια αποτελούν μια ενότητα, αποτελούν μια ενιαία παρέμβαση. Σύντομα μάλιστα θα κατατεθεί και ένα νέο νομοσχέδιο στην ίδια κατεύθυνση, το οποίο θα αφορά στις διαδικασίες εποπτείας της αγοράς και εξειδίκευσης των διαδικασιών ελέγχου. Όλες αυτές τις παρεμβάσεις –κι αυτό για μας είναι πολύ σημαντικό κι αν θέλετε αποτελεί και μια διαφοροποίηση σε σχέση με το παρελθόν- εντάσσονται στον ίδιον ενιαίο σχεδιασμό και υπηρετούν τις ίδιες στοχεύσεις.

Επιτρέψτε μου όμως παρενθετικά, να αναφερθώ πολύ συνοπτικά στις παρεμβάσεις που αφορούν στον πρώτο άξονα, στον άξονα δηλαδή που σχετίζεται με τα χρηματοοικονομικά εργαλεία, και να πω ότι και εδώ γίνονται παρεμβάσεις ειδικά στο κομμάτι της επιχειρηματικότητας, τόσο μέσα από το νέο ΕΣΠΑ 2014-2020, όσο κι από τον νέο αναπτυξιακό νόμο.

Εδώ θα μου επιτρέψετε να πω, επειδή ειπώθηκε από έναν από τους προηγούμενους ομιλητές, ότι ο νέος αναπτυξιακός νόμος όπως γνωρίζετε πάρα πολύ καλά, ήρθε να θεραπεύσει και πολλές από τις αμαρτίες του παρελθόντος, με πολλά επενδυτικά σχέδια τα οποία είχαν ενταχθεί στους δυο προηγούμενους αναπτυξιακούς νόμους του 2004 και του 2011, χωρίς όμως να έχει εξασφαλιστεί η απαραίτητη χρηματοδότηση.

Άρα αφ’ ενός έπρεπε καλύψει όλο αυτό το κενό και, βεβαίως, να προχωρήσει και στην ενίσχυση νέων επενδυτικών σχεδίων. Παρεμπιπτόντως αυτές τις μέρες που έχουν ανοίξει τα τέσσερα πρώτα καθεστώτα του νέου αναπτυξιακού νόμου, ήδη περισσότερες από χίλιες εκδηλώσεις ενδιαφέροντος έχουμε γι’ αυτόν τον νέο νόμο, ενδεικτικό και της αλλαγής που υπάρχει στο οικονομικό κλίμα στη χώρα μας.

Τόσο, λοιπόν, με το ΕΣΠΑ όσο και με τον νέο αναπτυξιακό νόμο αλλά και με τα νέα οικονομικά εργαλεία τα οποία προωθούμε αυτό το διάστημα, θέτουμε τις προτεραιότητες εκείνες, οι οποίες θα στηρίξουν μια δυναμική και καινοτόμο μικρομεσαία επιχειρηματικότητα, θα αξιοποιήσουν και θα ενεργοποιήσουν το βασικό συγκριτικό πλεονέκτημα που κατά τη γνώμη μας έχει η ελληνική οικονομία, που είναι το ανθρώπινο δυναμικό και ειδικά οι νέοι καταρτισμένοι άνθρωποι, και θα ενισχύσει τις επενδύσεις στους τομείς της έρευνας, της καινοτομίας και της τεχνολογίας.

Εντός των ημερών για να μιλήσουμε και συγκεκριμένα γι’ αυτές τις πρωτοβουλίες, υπογράφεται συμφωνία με το Ευρωπαϊκό Ταμείο Επενδύσεων, το EIF, για μια νέα πρωτοποριακή πλατφόρμα ταμείου συμμετοχών, ένα fund των funds, από το οποίο θα μπορούν ελληνικές μικρομεσαίες επιχειρήσεις να αντλήσουν κεφάλαια μέσω της μορφής της συμμετοχής στη μετοχική τους σύνθεση, πιο σύγχρονη και αποδοτική μορφή από τις κλασικές επιδοτήσεις, οι οποίες κυριάρχησαν στο παρελθόν.

Σε συνδυασμό με άλλα δυο σημαντικά εργαλεία τα οποία επίσης ενεργοποιούνται μέχρι το τέλος του χρόνου, που είναι το Ταμείο Επιχειρηματικότητας 2 και το «Εξοικονομώ», θα εισρεύσουν στην πραγματική οικονομία ένα δισεκατομμύριο ευρώ από δημόσιους πόρους, συν άλλο ένα δισεκατομμύριο ευρώ από τη συμμετοχή των ιδιωτών, από τη μόχλευση δηλαδή αυτών των πόρων.

Όπως είπα, όμως, το οικοσύστημα αυτό το οποίο προσπαθούμε να δημιουργήσουμε, σημαίνει δυο πράγματα. Αφ’ ενός την αντιστροφή του κλίματος αποεπένδυσης το οποίο κυριάρχησε στην ελληνική οικονομία ειδικά τα τελευταία χρόνια μέσα στην κρίση και αφ’ ετέρου έναν σοβαρό και σχεδιασμένο εξορθολογισμό του θεσμικού πλαισίου για τη σύσταση και τη αδειοδότηση επιχειρήσεων, διασφαλίζοντας παράλληλα επί της ουσίας κι όχι τύποις, όπως πολλές φορές συνέβαινε μέχρι σήμερα, το δημόσιο συμφέρον.

Νομίζω ότι από τους περισσότερους συνομολογείται ότι οι διαδικασίες αδειοδότησης των επιχειρήσεων, εξακολουθούν να είναι στην Ελλάδα και σήμερα χρονοβόρες και δαπανηρές και συνάμα αναποτελεσματικές, μη εξασφαλίζοντας, δηλαδή, το δημόσιο συμφέρον.

Το παρόν νομοσχέδιο το οποίο συζητάμε σήμερα, σε αντίθεση με προηγούμενες νομοθετικές προσπάθειες απλοποίησης για πρώτη φορά εισάγει σύγχρονα εργαλεία, σε εναρμόνιση με τα διεθνώς καθιερωμένα πρότυπα και απαντά στα πραγματικά προβλήματα.

Το πνεύμα του νέου νομοσχεδίου είναι πάρα πολύ σαφές. Μεταβαίνουμε από μια βαριά και γραφειοκρατική διαδικασία αδειοδότησης εκ των προτέρων, ex ante, σε μια απλή διαδικασία γνωστοποίησης για την έναρξη μιας οικονομικής δραστηριότητας, χωρίς περιττές αλληλοεπικαλύψεις μεταξύ φορέων και υπηρεσιών και σε ένα σύστημα, από εκεί και πέρα, ουσιαστικών ελέγχων εκ των υστέρων, ex post, κατά τη διάρκεια πραγματικής λειτουργίας της επιχείρησης.

Από τη μία, λοιπόν, απλοποιείται και επιταχύνεται σημαντικά η έναρξη της οικονομικής δραστηριότητας, ενώ από την άλλη με τον νέο αυτόν νόμο διασφαλίζεται το δημόσιο συμφέρον, καθώς ενισχύεται και προστατεύεται ουσιαστικά το κοινωνικό σύνολο μέσα από την ενίσχυση των διαδικασιών ελέγχου.

Αντί για τυπικούς ελέγχους δικαιολογητικών και επιτόπιες αυτοψίες άνευ ουσίας πριν την έναρξη λειτουργίας μιας επιχείρησης, πριν δηλαδή εδραιωθούν οι κανονικές συνθήκες λειτουργίας της επιχείρησης, προχωρούμε σε ενίσχυση των ελέγχων στη φάση της λειτουργίας, έτσι ώστε να γνωρίζουμε, πραγματικά, τις συνθήκες πραγματικής άσκησης της παραγωγικής δραστηριότητας.

Επιπλέον εργαζόμενοι στη δημόσια διοίκηση η οποία μέχρι σήμερα ήταν επιφορτισμένη με το καθήκον, το οποίο πολλές φορές ήταν και πολύ δαπανηρό αλλά και πολύ βαρετό, του τυπικού ελέγχου σωρείας δικαιολογητικών, αποδεσμεύονται από αυτές τις τυπικές δραστηριότητες και μπορούν να ενισχύσουν περαιτέρω και μετά από αντίστοιχες εκπαιδεύσεις, που προβλέπεται να υπάρξουν το επόμενο διάστημα, τους ελεγκτικούς μηχανισμούς.

Οι έλεγχοι, λοιπόν, πλέον συστηματοποιούνται με ενιαία κριτήρια, λαμβάνοντας, βεβαίως, υπ’ όψιν και τις ιδιαιτερότητες κάθε δραστηριότητας. Οι συνεπείς επιχειρηματίες έχουν να επωφεληθούν από αυτές τις απλές και αντικειμενικές αυτόματες διαδικασίες, ενώ οι παραβάτες θα εντοπίζονται και θα αντιμετωπίζουν τις αυστηρές κυρώσεις του νόμου.

Μιας και μίλησα για κυρώσεις, θα μου επιτρέψετε να πω –και αυτό είναι ένα σημείο το οποίο θα πρέπει να διευκρινιστεί- ότι η απλοποίηση αφορά τις διαδικασίες αδειοδότησης. Το νομοσχέδιο ούτε υποκαθιστά ούτε παρακάμπτει την κείμενη φορολογική, εργασιακή, περιβαλλοντική και αρχαιολογική νομοθεσία.

Στο παρόν νομοσχέδιο η κατάταξη των δραστηριοτήτων γίνεται σε τρεις κατηγορίες σε σχέση με τις προϋποθέσεις έναρξης της λειτουργίας τους. Η ελεύθερη άσκηση, η γνωστοποίηση και η εκ των προτέρων έγκριση.

Εισάγουμε, λοιπόν, το σύγχρονο εργαλείο της γνωστοποίησης, σύμφωνα με αυτά που ισχύουν και διεθνώς, ένα έγγραφο δηλαδή με το οποίο ο επιχειρηματίας ενημερώνει τη διοίκηση για την έναρξη λειτουργίας της επιχείρησης και -επειδή ειπώθηκε κι αυτό, για να μην υπάρχει σύγχυση- δεν ταυτίζεται με τη διαδικασία της αναγγελίας που προβλεπόταν στον ν.4262, η οποία ήταν ουσιαστικά μια εκ των προτέρων άδεια με προσκόμιση δικαιολογητικών και έκπτωση διοικητικής πράξης. Πλέον τα δικαιολογητικά δεν προσκομίζονται. Τα κρατάει η επιχείρηση στο αρχείο της και είναι διαθέσιμα στις ελεγκτικές αρχές, όταν αυτές προχωρήσουν στη διενέργεια του σχετικού ελέγχου.

Η κατηγοριοποίηση των δραστηριοτήτων στα τρία επίπεδα κινδύνου, χαμηλού ρίσκου για την ελεύθερη άσκηση της δραστηριότητας, μεσαίου ρίσκου για τη γνωστοποίηση και υψηλού ρίσκου για την ex ante έγκριση, γίνεται πλέον με σαφή επιστημονικά κριτήρια, που κινούνται σε τρεις άξονες. Πρώτον, σε σχέση με τον κίνδυνο για την υγεία των καταναλωτών, δεύτερον, σε σχέση με τον κίνδυνο για την υγεία και την ασφάλεια εργαζομένων και περιοίκων και τρίτον, σε σχέση με τον κίνδυνο για το φυσικό και πολιτιστικό περιβάλλον, στον βαθμό που αυτό δεν καλύπτεται από άλλη κείμενη νομοθεσία.

Επιπλέον εισάγεται για πρώτη φορά, μια ολοκληρωμένη στρατηγική για ολόκληρη την αλυσίδα αδειοδότησης. Σε αυτή τη φάση απλοποιούνται οι σχετικές διαδικασίες, προσδιορίζεται ο αντικειμενικός και τεχνικός χαρακτήρας τους, οπότε ελαχιστοποιείται ο κίνδυνος εξωγενών παρεμβάσεων.

Σε αυτό θα συμβάλλει αποφασιστικά και η δημιουργία του νέου ολοκληρωμένου πληροφοριακού συστήματος. Θα πω δυο λόγια παρακάτω και γι’ αυτό.

Σε σχέση με προηγούμενες απόπειρες που είχαν γίνει –και δεν θέλω να λειτουργήσω ισοπεδωτικά σε σχέση με αυτές τις προσπάθειες- σε καμμία περίπτωση δεν μπορεί να λεχθεί ότι το παρόν νομοσχέδιο αποτελεί οπισθοδρόμηση σε σχέση με τον ν.4262. Ο ν.4262 που προσπάθησε, αποπειράθηκε, να απλοποιήσει τις διαδικασίες αδειοδότησης των επιχειρήσεων, ήταν ένας νόμος μη λειτουργικός και θα αναφέρω ένα χαρακτηριστικό παράδειγμα, την πρώτη ΚΥΑ, που εκδόθηκε για την εφαρμογή του νόμου αυτού, στην οποία δεν χρησιμοποιήθηκε καν ο ασαφής νέος όρος των γενικών όρων λειτουργίας, αλλά κρατήθηκε ουσιαστικά η έννοια της άδειας λειτουργίας με όλα τα δικαιολογητικά.

Η εφαρμογή του νόμου προέβλεπε μάλιστα, την ένταξη εκατόν τριών δραστηριοτήτων ατάκτως ερριμμένων, χωρίς να συνυπολογίζονται ιδιαίτερα κριτήρια ένταξης των δραστηριοτήτων αυτών. Είχαμε, λοιπόν, δραστηριότητες οι οποίες κάλυπταν ένα πάρα πολύ ευρύ φάσμα, πολύ ετερόκλητες μεταξύ τους, να εντάσσονται στην ίδια λογική μέσω της ΚΥΑ.

Ο σημερινός νόμος, λοιπόν, θέλουμε και θα έχει μια δυναμική, με την έννοια ότι δεν είναι ένας νόμος, τον οποίο τον ψηφίζουμε άπαξ και στη συνέχεια τον αφήνουμε στην τύχη του ούτε αποτελεί έναν γενικόλογο νόμο-πλαίσιο. Εξετάζει ήδη το παρόν νομοσχέδιο την εφαρμογή κατά προτεραιότητα των διατάξεων του νόμου αυτού σε τρεις κλάδους, που έχουν πάρα πολύ μεγάλη σημασία για το ΑΕΠ της χώρας: Είναι οι κλάδοι της βιομηχανίας τροφίμων και ποτών, είναι τα καταστήματα υγειονομικού ενδιαφέροντος και τουριστικά καταλύματα.

Η δυναμικότητα αυτή του νόμου, στην οποία αναφέρθηκα πριν, σχετίζεται με το γεγονός ότι σταδιακά -αυτό είναι και μια απάντηση σε κριτική η οποία έγινε και είναι παντελώς αβάσιμη, θα μου επιτρέψετε να πω, σε σχέση με το πότε θα ενεργοποιηθεί ο νόμος- θα εντάσσονται και νέες δραστηριότητες. Ήδη, έχει ξεκινήσει η διαδικασία για τις εξορυκτικές δραστηριότητες, το οποίο ειπώθηκε μάλιστα και από έναν από τους εισηγητές της Αντιπολίτευσης. Θα είναι σαφές, λοιπόν, το πλαίσιο αδειοδότησης όλων αυτών των δραστηριοτήτων, αλλά και των logistics των διαμετακομιστικών κέντρων μέχρι τον Μάρτιο του 2017. Σταδιακά, λοιπόν, μέχρι το τέλος του 2018 φιλοδοξούμε, μέσω του συγκεκριμένου νόμου, να εντάξουμε όλες τις παραγωγικές οικονομικές δραστηριότητες.

Βασική πρόβλεψη του νόμου είναι το ΟΠΣ, το Ολοκληρωμένο Πληροφοριακό Σύστημα, για την άσκηση των δραστηριοτήτων και των ελέγχων, το οποίο θα υπάγεται στη Γενική Γραμματεία Βιομηχανίας. Εδώ, το είπαμε και χθες στην επιτροπή, να το επαναλάβω σε σχέση με το χρονοδιάγραμμα, το οποίο ευλόγως τίθεται ως ζήτημα και από τους εκπροσώπους της Αντιπολίτευσης, είμαστε πάρα πολύ σαφείς στο εξής: Το ΟΠΣ παρακολουθεί τη διαδικασία υλοποίησης του νόμου. Άρα, στο επόμενο εξάμηνο θα είναι έτοιμες οι εφαρμογές, που σχετίζονται με τη γνωστοποίηση και την έγκριση για τις τρεις πρώτες δραστηριότητες, οι οποίες εντάσσονται στο νόμο και ακολούθως, αντιστοιχώντας υλοποίηση συστήματος με δραστηριότητες θα εντάσσονται οι εφαρμογές, οι οποίες αφορούν και στις επόμενες δραστηριότητες, οι οποίες θα ενταχθούν στο νόμο.

Θεωρούμε ότι η εισαγωγή αυτού του πληροφοριακού συστήματος θα μειώσει αποφασιστικά το διοικητικό βάρος, θα καταστήσει πολύ αποτελεσματικό τον έλεγχο, καθώς μάλιστα το σύστημα θα δημιουργήσει και ολοκληρωμένο μητρώο με πληροφορίες για κάθε επιχείρηση, ενώ και η διαλειτουργικότητα του, η δυνατότητα του δηλαδή να επικοινωνήσει με άλλα πολύ σημαντικά πληροφοριακά συστήματα της δημόσιας διοίκησης, όπως είναι το ΓΕΜΗ και το «TAXIS», θα δώσει τη δυνατότητα για καλύτερο συντονισμό, καλύτερη επικοινωνία μεταξύ όλων των παραγόντων της δημόσιας διοίκησης.

Επίσης –κι αυτό θα ήθελα να το απαντήσω σε σχέση με έναν προβληματισμό που τέθηκε για το ΟΠΣ- προβλέπεται ρητά μέσα στο νόμο ένα μεταβατικό στάδιο, έτσι ώστε να προχωρήσει η υλοποίηση του νόμου πάρα πολύ γρήγορα, μεταβατικό στάδιο, λοιπόν, με κατάθεση της γνωστοποίησης στην αρμόδια αρχή, που θα προβλέπεται στις υπουργικές αποφάσεις, οι οποίες θα υπογραφούν μέσα στο επόμενο δεκαπενθήμερο.

Συνοψίζοντας, το νομοσχέδιο επιχειρεί μια ολοκληρωμένη παρέμβαση με σαφή τα παραπέρα βήματα για την εφαρμογή της μεταρρύθμισης. Αναφέρθηκα ήδη στον τρόπο με τον οποίο θα προχωρήσει τα χρονοδιαγράμματα για την ένταξη νέων δραστηριοτήτων σε αυτόν τον νόμο.

Μαζί με τον νόμο που ψηφίσαμε χθες για την απλοποίηση σύστασης επιχειρήσεων και το νομοσχέδιο που έρχεται το επόμενο διάστημα, σε σχέση με την εποπτεία της αγοράς συγκροτείται ένα νέο ολοκληρωμένο θεσμικό πλαίσιο απολύτως απαραίτητο, προκειμένου να μπορέσουν να ιδρυθούν και να αναπτυχθούν οι ελληνικές, μικρομεσαίες κυρίως επιχειρήσεις, αλλά και να μπορέσουμε να προσελκύσουμε σοβαρές ξένες επενδύσεις.

Σε συνδυασμό με τον άλλο πυλώνα των παρεμβάσεων, στις οποίες αναφέρθηκα που έχουν να κάνουν με τα χρηματοοικονομικά εργαλεία, θέτουμε τις προϋποθέσεις, ώστε η βελτίωση των μακροοικονομικών της ελληνικής οικονομίας να έχει αντίκρισμα στην πραγματική οικονομία και στην τόνωση της απασχόλησης.

Πολύ σημαντικό για εμάς, βεβαίως, δεν είναι μόνο το να ψηφιστεί ο νόμος, το οποίο αποτελεί το πρώτο αν θέλετε βήμα, αλλά και ο ίδιος ο νόμος και η λειτουργία του και το κατά πόσο θα μπορέσει πραγματικά να εκπληρώσει και τα προβλεπόμενα σε αυτόν θα δοκιμαστούν στο πεδίο της εφαρμογής, ειδικά όταν μιλάμε για έναν νόμο, ο οποίος έχει αυτήν τη δυναμικότητα, στην οποία αναφέρθηκα πριν.

Και για να μπορέσει στο πεδίο της εφαρμογής ο νόμος, λοιπόν, να έχει τα καλύτερα δυνατά αποτελέσματα –που όλοι θέλουμε- είναι κρίσιμη η συνδρομή όλων των εμπλεκόμενων παραγωγικών φορέων, κοινωνίας των πολιτών, φορέων της αυτοδιοίκησης.

Να πω και μια κουβέντα πάνω σε αυτό, επειδή τέθηκε και το ζήτημα για τους ΟΤΑ. Και με τις νομοτεχνικές βελτιώσεις, τις οποίες καταθέτουμε, είναι σαφές ότι για τους ΟΤΑ, όχι απλώς δεν υπάρχει μείωση των εσόδων, αλλά αύξηση των εσόδων μέσα από τις προβλέψεις, που υπάρχουν για την απόδοση μέρους των παραβόλων στους ΟΤΑ, ενώ βεβαίως, και οι αρμοδιότητες, τις οποίες είχαν μέχρι σήμερα, μέσα από μια απλοποίηση και αλλαγή της αδειοδοτικής διαδικασίας, παραμένουν στους φορείς της τοπικής αυτοδιοίκησης.

Υπάρχουν, βεβαίως, κι άλλα ζητήματα ανοιχτά. Είμαστε εδώ να τα δούμε και να τα συζητήσουμε και στη συνέχεια, κατά την εφαρμογή του νόμου.

Ευχαριστώ για την τριήμερη συζήτηση, η οποία μας έδωσε τη δυνατότητα να ενσωματώσουμε και πολλές από τις παρατηρήσεις στο τελικό κείμενο του νομοσχεδίου. Είμαι βέβαιος ότι το επόμενο διάστημα, κατά την εφαρμογή αυτού, θα έχουμε τη δυνατότητα να προχωρήσουμε και σε νέες βελτιωτικές κινήσεις.

Σας ευχαριστώ.

(Χειροκροτήματα)

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Κύριε Υπουργέ, θα κάνετε δεκτές κάποιες από τις τροπολογίες;

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Θα σας πω μετά.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «ΚΑΠΟΔΙΣΤΡΙΑΣ» που οργανώνει το Ίδρυμα της Βουλής, είκοσι τέσσερις μαθητές και μαθήτριες και δύο εκπαιδευτικοί συνοδοί τους από το 5ο Λύκειο Ζωγράφου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο Κοινοβουλευτικός Εκπρόσωπος της Δημοκρατικής Συμπαράταξης ΠΑΣΟΚ-ΔΗΜΑΡ κ. Ανδρέας Λοβέρδος.

**ΑΝΔΡΕΑΣ ΛΟΒΕΡΔΟΣ:** Κυρίες και κύριοι Βουλευτές, δυστυχώς, η ανικανότητα της Κυβέρνησης να χειριστεί τα μεγάλα θέματα της χώρας και το παρόν, όπως θα μου δοθεί η ευκαιρία να πω σε λίγο…

(Θόρυβος από τα υπουργικά έδρανα)

Κύριε Πρόεδρε, δεν συνεχίζω. Απευθύνομαι στον Υπουργό, αλλά ο Υπουργός δεν ακούει τους ομιλητές, κάνει άλλα πράγματα. Αν θέλετε να συνεργαστείτε, συνεργαστείτε εκτός Αιθούσης. Εγώ απευθύνομαι στην Κυβέρνηση.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Για τις τροπολογίες λέγαμε.

**ΑΝΔΡΕΑΣ ΛΟΒΕΡΔΟΣ:** Δεν με ενδιαφέρει τι λέτε, κύριε συνάδελφε. Απευθύνομαι στο Σώμα και στην Κυβέρνηση. Υποτίθεται ότι από την κοινοβουλευτική διαδικασία κάτι μπορεί να βγει. Υποτίθεται.

Ξεκινούσα την ομιλία μου, λέγοντας κάτι γενικότερο. Δεν αφορά τον Υπουργό και ίσως τον αδικεί, γιατί είναι νέος άνθρωπος και μακάρι να πετύχει. Όμως, μετά από την εμπειρία δύο ετών, άφοβα μπορεί κανείς να πει, χωρίς να εκτεθεί, ότι η ανικανότητα και η έλλειψη δεξιοτήτων και γραμμής και σχεδίου από την πλευρά της Κυβέρνησης, έχει περιπλέξει τη χώρα, έχει δημιουργήσει προβλήματα στο εσωτερικό και στους πολίτες της, στην οικονομία της όσο φυσικά -και όπως μαθαίνουμε τις τελευταίες ημέρες- και δυστυχώς, στο εξωτερικό. Είναι τέτοια η ανικανότητα, που πια μπορούμε να μιλάμε ανοιχτά για βλάβες που υφίσταται η χώρα και στα εσωτερικά και στα εξωτερικά της προβλήματα.

Και οι χθεσινές δηλώσεις του Ερντογάν, αλλά και του Ράμα -συντονισμένες θα έλεγε κανείς;- είναι η εκδήλωση αυτών, που οι γείτονές μας με αυτά τα χαρακτηριστικά επί δεκαετίες θέλουν να πουν εναντίον της Ελλάδος, αλλά δεν είχαν τολμήσει ποτέ να τα πουν δημόσια. Τώρα τα αρθρώνουν δημόσια και σχεδόν κάθε μέρα.

Βρίσκουν και κάνουν, κυρίες και κύριοι, με μια ηγεσία που έβγαλε την Ελλάδα από κάθε ευρωπαϊκό και διεθνή συσχετισμό. Η Ελλάδα είναι μόνη της. Πέραν των συμμαχιών, στις οποίες είναι ενταγμένη και στις ενώσεις, υπερεθνικές και άλλες, πέρα από αυτά, η Ελλάδα δεν είναι σε κανέναν ειδικό συσχετισμό. Και χώρα που δεν είναι ενταγμένη σε ευρωπαϊκούς ή διεθνείς συσχετισμούς, είναι καταδικασμένη να έχει πάρα πολλά προβλήματα στο εξωτερικό της. Απομονώσατε τη χώρα, κυρίες και κύριοι της Κυβέρνησης, και κάθε μέρα τη δυσφημείτε.

Μιλάμε εμείς, ως Δημοκρατική Συμπαράταξη, που είχαμε από την αρχή, από το 2012, προβάλει την αρχή της εθνικής συνεννόησης, και που, αφού την αρνηθήκατε εσείς πολλές φορές, από τη στιγμή που ο λαός σας έδωσε δύναμη Αξιωματικής Αντιπολίτευσης και μετά, εμείς παρ’ότι μας δυσφημούσατε, παρ’ότι κάνατε όσα κάνατε και ως Κυβέρνηση, δεν εγκαταλείψαμε την αρχή της εθνικής συνεννόησης.

Τόσο στα εξωτερικά θέματα όσο και στα θέματα της άμυνας, ήταν παραδειγματική η συμπεριφορά μας στις ανακοινώσεις μας, στο Εθνικό Συμβούλιο Εξωτερικής Πολιτικής και στην Επιτροπή Εξωτερικών και Άμυνας, ακόμα και όταν το λόγο έπαιρνε ο Υπουργός Εθνικής Άμυνας, που βασικό του πολιτικό μότο είναι η δυσφήμιση και η συκοφάντηση του δικού μας πολιτικού χώρου.

Δεν δικαιούστε, όμως, άλλη πολιτική συνεννόηση στα εθνικά και τα εξωτερικά μας θέματα. Δεν δικαιούστε! Γιατί αυτή η στάση μας φαίνεται ότι σας έκανε να σκέφτεστε ότι διευκολύνεστε να μην υπάρχετε, ότι διευκολύνεστε να παίζετε με τα συμφέροντα της χώρας, ότι διευκολύνεστε να κάνετε αυτά που κάνετε στον τομέα της εξωτερικής πολιτικής και που οι άλλοι τα καταλαβαίνουν όσο και αν η κοινωνία, οι πολίτες, για κάποιο χρονικό διάστημα -όχι πια- έπεσαν σε κάποιο λήθαργο, γιατί την κοίμισαν την κοινωνία οι πολλές σας υποσχέσεις.

Δεν αξίζετε τη συμπαράσταση και δεν θα την έχετε από εδώ και πέρα ούτε σε αυτά τα θέματα, για τα οποία φανήκατε αδέξιοι, ανεπαρκείς και επικίνδυνοι.

Πλάι σε αυτά, για να γυρίσω λίγο προς τα μέσα, στα εσωτερικά μας θέματα, εσείς δεν έχετε και αυτό που είπε ο κ. Κωνσταντινόπουλος, τσίπα, με τη συγκεκριμένη ρύθμιση του άρθρου 56, που ούτε καν μπορεί κανείς να θυμηθεί με λογικούς όρους τι είναι αυτά που λέγατε, όταν λέγαμε ότι όσοι διαχειρίζονται κρίσιμα θέματα δεν έχουν τις ασυλίες που έχει ένας Βουλευτής ή ένας Υπουργός. Βάζουν υπογραφή, γιατί έτσι πρέπει να γίνει σε αυτήν την αργοκίνητη διοικητική μηχανή. Να μην ταλαιπωρούνται οι ίδιοι και οι οικογένειές τους για δεκαετίες.

Συνάδελφοι, θυμάμαι τον Πρωθυπουργό –και το έλεγε και ως Πρωθυπουργός- που έλεγε: «Και τι θα πάθουν; Να πάνε στον ποινικό νόμο, να πάνε στα δικαστήρια όπως οι άλλοι πολίτες». Δηλαδή, να τελειώσει το θέμα της προσωπικής τους αξιοπρέπειας, να διασυρθούν και ας ξεμπερδέψουν, πληρώνοντας τα μαλλιά της κεφαλής τους, μετά από κάποια χρόνια.

Τώρα, φέρνετε διάταξη για να επεκτείνετε αυτές τις ρυθμίσεις εσείς με τις προτάσεις που κάνατε για ονομαστική ψηφοφορία.

**ΦΩΤΕΙΝΗ ΒΑΚΗ:** Απεσύρθη! Δεν διαβάσατε τις νομοτεχνικές βελτιώσεις;

**ΑΝΔΡΕΑΣ ΛΟΒΕΡΔΟΣ:** Το αποσύρεις; Πρόβλημα είναι. Ποιος το έβαλε; Το φέρνεις; Πρόβλημα συνέπειας έχεις. Μπρος γκρεμός και πίσω ρέμα! Μια μικρή παγίδα, που αποδεικνύει τη συνολική παγίδα στην οποία έχετε πέσει, αλλά και τη συνολική παγίδευση της χώρας από εσάς.

Πριν περάσω στα θέματα της οικονομίας και στα ειδικά θέματα του σχεδίου νόμου, θα ήθελα να κάνω μια συναφή με τα εξωτερικά θέματα παρατήρηση, που άπτεται όμως και των σχέσεων που έχει το μεταναστευτικό-προσφυγικό και με τα εσωτερικά θέματα της χώρας.

Να σας θυμίσω ότι λέγατε το κέντρο κράτησης Αμυγδαλέζας «Νταχάου», ενώ στα χέρια σας είχαμε τα γεγονότα στη Μόρια και ότι για τα τραγικά αυτά γεγονότα είχαμε έναν Υπουργό και έναν Βουλευτή της πλειοψηφίας να λένε ότι αυτά μπορούν να συμβούν και στο οποιοδήποτε σπίτι; «Νταχάου» τα λέγατε τα κέντρα κράτησης και τώρα τα κάνατε κανόνα και μάλιστα, με γεγονότα μέσα σε αυτά τα κέντρα που ουδέποτε είχαν υπάρξει στο παρελθόν.

Ανθρωπιστές της δεκάρας! Άνθρωποι και κόμματα για πολλά λόγια, αλλά για πράξεις επικίνδυνες και προβληματικές.

Πάμε τώρα να δούμε τα θέματα ανάπτυξης. Ως προς τη γενικότερη προσέγγιση, ο Πρωθυπουργός από αυτό εδώ το Βήμα ζητώντας ψήφο εμπιστοσύνης το Φεβρουάριο 2015, δεν είπε μία λέξη για την ανάπτυξη. Μία λέξη!

Ρωτήθηκα από τον κ. Χατζηνικολάου μετά πώς άκουσα την ομιλία του και είπα ότι αυτός είναι ο Πρωθυπουργός της ύφεσης και μου είπαν «υπερβάλλεις». Δεν υπερέβαλα καθόλου. Μπορεί ένας πολιτικός, που έχει μια μικρή εμπειρία να καταλάβει τι λέει αυτός που ομιλεί. Και καταλάβαμε τι έλεγε ο Πρωθυπουργός και επαληθεύτηκαν οι προβλέψεις αυτές με τη διακοπή της αναπτυξιακής πορείας, που είχε αρχίσει να χαράζει το 2014 και την οποία παραδεχθήκατε. Την παραδεχθήκατε!

Στην έκθεση απολογισμού του οικονομικού έτους 2014 την παραδεχθήκατε, ενώ τότε λέγατε ότι είναι στατιστικές αλχημείες.

Πρώτο, λοιπόν, αυτό. Επαναφέρατε την ύφεση. Αντικαταστήσατε την πορεία της ανάπτυξης με ύφεση. Ύφεση παρελθούσα, ύφεση παρούσα και απ’ ό,τι φαίνεται, δυστυχώς, ύφεση και μέλλουσα!

Δεύτερον, διαρκώς, από τότε που φάνηκε ότι θα εκλεγείτε, Νοέμβριος-Δεκέμβριος 2014 και έως σήμερα, παράγετε για τη χώρα έναν κίνδυνο, της πολιτικής αστάθειας. Πετύχατε την πολιτική αστάθεια, ρίχνοντας με αντισυνταγματικό τρόπο την κυβέρνηση το 2014-2015 και μετά είχαμε εκλογές, ξανακάνατε εκλογές τον Σεπτέμβριο και μεσολάβησε το δημοψήφισμα.

Κι έρχεται ο Πρωθυπουργός, που λέει ότι μέχρι το 2019 είναι η χώρα σε πορεία κανονικότητας και απειλεί με εκλογές στην ομιλία του σε εσάς, συνάδελφοι της Πλειοψηφίας του ΣΥΡΙΖΑ, κάνοντας λόγο-αναφορά σε ενδεχόμενες εκλογές. Κι έρχεται ο Υπουργός Οικονομικών, παρακαλώ -όχι ο Υπουργός για ένα μικρότερο θέμα, ο Υπουργός των Οικονομικών!- πριν από λίγες ώρες και μιλά για μια επανάληψη των κινδύνων του Ιουνίου του 2015. Εκεί είμαστε.

Τι θα σκεφτεί ο επενδυτής –που παραδέχεστε πια κι εσείς με τη μικρή σας εμπειρία ότι προϋποθέτει την πολιτική σταθερότητα για να επενδύσει- όταν ακούει εσάς να λέτε αυτά, να θυμίζει ο Υπουργός των Οικονομικών τις λίγες μέρες πριν τα capital controls; Τι θα σκεφτεί; Θα σκεφτεί ότι αυτή χώρα πάει μια χαρά, ο Πρωθυπουργός της μιλάει για εκλογές, οι βασικοί πυλώνες της οικονομικής πολιτικής μιλάνε για εκλογές και θα πάμε εμείς να επενδύσουμε. Αίρετε μόνοι σας την πρώτη προϋπόθεση του επενδυτικού κλίματος, που είναι η πολιτική σταθερότητα.

Όσον αφορά το Ελληνικό, τα είπε ο κ. Κωνσταντινόπουλος, τα είπα κι εγώ εχθές. Εβδομήντα χιλιάδες ακέραιης, δηλαδή πλήρους, εργασίας! Θα είχε μπει μπουλντόζα! Τώρα πάμε πίσω. Και πόσο πίσω πάμε; Δεν ξέρουμε, αγαπητοί και αγαπητές συνάδελφοι της Πλειοψηφίας.

Χθες αναφέρθηκε και ο κ. Σταϊκούρας, αν θυμάμαι καλά και κατέθεσε έναν συγκεκριμένο στατιστικό πίνακα -τον επικαλούμαι, δεν με ενδιαφέρει σε ποιο κόμμα ανήκει- για έξι χιλιάδες επιχειρήσεις που ανατρέπουν τη λογική μέχρι τη χρονιά αυτή. Παραπίσω άμα πάμε λίγο, συνάδελφοι, πιο πολλές επιχειρήσεις άνοιγαν από αυτές που έκλειναν. Τώρα, το κλείσιμο υπερέβη κατά έξι χιλιάδες περιπτώσεις το άνοιγμα νέων επιχειρήσεων.

Κι ακόμη, ένα μικρό παράδειγμα. Είμαι, επί έναν χρόνο και κάτι, σε συζήτηση με το Υπουργείο Εθνικής Αμύνης για τα ΕΑΣ, που με τόση προσπάθεια κρατήσαμε όρθια την πολεμική μας βιομηχανία. Πριν από λίγες μέρες κατασχέθηκαν τα χρήματά τους κι έφερε το Υπουργείο Αμύνης, που μας διαβεβαίωνε ότι όλα πάνε καλά κι ότι πέρα από τη δουλειά των Υπουργών, οι Υπουργοί Αμύνης έχουν γίνει και managers, έφερε τροπολογία για να μεταταχθεί το προσωπικό των ΕΑΣ στο δημόσιο, δηλαδή ομολογία ότι η επιχείρηση κλείνει. Κι άλλα κι άλλα κι άλλα.

Θα ήθελα να έχω χρόνο να κάνω ειδική αναφορά στην αναπτυξιακή προοπτική που δίνει η διαχείριση των απορριμμάτων. Εσείς, με τις περγαμηνές της οικολογίας, είστε σε πολύ δυσμενέστερη κατάσταση απ’ ό,τι ήταν τα πράγματα πριν, για έναν πραγματικό πνεύμονα, αν τον δούμε σωστά και γρήγορα, της οικονομίας.

Και τώρα, κυρίες και κύριοι, χάνεται η ευκαιρία της αλλαγής της νομοθεσίας για τις αδειοδοτήσεις. Θέλετε να πείτε «η ευκαιρία της συμπλήρωσης»; Να το δεχθώ. Δεν με ενδιαφέρουν αυτά. Χάνεται μια πάρα πολύ μεγάλη ευκαιρία.

Θα ήταν σωστό το νομοσχέδιο, αν ήταν αληθινό. Αυτός που έχει πρόθεση να κάνει κάτι εδώ, μας λέει την πρόθεσή του με τον τίτλο και μας εξαπατά με τα περιεχόμενα. Αναγνωρίζει το πρόβλημα της γραφειοκρατίας στη συνάντηση οικονομίας και κράτους και τοπικής αυτοδιοίκησης, αλλά αντί να το λύσει, ισχυρίζεται ότι το λύνει, ενώ ενδεχομένως και να το δυσκολεύει.

Οι επιχειρήσεις, κυρίες και κύριοι της πλειοψηφίας, και οι νέοι άνθρωποι που θέλουν να εργαστούν δεν έχουν χρόνο να παίζουν με επιπολαιότητες. Είναι επιχειρηματικές μονάδες ή μέλλουσες επιχειρηματικές μονάδες, που καίγονται σήμερα, που ζητούν να ασκήσουν μια δραστηριότητα και δεν αδειοδοτούνται. Και μέχρις εδώ, κάνετε πια και εσείς αυτή τη διαπίστωση, αλλά αδιαφορείτε για τις πρακτικές συνέπειες αυτού που σήμερα μας έχετε φέρει εδώ, προκειμένου η Βουλή να νομοθετήσει.

Θα πάω στα άρθρα 5 και 7 τώρα. Κύριε Υπουργέ, εάν έχετε την καλοσύνη, δώστε μου χρονικές προβλέψεις εφαρμογής. Ακούστε συνάδελφοι, εμείς συνεκτιμώντας ότι το προεδρικό διάταγμα υπογράφεται από τον αρμόδιο Υπουργό και τον εκάστοτε συναρμόδιο -δεν είναι ένας και άρα, δηλαδή υπάρχει μια εμπλοκή για τη διαρρύθμιση του ποιος υπογράφει και ποιος σχεδιάζει- και στη συνέχεια της έκδοσής του είναι οι υπουργικές αποφάσεις, καταλαβαίνετε - όποιος ξέρει πόσο χρόνο θέλει ένα διάταγμα, ειδικά όταν είναι αόριστες οι υπογραφές- ότι οχτώ μήνες, δέκα μήνες, δώδεκα μήνες και παραπάνω είναι ένας λογικός χρόνος, που μπορεί να χαθεί, αφού μεσολαβεί το Συμβούλιο της Επικρατείας και όλες οι γνωστές διαδικασίες και μετά είναι οι υπουργικές αποφάσεις.

Τελειώνει το 2016, μπαίνουμε στο 2017 και ενώ τη στιγμή που μιλάμε η οικονομία καίγεται, βλέπουμε τα άρθρα 5 και 7. Γιατί χρειάζονται κανονιστικό πλαίσιο οι διαδικασίες γνωστοποίησης, συνάδελφοι; Γνωστοποίηση είναι: «Σου ανακοινώνω ότι λειτουργώ». Γιατί χρειάζεται το πολύπλοκο κανονιστικό πλαίσιο που οι συγκεκριμένες ρυθμίσεις του άρθρου 5 παράγραφος 3 ρυθμίζουν; Γιατί το έχουμε ανάγκη αυτό; Και όμως, αυτό θα είναι μια περαιτέρω πηγή καθυστέρησης.

(Στο σημείο αυτό κτυπάει το κουδούνι λήξεως του χρόνου ομιλίας της κυρίου Βουλευτή)

Κύριε Πρόεδρε, χρειάζομαι λίγο χρόνο για να ολοκληρώσω και δεν θα δευτερολογήσω.

Πηγαίνετε στις εγκρίσεις του άρθρου 8. Χρειαζόμαστε, λοιπόν, εγκρίσεις. Οι εγκρίσεις λένε για εξήντα μέρες. Πρώτη παρατήρηση: Τώρα θα μάθετε από εμάς ότι οι προθεσμίες που βάζει ο νομοθέτης κρίνονται από τα δικαστήρια ως ενδεικτικές; Θα σου πει η διοίκηση «δεν πρόλαβα». Και ο δικαστής που θα ελέγξει, θα πει, «δεν πρόλαβε». Και το «δεν πρόλαβα» της διοίκησης είναι κανόνας. Και δεν σας φτάνει αυτό, λέτε και εδώ για προεδρικό διάταγμα που μπορεί να αυξήσει τις προθεσμίες. Δεν πάμε καλά!

Ο χώρος της οικονομίας δεν έχει χρόνο. Και εσείς φαίνεται ότι διαθέτετε άπλετο χρόνο, πάρα πολύ χρόνο. Νομίζετε ότι διαθέτετε, αλλά από κάτω κοχλάζει η οικονομία, κοχλάζει η κοινωνία.

Και συνάδελφοι, όταν εφαρμοστεί αυτό –που δεν θα εφαρμοστεί- κάποιος μπορεί να αυτοαδειοδοτηθεί, δηλαδή ο έλεγχος μέσα από αυτές τις δολιχοδρομίες δεν είναι ex ante. Χάρηκα πολύ τους συναδέλφους της Πλειοψηφίας με τους λατινικούς τους όρους, που τους αρθρώνουν, αλλά το τι σημαίνει ακριβώς το ex ante και το ex post δεν ξέρουν.

Θα σας πω εγώ τώρα τι είναι ο ex post έλεγχος. Ανοίγεις την επιχείρηση και έρχεται ο έλεγχος –εσύ έχεις δουλέψει και έχεις δαπανήσει- και σου εντοπίζει πέντε λιγότερους πόντους –τα γνωστά, παροικείτε πια την Ιερουσαλήμ- στον τάδε σου χώρο. Και κλείνει. Εσύ -λέει ο νομοθέτης, που έρχεται εδώ σοβαρολογώντας- έχεις τις νομοθετικές διαδικασίες για να απευθυνθείς, δηλαδή, πέντε χρόνια και επτά χρόνια, αντί να ρυθμιστεί για τον ex post έλεγχο ειδική διαδικασία και στη διοίκηση για την ένσταση και αυτού που υφίσταται τον γνωστό έλεγχο -ουδείς από εδώ δικαιούται να λέει ότι δεν ξέρει ποια είναι η τοπική αυτοδιοίκηση και η δημόσια διοίκηση- κυρίες και κύριοι Βουλευτές.

Αντί, λοιπόν, να του πει ότι έχεις ένα ειδικό κανάλι για να ενεργήσεις ενιστάμενος στη δικαιοσύνη και στη διοίκηση, του λέει, «σε παραπέμπω στις κλασσικές διαδικασίες». Δείτε το άρθρο 12 και πείτε μου εάν βγάζετε άκρη για την ειδικότητα της συγκεκριμένης ρύθμισης. Παραπέμπει στα γενικώς ισχύοντα και στις εκθέσεις ιδεών.

Αυτά είναι τα προβλήματα, κυρίες και κύριοι Βουλευτές. Αυτά είναι τα προβλήματα, που αφορούν σχεδόν το σύνολο της ελληνικής οικονομίας. Αυτό είναι σταθμός. Έχετε εικόνα τι θα συζητήσουμε την άλλη εβδομάδα για τον κρατικό προϋπολογισμό; Πόσες είναι, συνάδελφοι, οι δαπάνες του κράτους για μισθούς και συντάξεις; Πόσα είναι τα λειτουργικά έξοδα; Τίποτα δεν υπάρχει από εκεί, για να κόψεις, ειδικά και με την προσωπική διαφορά που ελαύνει ως λάφυρο του Υπουργού Κοινωνικών Ασφαλίσεων.

Τι μένει να συλλογιστεί ακόμα και η σημερινή Αξιωματική Αντιπολίτευση, που λέει σωστά για μείωση φόρων; Από πού; Από πουθενά. Όποιος λέει «μειώνω φόρους» εννοεί κόβω συντάξεις και μισθούς εάν δεν πει πώς θα κάνει εδώ και τώρα την ανάπτυξη. Να το ξαναπώ; Όποιος λέει «μειώνω φόρους και εισφορές», χωρίς να λέει από πού θα τα βρει, χωρίς να εξηγεί τη γρήγορη αναπτυξιακή διαδικασία, μεγάλο κομμάτι της οποίας είναι το σημερινό σχέδιο νόμου -δυστυχώς, όμως, ο νομοθέτης δεν είναι σοβαρός- εννοεί από μισθούς και συντάξεις, από μισθούς και συντάξεις μετά και τη μείωση της προσωπικής διαφοράς, δηλαδή από συντάξεις Βουλγαρίας, για να επικοινωνούμε.

Κυρίες και κύριοι ή φόροι, εισφορές και περικοπές ή ανάπτυξη. Εμείς διαλέγουμε το δεύτερο. Αλλά ξέρουμε πολύ καλά τι εννοούμε, ξέρουμε πάρα πολύ καλά τι εννοούμε.

Και, κυρίες και κύριοι, το έλεγα και χθες και θέλω να το ξαναπώ, γιατί δεν βγήκε ούτε ανεπίγνωστος πολιτικός να κυκλοφορεί στη Βουλή και στα μέσα ενημέρωσης: Είμαστε στο 2016, που τελειώνει, και αρχίζει το 2017. Να σας θυμίσω ότι το 2019 έχουμε και ευρωεκλογές και περιφερειακές και δημοτικές εκλογές. Να σας θυμίσω ότι η χώρα κινδυνεύει να περιπέσει σε νέα περιπέτεια πολιτικής ανασφάλειας για τρία ή τέσσερα επόμενα χρόνια, δηλαδή είναι καταδικασμένη.

Εμείς μιλάμε, με τους πολίτες, όμως, εμείς συναντιόμαστε, σε εμάς διαμαρτύρονται ή εμάς επευφημούν εάν έχουμε κάνει κάτι καλό. Δεν σηκώνει η πλάτη του Έλληνα και της Ελληνίδας νέα αποτυχία. Και δεν υπάρχει και πολιτικός, που θα μπορέσει να σταθεί όρθιος, αν τα πράγματα συνεχιστούν έτσι. Δυστυχώς, είμαστε σε μια καθολική παγίδευση.

Δυστυχώς, είναι πολύ δυσάρεστο για έναν Βουλευτή της Αντιπολίτευσης απευθυνόμενο σε έναν νέο Υπουργό, που κάτι έχει επιδείξει στον τομέα του, αλλά τόσο εκτιμήθηκε αυτό που επέδειξε, που η Κυβέρνηση φρόντισε να του μειώσει και τις αρμοδιότητες, είναι δυσάρεστο σε εμένα να απευθύνομαι στον κ. Χαρίτση και να του λέω ότι η ανικανότητα, η έλλειψη σχεδίου, η αδεξιότητα, ακόμα και η έλλειψη συνείδησης γι’ αυτό που φέρνεις με πετυχημένο τίτλο, αλλά με κακό περιεχόμενο, προοιωνίζονται, κυρίες και κύριοι, δυστυχώς, τα χειρότερα για την οικονομία.

Και αυτοί που σήμερα αντιπολιτευόμαστε πρέπει, με περίσκεψη, να σκεφθούμε, η αλλαγή των συσχετισμών τι καθήκοντα θα δημιουργήσει για όλους μας και όχι να διακινούμε, ορισμένοι από την Αντιπολίτευση, σε βάρος της Δημοκρατικής Συμπαράταξης σενάρια ανύπαρκτα για συναντήσεις ανύπαρκτες, για διασπάσεις που ποτέ δεν θα γίνουν, με σκοπό κάποιοι άλλοι να ευνοηθούν. Είμαστε σαφείς και κατηγορηματικοί: Έχουμε ψηλά το αίσθημα της ευθύνης, έχουμε μεγάλη εμπειρία και πάνω μας παιχνίδια δεν θα παίξει κανένας.

Ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Κύριε Παππά, σας το έχω ξαναπεί, υπάρχει μία συμφωνία μεταξύ των κομμάτων να μιλάει ένας Κοινοβουλευτικός Εκπρόσωπος και τρεις Βουλευτές. Σας ρωτώ, γιατί όποιος θέλει να κάνει χρήση του Κανονισμού...

**ΧΡΗΣΤΟΣ ΠΑΠΠΑΣ:** Όχι, κανονικά οι Βουλευτές. Δεν ζήτησα κάτι.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Τον λόγο έχει ο κ. Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Η συζήτηση για την ανάγκη απλοποίησης των διαδικασιών ίδρυσης και αδειοδότησης επιχειρήσεων έχει επαναληφθεί πάρα πολλές φορές σε αυτήν την Αίθουσα, αλλά και στον δημόσιο διάλογο. Ιδιαίτερα, όμως, έχει ενταθεί αυτή η συζήτηση μέσα στην κρίση. Γιατί είναι ευκολονόητο ότι στην περίοδο που τα πράγματα κυλούσαν με ρυθμούς ανάπτυξης 4% και 5%, την περίοδο που οι επιχειρήσεις εργαζότανε και οι κύκλοι εργασιών ήταν σε υψηλά επίπεδα δεν ανέκυπταν τέτοια ζητήματα. Πάντα, όμως, υπήρχαν.

Στην ανάγκη να υπάρξει προστασία του περιβάλλοντος, προστασία του πολιτιστικού κεφαλαίου της χώρας, προστασία της ασφάλειας των εργαζομένων, προστασία της δημόσιας υγείας, της ζωής των καταναλωτών θεσπίστηκαν προϋποθέσεις, κανόνες και διατάξεις, πολλές φορές δεν ήταν προϋποθέσεις για την ίδρυση, αλλά προσκόμματα για την ίδρυση και την άσκηση μιας δραστηριότητας.

Αυτό πρέπει να το δούμε, ότι πραγματικά υπήρξε και από πλευράς ενωσιακής νομικής τάξης μια τέτοια υπερβάλλουσα προσπάθεια, η οποία δημιούργησε τεράστια προβλήματα στην επιχειρηματικότητα.

Θα θυμίσω ότι ξεκίνησε και υλοποιήθηκε, σε μεγάλο βαθμό, η απλούστευση της διαδικασίας περιβαλλοντικής αδειοδότησης με μια σειρά νομοθετικών πρωτοβουλιών, που το ΠΑΣΟΚ εισήγαγε από το 2011 και μετά και όχι μόνο στον τομέα της περιβαλλοντικής αδειοδότησης.

Υπήρξε, λοιπόν, μεγάλη καινοτομία στην αλλαγή του τρόπου αδειοδότησης των οικοδομικών εργασιών, στις άδειες οικοδομής, οι οποίες θα θυμάστε ότι ήταν κατά τις περιόδους με μεγάλη οικοδομική δραστηριότητα αντικείμενο σκανδάλων, με τις πολεοδομίες να είναι στην πρώτη γραμμή της διαφθοράς. Η μεγάλη αλλαγή που έγινε με την άδεια δόμησης και την έκδοση ουσιαστικά της άδειας οικοδομής από τον ίδιο τον μηχανικό που επιλέγει ο πολίτης, αυτή η τεράστια αλλαγή πραγματικά άλλαξε τα πράγματα. Και όλα αυτά ηλεκτρονικά.

Αυτή η αντίληψη πρέπει να επεκταθεί σε όλους τους τομείς. Ήδη από το 2006, όταν είχε φέρει ο κ. Σιούφας, ως Υπουργός Ανάπτυξης, ένα νομοσχέδιο για την απλοποίηση των διαδικασιών, είχα καταθέσει μια σειρά από προτάσεις και τροπολογίες για την απλούστευση των διαδικασιών και την πιστοποίηση ακόμα και ιδιωτικών φορέων, φορέων της αυτοδιοίκησης, τα επιμελητήρια κυρίως, αλλά και ιδιωτικών φορέων πιστοποιημένων, οι οποίοι θα μπορούν να αδειοδοτούν και να δίνουν την έγκριση για την έναρξη και τη συνέχιση λειτουργίας επιχειρήσεων.

Όλα αυτά, λοιπόν, είναι μέσα από μια ανάγκη, η οποία επιτείνεται, λόγω της κρίσης, λόγω της ανάγκης στήριξης της επιχειρηματικότητας και βεβαίως της δημιουργίας νέων θέσεων απασχόλησης.

Επικαλείται το νομοσχέδιο ότι στηρίζεται στους τρεις άξονες που έχουν να κάνουν με την προστασία της δημόσιας υγείας, του περιβάλλοντος, του πολιτισμού και βεβαίως, των καταναλωτών και των εργαζομένων. Αυτές είναι βασικές αρχές, που πρέπει πράγματι να τηρούνται. Εκεί πάνω πρέπει να στηριχθούμε, έτσι πρέπει να προχωρήσουμε.

Είναι ένα βήμα συνέχειας των προηγουμένων. Έτσι το βλέπω. Εάν άκουγε κανείς, που ερχόταν αποκλειστικά σήμερα, τον Υπουργό, χωρίς να ξέρει σε ποια Κυβέρνηση είναι ή οτιδήποτε άλλο, θα άκουγε έναν φιλελεύθερο Υπουργό μιας χώρας της Ευρωπαϊκής Ένωσης, που προσπαθεί να κάνει ένα βήμα προς μια κατεύθυνση. Είναι πάρα πολύ καλό αυτό, με την έννοια ότι προσπαθεί, σε ένα πλαίσιο πάνω στο οποίο πρέπει να πατήσουμε.

Βεβαίως, όπως είπα, δεν πρέπει να γίνουν εκπτώσεις. Δηλαδή, αυτό το οποίο ειπώθηκε χθες στη συζήτηση άλλου νομοσχεδίου, ότι οι δραστηριότητες οι οποίες μπορεί να επιφέρουν μη αντιστρεπτές μεταβολές στο περιβάλλον ή στον πολιτισμό ή στην υγεία των ανθρώπων δεν πρέπει να υπάγονται στη διαδικασία της «αυτοαδειοδότησης», ναι, είναι πάρα πολύ σωστό και πρέπει να το τηρήσουμε.

Έρχομαι στο θέμα της γενικότερης οικονομικής ανάκαμψης. Θέλω να πω ότι αυτό, το οποίο λείπει σήμερα από τη χώρα είναι η στρατηγική για το πώς πρέπει να προχωρήσουμε. Υπάρχουν τρία-τέσσερα εργαλεία, τα οποία πρέπει να αξιοποιήσουμε και μπορούμε να τα αξιοποιήσουμε, αλλά δεν υπάρχει το σχέδιο, βάσει του οποίου θα δουλέψουμε. Υπάρχει, κατά την άποψή μου, η μηχανή που μπορεί να δουλέψει, ο κινητήρας, αλλά δεν υπάρχει σύστημα διεύθυνσης, σύστημα οδήγησης με λίγα λόγια, παρ’ ότι υπάρχουν πολλοί που κάνουν τους μηχανοδηγούς.

Πρέπει να πούμε ότι στο ΕΣΠΑ, ακόμα και τώρα, παρά τις προειδοποιήσεις που έχουμε κάνει, είχαμε πρόσφατα ένα χαμένο εξάμηνο. Όλοι οι περιφερειάρχες της χώρας διαμαρτύρονται. Ψηφίστηκε ο ν.4412 και δεν εφαρμόζονται ούτε οι μεταβατικές διατάξεις ούτε εκδίδονται τα προεδρικά διατάγματα και οι υπουργικές αποφάσεις για την υλοποίησή του. Ένα επιπλέον χαμένο εξάμηνο!

Αναπτυξιακός νόμος. Έχουν περάσει ακριβώς δύο χρόνια από τότε που ο κ. Σταθάκης με βαρύγδουπες εκφράσεις εδώ μίλησε για την ανάκαμψη –μάλιστα ήταν και επί θύραις- αλλά δύο χρόνια πέρασαν και δεν είδαμε τίποτα. Τώρα, βέβαια, που πήγε στο άλλο Υπουργείο, πιστεύω να ξεμπλοκάρουν κάποιες διαδικασίες, γιατί λένε κάποιοι ότι ο ίδιος έφταιγε για τη μη δραστηριοποίηση προς αυτή την κατεύθυνση.

Το πακέτο Γιούνκερ τι έχει γίνει; Ένα άλλο εργαλείο. Πιστωτικό σύστημα, τράπεζες. Μπορούν να δώσουν ρευστότητα για να υλοποιηθούν έργα ΕΣΠΑ, για να υλοποιηθούν έργα αναπτυξιακού νόμου; Πρόσφατα, μετά από πολλή πίεση, άνοιξε ξανά το πρόγραμμα «Εξοικονομώ κατ’ Οίκον». Οι τράπεζες, επειδή δεν έχουν τη δυνατότητα να δανειοδοτήσουν, τι λένε; Βγάζουν αρνητικά και έτσι και το πρόγραμμα αυτό θα φρενάρει, παρ’ ότι είναι μέσα στη χρηματοδότηση από το ΕΣΠΑ και παρ’ ότι το προχώρησε το Υπουργείο.

Τι έγινε με το τραπεζικό σύστημα; Κοιτάξτε: Πέρυσι, όταν προκαλέσατε με αυτά που κάνατε την ανάγκη για να ανακεφαλαιοποίηση των τραπεζών, στη συνέχεια φρενάρατε. Κάνατε ένα μετέωρο βήμα. Και μάλιστα, είπατε ότι εξοικονομήσατε και πόρους, γιατί δεν χρειάστηκαν οι πόροι για την ανακεφαλαιοποίηση.

Όχι, κύριοι. Πέρυσι έπρεπε να γίνει μια επιθετική ανακεφαλαιοποίηση των τραπεζών, ούτως ώστε αυτές να μπορούν να αντιμετωπίσουν τα εγγενή προβλήματα που έχουν λόγω των κόκκινων δανείων και να μπορούν να χρηματοδοτήσουν, ανεξάρτητα από την πορεία των διαπραγματεύσεων για την τύχη των κόκκινων δανείων.

Εσείς κάνατε το μετέωρο βήμα, λέτε αντί για 25 δισεκατομμύρια, μόνο 5 χρειάστηκαν. Μόνο 5 βάλατε, κακώς. Γιατί η ανάγκη για το τραπεζικό σύστημα δεν είναι για να υπάρχουν κάποιοι υπάλληλοι ή κάποιες τράπεζες με τις ταμπέλες, αλλά για να χρηματοδοτήσουν την επιχειρηματικότητα στα πλαίσια αυτών των προγραμμάτων, να παραχθούν νέες θέσεις εργασίας και να πιάσουν οι άνθρωποι δουλειά. Και δεν το κάνατε.

Έρχομαι τώρα –και κλείνω με αυτά- στα θέματα του τρόπου νομοθέτησης. Χθες είχαμε το επεισόδιο με τα πλαστά. Λέει ο Υπουργός ότι το αποσύρει. Σήμερα είχαμε το επεισόδιο και το άρθρο με τις ποινικές ευθύνες. Λέει ο Υπουργός ότι το αποσύρει. Τι θα πει ότι το αποσύρει; Ήταν σωστό και μπήκε ανεξάρτητα από τις διαφωνίες της Αντιπολίτευσης ή παρείσφρησε, επειδή κάποιοι που είχαν τη δυνατότητα να το γράψουν, το έγραψαν μέσα και γι’ αυτό αποσύρθηκε; Πρέπει να το ξεκαθαρίσετε.

Εάν μεν υπάρχει η δυνατότητα σε κάποιους να περνάνε τέτοιες διατάξεις, οι οποίες στη συνέχεια κρίνονται από τη μειοψηφία ότι κακώς πέρασαν και αποσύρονται, θα πρέπει να δείτε το σύστημα πως λειτουργεί. Εάν, όμως, είναι σωστές, θα πρέπει να τις υποστηρίζετε. Δεν μας είπατε, είναι τελικά σωστές ή λάθος;

Όταν υπέγραψαν οι συνάδελφοι, υπέγραψαν εδώ με επικεφαλής τον κ. Βούτση –χαιρετίσματα στον κύριο Πρόεδρο – για την ονομαστική ψηφοφορία που αφορούσε τις ποινικές ευθύνες του ΕΟΜΜΕΧ, δεν άκουγαν τα επιχειρήματα, τα οποία είχε και η Επιστημονική Επιτροπή και η τότε κυβέρνηση. Δεν θέλω να διαβάσω τα ονόματα, είναι και παρόντες εδώ συνάδελφοι και απόντες. Μας έχουν αφήσει, γιατί έχουν πάει εκτός Βουλής, στη Λαϊκή Ενότητα. Αλλά επικεφαλής είναι ο Νίκος Βούτσης.

Δεν είναι δυνατό να έρχεται μια τροπολογία και μετά την πρώτη διαμαρτυρία να λένε «α, αυτό τι είναι;» Πιθανόν να πρέπει να γίνει. Δεν το ξέρω. Να μας το πείτε, να μας το υποστηρίξετε, να μας το αναλύσετε. Με αυτόν τον τρόπο πάντως, δεν μπορούμε να προχωρήσουμε.

Γι’ αυτό εμείς επιμένουμε ότι θα πρέπει για το μεν μεγάλο θέμα της χώρας, για το πού πάει η χώρα, να υπάρξει ένα πλαίσιο εθνικής συνεννόησης για τον οδικό χάρτη της χώρας, μέσα στον οποίο περιλαμβάνεται και το αναπτυξιακό και παραγωγικό σχέδιο και οι πρωτοβουλίες που πρέπει να πάρουμε, και βεβαίως να δούμε τα θέματα που έχουν να κάνουν με την εδώ δουλειά μας στο Κοινοβούλιο, ούτως ώστε να έχουμε ένα αναγκαίο νομοθετικό έργο, που θα υποστηρίξει μια τέτοια προοπτική για τη χώρα.

Σήμερα η χώρα, ενώ έχει καλύψει τα τεράστια ελλείμματα, που είχε στο παρελθόν στο δημοσιονομικό πεδίο, στο ισοζύγιο τρεχουσών συναλλαγών, στο εμπορικό ισοζύγιο, έχει τεράστιο πολιτικό έλλειμμα. Και ο ελληνικός λαός πρέπει να κατανοήσει ότι τα μέτρα, οι φόροι, η υπερφορολόγηση και οι περικοπές που γίνονται, γίνονται λόγω του πολιτικού ελλείμματος, που έχει η Κυβέρνηση και της έλλειψης στρατηγικής, γιατί τα άλλα ελλείμματα έχει καταφέρει με τις θυσίες του να τα καλύψει.

Ευχαριστώ.

(Χειροκροτήματα από την πτέρυγα της Δημοκρατικής Συμπαράταξης, ΠΑΣΟΚ – ΔΗΜΑΡ)

**ΠΡΟΕΔΡΕΥΩΝ (Δημήτριος Κρεμαστινός):** Και εγώ σας ευχαριστώ.

Ο κ. Ουρσουζίδης έχει τον λόγο για επτά λεπτά. Και να τηρούμε τον χρόνο, για να μιλήσουν όλοι οι συνάδελφοι.

**ΓΕΩΡΓΙΟΣ ΟΥΡΣΟΥΖΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, αγαπητοί συνάδελφοι, σήμερα συζητάμε για το νομοσχέδιο, το οποίο αφορά στην πάταξη της γραφειοκρατίας –θα μπορούσε να ονομαστεί και έτσι– και στις άρσεις κάθε λογής εμποδίων, χρόνιων εμποδίων, που παρεισφρέουν στο έργο των ανθρώπων που επιχειρούν.

Μετά από τη χθεσινή διαδικασία στην Επιτροπή Παραγωγής και Εμπορίου έγινε κατανοητό ότι η πλειοψηφία των φορέων, όπως εκφράστηκε, μάλλον συμφωνεί με το νομοσχέδιο, έχοντας κάποιες επιφυλάξεις σε επιμέρους ζητήματα.

Το ίδιο διαφαίνεται και από τα κόμματα, τα οποία συμμετείχαν στην επιτροπή, αλλά και σήμερα εδώ όπως τοποθετούνται. Κατά συνέπεια, θα έλεγε κανείς ότι είναι ένα νομοσχέδιο, το οποίο τυγχάνει της ευρύτερης αποδοχής, αλλά δημιουργούνται αισθήματα υπεραισιοδοξίας, θα έλεγα, διότι δεν είναι αρκετό ένα νομοσχέδιο, το οποίο διευκολύνει ή ενθαρρύνει κάποιους να επιχειρήσουν, αλλά οι πραγματικές συνθήκες, που σήμερα υφίστανται στην αγορά.

Αυτό δεν λύνεται με ένα νομοθέτημα, ακόμα και το τελειότερο να ήταν, αλλά αφορά παρεμβάσεις, οι οποίες επιβάλλεται να γίνουν σε ζητήματα, τα οποία νιώθουν οι ελεύθεροι επαγγελματίες, οι επιχειρηματίες πως είναι δυσβάστακτα. Άρα, χωρίς να θριαμβολογήσω, θα ήθελα να πω ότι είναι η αναγκαία συνθήκη για να επενδύσει κανείς στη χώρα με ευκολότερο τρόπο, αλλά δεν είναι και η ικανή, που θα δημιουργήσει τις προϋποθέσεις εκείνες, ούτως ώστε να επέλθει η ποθούμενη ανάπτυξη.

Το ζήτημα, λοιπόν, το οποίο εγείρεται από πολλούς, οι οποίοι ήρθαν εχθές -και εστιάζω στους εκπροσώπους της Αρχαιολογικής Υπηρεσίας- είναι αν υπάρχει θέμα σε ό,τι αφορά την προστασία των αρχαιοτήτων, αυτό το τεράστιο πολιτιστικό απόθεμα, που διαθέτει η χώρα, το οποίο πραγματικά πρέπει να προστατευθεί και αν με το υπόψη νομοσχέδιο θίγονται ζητήματα, που αφορούν στην προστασία των αρχαιοτήτων.

Η άποψή μου είναι ότι με το άρθρο, που αφορά στο νέο τρόπο αντιμετώπισης των ζητημάτων που αφορούν στην Αρχαιολογία, δίδεται εκείνο το χρονικό περιθώριο, που μπορεί να αντιδράσει η Αρχαιολογική Υπηρεσία και να προστατεύσει τους χώρους τους οποίους εκείνη κρίνει ότι πρέπει να προστατευθούν, οριοθετώντας περιοχές ολόκληρες, χαρακτηρίζοντάς τες σαν προστατευόμενες και θεσπίζοντας παράλληλα τον τρόπο, με τον οποίο θα πρέπει να προστατευθούν, δηλαδή τα μνημεία με τα υποκείμενα με τρόπο απόλυτο, όπως και σήμερα συμβαίνει, και αυτά τα οποία έχουν πρόσωπο στα υπόψη μνημεία, θα πρέπει να τυγχάνουν της έγκρισης της Αρχαιολογίας και η υπόλοιπη περιοχή, η οποία θα ασκεί τον έλεγχο με τον έλεγχο εκσκαφών, όπως συμβαίνει και σήμερα στο σύνολο της επικράτειας.

Νομίζω, λοιπόν, ότι ο ν.3028/2002 δεν θίγεται με το υπόψη νομοσχέδιο, απλά ζητείται η επίσπευση κάποιων διαδικασιών και η διευκρίνιση ζητημάτων, που αφορούν στην προστασία και στη διαδικασία αδειοδότησης.

Θα διαβάσω, λοιπόν, τι ακριβώς προβλέπει το επίμαχο άρθρο και πώς το εξηγεί στην αιτιολογική έκθεση ο νομοθέτης. Με σκοπό την ομογενοποίηση της αντιμετώπισης της συγκεκριμένης περιοχής αρχαιολογικού ενδιαφέροντος, προβλέπεται η έκδοση κανονιστικών κοινών αποφάσεων των Υπουργών Εσωτερικών, Ανάπτυξης, Πολιτισμού και Αθλητισμού για τον προσδιορισμό των περιοχών αρχαιολογικού ενδιαφέροντος, στις οποίες μπορούν να ασκούνται οι δραστηριότητες του κεφαλαίου αυτού – και οι δραστηριότητες είναι συγκεκριμένες, τρεις, να μην τις αναφέρω, γιατί έχουν ειπωθεί, κυρίως όμως αφορούν τα καταστήματα υγειονομικού ενδιαφέροντος.

Στόχος της ρύθμισης είναι να καταγραφούν τα σημεία αρχαιολογικού ενδιαφέροντος, ώστε να καθίσταται εκ των προτέρων γνωστό –και αυτό έτσι πρέπει να είναι- πού μπορεί να εγκατασταθεί μια δραστηριότητα και να αποφεύγονται οι καθυστερήσεις της κατά περίπτωση εξέτασης χορήγησης έγκρισης αρχαιολογίας.

Η προτεινόμενη ρύθμιση, μετά την έκδοση των κανονιστικών αποφάσεων, αναμένεται να επιταχύνει σημαντικά την έναρξη λειτουργίας των καταστημάτων που ιδρύονται σε περιοχές αρχαιολογικού ενδιαφέροντος. Δηλαδή, ο στόχος του νομοθέτη είναι να βοηθηθούν οι επιχειρηματίες, να προσανατολιστούν ότι εφόσον επιλέξουν να ασκήσουν δραστηριότητα σε συγκεκριμένες περιοχές, αυτό το γνωρίζουν εκ των προτέρων, έτσι ώστε να αναλάβουν και το κόστος της επένδυσης και του ρίσκου.

Είναι γνωστό δε, ότι οι περιοχές, που προστατεύονται σήμερα, όπως συμβαίνει εδώ στην πρωτεύουσα, στην Αθήνα ή και σε άλλες πόλεις, που έχουν πραγματικά και ανάλογη ιστορία, όπως η Θεσσαλονίκη και η Βέροια, έλκουν περισσότερο τους νέους ανθρώπους και εκεί αναπτύσσονται δραστηριότητες, που αφορούν στα καταστήματα υγειονομικού ενδιαφέροντος. Αυτό ούτε προσβάλλει τις περιοχές αυτές, ανεξάρτητα από το γεγονός ότι καταστρατηγούνται, αλλά αυτό δεν αφορά το καθεστώς προστασίας.

Και σήμερα προστατεύονται και θα έλεγα εγώ και με ακόμα πιο αυστηρό τρόπο. Όμως, το αποτέλεσμα που βιώνει ο κόσμος είναι από τη μια οι νέοι άνθρωποι να έρχονται κοντά στο αυθεντικό, στο παλιό, στο γνήσιο -και αυτό είναι πάρα πολύ θετικό- αλλά από την άλλη μεριά, οι κάτοικοι που διαβιούν σε αυτές τις περιοχές να υφίστανται την ηχορύπανση, η οποία, όμως, ούτως ή άλλως υφίσταται, είτε με αυτό το νομοθέτημα είτε με το προηγούμενο.

Κατά συνέπεια, όλο αυτό που βιώσαμε με τις προηγούμενες δραστηριότητες και με τις περιβόητες μελέτες περιβαλλοντικών επιπτώσεων, οι οποίες ουσιαστικά αφορούσαν στην επιθυμία του κάθε επενδυτή να δικαιολογήσει την επένδυση, αδικώντας πολλές φορές την αλήθεια -αυτή είναι η πραγματικότητα- θα μπορέσει να θεραπευτεί με τους ελέγχους, οι οποίοι πρέπει να είναι ουσιαστικοί και να ασκούνται, με τρόπο που να αξιολογούν τον βαθμό του κινδύνου που προξενείται από την υπόψιν δραστηριότητα.

Άρα, επί της ουσίας, το νομοθέτημα θα βοηθήσει και θα ενθαρρύνει πολύ κόσμο, αλλά δεν είναι αναγκαία και ικανή συνθήκη για να υπάρξει ανάπτυξη. Αυτή είναι η πραγματικότητα. Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ. Τον λόγο έχει η κ. Αυλωνίτου, που είναι τρίτη στη σειρά.

**ΕΛΕΝΗ ΑΥΛΩΝΙΤΟΥ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, πριν από δυόμισι χρόνια είχα ανέβει σε αυτό το Βήμα στη συζήτηση για το νομοσχέδιο: «Απλούστευση της αδειοδότησης για την άσκηση οικονομικής δραστηριότητας» της τότε συγκυβέρνησης της Νέας Δημοκρατίας και του ΠΑΣΟΚ, που ψηφίστηκε και έγινε νόμος του κράτους. Είναι ο ν.4262/2014, τον οποίον αντικαθιστούμε εμείς σήμερα.

Επειδή η εισηγήτρια της Νέας Δημοκρατίας μπερδεύτηκε με τον σημερινό νόμο, που φέρνει η Κυβέρνηση και διερωτάται γιατί αλλάζουμε έναν νόμο–τομή, όπως χαρακτήρισε τον νόμο που είχε φέρει η προηγούμενη Κυβέρνηση, θα σας ξεμπερδέψω, λοιπόν, με το να εξηγήσω και να αποσαφηνίσω κάποια πράγματα.

Τότε, είχα επισημάνει ότι το βασικό πρόβλημα του νομοσχεδίου εκείνου ήταν ότι έδινε υπερεξουσίες στον Υπουργό, απλοποιούσε τον έλεγχο, καταργώντας τον, καθιέρωνε την αδιαφάνεια και τη μυστικοπάθεια, άνοιγε πλάγια διαδικασία εγκρίσεων δια της καθυστερήσεως και, τέλος, είχε τον απόλυτο παραλογισμό της απαγόρευσης αλλαγής εκδοθέντος προεδρικού διατάγματος επί πέντε ολόκληρα χρόνια, λες και ο Υπουργός με την υπογραφή του θα πάγωνε κάθε τεχνολογική εξέλιξη.

Έχει, λοιπόν, ιδιαίτερο ενδιαφέρον να συγκρίνει κανείς το πώς αντιμετωπίζει η σημερινή Κυβέρνηση τα ίδια θέματα στο νομοσχέδιο: «Νέο θεσμικό πλαίσιο για την άσκηση οικονομικής δραστηριότητας και άλλες διατάξεις», που έχουμε μπροστά μας. Το ζητούμενο παραμένει κοινό: Η άρση εμποδίων στην άσκηση οικονομικής δραστηριότητας.

Είναι μακρά η παράδοση, κυρίες και κύριοι συνάδελφοι, στη χώρα μας να αντιμετωπίζονται όλα τα προβλήματα δια των απαγορεύσεων και δια των αδειοδοτήσεων, σαν να θεωρούμε πως ό,τι δεν επιτρέπεται ρητά, πρέπει να απαγορεύεται. Αυτές οι αδειοδοτήσεις υποτίθεται ότι πραγματοποιούνται μετά από ελέγχους πραγμάτων υπαρκτών και ανύπαρκτων, πραγμάτων σημαντικών και ασήμαντων, πραγμάτων, που χρειάζονται έλεγχο, αλλά και πραγμάτων που δεν υπάρχει κανένας λόγος να ελεγχθούν. Μετά από λίγο, οι σχετικοί γραφειοκρατικοί μηχανισμοί που δημιουργήθηκαν για να ελέγχουν ένα αντικείμενο, αποκτούν αυτονομία στο αντικείμενο αυτό, γιγαντώνονται και πνίγουν το αντικείμενο.

Φτάνουμε στο τέλος. Υπάρχει το έγγραφο που απαιτείται από τον νόμο να αποτελεί αντικείμενο πολιτικής εξυπηρέτησης ή κίνητρο διαφθοράς. Υπάρχει, όμως, η δυνατότητα, κυρίες και κύριοι συνάδελφοι, για μια διαφορετική προσέγγιση. Το σημερινό νομοσχέδιο διακρίνει ότι ορισμένες οικονομικές δραστηριότητες δεν χρειάζονται κανέναν έλεγχο, άλλες χρειάζονται μόνο γνωστοποίηση, για να υπάρχει δυνατότητα ελέγχου της λειτουργία τους και ορισμένες χρειάζονται έγκριση μετά από έλεγχο πριν ξεκινήσουν.

Εκεί, όμως, που χρειάζεται έλεγχος, το σημερινό νομοσχέδιο δεν ψάχνει πώς να το ακυρώσει πλαγίως. Το γενικό πνεύμα του νομοσχεδίου είναι ο έλεγχος εν λειτουργία της επιχείρησης. Αυτό είναι και το πραγματικά σημαντικό, αφού μπορεί κανείς να δημιουργήσει μια εικονική πραγματικότητα με τα χαρτιά, να ικανοποιήσει τις γραφειοκρατικές απαιτήσεις και μετά να κάνει άλλα.

Η ισχύουσα νομοθεσία για κάθε δραστηριότητα συνεχίζει να ισχύει και εφαρμόζεται με τους ελέγχους. Στις περιπτώσεις πάλι που χρειάζεται έλεγχος και αδειοδότηση πριν την έναρξη λειτουργίας μιας επιχείρησης, αλλάζουν οι εξόφθαλμα άτοπες διατάξεις του ν.4262/2014, που διερωτάται μπερδεμένη η εισηγήτρια της Νέας Δημοκρατίας.

Συγκεκριμένα, η προβλεπόμενη αυτόματη έγκριση μετά από πενήντα μέρες κάθε αναπάντητου αιτήματος, που εξομοίωνε όλες τις εξεταζόμενες δραστηριότητες ως προς την ανάγκη ελέγχου, προσδιορίζεται τώρα κατά αντικείμενο με προεδρικό διάταγμα. Κυρίες και κύριοι συνάδελφοι, δηλαδή, πώς να το κάνουμε; Δεν είναι το ίδιο πράγμα η έγκριση διυλιστηρίου και η έγκριση λατομείου. Έχουν διαφορετικές απαιτήσεις, όπως καταλαβαίνετε.

Δεύτερον, η απόλυτη μυστικοπάθεια που έφθανε στην καθιέρωση –άκουσον, άκουσον- εμπιστευτικής δημόσιας διαβούλευσης κατά τον ν.4262/2014 της Νέας Δημοκρατίας-ΠΑΣΟΚ περιορίζεται σε εχεμύθεια των απορρήτων στοιχείων της επιχείρησης.

Τρίτον, η παράλογη πρόβλεψη ότι τα εκδοθέντα προεδρικά διατάγματα δεν μπορούν να αλλάξουν επί πέντε ολόκληρα χρόνια καταργείται, αφού η τεχνολογία εξελίσσεται με τους δικούς της ρυθμούς και δεν ρωτάει τον κύριο Υπουργό.

Τέταρτον, όσο για την περίεργη πρόβλεψη του ν.4262/2014 περί περιορισμού αριθμού εγκρίσεων λειτουργίας για την άσκηση κάποιας οικονομικής δραστηριότητας, η διάταξη τροποποιείται και αποσαφηνίζεται με το σημερινό νομοσχέδιο ότι αναφέρεται στην εκμετάλλευση συγκεκριμένου φυσικού σπάνιου δημόσιου πόρου και αποβλέπει στην προστασία του πόρου αυτού, αίροντας έτσι τη δυνατότητα κατάχρησης της διάταξης για τη δημιουργία τεχνιτών μονοπωλίων.

(Στο σημείο αυτό την Προεδρική Έδρα καταλαμβάνει ο ΣΤ’ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Έτσι, όπου χρειάζεται έλεγχος, θα γίνεται έλεγχος, ενώ όπου δεν χρειάζεται, δεν θα ταλαιπωρούνται οι άνθρωποι χωρίς λόγο με ατελείωτες γραφειοκρατικές διαδικασίες. Να μην το ξεχάσω όμως: Φεύγουν και τα όσα προέβλεπε ο ν.4262/2014 για τους οργανισμούς αξιολόγησης, συμμόρφωσης, δηλαδή τις ιδιωτικές εταιρείες που αναλάμβαναν τον έλεγχο και πιστοποίηση της συμμόρφωσης κάθε επιχείρησης με συγκεκριμένα πρότυπα.

Τώρα, αρμόδιες αρχές είναι οι προβλεπόμενες από την κείμενη νομοθεσία, ενώ ο ρόλος των ιδιωτικών φορέων περιορίζεται στις περιπτώσεις που διαθέτουν κάποια εξειδίκευση, που την χρειάζεται το δημόσιο.

Διότι, κυρίες και κύριοι συνάδελφοι, της Αξιωματικής Αντιπολίτευσης, θέλετε να ιδιωτικοποιήσετε ακόμη και την κρατική γραφειοκρατία. Εμείς αντιθέτως, θέλουμε απλά να την καταργήσουμε.

Ψηφίζω, λοιπόν, επί της αρχής και επί των άρθρων το συζητούμενο νομοσχέδιο, που το μοναδικό του ελάττωμα είναι ότι ίσως άργησε τόσο πολύ να έρθει.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Κοινοβουλευτικός Εκπρόσωπος της Χρυσής Αυγής κ. Χρήστος Παππάς.

Θα ακολουθήσουν τρεις ομιλητές και αμέσως μετά θα πάρει τον λόγο πάλι Κοινοβουλευτικός Εκπρόσωπος.

Ορίστε, κύριε Παππά, έχετε τον λόγο.

**ΧΡΗΣΤΟΣ ΠΑΠΠΑΣ:** Και σήμερα ο κύριος Πρωθυπουργός είναι απών και μάλιστα, ενόψει του κρίσιμου, όπως λέει και η Συμπολίτευση, αλλά και η Αντιπολίτευση, Eurogroup της Δευτέρας.

Αλήθεια, τι κάνει ο Πρωθυπουργός; Εκπληρώνει το τάμα του -όπως εκπλήρωσε το τάμα του και ο Αφροαμερικανός Πρόεδρος Ομπάμα με την εμμονή του να επισκεφθεί τον Ιερό Βράχο- να επισκεφθεί την Κούβα;

Μήπως κάνει ο κύριος Πρωθυπουργός χειμερινές διακοπές; Όχι, τίποτα από όλα αυτά ακριβώς, αλλά και όλα αυτά μαζί. Και διακοπές και τάμα και τα πρώιμα κομμουνιστικά χρόνια. Εκφωνεί ο κ. Τσίπρας επικήδειο λόγο για τον ίνδαλμά του, τον κομμουνιστή δικτάτορα Φιντέλ Κάστρο.

Βγαίνει η «ΑΥΓΗ» σήμερα: «Hasta la Victoria siempre». «Πάντα μέχρι τη νίκη» λέει. Κανονικά θα έπρεπε να λέει κάτι άλλο ο κ. Τσίπρας. Θα έπρεπε να λέει κάτι άλλο ο κ. Τσίπρας! Θα έπρεπε να λέει: Hasta la silla siempre. Δηλαδή: «Πάντα πιστός στην καρέκλα μου».

Αφού είπαμε τα περί Τσίπρα, τα οποία δεν αξίζουν παραπάνω, πάρτε για τον ιστορικό του μέλλοντος την «ΑΥΓΗ». Υπάρχει το χιούμορ πάντα.

(Στο σημείο αυτό ο Βουλευτής κ. Χρήστος Παππάς καταθέτει για τα Πρακτικά την προαναφερθείσα εφημερίδα, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θέλω να αναφερθώ σε έναν ομιλήσαντα εκπρόσωπο κόμματος, ο οποίος αποδεικνύεται καθ’ έξιν ψεύτης και ψευδολόγος και συκοφάντης εναντίον του εθνικιστικού κινήματος. Να τον εγκαλέσω, λοιπόν, αυτόν, ο οποίος δυσφημεί το κίνημά μας, δεν είναι αυτή τη στιγμή στην Αίθουσα, αν παρακολουθήσει και τα Πρακτικά, θα καταλάβει ο ίδιος για ποιον ομιλώ και ποιος είναι.

Είπε, λοιπόν, αυτός ότι η Χρυσή Αυγή στην Ολομέλεια, αλλά και σε επιτροπές δεν ανέφερε τίποτα για το άρθρο 15 του χθεσινού νομοσχεδίου, που αφορά την πάταξη του λαθρεμπορίου καυσίμων. Κατ’ ουσίαν, δεν είναι η πάταξη, αλλά είναι η απελευθέρωση του εμπορίου καυσίμων. Η Χρυσή Αυγή φυσικά, κατεψήφισε και κατήγγειλε το άρθρο 15. Κατήγγειλε, όχι μόνο στην Αίθουσα αυτή, αλλά και με ερωτήσεις που έχουν γίνει στον κοινοβουλευτικό έλεγχο πολλές φορές τα μεγάλα συμφέροντα των εμπόρων καυσίμων, που τυγχάνει πολλοί από αυτούς τους λαθρεμπόρους, τους μεγαλοβαρόνους να είναι και φίλοι πολιτικών αρχηγών, κύριοι της Νέας Δημοκρατίας, και ο νοών νοείτω.

Ας σταματήσει, λοιπόν, ο εν λόγω να συκοφαντεί και να ασχοληθεί με τα του οίκου του, ο οποίος οίκος φυλλοροεί, γκρεμίζεται, χάνεται και όπως λένε, ψάχνει το κόμμα αυτό να αλλάξει ΑΦΜ, προκειμένου να αποφύγει τα χρέη του.

Επί της ουσίας και συνεχίζοντας, θέλω να τονίσω και πάλι σήμερα, όπως και στη χθεσινή ομιλία, ότι η Ελλάδα, κυρίες και κύριοι, βρίσκεται σε μεγάλο κίνδυνο. Οι κρατούντες, Πρωθυπουργός, Υπουργοί, Πρόεδρος της Αξιωματικής Αντιπολιτεύσεως, Πρόεδρος της Δημοκρατίας ποιούν την νήσσαν και βρίσκονται σε κατάσταση ολικής παράλυσης.

Το ΝΑΤΟ και ο αμερικανικός στόλος, του οποίου θα αυξηθεί η παρουσία στο Αιγαίο, αλωνίζει. Ο ίδιος ο Ομπάμα, κατά τις τηλεοπτικές προσφωνήσεις στο Προεδρικό Μέγαρο, ευχαρίστησε τον κ. Παυλόπουλο, αναφερόμενος στην κρίση της Μέσης Ανατολής, για την προσφορά της Ελλάδος και τις διευκολύνσεις που παρέχει στα νατοϊκά και αμερικανικά πλοία.

Όταν εσείς οι ίδιοι οι κυβερνώντες και ο Υπουργός Εθνικής Αμύνης ο κ. Καμμένος προσπαθούσατε στην Αίθουσα αυτή εναγωνίως να μας πείσετε ότι φέρατε το ΝΑΤΟ στο Αιγαίο -πάτησε το ΝΑΤΟ στο Αιγαίο επί αριστερής κυβέρνησης- για το καλό της Ελλάδος, ο ίδιος ο Ομπάμα δίνει ευχαριστίες για τις διευκολύνσεις για το καλό των νατοϊκών και αμερικανικών συμφερόντων.

Πότε οι Έλληνες πολιτικοί όρθωσαν το ανάστημά τους, τουλάχιστον κατά την περίοδο της Μεταπολιτεύσεως, για το ορθώσουν και τώρα; Πότε προάσπισαν πραγματικά τα εθνικά συμφέροντα; Από τη 15η Ιουλίου του 1974 μέχρι την ανακήρυξη του ψευδοκράτους, μέχρι το casus belli της Τουρκίας, μέχρι τα Ίμια και τη γκριζοποίηση του Αιγαίου, μέχρι το σήμερα με την αμφισβήτηση της Συνθήκης της Λοζάνης, δηλαδή όλη τη μεταπολιτευτική περίοδο, η Ελλάδα υποχωρεί και οι Έλληνες κυβερνώντες, πιστοί στα ξένα συμφέροντα, υποχωρούν άτακτα λέγοντας πάντα: «Yes men. Yes boss».

Η Τουρκία τόσο για την κυβέρνηση Νέας Δημοκρατίας και ΠΑΣΟΚ όσο και για την Κυβέρνηση ΣΥΡΙΖΑ-ΑΝΕΛ θεωρείται σύμμαχος χώρα -και θεωρητικά είναι σύμμαχος χώρα, αφού είναι και αυτή στο ΝΑΤΟ- και όλες αυτές οι κυβερνήσεις εφαρμόζουν την πολιτική του κατευνασμού και βρίσκονται σε ατέρμονες συζητήσεις για τα μέτρα οικοδόμησης εμπιστοσύνης μαζί της, τη στιγμή που εμείς αποδυναμώνουμε και διαλύουμε τις Ένοπλες Δυνάμεις.

Οι υπεύθυνοι ηγήτορες του χώρου αυτού των Ενόπλων Δυνάμεων, Υπουργοί, αλλά ακόμα και στρατιωτικό προσωπικό, προβάλλουν με καμάρι τις περικοπές που γίνονται για την Εθνική Άμυνα και τις περικοπές που θα γίνουν στον προϋπολογισμό, που θα ψηφιστεί την επόμενη εβδομάδα. Μόλις 14 εκατομμύρια ευρώ προβλέπονται για κάθε Σώμα ξεχωριστά, δηλαδή για Στρατό, Ναυτικό και Αεροπορία, στον προϋπολογισμό του 2017!

Αφήνετε τη χώρα γυμνή και απροστάτευτη, χωρίς Ένοπλες Δυνάμεις, ενώ ο Τούρκος εξοπλίζεται. Παραγγέλνει αεροπλάνα τελευταίας γενιάς, τα F-15, παραγγέλνει αεροπλανοφόρα, που θα αλωνίζουν και στο Αιγαίο, και στην Κύπρο, και στην Αυλώνα. Δημιουργεί την ισλαμική και τουρκική μέγγενη ενάντια στην Ελλάδα.

Βέβαια, θα αναρωτηθεί κάποιος, τι μπορούμε να κάνουμε; Δικαίως θα αναρωτηθεί, αλλά οι εθνικιστές θα απαντήσουμε. Πολλά μπορούμε να κάνουμε, αρκεί να υπάρχει θέληση και πολιτική βούληση.

Για να επιβιώσουμε ως λαός και ως έθνος, θα πρέπει να διασφαλίσουμε τα χερσαία και θαλάσσια σύνορά μας, θα πρέπει να γίνουμε και πάλι μια χώρα με αυτάρκεια, μια χώρα που θα ξεφύγει από τη μέγγενη των δανειστών και ένας λαός που θα γεννάει Έλληνες και Ελληνίδες.

Με δύο λόγια, πρέπει να γίνει αυτό που λέει σταθερά η Χρυσή Αυγή: Καταγγελία του μνημονίου, άρνηση του επαχθούς χρέος, λογιστικός έλεγχος και γενική λογιστική αποτίμηση του τι έχει γίνει από το 1980 μέχρι σήμερα με την τότε Ευρωπαϊκή Κοινότητα και τη νυν Ευρωπαϊκή Ένωση. Δηλαδή, πόσα μας χρωστάει πια αυτή η Ευρωπαϊκή Ένωση, που διέλυσε την ελληνική πρωτογενή παραγωγή;

Πάνω από όλα, χρειάζονται πανίσχυρες Ένοπλες Δυνάμεις -θα έλεγα πρωτίστως αυτό-, για να μπορούν να μας παίρνουν στα σοβαρά εχθροί και φίλοι.

Πρέπει να υπάρξει, λοιπόν, στροφή στην εθνική παραγωγή, δημιουργία λαϊκού και εθνικού κράτους, με κοινωνική πρόνοια και αξιοκρατία, με κοινωνική δικαιοσύνη και ανθρωπισμό, κλείσιμο των συνόρων, σφράγισμα κυριολεκτικά σε στεριά και θάλασσα.

Πρέπει να εξουδετερώσουμε τη βόμβα που βρίσκεται αυτή τη στιγμή στην πατρίδα μας, η οποία οσονούπω θα απασφαλιστεί, με τρομερές και χαοτικές συνέπειες, δηλαδή την ισλαμική βόμβα.

Το Αιγαίο και η Θράκη κινδυνεύουν και ο ίδιος ο Έλληνας κινδυνεύει. Κινδυνεύει η ύπαρξή του, όχι μόνο από την κατοχή μιας ξένης δύναμης, αλλά και από ασιτία, με όλα αυτά τα μνημονιακά μέτρα που παίρνετε εσείς όλοι μαζί, χέρι-χέρι.

Και, ας παύσουν πια αυτές οι αντιπολιτευτικές κορώνες της Νέας Δημοκρατίας γιατί είναι για τα μάτια του κόσμου. Ίδιοι είστε! Μαζί τα ψηφίζετε!

Και επειδή ο κόσμος που μας βλέπει καταλαβαίνει ότι είστε ίδιοι, ΣΥΡΙΖΑ και Νέα Δημοκρατία, πόσο επίκαιρα είναι πια αυτά τα λόγια του μεγάλου Μάρκου Τίλιου Κικέρωνα, του Ρωμαίου φιλοσόφου, πολιτικού και ρήτορα;

Λέγει ο Κικέρων: «Ένα Έθνος μπορεί να επιζήσει από τους ανόητους και ακόμα και τους φιλόδοξούς του. Αλλά δεν μπορεί να επιζήσει από την προδοσία στο εσωτερικό του. Ένας εχθρός προ των πυλών είναι λιγότερο τρομερός γιατί είναι γνωστός και κρατά την σημαία του υψωμένη, αλλά ο προδότης κινείται μεταξύ αυτών που βρίσκονται εντός των πυλών ελεύθερα, οι δικοί του ύπουλοι ψίθυροι σιγοψιθυρίζονται μέσα σ’ όλες τις αυλές, ακούγονται μέχρι τις αίθουσες της ίδιας της κυβέρνησης. Γιατί ο προδότης δεν φαίνεται καθόλου ως προδότης. Μιλά με προφορά γνωστή στα θύματά του, και φορά τα πρόσωπά τους και τα ενδύματά τους, απευθύνεται στη μικροψυχία που βρίσκεται βαθιά στις ψυχές όλων των ανθρώπων. Σαπίζει την ψυχή ενός έθνους, εργάζεται κρυφά και μυστικά στη νύχτα για να υπονομεύσει τους στυλοβάτες της πόλης, μολύνει το πολιτικό σώμα έτσι ώστε να μην μπορεί πλέον να αντισταθεί. Τον δολοφόνο πρέπει να τον φοβάσαι λιγότερο. Ο προδότης είναι η μάστιγα».

Καλύτερος καθρέφτης από την ελληνική πολιτική σκηνή δεν θα μπορούσε να υπάρχει χιλιάδες χρόνια πριν. Μάστιγα για την πατρίδα μας οι μνημονιακές κυβερνήσεις της τελευταίας επταετίας.

Και επειδή αναφέρθηκα στην εφημερίδα «ΑΥΓΗ» -την καταθέτω στα Πρακτικά- θα αναφερθώ σε μια άλλη εφημερίδα, η οποία έχει ένα διαφορετικό τίτλο. Δεν είναι η «ΑΥΓΗ», γιατί μια αυγή μπορεί να είναι και συννεφιασμένη, μπορεί να είναι μαύρη και άραχλη, όπως είναι τα χρόνια που περνάμε με τον ΣΥΡΙΖΑ. Υπάρχει, όμως και η Χρυσή Αυγή, η ελληνική αυγή.

(Στο σημείο αυτό ο Βουλευτής κ. Χρήστος Παππάς καταθέτει για τα Πρακτικά την προαναφερθείσα εφημερίδα, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τίτλος της εφημερίδας, λοιπόν: «Σχέδιο Μαύρος Δεκέμβρης». Μπαίνουμε στον Δεκέμβρη και το τελευταίο διάστημα έχουν πυκνώσει οι επιθέσεις του λεγόμενου «αντιεξουσιαστικού τόξου», του χώρου αυτού που απολαμβάνει το προνόμιο της ασυλίας, τόσο από το κράτος όσο και από τα μέσα μαζικής ενημέρωσης, όπως λέγονται.

Είχαμε το πρόσφατο παράδειγμα της εισβολής της ομάδας «Ρουβίκωνας» στο Εφετείο Αθήνας με την υπόθεση Σακκά-Σεϊσίδη.

Όμως εκτός αυτού έφθασαν ανενόχλητοι αυτοί οι αλήτες στο Μαρούσι και επιτέθηκαν δολοφονικά σε έναν Βουλευτή του Ελληνικού Κοινοβουλίου, τον Γιώργο Γερμενή, τον Βουλευτή της Χρυσής Αυγής και κανένας από εσάς δεν είχε το θάρρος να καταγγείλει, να καταδικάσει αυτή την επίθεση. Το στοιχειώδες κοινοβουλευτικό!

**ΚΩΝΣΤΑΝΤΙΝΟΣ ΚΟΥΚΟΔΗΜΟΣ:** Πότε έγινε αυτό;

**ΧΡΗΣΤΟΣ ΠΑΠΠΑΣ:** Πότε έγινε αυτό; Ωραίος Βουλευτής είστε και ωραία που παρακολουθείτε την επικαιρότητα! Μπράβο σας!

**ΚΩΝΣΤΑΝΤΙΝΟΣ ΚΟΥΚΟΔΗΜΟΣ:** Το καταδικάσαμε, κάνετε λάθος!

**ΧΡΗΣΤΟΣ ΠΑΠΠΑΣ:** Το καταδικάσατε;

**ΠΡΟΕΔΡΕΥΩΝ (Γεώργιος Λαμπρούλης):** Εντάξει, μην διακόπτετε, κύριε συνάδελφε.

Κύριε Παππά, συνεχίστε.

**ΧΡΗΣΤΟΣ ΠΑΠΠΑΣ:** Το καταδικάσατε; Ο Αρχηγός του κόμματός σας δεν έβγαλε λέξη, «κιχ» δεν είπε. Αν ήταν για το σύμφωνο συμβίωσης, θα έκανε ολόκληρες θεωρίες.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Βεβαίως, το καταδικάσαμε. Δεν είστε ενημερωμένος. Γραπτή ανακοίνωση βγάλαμε «καταδικάζουμε την επίθεση». Ενημερωθείτε!

**ΧΡΗΣΤΟΣ ΠΑΠΠΑΣ:** Εν πάση περιπτώσει, τα λέμε και μετά έξω, αν θέλετε.

Το θέμα είναι ότι αυτό είναι παρωνυχίδα μπροστά σε όλα αυτά που κάνετε.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Αυτά που λέτε είναι αναληθή. Ενημερωθείτε!

**ΧΡΗΣΤΟΣ ΠΑΠΠΑΣ:** Και τι είχε μέσα η ανακοίνωση; Εγώ τη διάβασα και είχε μέσα «άλλα λόγια να αγαπιόμαστε».

**ΙΩΑΝΝΗΣ ΚΕΦΑΛΟΓΙΑΝΝΗΣ:** Έλεγε «καταδικάζουμε την επίθεση».

**ΧΡΗΣΤΟΣ ΠΑΠΠΑΣ:** Εν πάση περιπτώσει, εγώ θέλω να πω ότι έρχεται ένας μαύρος Δεκέμβρης. Υπάρχει μια πρόβα generale αυτή τη στιγμή. Έχουν την προστασία αυτοί οι αλήτες, γιατί στους κυβερνητικούς στόχους βρίσκονται διάφορα συντρόφια.

Να μην ξεχνάμε και τα δικά σας φαινόμενα το 2008, όταν κάηκε η Αθήνα και λέγατε «μην κάνετε τίποτα». Ήταν η κυβέρνηση της Νέας Δημοκρατίας, Υπουργός ο ίδιος ο Πρόεδρος της Νέας Δημοκρατίας τώρα, Πρωθυπουργός ο κουρασμένος ο δικός σας. Και δεν κάηκε μόνο η Αθήνα, κάηκε και η μισή Ελλάδα. Και τι κάνατε; Λοιδορούσατε δικά σας στελέχη τα οποία έλεγαν πραγματικά ότι είμαστε σε κίνδυνο, ότι αντιμετωπίζουμε μια ασύμμετρη απειλή. Αλήθεια έλεγαν. Και εσείς τα λοιδορούσατε, τους κοροϊδεύατε.

Θα έχουμε μεγάλα γεγονότα. Έχουμε αυτές τις πληροφορίες.

Θα ήθελα να εγκαλέσω, επιτέλους, όχι την πολιτική ηγεσία του ονομαζόμενου πλέον Υπουργείου Προστασίας του Πολίτη –ο Θεός να την κάνει προστασία του πολίτη- του Υπουργείου Δημοσίας Τάξεως δηλαδή, αλλά τη στρατιωτική, την αστυνομική ηγεσία.

Κύριοι κλαρούχοι της ΕΛΑΣ, στρατηγοί της ΕΛΑΣ, αν έχετε τα κότσια, αν κάποιοι δεν σας αφήνουν να κάνετε σωστά τη δουλειά σας, να βγείτε να το καταγγείλετε! Τόσο βαριά είναι τα αστέρια στον ώμο; Τόσο γλυκιά είναι η θεσούλα; Διότι ακούγεται ότι υπάρχει πολιτική παρέμβαση στη φυσική ηγεσία της ΕΛΑΣ να μην κάνει σωστά τη δουλειά της.

Κλείνω, κυρίες και κύριοι, απευθυνόμενος όχι σε εσάς, αλλά στον ελληνικό λαό που μας βλέπει, σε όσους μας βλέπουν Ελληνίδες και Έλληνες αυτή τη στιγμή και λέγω: Αγαπητοί μου πατριώτες, Ελληνίδες και Έλληνες, είναι πανθομολογούμενο ότι η πατρίδα μας διατρέχει μεγάλο κίνδυνο.

Στις ημέρες που ζούμε, θα καθοριστεί όχι μόνο το αύριο των παιδιών μας και των γενεών που έρχονται, αλλά αυτή καθαυτή η ύπαρξη του έθνους και της φυλής. Τα προβλήματα και ο πόλεμος που μας έχουν κηρύξει οι διεθνείς εξουσιαστές της παγκοσμιοποίησης δεν μπορούν να τα διαχειριστούν οι τοπικοί εγκάθετοί τους.

Η μνημονιακή Δεξιά και η μνημονιακή Αριστερά αποτελούν την πέμπτη φάλαγγα και τις δύο όψεις του αυτού νομίσματος. Πέρα, λοιπόν, από την Αριστερά και τη Δεξιά, υπάρχει η Ελλάδα στην οποία πιστεύουμε, σε αυτήν και μόνο σε αυτήν, που είναι η μητέρα όλων μας και στέκεται υπεράνω όλων μας.

Δώστε τη μάχη μαζί μας, για να πάρουμε την πατρίδα μας πίσω για εθνική ανεξαρτησία και κοινωνική δικαιοσύνη, με τη Χρυσή Αυγή για μια νέα, ελεύθερη Ελλάδα.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Κωνσταντίνος Χατζηδάκης από τη Νέα Δημοκρατία.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Κύριε Πρόεδρε, κυρίες και κύριοι συνάδελφοι, υπήρχε κάποτε, μια φορά κι έναν καιρό, μια ανάλγητη, νεοφιλελεύθερη και τρισκατάρατη κυβέρνηση σε αυτόν τον τόπο, η οποία είχε αναλάβει διάφορες καταστρεπτικές πρωτοβουλίες, μεταξύ των οποίων ήταν και μία για τη ριζική απλοποίηση της αδειοδότησης των επιχειρήσεων.

Είχε φέρει έναν νόμο-πλαίσιο τον 4262 τον Μάιο του 2014. Ήταν ένας νόμος για τον οποίο είχε συμφωνήσει η τότε κυβέρνηση με την Παγκόσμια Τράπεζα. Ήταν ένας νόμος τον οποίο είχε χαιρετίσει το σύνολο της επιχειρηματικής κοινότητας. Ήταν ένας νόμος που ακολουθούσε τις καλύτερες διεθνείς πρακτικές για γρήγορη αδειοδότηση των επιχειρήσεων, ακόμα και αυθημερόν σε κάποιες περιπτώσεις. Ήταν ένας νόμος που είχε ξεκινήσει να εφαρμόζεται, δηλαδή είχε ήδη προχωρήσει με δύο υπουργικές αποφάσεις η απλοποίηση της αδειοδότησης σε εκατόν τρεις δραστηριότητες και σε οκτακόσια ενενήντα επτά διαφορετικά επαγγέλματα.

Ο νόμος αυτός προέβλεπε ότι από την 1-1-2015, για να σταματήσει και το γαϊτανάκι μεταξύ των Υπουργών, θα μπορούσε ο εκάστοτε Υπουργός Ανάπτυξης μόνος του να συνεχίσει αυτές τις υπουργικές αποφάσεις και να πάμε σε ένα τελείως διαφορετικό σκηνικό για την αδειοδότηση των επιχειρήσεων στην Ελλάδα. Αυτά έγιναν με την προηγούμενη τρισκατάρατη κυβέρνηση!

Ήρθε η κυβέρνηση που θα έφερνε την ανάπτυξη στον τόπο.

Τι έκανε αυτή η κυβέρνηση; Με τον προηγούμενο Υπουργό -που αποχώρησε από τον ΣΥΡΙΖΑ το καλοκαίρι του 2015- το έβλεπε φυσικά τελείως αρνητικά. Ήρθε, όμως, η καινούρια εντολή και η καινούρια Κυβέρνηση από τον Σεπτέμβρη του 2015 και μετά, και το καινούριο κυβερνητικό σχήμα αποφάσισε να βάλει απλώς τον νόμο αυτόν στο ψυγείο.

Τώρα έρχεται και μας φέρνει τη δική της ριζοσπαστική, υποτίθεται, παρέμβαση. Ο προηγούμενος νόμος δεν ήταν φυσικά οι πλάκες του Μωυσή. Δεν ερχόμαστε με αυτήν τη διάθεση εδώ πέρα.

Θέλω, όμως, ειλικρινά, κυρίες και κύριοι συνάδελφοι, να θέσω και σε εσάς και στους Έλληνες πολίτες, με απλά λόγια, μερικά ερωτήματα για να καταλάβουμε όλοι μαζί τι γίνεται σήμερα με αυτό το νομοσχέδιο.

Πρώτον, με τον προηγούμενο νόμο εθεωρείτο ότι είναι ελεύθερη η επιχειρηματική δραστηριότητα, εκτός των περιπτώσεων που το κράτος, για λόγους που σχετίζονται με το περιβάλλον, με την αρχαιολογία κ.λπ., μπορούσε να θέτει περιορισμούς. Εσείς κάνετε το ανάποδο σήμερα. Όλα απαγορεύονται, εκτός των περιπτώσεων που η σοφή Κυβέρνηση και το σοφό Υπουργείο επιτρέπουν να έχουμε κάποια επιχειρηματική δραστηριότητα.

Δεύτερον, περιορίζετε το πεδίο εφαρμογής. Η προηγούμενη παρέμβαση ήταν μια οριζόντια παρέμβαση. Σε εσάς έπεσε πολλή αυτή η οριζόντια παρέμβαση και αποφασίσατε να έχετε μόνο τρία πεδία δραστηριοτήτων. Πάλι καλά! Σας ευχαριστούμε που δεν το περιορίσατε στα δύο ή και στο ένα!

Τρίτον, ακυρώνεται η δυνατότητα ανάθεσης της πιστοποίησης για την αδειοδότηση σε ιδιωτικούς φορείς. Εμείς προβλέπαμε ότι μπορεί να γίνεται αυτό που γίνεται στα ΚΤΕΟ, δηλαδή αντί το ίδιο το κράτος να ελέγχει κάθε αυτοκίνητο, να ελέγχει τα ΚΤΕΟ. Αυτό το πράγμα το ακυρώνετε και το επιτρέπετε μόνο κατ’ εξαίρεση.

Τέταρτον –και θέλω παρακαλώ να το σκεφθείτε αυτό και να μου πείτε ποια λογική έχει αυτό ειδικά- εμείς προβλέπαμε ότι για να γίνεται οργανωμένη ανάπτυξη της επιχειρηματικής δραστηριότητας, στην περίπτωση των επιχειρηματικών πάρκων αρκούσε η αδειοδότηση του πάρκου. Εσείς ακυρώνετε αυτό το άρθρο και μας επιστρέφετε στο παλιό καθεστώς που χρειάζεται και αδειοδότηση του πάρκου και αδειοδότηση της επιχείρησης. Μ’ αυτό τον τρόπο περιμένετε να έρθουν επενδύσεις στην Ελλάδα.

Πέμπτον, στο σχέδιο νόμου προβλέπονται παράβολα για όλες τις κατηγορίες οικονομικών δραστηριοτήτων, όχι μόνο για όσες είναι υπό καθεστώς έγκρισης λειτουργίας, δηλαδή αυξάνετε τα παράβολα.

Προσέξτε τώρα την πολιτική σχιζοφρένεια! Χθες σωστά ήρθατε και καταργήσατε, περιορίσατε τα χρήματα που χρειάζονται για τη νομική σύσταση εταιρειών. Σήμερα, μια μέρα μετά, εσείς, η ίδια Κυβέρνηση, έρχεστε και αυξάνετε τα παράβολα που απαιτούνται για την αδειοδότηση. Πότε κάνατε σωστά, χθες ή σήμερα; Πείτε μου για να καταλάβω και εγώ, να ξέρω αν πρέπει να υποστηρίξω τον ΣΥΡΙΖΑ του χθες ή τον ΣΥΡΙΖΑ του σήμερα, διότι και τα δυο δεν μπορώ να τα υποστηρίξω.

Κατόπιν έρχεστε με τη γνωστή τάση να παρουσιάζετε το μαύρο άσπρο στο άρθρο 14 και εισάγετε το ολοκληρωμένο πληροφοριακό σύστημα άσκησης δραστηριοτήτων και ελέγχων. Μόνο που αυτό το σύστημα δεν είναι τίποτα άλλο από την κεντρική διαδικτυακή πύλη οικονομικής δραστηριότητας του άρθρου 25 του προηγούμενου νόμου. Βαφτίσια κάνετε. Δεν σας άρεσε το προηγούμενο όνομα και το αντικαθιστάτε με αυτό. Μεγάλη διαρθρωτική αλλαγή!

Κυρίες και κύριοι, θέλω να πω ξεκάθαρα ότι με λύπη μου σημειώνω πως οι πιστωτές, που είχαν συμφωνήσει και χαιρετίσει την προηγούμενη ρύθμιση, έρχονται και συμφωνούν και με τη δική σας. Αυτό είναι ενδεικτικό της προχειρότητας τόσο της Κυβέρνησης όσο και των πιστωτών.

Ξαναλέω ξεκάθαρα χωρίς περιττές διπλωματικές φιοριτούρες. Συμπεραίνω, κυρίες και κύριοι συνάδελφοι, λέγοντας το εξής: Το νομοσχέδιο αυτό δείχνει πως αυτή η Κυβέρνηση υπονομεύει ταυτόχρονα και τον εαυτό της, αλλά και τις προοπτικές της οικονομίας. Γιατί; Τον εαυτό της γιατί επιβεβαιώνει για μια ακόμη φορά την αγαπημένη της πρακτική που την απομακρύνει από τον κόσμο και από τους πρώην οπαδούς της, να βαφτίζει το κρέας ψάρι, τις περικοπές αυξήσεις, τους φόρους κοινωνική πολιτική και την οπισθοδρόμηση πρόοδο. Όμως βλάπτει και τη χώρα, διότι είναι σαφές ότι δεν πιστεύει στις μεταρρυθμίσεις που χρειάζονται, τις οποίες καταπίνει απλώς σαν πικρό χάπι.

Δεν είναι δυνατόν, κυρίες και κύριοι συνάδελφοι, μια ευρωπαϊκή κυβέρνηση, που μόνη από όλη την Ευρώπη παρίσταται στις τελετές για τον Κάστρο, την ίδια στιγμή να έχει την αυταπάτη, ακόμα μια νέα αυταπάτη ότι έτσι θα κερδίσει την εμπιστοσύνη των αγορών.

Τις αγορές και τους επενδυτές, καλώς ή κακώς, τους χρειαζόμαστε. Όμως για να έρθουν επενδύσεις στην Ελλάδα, να μπει μεροκάματο στο σπίτι και να ανοίξουν καινούργιες δουλειές χρειάζεται πραγματικά μια κυβέρνηση φιλική στην επιχειρηματικότητα. Μια κυβέρνηση που απλώς καταστρέφει και προηγούμενα σωστά μέτρα δεν πρόκειται να κερδίσει το παιχνίδι.

Γι’ αυτό σημειώστε το –και λυπούμαι που θα το πω- είτε πάει καλά η υπόθεση -και το ευχόμαστε- είτε όχι με τη διευθέτηση του χρέους, στο τέλος δεν θα αποφύγετε τις εκλογές, διότι είστε μια Κυβέρνηση αυτοπαγιδευμένη, που δεν μπορεί να κερδίσει σε καμμία περίπτωση το στοίχημα για τη χώρα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα μαθήτριες και μαθητές και πέντε συνοδοί εκπαιδευτικοί από το Γυμνάσιο Τροπαίων Αρκαδίας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει η κ. Ευαγγελία Καρακώστα από τον ΣΥΡΙΖΑ.

**ΕΥΑΓΓΕΛΙΑ (ΕΥΗ) ΚΑΡΑΚΩΣΤΑ:** Να πω την καλησπέρα μου κι εγώ με τη σειρά μου στις συναδέλφισσες και τους συναδέλφους που βρίσκονται εδώ.

Και να ξεκινήσω, μιας και θίχθηκε αυτό και κατά τη γνώμη μου αξίζει τον κόπο, με την επίσκεψη του Πρωθυπουργού μας στην Κούβα. Είναι πραγματικά άξιο συγχαρητηρίων σήμερα, σε αυτές τις δύσκολες ώρες για τη χώρα μας, να επισκέπτεσαι και να αξιολογείς έναν ηγέτη, ο οποίος κατήργησε τη δικτατορία στη χώρα του και έφερε στους ανθρώπους την αξιοπρέπεια και το δίκαιο.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Είχαμε εκλογές, κυρία Καρακώστα, στην Κούβα;

**ΕΥΑΓΓΕΛΙΑ (ΕΥΗ) ΚΑΡΑΚΩΣΤΑ:** Είχα επισκεφθεί την Κούβα τις εποχές Κάστρο. Και θέλω αυτό να το καταθέσω ως μαρτυρία. Ρώτησα μια κοπέλα σε ένα καφέ: «Τι έχετε να μου πείτε για τον Κάστρο;». Η απάντησή της ήταν: «Αξιοπρέπεια». Δεν μου μίλησε ούτε για τη φτώχεια τους ούτε για τίποτε άλλο, αλλά για την αξιοπρέπεια.

Και αυτή την τελευταία μαρτυρία δεν την καταθέτω τυχαία. Την καταθέτω γιατί από αυτό το σημείο της αξιοπρέπειας θέλω να ξεκινήσω να μιλήσω γι’ αυτό το νομοσχέδιο που φέρνουμε σήμερα, με δεδομένο ότι τα τεχνικά σημεία τα είπαν πάρα πολλοί συνάδελφοι.

Με ένα τέτοιο νομοσχέδιο τι θέλουμε εμείς να δείξουμε; Ότι εμπιστευόμαστε τον πολίτη-ελεύθερο επαγγελματία πραγματικά να μπει στην αγορά εργασίας με δική του ευθύνη.

Τι θέλουμε να πετύχουμε; Ο ελεύθερος επαγγελματίας να νιώσει ότι πρέπει να αλλάξει τη χώρα του και τη νοοτροπία του. Πρέπει, δηλαδή, να μην προσπαθεί να υπεκφεύγει σε όλα τα δύσκολα που του παρουσιάζει ένα κράτος, αλλά πραγματικά να αναλαμβάνει την ευθύνη να φτιάξει μια σωστή και νόμιμη επιχείρηση. Και με βάση τους νόμους του κράτους που ζει, να τη λειτουργήσει κιόλας.

Είναι, κατά τη γνώμη, μου πάρα πολύ σημαντικό. Και αναφέρομαι και στον εισηγητή του ΚΚΕ. Με ενδιαφέρει ιδιαίτερα να αντιληφθούμε ότι η αλλαγή στον κόσμο δεν γίνεται χωρίς την αλλαγή της νοοτροπίας του λαού. Πρέπει, δηλαδή, ο πολίτης να νιώσει ποια είναι η ευθύνη του, ποιες είναι οι αξίες του, να τις φτιάξει αυτές τις αξίες και να νιώσει ότι πρέπει να ζήσει σε ένα κράτος δικαίου.

Με αυτόν τον τρόπο, λοιπόν, πρέπει πραγματικά να προχωρήσουμε στη νομοθεσία που κάνουμε. Βεβαίως, πρέπει να προφυλάξουμε και να μην αφήσουμε στο απυρόβλητο τον άνομο επιχειρηματία. Κι εδώ μπαίνουν οι έλεγχοι, οι οποίοι ορίζονται από το σχέδιο νόμου.

Είναι πολύ σημαντικό, λοιπόν, πρώτον, να δώσουμε ελευθερία και αλλαγή νοοτροπίας στον νόμιμο πολίτη που κατά τη γνώμη μου είναι η πλειοψηφία σήμερα στην Ελλάδα και, δεύτερον, μέσω των αυστηρών ελέγχων, να βρούμε αυτόν τον πολίτη που είναι άνομος, μένει στο απυρόβλητο και βρίσκει οδούς διαφυγής.

Χθες στην επιτροπή, υπήρξαν δυο κατηγορίες θέσεων και δεν ήταν τυχαίο. Η μια κατηγορία ήταν από τους εκπροσώπους των ελεύθερων επαγγελματιών και η άλλη κατηγορία ήταν από το κομμάτι της δημόσιας διοίκησης των υπαλλήλων.

Μου έκανε πολύ μεγάλη εντύπωση ο φόβος που εξέφραζαν οι δημόσιοι υπάλληλοι στην ελευθερία που δίνει αυτός ο νόμος -και έχω την αίσθηση ότι αυτό πρέπει να το δουν, γιατί τα επιχειρήματα που έφεραν δεν ήταν πραγματικά, ήταν επιχειρήματα που αναφέρονταν στον έλεγχο και πρέπει να σταθούμε σε αυτό- και όχι στην αδειοδότηση. Διότι η αδειοδότηση δεν μας κατοχύρωσε μέχρι σήμερα στο δίκαιο και τη σωστή λειτουργία. Βεβαίως, με τη καλή πρόθεση έπαιρναν την άδεια και μετά έκαναν τις άνομες πράξεις σε όποιο επίπεδο, όποιος τις έκανε.

Άρα λοιπόν, πάμε στον έλεγχο. Το κράτος πρέπει να έχει τον έλεγχο. Και αυτό πώς μπορούμε να το κατοχυρώσουμε; Δύο σημεία. Πρώτον, το γεγονός ότι οι άδειες αυτές βγαίνουν από το πληροφοριακό σύστημα και άρα ο γείτονας, ο κάτοικος, ο πολίτης, ο δήμαρχος, μπορεί να ελέγξει περί τίνος πρόκειται, να κάνει την ένστασή του ή οτιδήποτε και το δεύτερο -αυτό που ανέφερα και προηγουμένως- είναι οι έλεγχοι των δημόσιων υπηρεσιών, με βάση τη νομοθεσία που υπάρχει.

Για να τα πετύχουμε αυτά, είναι σαφές ότι πρέπει να επεκτείνουμε σε όλους τους τομείς το ψηφιακό κράτος. Πρέπει να το προχωρήσουμε από την πλευρά της Κυβέρνησης όσο το δυνατόν πιο σύντομα. Είναι σαφές αυτό, αλλά δεν μπορεί να έχεις σε αυτό το επίπεδο την τεράστια αγωνία που εξέφρασε εδώ ο κ. Λοβέρδος και μας χαρακτήρισε ως επικίνδυνους για τον χρόνο εφαρμογής του ψηφιακού αυτού κομματιού γι’ αυτόν τον νόμο, με δεδομένο ότι είχαν την ευχέρεια ως κυβέρνηση αρκετά χρόνια πριν να το κάνουν και δεν το έκαναν.

Είναι σημαντικό να πούμε ότι ακόμη και στον οικονομικό τομέα πραγματικά η Νέα Δημοκρατία μάς κατηγορεί ότι τώρα ανακαλύπτουμε εμείς τον ιδιωτικό τομέα. Θέλω να απαντήσω το εξής: Πάντα υπήρχε ιδιωτικός τομέας και πάντα θα υπάρχει ιδιωτικός τομέας. Όμως κανένας ιδιώτης επιχειρηματίας δεν μπορεί να κινείται εκτός νόμου και εκτός ελέγχου του κράτους. Άρα λοιπόν, θέλουμε να φέρουμε μια νέα εικόνα στην επιχειρηματικότητα, η οποία θα καλύπτεται πραγματικά από τη δίκαιη επιχειρηματικότητα. Είναι μια φράση την οποία χρησιμοποιούμε, θέλουμε να την κατοχυρώσουμε και θέλουμε να την εμπεδώσει ο ιδιώτης επιχειρηματίας, έτσι ώστε να αλλάξουμε την εικόνα της Ελλάδας.

Είναι αλήθεια ότι ένας ομιλητής της Νέας Δημοκρατίας με μεγάλη αγωνία υποσχέθηκε πάρα πολλά με βάση όσα είπε και ο κ. Μητσοτάκης στις διάφορες ομιλίες του για το τι θα κάνει. Έχω να τον συμβουλεύσω ότι, επειδή θα αργήσει πάρα πολύ, μπορεί να υπόσχεται πολλά, γιατί πιθανά να θεωρεί ότι θα τα ξεχάσει ο ελληνικός λαός και μπορεί έτσι να προσπεράσει.

Το αποτέλεσμα, όμως, αυτής της Κυβέρνησης, με δεδομένους τους νόμους που ψηφίζουμε τώρα, θεωρώ ότι θα φανεί σύντομα. Ο ελληνικός λαός έχει ήδη αντιληφθεί τι γινόταν πριν και τι πηγαίνουμε να κάνουμε σήμερα.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Τον λόγο έχει η κ. Φωτεινή Αραμπατζή από τη Νέα Δημοκρατία.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, προκαλεί τουλάχιστον θυμηδία να μιλά για ανάγκη βελτίωσης του επιχειρηματικού κλίματος και για ανάκαμψη της ανταγωνιστικότητας η Κυβέρνηση που καταδίωξε και καταδιώκει την υγιή επιχειρηματικότητα, τη φορολόγησε άγρια, την αποψίλωσε προκλητικά στον βωμό των ιδεολογικών της εμμονών και της πάση θυσία διαφύλαξης της ιερής αγελάδας, του κομματικού της κράτους.

Της ιερής σας αγελάδας, κυρίες και κύριοι του ΣΥΡΙΖΑ, γιατί επί των ημερών σας η αύξηση του μισθολογικού κόστους του δημοσίου -λόγω προσλήψεων ημετέρων φυσικά- φτάνει τα 146 εκατομμύρια ευρώ τον χρόνο, την ώρα που ο ιδιωτικός τομέας, οι μισθωτοί και συνταξιούχοι αφαιμάζονται.

Χρειάζεται πραγματικά πολύ θράσος από την Κυβέρνησή σας για να μπορείτε να υποστηρίζετε στα σοβαρά ότι το νομοσχέδιο που φέρνετε στη Βουλή για την άσκηση της οικονομικής δραστηριότητας αποτελεί ένα νέο θεσμικό πλαίσιο, απαραίτητο για την απλοποίηση του ελληνικού συστήματος αδειοδότησης, που δήθεν στερείτο μιας ολοκληρωμένης στρατηγικής προσέγγισης.

Ποιος το ισχυρίζεται αυτό; Μια Κυβέρνηση που, διά του κ. Σταθάκη, δήλωνε ότι ο νόμος της Νέας Δημοκρατίας, που για πρώτη φορά εισήγαγε αυτές τις απλουστεύσεις, θα αποτελούσε τη βάση για το νέο νομοθετικό πλαίσιο. Ήσασταν η Κυβέρνηση που αδιαφορήσατε επιδεικτικά για την εφαρμογή του εν λόγω νόμου. Τον παγώσατε για δύο χρόνια και όταν δεήσατε αργά-αργά και χαλαρά να καταπιαστείτε με το ζήτημα, φέρατε στη Βουλή ένα σχέδιο νόμου, κακέκτυπο του δικού μας νομοθετήματος και μάλιστα με τη μορφή του επείγοντος, όταν το είχατε στη διαβούλευση από τις 13 Αυγούστου.

Από τότε, φυσικά, πέρασαν τρεισήμισι μήνες για να το καταθέσετε στη Βουλή και έρχεστε τώρα και μας λέτε ότι πρέπει να το ψηφίσουμε και σε δύο ημέρες και ενώ βιάζεστε να το ψηφίσετε, την ίδια στιγμή που καταστρατηγείτε κάθε έννοια κοινοβουλευτικής διαδικασίας -σας θυμίζω όσα ιλαροτραγικά συνέβησαν στην Επιτροπή Παραγωγής και Εμπορίου, προκειμένου να βρείτε άρον-άρον Βουλευτές, διακόπτοντας χωρίς λόγο τη συνεδρίαση της επιτροπής, για να υπερασπιστείτε το επείγον με την αναγκαία πλειοψηφία, κύριε συνάδελφε- την ίδια στιγμή θεσπίζετε ένα παράλογο μεταβατικό διάστημα, που ξεκινά από την 1η Ιανουαρίου του 2019.

Δύο χρόνια ο νόμος στο ψυγείο και δύο χρόνια μεταβατικό στάδιο, σύνολο τέσσερα χρόνια μέχρι την εφαρμογή των νέων ρυθμίσεων, με τις οποίες θέλετε, υποτίθεται, να διευκολύνετε το επιχειρηματικό περιβάλλον.

Όμως ακόμα και έτσι, κυρίες και κύριοι της Κυβέρνησης, με αυτά τα μπρος πίσω το νομοσχέδιό σας φοβάμαι ότι δημιουργεί περισσότερα προβλήματα από αυτά που, υποτίθεται, έρχεται να επιλύσει, γιατί σε μια χρονική συγκυρία που οι οικονομικές αντοχές όλων των πολιτών δοκιμάζονται, εσείς ακόμη και εδώ διακατέχεστε από τη λογική της φορολόγησης. Και τι κάνετε; Χαρατσώνετε ακόμα και την έναρξη της οικονομικής δραστηριότητας, με την υποχρέωση καταβολής σχετικού παραβόλου, όταν στον προηγούμενο νόμο, τον ν.4262/2014, προβλεπόταν παράβολο μόνο για τους ασκούντες επιχειρηματική δραστηριότητα υπό καθεστώς έγκρισης λειτουργίας.

Και ενώ, βεβαίως, στον προηγούμενο νόμο το σύνολο αυτών των πόρων που προέρχονταν από τα εν λόγω παράβολα πήγαινε στα έσοδα των δήμων, έρχεστε εσείς και μεταφέρετε το 20% αυτών των παραβόλων στον κρατικό προϋπολογισμό, στερώντας αναγκαίους οικονομικούς πόρους από τα ήδη πενιχρά ταμεία της τοπικής αυτοδιοίκησης.

Το παρόν σχέδιο νόμου, λοιπόν, αν προσμετρήσουμε και την επιμήκυνση του χρόνου που φέρνετε στις προσφυγές και το καθεστώς αίρεσης και αναβλητικότητας που μοιραία φέρνετε στον επιχειρηματία, είναι προφανές ότι αποτελεί παράδειγμα δήθεν μεταρρυθμιστικής πολιτικής, όπως δήθεν τελικά είναι όλες οι πολιτικές και οι εξαγγελίες του ΣΥΡΙΖΑ και της Κυβέρνησής σας.

Θα ήθελα τώρα, κυρίες και κύριοι συνάδελφοι, να έρθω λίγο στις διατάξεις για τα τουριστικά καταλύματα.

Να μου επιτρέψετε να πω, κυρίες και κύριοι του ΣΥΡΙΖΑ, ότι οι πολιτικές διευκόλυνσης της τουριστικής επιχειρηματικότητας δεν πραγματοποιούνται με διατάξεις που θέτουν εν αμφιβόλω την ασφάλεια, την ποιότητα και την αξιοπιστία του τουριστικού μας προϊόντος.

Είστε πράγματι οι τελευταίοι, κυρίες και κύριοι της Κυβέρνησης, που μπορείτε να μιλάτε για πολιτικές ενίσχυσης του τουριστικού προϊόντος. Γιατί είστε εσείς που επί των ημερών σας ο ελληνικός τουρισμός κατέγραψε, δυστυχώς, πτώση ρεκόρ στα τουριστικά έσοδα τον πιο δημοφιλή μήνα του χρόνου, τον μήνα Αύγουστο. Μιλάμε για πτώση ρεκόρ δεκαετίας, της τάξης του 9,2%, σε μια κατά τα άλλα ευνοϊκότατη γεωπολιτική συγκυρία, που δεν θα έχουμε την ευκαιρία να την έχουμε για πάντα, και με μια κεκτημένη δυναμική, που η δική μας κυβέρνηση σας παρέδωσε, για κέρδη ρεκόρ φέτος και σταθερά όλα τα επόμενα χρόνια.

Γιατί είστε εσείς, κυρίες και κύριοι της Κυβέρνησης, που υπερφορολογήσατε μέχρι ασφυξίας τον κλάδο με την αύξηση του ΦΠΑ στον χώρο διαμονής, από το 6,5% στο 13%, με την αύξηση του ΦΠΑ στην εστίαση από το 13% στο 24%, με ένα τσουνάμι έμμεσων φόρων -στον καφέ, τα αλκοολούχα ποτά, τη θέρμανση, τη συνδρομητική τηλεόραση, το ίντερνετ-, καθιστώντας ακριβότερο το καλάθι του τουρίστα και το ελληνικό τουριστικό προϊόν μη ανταγωνιστικό, σε σχέση με τους διεθνείς ανταγωνιστές του.

Φαντάζομαι ότι τον κ. Χαρίτση δεν τον ενδιαφέρει η πτώση ρεκόρ στα έσοδα στον τουρισμό, ομοίως και την κ. Καρακώστα. Γιατί είστε εσείς, κύριε Υπουργέ, που απεμπολήσατε την κατάκτηση της ελληνικής νησιωτικότητας με την κατάργηση του μειωμένου συντελεστή ΦΠΑ σε δεκαεπτά νησιά του Αιγαίου, οσονούπω σε άλλα πενήντα τέσσερα, την ώρα που οι διεθνείς ανταγωνιστές μας διατηρούν στις περιοχές τους καθεστώς μηδενικού ή μειωμένου συντελεστή ΦΠΑ.

Σας ερωτώ, κύριε Υπουργέ, ευθέως, όπως και την Υπουργό Τουρισμού και τον Υπουργό Οικονομικών: Θα εξαιρέσετε από την αύξηση του ΦΠΑ τα νησιά που επλήγησαν από το προσφυγικό-μεταναστευτικό ως ελάχιστη ένδειξη στήριξης στις τοπικές οικονομίες και κοινωνίες που αφαιμάζονται;

Γιατί είστε εσείς που με την τραγική διαχείριση του προσφυγικού-μεταναστευτικού γκριζάρατε την εικόνα της χώρας ως ασφαλούς και ακίνδυνου τουριστικά προορισμού, υπονομεύοντας ένα από τα σημαντικότερα διαφορικά πλεονεκτήματα του ελληνικού τουριστικού προϊόντος.

Γιατί είστε εσείς που αφήσατε αδιάθετους κοινοτικούς πόρους εκατομμυρίων ευρώ, με την αβελτηρία και την κωλυσιεργία σας, για την αντιστροφή αυτής της γκρίζας εικόνας, που στοίχισε στα πληγέντα νησιά και θα στοιχίσει στην ελληνική κρουαζιέρα ένα εκατομμύριο επιβάτες το 2017, εκατόν εβδομήντα επιβεβαιωμένες ακυρώσεις προσεγγίσεων κρουαζιερόπλοιων διεθνών εταιρειών στα ελληνικά λιμάνια.

Ό,τι σημαντικότερο, το κάρο που τραβά την ελληνική οικονομία, τον τουρισμό μας, τον υπονομεύσατε, τον καταδιώξατε, τον ναρκοθετήσατε. Οι ήσσονος σημασίας, λοιπόν, διαχειριστικές πολιτικές δεν σώζουν τη μεγάλη εικόνα.

Και με την ανοχή σας, κύριε Πρόεδρε, κλείνω με μία πολιτική παρατήρηση για τα όσα συμβαίνουν τις τελευταίες ώρες με τη συμπεριφορά του Πρωθυπουργού στην Κούβα. Ο κ. Τσίπρας, που είναι έτοιμος να ξανακάνει αόρατες τις κόκκινες γραμμές στο θέμα της διαπραγμάτευσης, πήγε να ξαναβρεί τον αριστερό εαυτό του στην πλατεία της επανάστασης στην Αβάνα, συγκρίνοντας την Ελληνική Επανάσταση του ΄21 με την κατάληψη εξουσίας από τον Κάστρο και εξαπολύοντας ταυτόχρονα επίθεση στον νεοφιλελευθερισμό και την απάνθρωπη λογική των νόμων της αγοράς, αυτής της αγοράς που θα χτυπούσε το νταούλι και εκείνη θα χόρευε στους ρυθμούς του.

Εάν τα πράγματα δεν ήταν τόσο κρίσιμα σε όλα τα μέτωπα της χώρας, θα μπορούσαμε να αντιμετωπίσουμε πράγματι με συγκατάβαση τον Πρωθυπουργό, που πήγε να κάνει πράξη τα παιδικά και εφηβικά όνειρά του, κακός με τον νεοφιλελευθερισμό και τις αγορές στη Λατινική Αμερική και την Κούβα, καλός με τον νεοφιλελευθερισμό και τις αγορές στην Αμερική, την Γερμανία και τις Βρυξέλλες και στο εσωτερικό της χώρας, αναλόγως το ακροατήριο, ανάλογα το πρόσωπο και η ρητορεία του, με ρυθμούς χαμαιλέοντα.

Το πρόβλημα βεβαίως για τον Πρωθυπουργό είναι ότι έχει χάσει την πολιτική πυξίδα. Αντί να είναι στην Αθήνα και να επαγρυπνά για τις τουρκικές προκλήσεις, την αλβανική αμετροέπεια και τις συνεχείς πιέσεις των δανειστών για νέα μέτρα, κυνηγά τους ανεμόμυλους του νεοφιλελευθερισμού στη μακρινή Κούβα και φαντάζεται τον εαυτό του κομαντάντε. Ελπίζω να ξυπνήσει γρήγορα από τα παιδικά όνειρα, πριν η χώρα ξαναζήσει νέους εφιάλτες.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Κύριε Πρόεδρε, θα παρακαλούσα να λάβω τον λόγο.

**ΠΡΟΕΔΡΕΥΩΝ (Γεώργιος Λαμπρούλης):**  Πριν δώσω τον λόγο στον Κοινοβουλευτικό Εκπρόσωπο της Νέας Δημοκρατίας, θα δώσω τον λόγο στον κύριο Υπουργό για να τοποθετηθεί επί των κατατεθειμένων τροπολογιών του. Είναι τρεις βουλευτικές τροπολογίες, κύριε Υπουργέ. Και να υπενθυμίσω ότι είχατε πει νομίζω στην ομιλία σας ότι προτίθεσθε να καταθέσετε κάποια υπουργική ή όχι;

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Για τις τρεις τροπολογίες να πω ότι γίνονται αποδεκτές οι με αριθμό 779 και 780.

**ΠΡΟΕΔΡΕΥΩΝ (Γεώργιος Λαμπρούλης):** Να το θέσω αλλιώς: Να αναμένουμε υπουργική τροπολογία όπως ακούστηκε ή όχι;

Εάν προτίθεσθε να καταθέσετε υπουργική τροπολογία…

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Θα την καταθέσουμε μόλις συλλεγούν οι υπογραφές από τους συναρμόδιους Υπουργούς.

**ΠΡΟΕΔΡΕΥΩΝ (Γεώργιος Λαμπρούλης):** Ναι, μήπως θέλετε να τοποθετηθείτε και γι’ αυτήν την τροπολογία ή μετά;

**ΙΩΑΝΝΗΣ ΚΕΦΑΛΟΓΙΑΝΝΗΣ:** Να τοποθετηθεί επί του συνόλου των τροπολογιών ο κύριος Υπουργός.

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Στη συνέχεια, όταν κατατεθεί.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Για την διευκόλυνσή του το λέω.

**ΠΡΟΕΔΡΕΥΩΝ (Γεώργιος Λαμπρούλης):** Πρέπει πρώτα να κατατεθεί, κύριε Κεφαλογιάννη, αφού ολοκληρωθεί ο κύκλος που είπε ο κύριος Υπουργός και μετά.

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Μόλις κατατεθεί, θα τοποθετηθώ.

**ΠΡΟΕΔΡΕΥΩΝ (Γεώργιος Λαμπρούλης):**  Εντάξει, θα παρακαλούσα για την πιο άμεση ενημέρωση και του Σώματος.

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Να μιλήσω για τις βουλευτικές τροπολογίες;

**ΠΡΟΕΔΡΕΥΩΝ (Γεώργιος Λαμπρούλης):** Βεβαίως. Ορίστε, κύριε Υπουργέ, έχετε τον λόγο.

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Επαναλαμβάνω ότι γίνονται αποδεκτές οι βουλευτικές τροπολογίες με αριθμό 779 και 780 και δεν γίνεται αποδεκτή η τροπολογία με αριθμό 781.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Τον λόγο έχει ο Κοινοβουλευτικός Εκπρόσωπος της Νέας Δημοκρατίας.

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Κύριε Πρόεδρε, μισό λεπτό, εάν μου επιτρέπετε, θα ήθελα να κάνω ένα σχόλιο σε αυτά που ακούστηκαν από την τελευταία ομιλήτρια.

Δεν θα έπαιρνα τον λόγο να απαντήσω, απλώς επειδή αναφέρθηκε το ζήτημα της νησιωτικότητας, το οποίο μας απασχολεί πάρα πολύ και για εμάς έχει βαρύνουσα σημασία, θα μου επιτρέψετε να πω ότι ειδικά για τέτοια ζητήματα και ειδικά στη σημερινή συγκυρία θα έπρεπε να είμαστε όλοι λίγο πιο προσεκτικοί. Και να είμαστε πιο προσεκτικοί και να ελέγχουμε και τα στοιχεία μας πριν μιλήσουμε.

**ΦΩΤΕΙΝΗ ΑΡΑΜΠΑΤΖΗ:** Ποια στοιχεία, κύριε Υπουργέ;

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Αφήστε με να ολοκληρώσω την τοποθέτησή μου. Εγώ σας άκουσα με προσοχή, δεν σας διέκοψα, μην με διακόπτετε και εσείς, σας παρακαλώ πολύ.

Τα στοιχεία που έχουν να κάνουν με τη διαχείριση των κοινοτικών πόρων. Όλοι οι πόροι –και το λέω με πλήρη σαφήνεια και επίγνωση αυτό που λέω- οι οποίοι ήταν διαθέσιμοι για τις δύο περιφέρειες Βορείου και Νοτίου Αιγαίου από την προηγούμενη προγραμματική περίοδο του ΕΣΠΑ απορροφήθηκαν πλήρως.

Και επίσης, επειδή δεν είναι ζήτημα βεβαίως κοινοτικών πόρων, αλλά και εθνικής χρηματοδότησης και πως μέσω της εθνικής χρηματοδότησης προσπαθούμε να ενισχύσουμε ακριβώς αυτές τις περιοχές οι οποίες υφίστανται την πίεση που όλοι γνωρίζουμε, θα έπρεπε να γνωρίζετε ήδη ότι από την προηγούμενη κυβέρνηση, το 2014, από το Εθνικό Πρόγραμμα Δημοσίων Επενδύσεων, είχε δοθεί ενάμισι εκατομμύριο για κάθε μία από τις δύο περιφέρειες. Η Κυβέρνησή μας, μία από τις πρώτες πράξεις που έκανε ήδη από το 2015 και σε ένα περιβάλλον, όπως αντιλαμβάνεσθε πολύ περιοριστικό, αύξησε αυτούς τους πόρους, να αποκαταστήσει αυτήν την αδικία η οποία είχε γίνει γι’ αυτές τις δύο περιφέρειες και τις έφτασε στα 6,5 εκατομμύρια για κάθε μία από τις δύο περιφέρειες του Βορείου και Νοτίου Αιγαίου. Αντιστοίχως, το ίδιο πράξαμε και το 2016.

Και μάλιστα, επειδή βρισκόμαστε και στο τέλος του 2016 να πω –και το έχουμε ήδη ανακοινώσει ως Κυβέρνηση- ότι μέχρι το τέλος του 2016 –και αυτό βεβαίως οφείλεται σε μία ακόμη πρωτοβουλία της Κυβέρνησης που είχε να κάνει συνολικά με την αύξηση των πόρων του Εθνικού Προγράμματος Δημοσίων Επενδύσεων- προχωρούμε στην ενεργοποίηση ειδικού αναπτυξιακού σχεδίου και για το Νότιο και για το Βόρειο Αιγαίο, έτσι ώστε σε συνεργασία και με τις αυτοδιοικητικές αρχές και με τους παραγωγικούς φορείς των δύο περιφερειών να υλοποιήσουμε έργα τα οποία με κανέναν άλλον τρόπο δεν θα μπορούσαν να υλοποιηθούν από τα συγχρηματοδοτούμενα προγράμματα.

Σας ευχαριστώ.

**ΦΩΤΕΙΝΗ ΑΡΑΜΠΑΤΖΗ:** Κύριε Πρόεδρε, λέει ανακρίβειες.

**ΠΡΟΕΔΡΕΥΩΝ (Γεώργιος Λαμπρούλης):** Τι θέλετε, κυρία Αραμπατζή;

**ΦΩΤΕΙΝΗ ΑΡΑΜΠΑΤΖΗ:** Τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Όχι, δεν έχετε τον λόγο. Δεν υπάρχει ζήτημα προσωπικού. Σας παρακαλώ πολύ.

**ΦΩΤΕΙΝΗ ΑΡΑΜΠΑΤΖΗ:** Δεν είναι προσωπικό όταν λέει ανακρίβειες;

**ΠΡΟΕΔΡΕΥΩΝ (Γεώργιος Λαμπρούλης):** Δεν τίθεται ζήτημα.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα ένας μαθητές και μαθήτριες και τέσσερις συνοδοί καθηγητές από το 1ο Γυμνάσιο Λειβαδιάς.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο Κοινοβουλευτικός Εκπρόσωπος της Νέας Δημοκρατίας κ. Κεφαλογιάννης.

**ΦΩΤΕΙΝΗ ΑΡΑΜΠΑΤΖΗ:** ...τις δημόσιες δηλώσεις της τις έχετε δει;

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, ησυχία.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ευχαριστώ, κύριε Πρόεδρε.

Θα μου επιτρέψετε, κυρίες και κύριοι συνάδελφοι, να ξεκινήσω με ένα σχόλιο. Δεν θα ξεκινούσα έτσι, αλλά άκουσα την αγαπητή και συμπαθή σε εμένα συνάδελφο από την πλευρά του ΣΥΡΙΖΑ κ. Καρακώστα, να αναφέρεται στην Κούβα και στο ταξίδι του κ. Τσίπρα στην Κούβα και να μιλάει για αξιοπρέπεια.

Θα ήθελα να της απαντήσω όχι προσωπικά αλλά πολιτικά, ότι αξιοπρέπεια δεν είναι να ζεις με ένα μέσο μηνιαίο μισθό 21 δολάρια. Αξιοπρέπεια δεν είναι να βρίσκεσαι στην εκατοστή εξηκοστή πρώτη θέση από τις εκατόν ογδόντα χώρες για την ελευθερία του τύπου. Και βέβαια αξιοπρέπεια δεν είναι να ζεις σε ένα καθεστώς όπου επί εξήντα χρόνια δεν γίνονται δημοκρατικές εκλογές. Τουλάχιστον στη δική μας θεώρηση, και νομίζω στη θεώρηση όλων των κομμάτων που αυτοχαρακτηρίζονται ως κόμματα του δημοκρατικού τόξου, ένα καθεστώς που δεν διενεργεί εκλογές επί εξήντα χρόνια δεν μπορεί να νοείται ως δημοκρατία.

Βεβαίως η παρουσία του Πρωθυπουργού στην κηδεία του ηγέτη αυτού του καθεστώτος μόνο τιμή δεν περιποιεί στη χώρα μας. Βεβαία εμείς εκφράζουμε τα συλλυπητήριά μας για τον άνθρωπο Κάστρο. Ευχόμαστε, όμως, η ανθρωπότητα να μην ξαναζήσει τέτοιου είδους καθεστώτα, που μόνον μαύρες σελίδες είχαν στην πολιτική ιστορία των λαών τους.

Τώρα όσον αφορά, κυρίες και κύριοι, τα του νομοσχεδίου. Ο Όσκαρ Ουάιλντ είχε πει ότι υπάρχουν δύο τραγωδίες στη ζωή: Η μία είναι όταν δεν εκπληρώνονται οι επιθυμίες μας και η δεύτερη είναι όταν εκπληρώνονται.

Σε αυτήν την αμήχανη κατάσταση βρίσκεται η Κυβέρνηση τις τελευταίες ημέρες. Εκεί που φαίνεται ότι ενδεχομένως να υπάρχει μία αναφορά για το χρέος ή ότι μπορεί να πάρει κάτι για το χρέος, οι επιπλέον δεσμεύσεις οι οποίες της ζητώνται είναι τέτοιες που ίσως σκέφτεται ότι ήταν καλύτερα να μην το είχε ζητήσει και ποτέ.

Ένα σενάριο το οποίο έτρεμε η Κυβέρνηση τις τελευταίες ημέρες, η Κυβέρνηση ΣΥΡΙΖΑ και Ανεξαρτήτων Ελλήνων, αρχίζει να φαίνεται πλέον μπροστά της ως ένας ρεαλιστικός εφιάλτης. Να συμφωνήσει δηλαδή η Ευρώπη, οι Ευρωπαίοι πιστωτές και το Διεθνές Νομισματικό Ταμείο, στους στόχους του προγράμματος, στόχοι οι οποίοι ναι μεν περιλαμβάνουν μία αναφορά ή ακόμα και μία ελάχιστη ρύθμιση για το χρέος, αλλά περιλαμβάνουν και πολλά νέα πρόσθετα μέτρα.

Ξαφνικά, το πρόβλημα δεν έχει γίνει η δεύτερη αξιολόγηση, με ό,τι αυτό προβλέπει για τα εργασιακά ή την ενέργεια, το διακύβευμα είναι η νέα συμφωνία για την επόμενη τριετία, που πρέπει να κατατεθεί ως μεσοπρόθεσμο πρόγραμμα από την Κυβέρνηση στις αρχές του 2017. Ένα μεσοπρόθεσμο το οποίο θα δούμε αν θα εξελιχθεί και σε ένα τέταρτο μνημόνιο, δηλαδή αν θα συνοδεύεται και από μία νέα δανειακή σύμβαση. Το πρόβλημα βέβαια για την ελληνική κοινωνία, η οποία υφίσταται τις συνέπειες και του παρόντος προγράμματος, είναι ότι η αμηχανία που έχει καταβάλει την Κυβέρνηση μπροστά σε αυτό το ενδεχόμενο την οδηγεί συνεχώς σε μία σχιζοειδή πολιτική συμπεριφορά.

Το έργο αυτό το έχουμε ξαναδεί. Κανείς για παράδειγμα δεν γνωρίζει τι ακριβώς πιστεύει ο κ. Τσίπρας, ο Πρωθυπουργός της χώρας για το Διεθνές Νομισματικό Ταμείο ή μάλλον έχει μία αλά καρτ θεώρηση των πράγματων. Από τη μία θεωρεί το Διεθνές Νομισματικό Ταμείο ως έναν πολύτιμο σύμμαχό του όσον αφορά τη διευθέτηση του χρέους, αλλά από την άλλη τον κατηγορεί για αναλγησία στα εργασιακά και εμμονές στα ζητήματα των μεταρρυθμίσεων.

Από τη μία ο κύριος Πρωθυπουργός ως δόκτωρ Τζέκιλ απευθύνεται στην Κοινοβουλευτική του Ομάδα και αναλύει με εντυπωσιακή σαφήνεια και ακρίβεια πως ο εκτροχιασμός του προγράμματος θα αποτελέσει την τέλεια καταστροφή για την οικονομία, οδηγώντας σε ένα νέο μνημόνιο, από την άλλη ως μίστερ Χάιντ θυμάται το ένδοξο αριστερό παρελθόν του, ταξιδεύει στην Κούβα για να δώσει και τον απαραίτητο συμβολισμό και απειλεί με εκλογές ότι δεν θα δεχτεί νέες, παράλογες απαιτήσεις για την περιγραφή νέων μέτρων για το 2018.

Δυστυχώς, όμως, για την ελληνική κοινωνία έχει πάψει εδώ και πάρα πολύ καιρό να αποτελεί κωμικό το να υποστηρίζει η Κυβέρνηση ότι θα κάνει πολιτική διαπραγμάτευση και μετά από λίγο καιρό να λέει ότι θα είναι καταστροφικό αν δεν εφαρμοστεί το πρόγραμμα.

Εγώ προσωπικά δεν έχω καμμία αμφιβολία ότι η Κυβέρνηση είναι διατεθειμένη να δώσει τα πάντα στους δανειστές και να πάρει το ελάχιστο δυνατό όσον αφορά το θέμα του χρέους. Και θα κάνει αυτά και πολλά άλλα βεβαίως, γιατί αυτό που την ενδιαφέρει είναι πρωτίστως η πολιτική της επιβίωση, η παραμονή της στην εξουσία, η παραμονή στις καρέκλες. Και ας μην εκπλαγούν πολλοί από τους συναδέλφους εδώ πέρα, αν σε μερικές ημέρες μας φέρουν διατάξεις όπου θα μειώνεται το αφορολόγητο στα 5.000 ευρώ, θα καταργείται ενδεχομένως το μοντέλο της προσωπικής διαφοράς στις συντάξεις ή -ακόμα- θα εμφανίζεται μια μορφή υποκατώτατου μισθού στα 527 ευρώ για τους εργαζομένους.

Δυστυχώς, η Κυβέρνηση είναι διατεθειμένη να υποθηκεύσει το μέλλον της χώρας, αποδεχόμενη πρωτογενή πλεονάσματα της τάξεως του 3,5% και για τα έτη πέραν του 2018. Μάλιστα, η στάση του κ. Τζανακόπουλου στο συγκεκριμένο ζήτημα είναι αποκαλυπτική. Το πρωί δηλώνει ότι τέτοιου είδους μέτρα δεν γίνονται αποδεκτά, ενώ λίγο αργότερα, το ίδιο απόγευμα, λέει ότι ακόμα κι αν προβλεφθεί τέτοιου είδους πλεόνασμα για το 2019, μπορεί να αλλάξει.

Και ρωτώ: Πώς γίνεται αυτό; Να υποθέσουμε πάλι, κύριε Υπουργέ και κύριοι συνάδελφοι της Συμπολίτευσης, ότι θα γίνει πάλι με πολιτική διαπραγμάτευση; Και εγώ να δεχτώ ότι πράγματι θα μπορούσε. Αυτό, όμως, προϋποθέτει ένα διαφορετικό μείγμα οικονομικής πολιτικής, που νομίζω ότι ούτε μπορείτε αλλά και ούτε θέλετε να το εφαρμόσετε. Και ποιο θα ήταν αυτό το μείγμα;

Ας πούμε για αρχή λιγότεροι φόροι ιδιωτών και επιχειρήσεων. Το θέλετε; Η απάντηση είναι πως όχι. Την ώρα που ο κ. Τσακαλώτος μιλάει για αυτήν την αναγκαιότητα, το οικονομικό επιτελείο, στον προϋπολογισμό ο οποίος θα ψηφιστεί τις επόμενες ημέρες για το 2017, επιβάλλει 2,5 δισεκατομμύρια νέους φόρους. Πριν από λίγο βγήκε στις ειδήσεις ότι η φορολογία στην Ελλάδα πλέον αναφέρεται στο 34% του ΑΕΠ, το οποίο είναι, δυστυχώς, ρεκόρ πεντηκονταετίας. Και αυτό, βεβαίως, είναι επίτευγμα της Κυβέρνησης ΣΥΡΙΖΑ και Ανεξαρτήτων Ελλήνων.

Θα μου πει κάποιος ότι το κάνει, ενδεχομένως, για να πιάσει τους στόχους πρωτογενούς πλεονάσματος. Και πάλι είναι αρνητική η απάντηση. Το κάνει, δυστυχώς, για να διογκώσει ένα αχρείαστο κομματικό κράτος. Αυξάνει, για παράδειγμα, τον αριθμό των μετακλητών στα Υπουργεία, αθετώντας ακόμα και τις πιο πρόσφατες δεσμεύσεις της Κυβέρνησης.

Για πρώτη φορά, κυρίες και κύριοι συνάδελφοι, από τον Δεκέμβρη του 2012, ο αριθμός των μετακλητών στα Υπουργεία έχει ξεπεράσει τους δύο χιλιάδες. Και αυτή η αύξηση των μετακλητών έχει ως αποτέλεσμα να υπάρξει μια επιπλέον δαπάνη στον προϋπολογισμό στα 146 εκατομμύρια ευρώ.

Αυτό που, επίσης, θα μπορούσε να κάνει η Κυβέρνηση σε ένα διαφορετικό μείγμα πολιτικής, είναι να εφαρμόσει ένα πρόγραμμα εξοικονόμησης πόρων μέσω περικοπής κρατικών δαπανών. Και για να είμαι σαφής, δεν αναφέρομαι σε απολύσεις δημοσίων υπαλλήλων.

Έχω εδώ ένα γράφημα του ΟΑΣΑ, το οποίο δείχνει την προσδοκώμενη αύξηση του ΑΕΠ, εφόσον μειωθούν οι κρατικές δαπάνες. Νομίζω ότι είναι εύκολο να μαντέψει κανείς ποια θα είναι η χώρα στον πλανήτη που περισσότερο θα ωφεληθεί από την υιοθέτηση κάποιων συμβουλών. Βεβαίως είναι η Ελλάδα. Και σήμερα, μετά τα εγκαίνια του γραφείου του Πρωθυπουργού στη Θεσσαλονίκη, το ταξίδι αναψυχής του για εσωκομματική κατανάλωση με τα χρήματα του ελληνικού λαού στην Κούβα για την παντοτινή νίκη των λαών, δεν νομίζω ότι χρειάζονται κι άλλα αποδεικτικά στοιχεία.

Εγώ το καταθέτω στα Πρακτικά για να μην υπάρχει καμμία αμφιβολία.

(Στο σημείο αυτό ο Βουλευτής κ. Ιωάννης Κεφαλογιάννης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ένα τρίτο πράγμα το οποίο θα μπορούσε να κάνει η Κυβέρνηση είναι να φτιάξει ένα αποτελεσματικό κράτος που θα ενθαρρύνει και δεν θα αποθαρρύνει την υγιή επιχειρηματικότητα. Το ερώτημα είναι πόσο εύκολο είναι πλέον στην Ελλάδα να ανοίξει κάποιος μια επιχείρηση, για να έρθουμε και στα του νομοσχεδίου. Δυστυχώς η απάντηση είναι ότι δεν είναι καθόλου εύκολο. Η χώρα μας βρίσκεται στην εξηκοστή πρώτη θέση μεταξύ εκατόν ενενήντα χωρών από την πεντηκοστή όγδοη θέση που ήταν πέρυσι, σύμφωνα με κατάταξη της Παγκόσμιας Τράπεζας, όσον αφορά την ευκολία του επιχειρείν. Και το χειρότερο είναι, κυρίες και κύριοι συνάδελφοι, ότι με εξαίρεση την Τουρκία, όλες οι γειτονικές χώρες βρίσκονται σε πολύ υψηλότερη θέση σε σχέση με τη χώρα μας, δηλαδή και η Αλβανία και η Βουλγαρία και η Ιταλία, ακόμα και τα Σκόπια. Συγκεκριμένα η Βουλγαρία βρίσκεται στην τριακοστή ένατη θέση, η Ιταλία στην πεντηκοστή, η Αλβανία στην πεντηκοστή όγδοη και τα Σκόπια στη δέκατη θέση.

Ποια είναι, λοιπόν, η βασική αρχή που προσπαθεί να τηρήσει κάθε χώρα η οποία επιθυμεί να διευκολύνει την επιχειρηματικότητα και δη την υγιή επιχειρηματικότητα; Ότι το κράτος επιτρέπει τον περιορισμό της οικονομικής δραστηριότητας μόνο στο μέτρο που επιβάλλεται για την αποτροπή του κινδύνου για το δημόσιο συμφέρον κι όχι περισσότερο. Πάνω σε αυτήν τη φιλελεύθερη παραδοχή στηριζόταν η εισαγωγή του συστήματος της απλής αδειοδότησης με υπεύθυνη δήλωση των επιχειρήσεων του ν.4262/2014, παραδοχή που, να θυμίσω, ακολουθεί με πάγια νομολογία το Συμβούλιο της Επικρατείας.

Υπάρχει, όμως, και μια δεύτερη παραδοχή αυτού του νομοσχεδίου. Η οριζόντια αντιμετώπιση της αδειοδότησης των επιχειρήσεων. Αναφέρθηκε και ο συνάδελφος ο κ. Χατζηδάκης σε αυτό.

Η λογική ήταν να θέσουμε ξεκάθαρους κανόνες που καταργούν την περιπτωσιολογική αντιμετώπιση των αιτημάτων των επενδυτών και εισάγουν γενικούς όρους λειτουργίας, πρότυπα και προδιαγραφές για κάθε δραστηριότητα. Στα πρότυπα αυτά θα πρέπει να προσαρμοστεί αυτός, ο οποίος ενδιαφέρεται να ασκήσει επιχειρηματική δραστηριότητα, χωρίς παρεκκλίσεις, αλλά και χωρίς δυνατότητα παρερμηνειών από την πλευρά της διοίκησης. Και βεβαίως, το όφελος είναι ξεκάθαρο. Ήταν η χρήση των προτύπων αυτή, να βελτιώσει την ταχύτητα στην αδειοδότηση και κυρίως, να βοηθήσει στη διαφάνεια των ελέγχων. Έλεγχοι, οι οποίοι -θυμίζω-, μετατίθετο από το στάδιο της αδειοδότησης στο στάδιο της λειτουργίας. Έτσι δεν ταλαιπωρούνταν ο επενδυτής ή ο επιχειρηματίας με μια σειρά από ατελείωτους και θεωρητικούς ελέγχους εκ των προτέρων, συχνά με βάση ενδεχομένως και εικασίες της δημόσιας διοίκησης και με καθυστερήσεις που βλέπαμε πολλές φορές ακόμα και στα δικαστήρια.

Η ίδια λογική κρυβόταν και πίσω από την ιδέα της πιστοποίησης, μια ιδέα που πρέπει επίσης, κύριε Υπουργέ, να μας εξηγήσετε για ποιον λόγο καταργείται.

Τι έκανε, λοιπόν, ο ν.4262; Έδινε κατ’ αρχάς τη δυνατότητα στον επιχειρηματία να διαλέξει αν θέλει να αδειοδοτηθεί είτε από το δημόσιο είτε από κάποιον ιδιωτικό φορέα. Αυτήν την εναλλακτική δυνατότητα, βεβαίως, την έδινε, αφού προηγουμένως το κράτος είχε την εποπτεία του όποιου ιδιωτικού φορέα. Και βεβαίως, αυτή η πατέντα δεν ήταν κάποια πατέντα της κυβέρνησης Νέας Δημοκρατίας και ΠΑΣΟΚ, ούτε κάποια δική μας εφεύρεση. Ήταν μια πρακτική, η οποία χρησιμοποιείται παγκοσμίως. Και ερωτώ: Πέρα από την ιδεοληψία ότι ο ιδιωτικός τομέας δεν μπορεί να ασκεί καθήκοντα ελέγχου, έχετε μήπως, κύριε Υπουργέ, κάποια αρνητική εμπειρία που μπορείτε να επικαλεστείτε ώστε να δικαιολογήσετε την εγκατάλειψη αυτού του μηχανισμού;

Θα μου επιτρέψετε και μια ειδικότερη αναφορά στα άρθρα του νομοσχεδίου.

Κατ’ αρχάς, να χαιρετίσω την απόσυρση από πλευράς του κυρίου Υπουργού του άρθρου 56, γιατί φαντάζομαι αντιλήφθηκε το λάθος ότι με αυτόν τον τρόπο εξαλείφεται το αξιόποινο μιας σειράς αδικημάτων για όσους διετέλεσαν διευθύνοντες σύμβουλοι, πρόεδροι ή μέλη διοικητικών συμβουλίων θυγατρικών της ΕΟΜΜΕΧ ΑΕ, ακόμα και -προσέξτε- προ 1ης Ιανουαρίου του 2010. Παραμένει, όμως, ακόμα το πρόβλημα -και καλό είναι να απαντηθεί από πλευράς του κυρίου Υπουργού στην δευτερολογία του, αν θέλει να πάρει τον λόγο- για ποιο λόγο εξαρχής μπήκε αυτή η διάταξη μέσα. Ποιος την έβαλε και για ποιο λόγο; Νομίζω ότι δεν υπήρξε αιτιολογία στις νομοτεχνικές που μας καταθέσατε. Θα θέλαμε να μας εξηγήσετε που ήταν το λάθος. Στην αρχή ή τώρα;

Άρθρο 50 και συγκεκριμένα παράγραφοι 11 και 12: Με την παράγραφο 11 του άρθρου 50, τροποποιείται η παράγραφος 2 του άρθρου 13 του ν.4202/2014 και με τον τρόπο αυτό μπορεί να χορηγηθεί η άδεια ακόμα και χωρίς την επιβολή προστίμου. Φοβόμαστε, κύριε Υπουργέ, ότι με αυτόν τον τρόπο θα νομιμοποιηθούν απροσδιορίστου αριθμού κέντρα αποθήκευσης και διανομής, δίχως να καταβάλουν πρόστιμο, ακόμα και ενδεχομένως, αν αυτό έχει επιβληθεί. Και με την παράγραφο 12 του ίδιου άρθρου, όσον αφορά τους οριζόντιους όρους δόμησης των επιχειρηματικών εμπορευματικών πάρκων εφοδιαστικής εμβέλειας, πλέον δεν απαιτείται η έκδοση προεδρικού διατάγματος.

Με τον τρόπο αυτόν, κύριε Υπουργέ, τίθενται όροι δόμησης οι οποίοι δεν θα περνούν μέσα από τον έλεγχο του Συμβουλίου της Επικρατείας. Αυτό είναι κάτι το οποίο μας απασχολεί και μας δημιουργεί εύλογα ερωτήματα. Ελπίζουμε να μην καλείτε συγκεκριμένους, μέσα από αυτές τις δύο διατάξεις. Αν, όμως, δεν το αντιλαμβάνεστε, με τον τρόπο που έχει υπάρξει η συγκεκριμένη ρύθμιση και για τις δύο παραγράφους, περνάτε την εικόνα της αδιαφάνειας και, ενδεχομένως, της κάλυψης προσωπικών συμφερόντων. Θέλω να ελπίζω ότι δεν είναι αυτή η πρόθεση από πλευράς του Υπουργείου.

Κυρίες και κύριοι συνάδελφοι, η ελληνική οικονομία έχασε δύο πολύτιμα χρόνια περιμένοντας το ΣΥΡΙΖΑ, μεταξύ άλλων, για να παρουσιάσει τη δική του εκδοχή για την απλούστευση της αδειοδότησης των επιχειρήσεων. Αφού πάγωσε τη διαδικασία εφαρμογής του ν.4262 για δύο χρόνια, θέτει υπό συζήτηση στη Βουλή, με τη διαδικασία του επείγοντος, μια νομοθετική πρωτοβουλία για την διευκόλυνση του επιχειρείν. Και προφανώς, εδώ το επείγον δεν είναι οι ανάγκες της ελληνικής κοινωνίας και οικονομίας. Γιατί αν σας ενδιέφερε δεν θα αφήνατε να χαθεί άμεσα πλούτος για τη χώρα τη διετία 2015-2016, γύρω στα 21 δισεκατομμύρια και εμμέσως άλλα 60 δισεκατομμύρια, όπως έχουν πει όλοι οι ευρωπαίοι εταίροι μας.

Γι’ αυτό όσο καλόπιστος κι αν είναι ο συνομιλητής, δεν μπορεί να μην παρατηρήσει ότι το χρονικό περιθώριο των δυο επιπλέον ετών που δίνει η Κυβέρνηση στον εαυτό της προκειμένου να καταστήσει το σημερινό νομοσχέδιο λειτουργικό, είναι παράλογο, είναι υπερβολικά μεγάλο διάστημα. Μιλάμε για μια απώλεια συνολικά τεσσάρων ετών, όπου η ελληνική οικονομία, στην κατάσταση που βρίσκεται, πολύ απλά δεν μπορεί να αντέξει. Εσείς, βέβαια, έχετε διαφορετική άποψη για την ανάπτυξη του 2017 και μάλιστα, επικαλείστε και στοιχεία της Κομισιόν. Θα ήταν, όμως, περισσότερο πολιτικά έντιμο να μην τα επικαλείστε όταν σας βολεύει, δηλαδή να μην κάνετε μια αλά καρτ επίκληση των στοιχείων της Ευρωπαϊκής Επιτροπής. Διότι αν θυμάστε, κύριε Υπουργέ, το 2014 η Κομισιόν προέβλεπε για το 2015 ανάπτυξη 2,9% και αντ’ αυτού είχαμε ύφεση. Το ίδιο ισχύει, βεβαίως, και για το 2016. Δυστυχώς, όμως, τότε, για να παραφράσω και τον μεγάλο Έλληνα Πρωθυπουργό Χαρίλαο Τρικούπη, «ανθ’ ημών ΣΥΡΙΖΑ».

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε τον κ. Κεφαλογιάννη.

Ο συνάδελφος κ. Καραμανλής από τη Νέα Δημοκρατία έχει τον λόγο για επτά λεπτά.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ:** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι Βουλευτές, η βελτίωση του επιχειρηματικού περιβάλλοντος και η ανάκαμψη της ανταγωνιστικότητας νομίζω ότι πρέπει να αποτελούν τον κεντρικό άξονα κάθε θεσμικού πλαισίου για την άσκηση της οικονομικής δραστηριότητας. Αυτό άλλωστε υπήρξε και κεντρική ιδέα του νόμου-πλαίσιο της Νέας Δημοκρατίας, του ν.4262/2014.

Όπως είπε και ο κ. Χατζηδάκης πριν από λίγο, μέχρι το Δεκέμβριο του 2014 με δύο υπουργικές αποφάσεις είχαν απλουστευτεί οι διαδικασίες σε εκατόν τρεις δραστηριότητες και σε οκτακόσια ενενήντα επτά επαγγέλματα. Μετά ήλθε ο ΣΥΡΙΖΑ και ο κ. Τσίπρας, μια Κυβέρνηση που δυστυχώς πάγωσε την όλη διαδικασία για δύο χρόνια. Σήμερα έρχεται και μας παρουσιάζει ένα προχειρογραμμένο, είναι η αλήθεια, όπως άλλωστε είπε και η εισηγήτριά μας κ. Μπακογιάννη, νομοσχέδιο.

Είναι να απορεί κανείς. Έτσι θα έλθουν οι πολυπόθητες επενδύσεις στη χώρα μας; Είναι ένα νομοσχέδιο που δεν πατάει πάνω στα όποια θετικά του προηγούμενου νόμου της Νέας Δημοκρατίας, αλλά θέλει να χτίσει κάτι από την αρχή.

Θα μου επιτρέψετε να πω ότι αυτό είναι το πρώτο πρόβλημα που εντοπίζουμε σ’ αυτό το νομοσχέδιο, όπως και σε άλλα νομοσχέδια της Κυβέρνησης, το πώς η παρούσα Κυβέρνηση αντιλαμβάνεται τη λογική της συνέχειας. Σ’ ένα σύγχρονο ευρωπαϊκό κράτος, όπως θέλουμε να πιστεύουμε ότι είμαστε, η έννοια της συνέχειας αποτελεί απαραίτητο συστατικό στοιχείο κάθε σοβαρής δημόσιας διοίκησης, αλλά δυστυχώς αυτή είναι η παθογένεια του ελληνικού πολιτικού συστήματος, η κάθε νέα κυβέρνηση να απαξιώνει και να ακυρώνει συλλήβδην όλη τη νομοθετική προσπάθεια των προηγούμενων κυβερνήσεων.

Αυτή η ιδεολογική άρνηση πρέπει να παραδεχθούμε ότι τελικά μόνο ζημιά κάνει. Καλό είναι να οικοδομούμε πάνω σε κάτι το πετυχημένο, ειδικά στο συγκεκριμένο νομοσχέδιο, διότι ο στόχος πιστεύω ότι είναι ένας, να προσελκύσουμε και ξένες και εγχώριες επενδύσεις.

Χαρακτηριστικό ως προς αυτό, αποτελεί το άρθρο 14 για τη δημιουργία και τη λειτουργία ενός ολοκληρωμένου πληροφοριακού συστήματος άσκησης δραστηριοτήτων και ελέγχων. Η Κυβέρνηση τι κάνει εδώ; Επιλέγει να δημιουργήσει ένα γραφειοκρατικό, ένα δαιδαλώδες νέο πληροφοριακό σύστημα, αντί να οικοδομήσει πάνω στο πετυχημένο μοντέλο του ΓΕΜΗ.

Αυτό, όμως, δεν είναι το μόνο πρόβλημα του νομοσχεδίου. Το δεύτερο έχει να κάνει και με το συνολικότερο πρόβλημα της Κυβέρνησης.

Η ουσιαστική διαφορά του νόμου που συζητάμε σήμερα με το νόμο του Κωστή Χατζηδάκη έχει να κάνει με τον τρόπο αντίληψης της οικονομικής δραστηριότητας. Από τη μία έχουμε το ν.4262 που αποδεχόταν στην πράξη τη σχετική ελευθερία στην άσκηση των οικονομικών δραστηριοτήτων, ένα νόμο που περιόριζε τη λειτουργία του κράτους. Από την άλλη έχουμε το δικό σας νομοσχέδιο, η βασική αρχή του οποίου είναι ότι καμμία οικονομική δραστηριότητα δεν μπορεί να ασκείται ελευθέρως, χωρίς να υπαχθεί σε κάποιο καθεστώς έγκρισης.

Αυτή, αγαπητοί συνάδελφοι, είναι και η βασική ιδεολογική μας διαφορά. Πάτε να οικοδομήσετε ένα πλαίσιο, αλλά δυστυχώς οι ιδεολογικές σας αγκυλώσεις δεν σας επιτρέπουν να κάνετε το επόμενο βήμα.

Τέλος, θα μου επιτρέψετε να αναφερθώ και στο άρθρο 50, γιατί μ’ αυτό το άρθρο γίνεται μια προσπάθεια από την Κυβέρνηση να ρυθμιστούν θέματα εφοδιαστικής και συγκεκριμένα η λειτουργία των κέντρων αποθήκευσης και διανομής.

Όλοι γνωρίζουμε ότι τα logistics και οι συνδυασμένες μεταφορές αποτελούν έναν κλάδο, όπως άλλωστε το παραδέχθηκε και ο Υπουργός χθες στην επιτροπή, που έχει πολύ μεγάλη σημασία και προοπτική. Γι’ αυτό, άλλωστε, και η «COSCO» ήρθε το 2008 στο λιμάνι του Πειραιά. Γι’ αυτό βλέπουμε και ότι η ιδιωτικοποίηση της «ΤΡΑΙΝΟΣΕ» προχώρησε.

Με τη διάταξη, όμως, της παραγράφου 12, κύριε Υπουργέ, ορίζετε όρους δόμησης και δεν απαιτείται να υπάρχει έκδοση προεδρικού διατάγματος. Σημειώνουμε ότι αν δεν έχει εκδοθεί το εν λόγω προεδρικό διάταγμα, προφανώς, δεν υπάρχει η δυνατότητα να εκδοθούν σχετικές άδειες. Κατά συνέπεια, με την ψήφιση αυτού του νομοσχεδίου θα αρχίσει η χορήγηση των σε εκκρεμότητα αδειών. Με αυτόν, όμως, τον έμμεσο, αλλά πλήρως -θα μου επιτρέψετε να πω- φωτογραφικό τρόπο, τελικά νομιμοποιείτε κέντρα αποθήκευσης και διανομής χωρίς να έχουν καταβάλει τα πρόστιμα, εάν και ενδεχομένως τους έχουν επιβληθεί.

Κύριε Πρόεδρε, το έχουμε πει και δεν θα κουραστούμε να το επαναλαμβάνουμε: Η Κυβέρνηση λειτουργεί με χρονοκαθυστέρηση δύο ετών. Της παίρνει δύο ολόκληρα χρόνια για να πράξει αυτό που θεωρούμε αυτονόητο. Και. δυστυχώς, έρχεται και το κάνει και με τρόπο λειψό και με τρόπο λανθασμένο. Το είδαμε, άλλωστε, και σε άλλες νομοθετικές πρωτοβουλίες, το είδαμε και την προηγούμενη εβδομάδα με το νομοσχέδιο για τα πρατήρια, το βλέπουμε, δυστυχώς, και σήμερα.

Ο ελληνικός λαός όμως, δεν έχει την πολυτέλεια να χάσει άλλο χρόνο. Έχουμε ήδη χάσει δύο χρόνια με τα πισωγυρίσματά σας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Ο συνάδελφος κ. Γεώργιος Στύλιος από τη Νέα Δημοκρατία έχει τον λόγο.

**ΓΕΩΡΓΙΟΣ ΣΤΥΛΙΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η νεοφιλελεύθερη Κυβέρνηση χθες έφερε προς ψήφιση στη Βουλή διατάξεις για την άρση κανονιστικών εμποδίων στον ανταγωνισμό, την εργαλειοθήκη του ΟΟΣΑ, με λίγα λόγια το σκοινί για να κρεμαστούμε.

Σήμερα, η νεοφιλελεύθερη Κυβέρνηση, υπό την πίεση των δανειστών, ανίκανη να αντισταθεί στις ορέξεις τους, φέρνει προς ψήφιση το νομοσχέδιο για την άσκηση οικονομικής δραστηριότητας χωρίς ουσιαστική διαβούλευση και διάλογο με την κοινωνία και τους παραγωγικούς φορείς.

Αυτός, κυρίες και κύριοι, ήταν ο αντιπολιτευτικός λόγος, η διατύπωση των ΣΥΡΙΖΑ – ΑΝΕΛ κατά τη διάρκεια που βρίσκονταν στην αντιπολίτευση. Σήμερα, έρχονται να στηρίξουν και να υπερψηφίσουν αυτά τα οποία καταγγέλλανε χθες. Τα υπερασπίζεστε ως Κυβέρνηση.

Κυρίες και κύριοι συνάδελφοι, η Νέα Δημοκρατία ψήφισε το 2014 τον ν.4262, ο οποίος είχε τη σφραγίδα της Παγκόσμιας Τράπεζας η οποία έχει κάνει αντίστοιχες δουλειές και σε αρκετές άλλες χώρες. Επίσης, είχε τη σφραγίδα της Ευρωπαϊκής Επιτροπής, η οποία θεωρούσε ότι είναι μια καινοτόμος προσέγγιση, είχε τη σφραγίδα και την εμπιστοσύνη του συνόλου σχεδόν της επιχειρηματικής κοινότητας της πατρίδας μας. Ο ν.4262/2014 δεν είχε γίνει αυτοσχεδιάζοντας, αλλά με βάση τις καλύτερες διεθνείς πρακτικές. Αξιοποιήθηκαν πρακτικές χωρών όπως είναι η Αυστρία, η Γαλλία, η Μεγάλη Βρετανία, η Δανία, η Πολωνία, η Αυστραλία και μια σειρά από άλλες χώρες.

Τίθεται, λοιπόν, το ερώτημα: Γιατί θα πρέπει κάθε φορά να ανακαλύπτουμε ξανά τον τροχό; Δεν μπορούμε να χρησιμοποιήσουμε τις βέλτιστες πρακτικές άλλων χωρών, να τις τροποποιήσουμε και να τις εφαρμόσουμε στη χώρα μας;

Εκείνος ο νόμος, λοιπόν, που ψηφίστηκε από την Κυβέρνηση της Νέας Δημοκρατίας -ο ν.4262/2014- ήταν μια οριζόντια παρέμβαση η οποία έθετε τις βάσεις για μιας μεγάλης κλίμακας μεταρρύθμιση. Κάλυπτε το σύνολο σχεδόν της οικονομικής δραστηριότητας.

Αντίθετα, με το σημερινό νομοσχέδιο, το πεδίο εφαρμογής περιορίζεται σε ορισμένες δραστηριότητες. Με τον νόμο του 2014 οι έλεγχοι είχαν μετατεθεί από το στάδιο της αδειοδότησης στο στάδιο της λειτουργίας, με βάση συγκεκριμένα πρότυπα, τα οποία τότε είχαν θεσπιστεί εκ των προτέρων ώστε να γνωρίζουν όλοι ποιοι είναι οι κανόνες του παιχνιδιού.

Στο συγκεκριμένο νομοσχέδιο που συζητάμε, εγκαταλείπεται η ιδέα ανάθεσης της πιστοποίησης σε ιδιωτικούς φορείς πιστοποιημένους από το ΕΣΥΔ, ενώ προβλέπεται μόνο η ευκαιριακή συνδρομή ιδιωτικών φορέων για τη διαδικασία ελέγχου.

Κυρίες και κύριοι συνάδελφοι, δυστυχώς μετά τις εκλογές του 2015 η Κυβέρνηση ΣΥΡΙΖΑ-ΑΝΕΛ δεν προχώρησε στην εφαρμογή του ν.4262/2014, ούτε σε περαιτέρω απλοποίηση των διαδικασιών αδειοδότησης. Έκανε εξαγγελίες ότι θα φέρει κάτι καινοτόμο, κάτι ουσιαστικό. Και πέρασαν δυο χρόνια με κωλυσιεργίες, καθυστερήσεις και ήρθε το παρόν νομοσχέδιο το οποίο είναι, κατά τη δική μας γνώμη, ασαφές και έχει πολλά προβλήματα.

Με το σημερινό νομοσχέδιο μετονομάζετε το πληροφοριακό σύστημα, που προβλεπόταν και σε εκείνο τον νόμο και πάμε σε ένα καινούριο σύστημα πληροφοριακό όπου θα δίνονται οι αδειοδοτήσεις των επιχειρήσεων, το οποίο -αξίζει παρατήρησης και επισήμανσης- δεν είναι ακόμα έτοιμο να λειτουργήσει. Άρα, κάνουμε μόνο μια μετονομασία, χωρίς να έχουμε προχωρήσει σε ουσιαστική εφαρμογή.

Το δε μεταβατικό στάδιο εφαρμογής του νόμου ορίζεται μέχρι τις 31-12-2018. Δηλαδή, έχουμε συνολική απώλεια τεσσάρων ετών μέχρι να εφαρμοστούν οι διαδικασίες απλοποίησης, αδειοδότησης, τη στιγμή που τα βασικά προβλήματα που μαστίζουν τη χώρα είναι η γραφειοκρατία και η ανεργία. Τη στιγμή που θα έπρεπε να τρέχουμε, εμείς αφήνουμε τον χρόνο να κυλάει λες και έχουμε αυτό το περιθώριο.

Κυρίες και κύριοι συνάδελφοι, στο παρόν νομοσχέδιο, στο άρθρο 4, παράγραφος 2, αναφέρεται το εξής: «Η υπαγωγή της εγκατάστασης και λειτουργίας ορισμένης οικονομικής δραστηριότητας στο καθεστώς του παρόντος νόμου, δεν απαλλάσσει τον ενδιαφερόμενο από την υποχρέωση για την τήρηση των ισχυουσών διατάξεων που διέπουν την άσκηση της δραστηριότητας». Η συγκεκριμένη διατύπωση οδηγεί στην ερμηνεία ότι δεν εισάγονται οι διαδικασίες απλοποίησης της αδειοδότησης. Αντιθέτως, θεσμοθετείται ακόμα μια επιπλέον διαδικασία. Και όλα αυτά τη στιγμή που πρέπει να στείλουμε ένα μήνυμα ότι η Ελλάδα πρέπει να γίνει μια χώρα ανοιχτή στην επιχειρηματικότητα, φιλική στις επενδύσεις, πράγμα που είναι προϋπόθεση για την ανάκαμψη η οποία θα προέλθει μέσα από συγκεκριμένες πολιτικές.

Κυρίες και κύριοι συνάδελφοι, η Κυβέρνηση προσπαθεί να εφαρμόσει μια πολιτική που δεν την πιστεύει και από τις ενοχές της καταλήγει να μην κάνει απολύτως τίποτα το ουσιαστικό. Η χώρα σέρνεται, χάνουμε πολύτιμο εθνικό και πολιτικό κεφάλαιο σε ανούσιες μάχες επικοινωνιακού χαρακτήρα. Η οικονομία υποχωρεί, τα λεφτά στο σεντούκι τελειώνουν, οι φόροι αυξάνονται, η ανταγωνιστικότητά μας πέφτει στη διεθνή κλίμακα και οι πολίτες γίνονται φτωχότεροι και περιμένουν τα χειρότερα. Μέρα με τη μέρα τα αδιέξοδα πολλαπλασιάζονται.

Είναι θέμα χρόνου. Θα έρθει σύντομα η στιγμή που η Νέα Δημοκρατία θα κληθεί να μαζέψει τα συντρίμμια με σύνεση, με μέτρο και ευθύνη. Το ξέρετε, όπως το ξέρει κι ο ελληνικός λαός.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Ο συνάδελφος κ. Κουκοδήμος από τη Νέα Δημοκρατία έχει τον λόγο.

**ΚΩΝΣΤΑΝΤΙΝΟΣ ΚΟΥΚΟΔΗΜΟΣ:** Φώναζε ο συνάδελφος, κ. Στύλιος και μας ξύπνησε. Να είστε καλά. Ξυπνήσαμε.

Κύριε Πρόεδρε, κυρίες και κύριοι συνάδελφοι, άλλο ένα νομοσχέδιο με τη διαδικασία του επείγοντος, άλλο ένα νομοσχέδιο που πρέπει να περάσει με συνοπτικές διαδικασίες καθώς πρέπει να κλείσει η αξιολόγηση.

Διαβάζοντας την αιτιολογική έκθεση, οφείλουμε να κάνουμε κάποιες επισημάνσεις, γιατί το Υπουργείο προσπαθεί μέσα απ’ αυτή να πείσει πως για πρώτη φορά επιχειρείται νομοθετική παρέμβαση για την απλοποίηση των διαδικασιών και τη διευκόλυνση των επιχειρήσεων.

Κυρίες και κύριοι συνάδελφοι, το 2014 με τον ν.4262 η Νέα Δημοκρατία έφερε για πρώτη φορά τον νόμο, που αφορούσε την απλούστευση της διαδικασίας αδειοδότησης επιχειρήσεων με συγκεκριμένες κατηγορίες οικονομικής δραστηριότητας. Η εφαρμογή του νόμου αυτού δεν έγινε ποτέ. Αντίθετα πάγωσε για δυο ολόκληρα χρόνια, για να έρθουμε σήμερα, με τη γνωστή πια διαδικασία του επείγοντος, να ψηφίσουμε σε μια μέρα ένα πρόχειρο νομοσχέδιο.

Έχουν αναλυθεί τα περισσότερα σημεία του νομοσχεδίου και δεν θέλω να κουράσω με επαναλήψεις. Οφείλω, όμως, να κάνω κάποιες αναφορές ειδικά για το θέμα των τουριστικών καταλυμάτων. Η Κυβέρνηση προχωρεί στην κατάργηση του ειδικού σήματος λειτουργίας των τουριστικών καταλυμάτων. Υπενθυμίζουμε ότι ο ν.4276/2014 απλοποιούσε τη διαδικασία χορήγησης ειδικού σήματος λειτουργίας για τα τουριστικά καταλύματα, αλλά ταυτόχρονα έθετε και ασφαλιστικές δικλείδες για να προστατεύσει τους νόμιμους επιχειρηματίες από τα παράνομα τουριστικά καταλύματα. Στο παρόν νομοσχέδιο δεν υπάρχει αυτό το πλαίσιο προστασίας.

Κυρίες και κύριοι συνάδελφοι, στην εκλογική μου περιφέρεια διαθέτουμε πολύ μεγάλο αριθμό μικρών τουριστικών καταλυμάτων, μικρών ξενοδοχείων και επιχειρήσεων, ενοικιαζόμενων δωματίων και διαμερισμάτων. Η πραγματική αγωνία για τις μικρές τουριστικές επιχειρήσεις είναι άλλη, είναι αν θα ανταποκριθούν στις αυξημένες απαιτήσεις του κράτους που υπέδειξε τη σκληρότητά του, προχωρώντας σε αύξηση του ΦΠΑ, αλλά και στην επιβολή τέλους διανυκτέρευσης. Επιπλέον, τα ενοικιαζόμενα δωμάτια βρέθηκαν αντιμέτωπα με τον ΕΝΦΙΑ, αφού η Κυβέρνηση κατήργησε τις διατάξεις για την ένταξή τους στα ειδικά κτήρια και στον μειωμένο συντελεστή φορολόγησης για τον ΕΝΦΙΑ.

Να αναφέρω, επίσης, ότι αποκλείστηκε η συντριπτική πλειοψηφία αυτών των επιχειρήσεων, των μικρομεσαίων τουριστικών επιχειρήσεων, από το πρόγραμμα του ΕΣΠΑ για τον εκσυγχρονισμό και την αναβάθμιση των υπηρεσιών τους, αφού οι προϋποθέσεις που τέθηκαν εκ των πραγμάτων τούς έκλειναν την πόρτα της ένταξης.

Το νομοσχέδιο, κυρίες και κύριοι συνάδελφοι, δεν είναι μεταρρύθμιση, είναι μια απέλπιδα προσπάθεια της Κυβέρνησης να κλείσει ένα ακόμη ανοιχτό μέτωπο για τη διαπραγμάτευση. Είναι προχειρογραμμένο και σε πολλά σημεία του έχει σημαντικές ασάφειες, όπως στο άρθρο 12 όπου υπάρχουν γενικόλογες αναφορές σχετικά με τον έλεγχο και την εποπτεία για παράδειγμα στη διαδικασία αυτοψίας των επιχειρήσεων.

Ένα τελευταίο σημείο που θέλω να σταθώ, είναι στο κεφάλαιο Ζ΄ το άρθρο 33. Ο σύλλογος αρχαιολόγων, σχετικά με το υπό ψήφιση νομοσχέδιο, κρούει τον κώδωνα του κινδύνου. Υπάρχει σχετική επιστολή στους Βουλευτές με πολλές επισημάνσεις και αναγκαίες κατά την άποψή τους νομοτεχνικές βελτιώσεις.

Θέλω να αναφέρω ένα μόνο σημείο και να θέσω τον προβληματισμό που προκαλεί. Γράφει μεταξύ άλλων η επιστολή: «Όσο ανήκουστο και αδιανόητο κι αν είναι, τόσο που δυσκολεύεται κανείς να αντιληφθεί πως είναι πραγματικότητα, οι διατάξεις του υπό συζήτηση νόμου καθιστούν την Ελλάδα ανεξέλεγκτο πεδίο από άποψη αρχαιολογικού ελέγχου και προστασίας της πολιτιστικής κληρονομιάς». Γράφει παρακάτω: «Αν οι διατάξεις του εφαρμόζονταν ήδη, πολλά από τα μνημεία που έφερε στο φως η εντατική αρχαιολογική έρευνα των τελευταίων δεκαετιών στη Μακεδονία, δεν θα κοσμούσαν τα μουσεία μας ούτε θα αποτελούσαν αντικείμενα διατριβών και επιστημονικών συγγραμμάτων. Θα είχαν καταστραφεί εν κρυπτώ και μέρος τους θα διακινείτο παράνομα σε ιδιωτικές εκλογές». Μας καλούν, μάλιστα, να συναισθανθούμε την ιστορικότητα και τη σημασία της επιλογής που έχουμε για να αποτρέψουμε με την ψήφο μας τον τερματισμό, ουσιαστικά, της προστασίας της πολιτισμικής κληρονομιάς στην ελληνική επικράτεια.

Κυρίες και κύριοι συνάδελφοι, θα κλείσω με αυτήν την επισήμανση. Να μην υποχρεωνόμαστε με την κατεπείγουσα διαδικασία να ψηφίζουμε νόμους, με συνέπειες που σήμερα δεν είμαστε σε θέση να αξιολογήσουμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας).

**ΠΡΟΕΔΡΕΥΩΝ (Σπυρίδων Λυκούδης):** Κι εγώ ευχαριστώ, κύριε συνάδελφε.

Η συνάδελφος, κ. Φωτεινή Βάκη, Κοινοβουλευτικός Εκπρόσωπος του ΣΥΡΙΖΑ, έχει τον λόγο για δώδεκα λεπτά.

**ΦΩΤΕΙΝΗ ΒΑΚΗ:** Κυρίες και κύριοι συνάδελφοι, συζητούμε σήμερα ένα νομοσχέδιο το οποίο εισάγει μια σημαντική μεταρρύθμιση στο πλαίσιο που διέπει την άσκηση της οικονομικής δραστηριότητας και θα πρέπει εκ προοιμίου να αναγνωρίσουμε ότι η παρέμβαση αυτή μπορεί να βελτιώσει τη θέση των μικρών και μεσαίων επιχειρήσεων.

Είναι σημαντικό να υπογραμμιστεί ότι με το νέο θεσμικό πλαίσιο που εισάγεται, ιδιαίτερα μέσω της πρακτικής της γνωστοποίησης για την έναρξη λειτουργίας των επιχειρήσεων, μειώνονται σημαντικά τα διοικητικά βάρη και η γραφειοκρατία, εμπόδια τα οποία σε πλείστες όσες περιπτώσεις καθιστούσαν αδύνατη την άσκηση οικονομικής δραστηριότητας, κυρίως, για τους μικρούς και πολύ μικρούς οικονομικούς παίκτες.

Η αλλαγή της διοικητικής φιλοσοφίας που εισάγεται με το συγκεκριμένο νομοσχέδιο, ευνοεί την ελευθερία άσκησης οικονομικής δραστηριότητας, ανοίγει την αγορά σε πολλούς παίκτες και περιορίζει κάποιες παγιωμένες περιοριστικές πρακτικές, οι οποίες σε πολλούς κλάδους είχαν οδηγήσει στη δημιουργία κλειστών ολιγοπωλίων, πλήττοντας έτσι τη ραχοκοκαλιά της οικονομίας της χώρας, δηλαδή, τη μικρομεσαία επιχειρηματικότητα.

Με το παρόν νομοσχέδιο καθίσταται εφικτή η δημιουργία μιας επιχείρησης ακόμα και με ένα e-mail. Αυτή η τομή έχει ιδιαίτερη σημασία για τις μικρές, για τις πολύ μικρές επιχειρήσεις, οι οποίες δεν θα μπορούν να επωμιστούν τα τεράστια διοικητικά βάρη της σημερινής αδειοδότησης, ούτε θα είχαν βεβαίως τα μέσα και τους πόρους για να απαντήσουν στα πολυεπίπεδα διοικητικά εμπόδια που υπάρχουν σε πολλούς κλάδους σήμερα.

Σε αυτή, λοιπόν, τη λογική το παρόν νομοσχέδιο είναι ένα προοδευτικό νομοσχέδιο, το οποίο ευνοεί τους πολύ μικρούς, μικρούς οικονομικούς παίκτες και θέτει τις βάσεις για αυτό που όλοι μας αναφέρουμε διαρκώς, την ανασυγκρότηση δηλαδή της πραγματικής οικονομίας.

Με την πλήρη εφαρμογή του παρόντος νομοσχεδίου η διοικητική πρακτική αλλάζει ριζικά και αφήνεται ζωτικός χώρος για την εφαρμογή νέων ιδεών, νέων πρακτικών για την ανάδειξη νέων υπηρεσιών σε μια αγορά, η οποία σήμερα ασφυκτικά από τις αγκυλώσεις και τις ακαμψίες του υφιστάμενου θεσμικού πλαισίου.

Το βασικό, λοιπόν, στοιχείο του παρόντος νομοσχεδίου αφορά τη διαδικασία της γνωστοποίησης. Η διαδικασία αυτή, η οποία δεν είναι άλλη από την υποχρέωση απλής γνωστοποίησης στην αρμόδια αρχή της έναρξης άσκησης συγκεκριμένης οικονομικής δραστηριότητας, αντικαθιστά τις πολυδαίδαλες διοικητικές διαδικασίες αδειοδότησης λειτουργίας, όπως τις ξέραμε μέχρι σήμερα. Το φυσικό πρόσωπο ή η εταιρεία που επιθυμεί να ασκήσει οικονομική δραστηριότητα, μπορεί να το γνωστοποιεί με ένα e-mail και στη συνέχεια να προχωρά χωρίς επιπλέον διοικητικά βάρη στην άσκηση της δραστηριότητας αυτής. Η εφαρμογή της διοικητικής αυτής πρακτικής μπορεί να βελτιώσει τη θέση μικρών επιχειρήσεων σε ένα ανταγωνιστικό οικονομικό περιβάλλον.

Παρ’ όλα αυτά τίθεται από ορισμένους εύλογα το ερώτημα: Αυτή η διαδικασία γνωστοποίησης μπορεί να οδηγήσει σε απώλεια δημοσίου ελέγχου της αγοράς και διασφάλισης της προστασίας των πολιτών ή των καταναλωτών; Μπορεί να οδηγήσει το νέο πλαίσιο σε υποβάθμιση της ποιότητας των υπηρεσιών ή των προσφερόμενων προϊόντων;

Η απάντηση νομίζω στο ζήτημα αυτό είναι ξεκάθαρη και τη δίνει και το ίδιο το θεσμικό πλαίσιο που συζητούμε σήμερα. Δεν καταργείται ο έλεγχος. Δεν καταργούνται οι δικλείδες ασφαλείας σε σχέση με την προστασία του δημοσίου συμφέροντος. Αυτό που πραγματικά γίνεται είναι να οριοθετηθεί ένα σταθερό πλαίσιο εντός του οποίου μπορεί κάποιος να λειτουργήσει επιχειρηματικά, μετατοπίζεται, δηλαδή, το σημείο αιχμής του ελέγχου από τον προέλεγχο της επιχειρηματικής δραστηριότητας στον έλεγχο κατά την διάρκεια της επιχειρηματικής δραστηριότητας.

Με άλλα λόγια, αλλάζει η ελεγκτική πρακτική και από έλεγχο επί αμέτρητων δικαιολογητικών και βεβαιώσεων και επί της αρχής, ο έλεγχος θα αφορά την πραγματική λειτουργία της επιχείρησης εν εξελίξει. Η πραγματική οικονομία μπορεί να ωφεληθεί ουσιαστικά από την εφαρμογή του συγκεκριμένου πλαισίου.

Θα μπορούσα να αναφερθώ σε πολλά παραδείγματα δραστηριότητας, όπως περιγράφονται και στο νομοσχέδιο. Η σύντμηση των διαδικασιών για την αδειοδότηση τουριστικών επιχειρήσεων για παράδειγμα, η ουσιαστική μείωση της γραφειοκρατίας για την ίδρυση καταστημάτων υγειονομικού ενδιαφέροντος, η απλοποίηση των διαδικασιών για την αδειοδότηση δραστηριότητας σε πολλούς τομείς της πρωτογενούς παραγωγής αποτελούν ρυθμίσεις - κλειδιά για την ανασυγκρότηση των εν λόγω οικονομικών κλάδων, αλλά και για την έμπρακτη στήριξη της πραγματικής οικονομίας και των μικρομεσαίων επιχειρήσεων.

Θα πρέπει, επίσης, να τονιστεί ότι εκτός από τον χρόνο, με το συγκεκριμένο πλαίσιο μειώνονται και οι οικονομικές επιβαρύνσεις, το κόστος για τα πρόσωπα φυσικά ή νομικά, τα οποία επιθυμούν να ασκήσουν κάποια οικονομική δραστηριότητα. Η μείωση αυτή του κόστους της αδειοδότησης, η οποία επιτυγχάνεται με την απλούστευση των διαδικασιών, ευνοεί τη δημιουργία μικρών επιχειρήσεων.

Στη μάχη κατά της ασφυξίας στην πραγματική οικονομία, αλλά και της ανεργίας το πλαίσιο αυτό όντως μπορεί να αποτελέσει ένα σημαντικό εργαλείο ανάπτυξης.

Με το παρόν νομοσχέδιο επιχειρείται να δοθεί μια νέα ώθηση στην επιχειρηματικότητα, η οποία θα συμβάλει στην αναζωογόνηση της πραγματικής οικονομίας. Κατ’ ουσίαν αποτελεί ένα αναπτυξιακό νομοσχέδιο, το οποίο μπορεί να λειτουργήσει προωθητικά και να διασφαλίσει θέσεις εργασίας, συμβάλλοντας και στην ενίσχυση των στρατηγικών πλεονεκτημάτων της ελληνικής οικονομίας. Αφήνει χώρο για καινοτομία, για αξιοποίηση αυτού που όλοι μας επικαλούμαστε, του ποιοτικού δηλαδή ανθρώπινου κεφαλαίου αυτής της χώρας.

Προφανώς και το παρόν νομοσχέδιο δεν λύνει διά μαγείας όλα τα προβλήματα της οικονομίας, αποτελεί, όμως, μια σημαντική μεταβλητή της αναπτυξιακής εξίσωσης. Η επιτυχημένη και γρήγορη εφαρμογή του συγκεκριμένου πλαισίου μπορεί να συμβάλει ουσιαστικά στη βελτίωση του ρυθμού ανάπτυξης της οικονομίας και στη μείωση της ανεργίας. Και αυτοί οι στόχοι είναι ζωτικοί για την πραγματική οικονομία και θα πρέπει να τους στηρίξουμε με όλα μας τα μέσα.

Κυρίες και κύριοι συνάδελφοι, θα ήθελα να αναφερθώ στο σημείο αυτό και σε μερικές από τις τρέχουσες εξελίξεις, για τις οποίες ακούσαμε και τα σχόλια ορισμένων συναδέλφων της αντιπολίτευσης. Σε ό,τι αφορά την πορεία των συζητήσεων για την ελληνική οικονομία η στόχευσή μας είναι σαφής. Είναι σαφής για την άμεση ολοκλήρωση της αξιολόγησης και για τη θετική κατάληξη της συζήτησης για το χρέος. Η Κυβέρνηση έχει οριοθετήσει το πλαίσιο μέσα στο οποίο κινείται και αυτό πλέον είναι σαφές σε όλους. Καμμία απόκλιση από το ευρωπαϊκό κεκτημένο στα εργασιακά θέματα και καμμία συζήτηση γύρω από νέα μέτρα. Επιδιώκουμε μία όσο το δυνατόν πιο προωθημένη λύση στο θέμα του χρέους και ένα καθαρό διάδρομο για την έξοδο μας στις αγορές.

Ταυτόχρονα, θέλουμε να ενισχύσουμε και την αναπτυξιακή δυναμική της ελληνικής οικονομίας και να σταθεροποιήσουμε θετικές επιδόσεις του τελευταίου διαστήματος με βιώσιμο τρόπο.

Οι συζητήσεις, λοιπόν, σε σχέση με την πορεία της οικονομίας θα πρέπει να επικεντρώνονται σε αυτά τα ζητήματα και όχι, συνάδελφοι, σε ακραίες αιτιάσεις ή σε καταστροφολογικές εκτιμήσεις. Οποιαδήποτε επιδίωξη για εφαρμογή πολιτικών που θα αποκλίνουν από το ευρωπαϊκό κεκτημένο ή για μέτρα ακραίας λιτότητας δεν είναι δυνατόν να γίνει αποδεκτή.

Σε όλη, όμως, αυτή τη διαδικασία των διαπραγματεύσεων, στην οποία σχεδόν όλοι οι εμπλεκόμενοι διεθνώς έχουν καταθέσει τις απόψεις τους, δεν έχουμε ακούσει επαρκώς τις θέσεις ορισμένων κομμάτων και ιδιαίτερα της Αξιωματικής Αντιπολίτευσης, σε κρίσιμα ερωτήματα. Συμφωνεί για παράδειγμα με την κατάργηση κάθε μορφής θεσμικής προστασίας της εργασίας; Συμφωνεί με την απελευθέρωση των ομαδικών απολύσεων; Συμφωνεί με την κατάργηση ακόμα και του ελάχιστου ελέγχου τους από οποιαδήποτε αρχή;

Ακούσαμε τις απόψεις σας, κυρίες και κύριοι της Αξιωματικής Αντιπολίτευσης, για τις συλλογικές διαπραγματεύσεις. Σαφής και εκπεφρασμένος ο στόχος. Η πλήρης κατάργησή τους δεν είναι;

Ακούσαμε τις θέσεις σας, επίσης, για το πώς αντιλαμβάνεστε την άσκηση του εργοδοτικού δικαιώματος, επ’ αφορμή της συζήτησης για τις αναιτιολόγητες απολύσεις των ιδιωτικών εκπαιδευτικών.

Το ιδεολογικό πλαίσιο και το πολιτικό πρόταγμα της Αξιωματικής Αντιπολίτευσης ταιριάζει απολύτως με τις πιο νεοφιλελεύθερες πρακτικές και τους θιασώτες τους παγκοσμίως. Αυτές είναι και οι μεταρρυθμίσεις που υπόσχεται εντός και εκτός της χώρας, μία νεοφιλελεύθερη ατζέντα, η οποία είναι γνωστή σε όλους και η οποία όταν εφαρμόστηκε εδώ πριν από μερικά χρόνια, οδήγησε σε χιλιάδες ομαδικές απολύσεις και από τον ιδιωτικό και από τον δημόσιο τομέα.

Εμείς θα συνεχίσουμε να παλεύουμε για την ανατροπή αυτών των ακραίων νεοφιλελεύθερων πολιτικών και εντός της χώρας αλλά και στο επίπεδο της ίδιας της Ευρωπαϊκής Ένωσης.

Οι συνταγές που προτείνετε οδηγούν στην απορρύθμιση της εργασίας, σε απορρύθμιση, σε ελαστικοποίηση των εργασιακών σχέσεων και εν τέλει στην ανεργία στο 28%, την οποία μας παραδώσατε το 2015. Η ακραία πριμοδότηση του διευθυντικού δικαιώματος που υποστηρίζετε, η υπόσχεση των φοροελαφρύνσεων μόνο για τους πλουσίους και η δέσμευσή σας για διάλυση του κοινωνικού κράτους, προφανώς και σας καθιστούν προνομιακούς συνομιλητές όσων επιθυμούν να μην τελειώσουν ποτέ τα μνημόνια σε αυτήν τη χώρα.

Κυρίες και κύριοι συνάδελφοι, επειδή πολύς λόγος έγινε -αν και δεν σκόπευα να αναφερθώ σε αυτό- επιτρέψτε μου να κλείσω τη σημερινή μου ομιλία με μία αναφορά σε μια ιστορική προσωπικότητα του διεθνούς κινήματος, τον Φιντέλ Κάστρο, που στελέχη σας λοιδόρησαν ως δικτάτορα και ως λαϊκιστή. Διότι, βεβαίως, για εσάς λαϊκιστής είναι οποιοσδήποτε θέτει φραγμό στην εκμετάλλευση ανθρώπου από άνθρωπο και οποιοσδήποτε θέτει αναχώματα σε ό,τι ευτελίζει την ανθρώπινη αξιοπρέπεια, υπερασπιζόμενος την παιδεία, την υγεία, το κοινωνικό κράτος, προσπαθώντας να περισώσει ό,τι απέμεινε.

Λαϊκιστής ο Φιντέλ Κάστρο, αλλά αντιλαϊκιστής ο Φιγιόν, με τον οποίο δηλώνετε σύμμαχοι, που αξιώνει την απόλυση μισού εκατομμυρίου δημοσίων υπαλλήλων, ζητά περικοπές επιδομάτων, ο Φιγιόν που ανατριχιάζει στην πολυπολιτισμικότητα και θέλει ένα καθαρό γαλλικό έθνος Γάλλων καθολικών.

Ο Φιντέλ Κάστρο θα παραμείνει για πάντα στην ιστορία ένας μεγάλος οραματιστής και επαναστάτης, που έκανε υπερήφανο έναν ολόκληρο λαό, έναν λαό που μπορεί να ήταν φτωχός, αλλά τον έκανε πλούσιο σε αξίες: σε παιδεία, σε υγεία, σε οράματα.

Ο αγώνας του Κάστρο για τη χειραφέτηση της Λατινικής Αμερικής και του Τρίτου κόσμου από την πολιτική και οικονομική καταπίεση θα μείνει για πάντα χαραγμένος, όχι μόνο στην ιστορία του παγκόσμιου κινήματος, αλλά και στις καρδιές μας.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Σπυρίδων Λυκούδης):** Σας ευχαριστούμε, κυρία συνάδελφε.

Ο συνάδελφος κ. Θεοχάρης, Ανεξάρτητος Βουλευτής, έχει τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητήσαμε αυτή την εβδομάδα και συζητάμε ακόμα δύο νομοσχέδια, που δεν ήρθαν με τις κανονικές διαδικασίες ως συνήθως. Τα εισαγάγατε με επείγουσες και κατεπείγουσες διαδικασίες, ώστε να κλείσετε την αξιολόγηση. Συγχρόνως αφήνετε να εννοηθεί πως θα οδηγήσετε τη χώρα σε εκλογές, γιατί δεν τα βρίσκετε με τους εταίρους. Πρόκειται για ψέμα και παραλογισμό.

Κατανοώ πως το κάνετε για να δώσετε άλλοθι στους Βουλευτές σας να ψηφίσουν. Δεν χρειάζεται, όμως. Θα το ψηφίσουν. Κάποτε ήσασταν κατά του συστήματος που μας χρεοκόπησε.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Τι είπατε ότι θα ψηφίσουμε;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Εσείς ειδικά, κύριε Παπαδόπουλε, θα το ψηφίσετε με δύο χέρια. Τώρα το υπηρετείτε το σύστημα αυτό. Το ίδιο κάνουν και οι Βουλευτές σας. Μη φοβάστε, λοιπόν.

(Θόρυβος στην Αίθουσα)

Ό,τι και να σας ζητήσουν στα εργασιακά, στα ασφαλιστικά, στα έξτρα μέτρα του Διεθνούς Νομισματικού Ταμείου, οι Βουλευτές σας θα τα ψηφίσουν. Στην πραγματικότητα, τώρα ολοκληρώνετε την μετάλλαξή σας. Την ξεκινήσατε πέρυσι, που γίνατε ο φορέας του «ναι», την ίδια ώρα που στις πλατείες προπαγανδίζατε για το «όχι». Είστε το κόμμα του «ναι». Φέτος γίνατε ο φορέας του «ψηφίστε ό,τι να είναι». Ό,τι να είναι! Αξιολόγηση πάση θυσία! Είστε το κόμμα του «ψηφίστε ό,τι να είναι».

Το διαβάσαμε στα non paper του Μαξίμου: «Η Νέα Δημοκρατία θέλει εκλογές και θα είναι καταστροφικές και θα οδηγήσουν σε τέταρτο μνημόνιο». Άρα; Άρα, οι εκλογές πρέπει να αποφευχθούν πάση θυσία. Άρα, θα συμφωνήσουμε πάση θυσία. Άρα, θα ψηφίσετε ό,τι σας ζητηθεί. Γιατί θέλετε τη συμφωνία αυτή πάση θυσία.

Από μια άποψη φυσικά αυτό συνιστά μια στροφή στο ρεαλισμό, μια στροφή υπευθυνότητας. Το πρόβλημα, όμως, είναι πως η στροφή αυτή είναι λανθασμένη, διότι υπηρετείτε ένα σύστημα που χρεοκόπησε. Τα γραφεία στη Θεσσαλονίκη και ο μισθός των 2.500 ευρώ, οι προσλήψεις των υμετέρων, οι τακτοποιήσεις, με τελευταία αυτή του κ. Μηλιού, οι μετακλητοί, οι νέες προσλήψεις που οδηγούν σε αυξήσεις τα μισθολογικά κονδύλια του δημοσίου, ο συμβιβασμός με τη διαφθορά, η δημιουργία νέων τζακιών μέσω της Τράπεζας Αττικής, η επιχειρούμενη προσπάθεια -και μισοαποτυχημένη- χειραγώγησης των ΜΜΕ, δεν είναι η ρήξη με το παλιό που ευαγγελίζεστε. Είναι η τελευταία μάχη οπισθοφυλακής και υποστήριξής του.

Μας υποσχέθηκε χθες, μάλιστα, ο κ. Τσακαλώτος και μείωση φόρων από το 2018. Ξεχαστήκαν οι κορώνες για την αναδιανομή, για τους πλούσιους που θα πρέπει να στηρίξουν τους αδύναμους. Σε λίγο θα μας βγάλετε και κοστολογημένη πρόταση μείωσης του ΕΝΦΙΑ κατά 30%. Υπάρχει ήδη έτοιμη από τη Νέα Δημοκρατία. Γιατί δεν την παίρνετε; Πάρτε την πρόταση για τη μείωση του ΕΝΦΙΑ 30% -κοστολογημένη- και υλοποιήστε την.

Η χρεοκοπία οδηγεί μαθηματικά στην καταστροφή. Κερδίζετε χρόνο μόνο με τις κατασχέσεις για να υπηρετήσετε αυτό το στρεβλό σύστημα. Κάθε μέρα είκοσι χιλιάδες συμπολίτες μας, κυρίες και κύριοι συνάδελφοι, βλέπουν να κατάσχονται χρήματα από τους λογαριασμούς τους από την εφορία. Τα χρήματα στα στρώματα επιστρατεύονται για να αναπληρώσουν το κενό. Έτσι, τα 20 δισεκατομμύρια που είχαμε στα στρώματα το 2015 έγιναν 15 δισεκατομμύρια φέτος. Όταν φτάσουμε στα 5 δισεκατομμύρια, η οικονομία θα στεγνώσει και αυτό θα είναι καταλυτικό για το πολιτικό σύστημα. Τότε θα πληρώσετε το κόστος.

Κυρίες και κύριοι συνάδελφοι, συζητάμε ένα νομοσχέδιο που αναδεικνύει την παρακμή μας. Αναρωτιέμαι γιατί θέλουμε μνημόνιο και αξιολόγηση για να μειώσουμε τη γραφειοκρατία στις αδειοδοτήσεις. Αναρωτιέμαι γιατί οι θέσεις εργασίας στη χώρα του ενός εκατομμυρίου ανέργων δεν είναι αρκετό κίνητρο. Αναρωτιέμαι γιατί η έλλειψη προσωπικού στις υπηρεσίες που δεν προλαβαίνουν να δίνουν τις αδειοδοτήσεις δεν είναι ικανές να μας κάνουν να φέρουμε μόνοι μας αυτό το νομοσχέδιο. Αναρωτιέμαι γιατί δεν αποφασίζουμε ότι δεν πρέπει να ορίζουν τα δημοτικά συμβούλια την κάθε μία αδειοδότηση του κάθε εστιατορίου, αλλά να βάλουν τους γενικούς κανόνες και υπηρεσίες να το κάνουν. Δεν είναι πολιτικό ζήτημα το αν θα ανοίξει ένα εστιατόριο.

Ξέρετε ποια είναι η ειρωνεία, κυρίες και κύριοι συνάδελφοι; Η ειρωνεία είναι πως αυτό το νομοσχέδιο που συζητάμε σήμερα είναι σημαντικότερο από το χρέος, το οποίο έχετε αναγάγει ως το νούμερο ένα θέμα για τις επενδύσεις. Όπως είναι σημαντικότερο το πώς φέρεστε στους επενδυτές από το Κατάρ, στη «SOCAR», με την οποία θα δούμε τι θα γίνει σήμερα-αύριο κι αν η επένδυση αυτή θα πάει στράφι. Είναι πιο σημαντικό, λοιπόν, αυτό το νομοσχέδιο, το δειλό, το αργοπορημένο, το πρόχειρο, το μπερδεμένο. Αυτό το νομοσχέδιο είναι πιο σημαντικό για τις επενδύσεις.

Γιατί, το τι θέλουν οι επενδυτές το ξέρουμε. Αυτό που θέλουν πάντα: Θέλουν πρώτον, πολιτική σταθερότητα. Δεν την έχουμε, κυρίες και κύριοι συνάδελφοι. Θέλουν, δεύτερον, γρήγορη και αποτελεσματική απονομή της δικαιοσύνης, όπως και αμερόληπτη. Δεν την έχουμε, κυρίες και κύριοι συνάδελφοι. Θέλουν, τρίτον, σταθερό νομικό και κανονιστικό περιβάλλον. Δεν το έχουμε, κυρίες και κύριοι συνάδελφοι. Θέλουν, τέταρτον, μειωμένη γραφειοκρατία. Σήμερα μόνο συζητάμε κάποια δειλά βήματα. Θέλουν, πέμπτον, έλλειψη διαφθοράς. Δεν την έχουμε, κυρίες και κύριοι συνάδελφοι. Θέλουν, έκτον, μειωμένους φόρους και κόστη. Προχωράμε στην ανάποδη κατεύθυνση, κυρίες και κύριοι συνάδελφοι. Θέλουν, έβδομον, έλλειψη οικονομικών εκπλήξεων. Και το υψηλό χρέος, πράγματι, μπορεί να οδηγήσει σε τέτοιες εκπλήξεις, Grexit ή πτώχευση της χώρας. Μόνο με αυτό ασχολείστε γιατί αυτό σας νοιάζει πολιτικά και κυρίως επικοινωνιακά. Τα προηγούμενα έξι δεν σας απασχολούν.

Σήμερα, όμως, συζητάμε για κάτι πιο σημαντικό από το χρέος. Γιατί, όμως, συζητάμε για τρεις μόνο κλάδους αντί για όλους; Γιατί θεσμοθετείτε ένα νέο πληροφοριακό σύστημα, αντί να χρησιμοποιήσετε το ΓΕΜΗ; Γιατί θεσμοθετείτε νέα συστήματα με την ελπίδα να λειτουργήσουν πλήρως σε δύο χρόνια, ενώ χρειαζόμαστε άμεσα τα αποτελέσματα; Γιατί δημιουργούμε νέα νομικά προβλήματα σε σχέση με τις βεβαιώσεις και τη διαδικασία προσφυγής; Γιατί τόση προχειρότητα, ιδιαίτερα στο θέμα της ηχητικής όχλησης;

Προσέξτε, κυρίες και κύριοι συνάδελφοι, το ζήτημα των ελέγχων, γιατί ελλείψεις στη στελέχωση των ελεγκτικών μηχανισμών το καθιστούν δύσκολο εγχείρημα. Στο ζήτημα της ηχητικής όχλησης πρέπει να εισάγουμε, επιτέλους, κάποια αντικειμενικά κριτήρια, τη μέτρηση των ντεσιμπέλ απέναντι από το κατάστημα μετά τις ώρες και να πάμε πολύ γρήγορα και σε απαγόρευση της λειτουργίας του καταστήματος, πρόστιμο, κλείσιμο για κάποιες μέρες και μετά άρση της άδειας.

Κατανοήστε επιτέλους πως η επιχειρησιακή υλοποίηση αναδεικνύει προκλήσεις που ποτέ δεν αποτυπώνονται στο χαρτί. Και δυστυχώς οι επιδόσεις σας και σε αυτόν τον τομέα δεν μπορούν να είναι καθησυχαστικές για την επιτυχία του εγχειρήματος που μας παρουσιάζει η Κυβέρνηση.

Κυρίες και κύριοι συνάδελφοι, έχω αρχίσει να μην μπορώ να δω σε τι διαφέρετε από τη Νέα Δημοκρατία και το ΠΑΣΟΚ. Τα ίδια υπόσχεστε, τα ίδια ακριβώς υλοποιείτε. Το ίδιο βλέπει και ο ελληνικός λαός. Αποδεχτήκατε τον ρόλο του υπηρέτη ενός συστήματος που μας έφερε εδώ. Πληρώνετε το τίμημα, γιατί άλλα λέγατε ως αντιπολίτευση και άλλα πράττετε ως Κυβέρνηση. Δυστυχώς το τίμημα αυτό το πληρώνει η χώρα και είναι πάρα πολύ ακριβό.

Σας ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Τον λόγο έχει ο κ. Κόνσολας από τη Νέα Δημοκρατία για επτά λεπτά.

**ΕΜΜΑΝΟΥΗΛ ΚΟΝΣΟΛΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, φοβάμαι πως η Κυβέρνηση ΣΥΡΙΖΑ έχει αποκτήσει τη συνήθεια στο παρά πέντε κυριολεκτικά να φέρνει πολύ σημαντικά νομοθετήματα που ενδιαφέρουν την αγορά και την πραγματική οικονομία. Αφού αυτό της έχει γίνει συνήθεια, φέρνει για άλλη μία φορά ένα νομοσχέδιο χωρίς αναστολές και έτσι αυτή η συνήθειά της τείνει να γίνει μια αντικοινοβουλευτική συμπεριφορά, ένας κανόνας που δεν συνάδει με την κοινοβουλευτική ιστορία αυτής της Αίθουσας.

Ξέρετε, το λέω αυτό γιατί γνωρίζατε τα προαπαιτούμενα, κύριε Υπουργέ. Εσείς, όμως, τρέχετε τώρα, κυριολεκτικά στο παρά πέντε να φέρετε δύο πολύ σημαντικά νομοσχέδια, να συζητήσουμε στην Εθνική Αντιπροσωπεία, να καταθέσουμε προτάσεις, να καταθέσουμε ενστάσεις, να καταθέσουμε ιδέες, που ενδεχομένως εσείς μέσα από τον αυτοσχεδιασμό σας δεν έχετε συμπεριλάβει. Μήπως το μόνο που σας ενδιαφέρει τελικά είναι η παραμονή σας στην Κυβέρνηση, στους κυβερνητικούς θώκους και τίποτε άλλο;

Φαίνεται πως έχετε παραμελήσει την ιδεολογία σας, την έχετε ξεχάσει και έχετε αποκτήσει μια αλαζονική συμπεριφορά με μοναδικό αυτοσκοπό την παραμονή για όσο περισσότερο χρόνο στην εξουσία.

Και να μη θυμηθούμε αυτά που λέγατε για την εργαλειοθήκη του ΟΟΣΑ, όταν εδώ η Νέα Δημοκρατία συζητούσε και προσπαθούσε να βρει έναν κοινό δίαυλο επικοινωνίας μαζί σας. Τα θυμάστε, τα ανέφερε η κ. Μπακογιάννη στην αρχική της εισήγηση. Και για να μην ξεχνιόμαστε, τμήμα αυτής της εργαλειοθήκης ψηφίστηκε χθες. Έγινε συζήτηση και στην επιτροπή και εδώ.

Κυρίες και κύριοι συνάδελφοι, για να προσγειωθούμε στην πραγματικότητα και να φύγουμε από την Κούβα -που πολλοί συνάδελφοι από την κυβερνητική πλειοψηφία έχουν συζητήσει εδώ,- η ελληνική πραγματικότητα είναι αδυσώπητη σε ό,τι αφορά τις «συσπάσεις» από την πολιτική ΣΥΡΙΖΑ-ΑΝΕΛ. Είναι αδυσώπητη, γιατί δεν υιοθέτησε σημαντικά νομοθετήματα της Νέας Δημοκρατίας, όταν το 2014 είχε δημιουργηθεί ο νόμος πλαίσιο για την απλοποίηση της διαδικασίας οικονομικής δραστηριότητας επιχειρήσεων, ο ν.4262/2014.

Μέχρι τον Δεκέμβριο του 2014 είχαν εκδοθεί υπουργικές αποφάσεις από τον Υπουργό Ανάπτυξης που απλούστευαν διαδικασίες για την αδειοδότηση σε εκατόν τρειςδραστηριότητες και οκτακόσια ενενήντα επτά επαγγέλματα. Έκτοτε τι κάνατε, κύριε Υπουργέ, κύριοι της Κυβέρνησης; Ένα απόλυτο τίποτα. Δεν προχωρήσατε απολύτως τίποτα, αν και υπήρχε θεσμικό πλαίσιο. Και αυτό γιατί; Γιατί δεν πιστεύετε στην ενίσχυση της επιχειρηματικότητας και είστε δέσμιοι μιας αντίληψης που ανήκει στο παρελθόν.

Καταθέσατε ένα νομοσχέδιο που περιορίζει την απλοποίηση των διαδικασιών αδειοδότησης για την οικονομική δραστηριότητα και περιορίζεται σε τρόφιμα, σε καταστήματα υγειονομικού ενδιαφέροντος και σε τουριστικά καταλύματα. Και η Κυβέρνηση ΣΥΡΙΖΑ-ΑΝΕΛ το μόνο που γνωρίζει να κάνει είναι να κωλυσιεργεί και να θέτει εμπόδια στις μεταρρυθμίσεις. Τίποτε άλλο. Αυτό είδαμε σήμερα.

Και ξέρετε γιατί; Ισχυριστήκατε, κύριε Υπουργέ, στην εισήγησή σας, ότι το νομοσχέδιο που φέρνετε απλοποιεί τη διαδικασία στην άσκηση οικονομικής δραστηριότητας. Στην πραγματικότητα όμως θέτει νέους περιορισμούς, αφού δεν μπορεί να ασκήσει κάποιος οικονομική δραστηριότητα εάν δεν έχει ενταχθεί σε καθεστώς γνωστοποίησης ή έγκρισης.

Αντίθετα, το νομοσχέδιο που είχε φέρει το 2014 η Νέα Δημοκρατία -και δεν πρόλαβε, σε τελική ανάλυση, να εφαρμοστεί στην πλήρη διάταξή του- διασφάλιζε την πλήρη ελευθερία στην άσκηση οικονομικής δραστηριότητας, εν αντιθέσει με το νομοσχέδιο που καταθέσατε, το οποίο έστω και εάν ψηφιστεί σήμερα, θα είναι ανενεργό. Και γνωρίζετε –όπως και όλοι οι συνάδελφοι γνωρίζουν- γιατί θα είναι ανενεργό. Γιατί, κυρίες και κύριοι συνάδελφοι, κατά πρώτον, δεν είναι έτοιμο το ηλεκτρονικό σύστημα μέσω του οποίου θα γίνεται η αδειοδότηση λειτουργίας των επιχειρήσεων. Και, επίσης, κατά δεύτερον, για να ενεργοποιηθεί, χρειάζεται η έκδοση υπουργικών αποφάσεων, προεδρικών διαταγμάτων, κανονιστικών πράξεων, για την έκδοση των οποίων μάλιστα δίνεται μεγάλο χρονικό περιθώριο έκδοσης έως την 31 Δεκεμβρίου 2018. Μέχρι τότε τι θα γίνει;

Εμείς, ας υποθέσουμε ότι συμφωνούμε στην κατάργηση του ειδικού σήματος λειτουργίας των τουριστικών καταλυμάτων. Εσείς, κύριοι της Κυβέρνησης, ωστόσο δεν έχετε να παρουσιάσετε ούτε ένα πλαίσιο στο αποτέλεσμα των ελέγχων παράνομων τουριστικών καταλυμάτων και δεν υπάρχουν ακόμα οι υποδομές για να λειτουργήσει το Ολοκληρωμένο Πληροφοριακό Σύστημα Διαχείρισης Αδειοδότησης και Ελέγχων.

Οι έλεγχοι, μας λέτε, ότι θα είναι δειγματοληπτικοί με βάση την εκτίμηση ρίσκου της οικονομικής δραστηριότητας. Στο άρθρο 12, όμως, γίνεται μία γενικόλογη αναφορά στις διαδικασίες εποπτείας και ελέγχου, χωρίς να υπάρχει ένα σαφές πλαίσιο. Αν πραγματικά θα θέλατε να κάνετε ένα ουσιαστικό βήμα προς τα εμπρός, θα μπορούσατε να θεσμοθετήσετε τη δυνατότητα δειγματοληπτικού ελέγχου από ιδιωτικούς πιστοποιημένους φορείς, σύμφωνα με τα διεθνή στάνταρντς και ευρωπαϊκά πρότυπα, ώστε να αφαιρεθεί και το διοικητικό βάρος από τις υπηρεσίες του δημοσίου, όπως προέβλεπε και ο δικός μας νόμος.

Η Κυβέρνηση, όμως, βάζει φυσικά ή νομικά πρόσωπα να συνδράμουν στις διαδικασίες ελέγχου, τα οποία θα πιστοποιούνται μόνο με μια απόφαση του Υπουργού Ανάπτυξης. Αν είναι δυνατόν! Γιατί δεν δίνετε αυτήν τη δυνατότητα σε φορείς συγκεκριμένους, όπως για παράδειγμα στο ΣΕΤΕ ή σε άλλους ιδιωτικούς φορείς, που έχουν τις διεθνείς προδιαγραφές; Έχουμε πρότυπα ευρωπαϊκά.

Σε ό,τι αφορά το θέμα της απλοποίησης των διαδικασιών για την περιβαλλοντική αδειοδότηση έχουμε να κάνουμε μερικά σχόλια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, ζητώ την κατανόησή σας για ένα λεπτό ακόμα.

Ποιες είναι οι βελτιώσεις που επιφέρετε στο νομοσχέδιο και στο πλαίσιο αυτό; Η μόνη ουσιαστικά βελτίωση που επιδιώκεται σήμερα και πρέπει να επιδιωχθεί από όλες τις πτέρυγες της Εθνικής Αντιπροσωπείας είναι η μείωση του χρόνου αδειοδότησης, γιατί και στην έγκριση περιβαλλοντικών όρων δημιουργούνται προβλήματα και καθυστερήσεις στην άσκηση οικονομικής και επενδυτικής δραστηριότητας, στον τουρισμό ιδιαίτερα.

Το νομοσχέδιο που έφερε η Κυβέρνηση υπόσχεται έναρξη λειτουργίας μιας επιχείρησης μέσα σε τριάντα ημέρες, αλλά αυτό δεν μπορεί να γίνει για μεγάλες τουριστικές επενδύσεις -το γνωρίζετε, κύριε Υπουργέ- για τις οποίες χρειάζεται έγκριση περιβαλλοντικών όρων κατηγορίας Α1 και Α2. Η συγκεκριμένη διαδικασία εξακολουθεί να είναι χρονοβόρα. Υπολογίζεται ότι ο μέσος όρος έγκρισης περιβαλλοντικών όρων κατηγορίας Α1 για μια μεγάλη τουριστική επένδυση είναι δώδεκα έως και δεκαοκτώ μήνες, ενώ για την κατηγορία Α2 χρειάζονται δέκα μήνες.

Για το πόσο σημαντική είναι η έγκριση περιβαλλοντικών όρων δεν χρειάζεται να επισημάνουμε κάτι άλλο. Είναι απαραίτητη η πρώτη από τις εγκρίσεις και άδειες που απαιτούνται για να εκδοθούν οι υπόλοιπες. Και όμως, το νομοσχέδιο αυτό δεν αντιμετωπίζει αυτή την παθογένεια. Το παράδοξο είναι ότι το περιτύλιγμα με το οποίο συνοδεύει η Κυβέρνηση τις διατάξεις που έφερε για τα τουριστικά καταλύματα στηρίζεται στο αφήγημα ότι στηρίζει μικρές οικογενειακές επιχειρήσεις στον τομέα του τουρισμού αφ’ ενός και αφ’ ετέρου ότι διευκολύνει την άσκηση οικονομικής δραστηριότητας. Το δεύτερο είναι δεδομένο ότι δεν συμβαίνει. Το ανέφερα και στην τοποθέτησή μου, το ανέφεραν και άλλοι συνάδελφοι από άλλες πτέρυγες.

Όσον αφορά στο πρώτο -και αξίζει να το επισημάνουμε-, κύριε Υπουργέ, και με αφορμή την αναφορά σας και το ότι επαίρεστε πως έχουν αφομοιωθεί όλα τα χρήματα του ΕΣΠΑ στις Περιφέρειες Νοτίου και Βορείου Αιγαίου, να σας υπενθυμίσω ότι προχωρήσατε σε αύξηση του ΦΠΑ, αλλά και στην επιβολή του τέλους διανυκτέρευσης.

Επιπροσθέτως, κύριε Υπουργέ, καταργήσατε τις διατάξεις για την ένταξη των ενοικιαζόμενων δωματίων στα ειδικά κτήρια και στον μειωμένο συντελεστή φορολόγησης για τον ΕΝΦΙΑ, επιβαρύνοντας υπέρμετρα τις τουριστικές επιχειρήσεις. Παράλληλα, αποκλείσατε με «φωτογραφικές» διατάξεις το 80% των ενοικιαζόμενων δωματίων και διαμερισμάτων από το πρόγραμμα χρηματοδότησης ΕΣΠΑ για την ενίσχυση τουριστικών μικρομεσαίων επιχειρήσεων σε ό,τι αφορά στον εκσυγχρονισμό και την αναβάθμιση των υπηρεσιών.

Κυρίες και κύριοι συνάδελφοι του ΣΥΡΙΖΑ και των ΑΝΕΛ, δεν πιστεύετε ούτε στη διευκόλυνση της άσκησης οικονομικής και επιχειρηματικής δραστηριότητας ούτε στις αλλαγές και στις μεταρρυθμίσεις. Πριν από δύο χρόνια ενδεχομένως κάποιοι από την κυβερνητική πλειοψηφία μπορούσαν να παραπλανήσουν κάποιους συμπολίτες μας, αλλά σήμερα δεν μπορείτε να παραπλανήσετε κανέναν. Αυτό το οποίο χρειάζεται η χώρα είναι επανεκκίνηση σε όλα τα επίπεδα και νομίζω ότι χρειάζεται πολιτική αλλαγή.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα εννέα μαθητές και μαθήτριες και τρεις συνοδοί εκπαιδευτικοί από το Γυμνάσιο Βλαχιώτη Λακωνίας.

Καλώς ήρθατε στο ελληνικό Κοινοβούλιο!

(Χειροκροτήματα απ’ όλες τις πτέρυγες της Βουλής)

Ο Κοινοβουλευτικός Εκπρόσωπος του Ποταμιού κ. Σπυρίδων Δανέλλης έχει τον λόγο για δώδεκα λεπτά.

**ΣΠΥΡΙΔΩΝ ΔΑΝΕΛΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, νέο θεσμικό πλαίσιο για την άσκηση οικονομικής δραστηριότητας και άλλες διατάξεις. Πρόκειται για το νομοσχέδιο που συζητούμε σήμερα και που πραγματεύεται ένα νέο θεσμικό πλαίσιο για την άσκηση οικονομικών δραστηριοτήτων, στοχεύοντας στην απλοποίηση των διαδικασιών. Φιλοδοξεί να αντιμετωπίσει έναν από τους κορυφαίους παράγοντες αναστολής της επιχειρηματικής δραστηριότητας στη χώρα μας.

Είναι, όμως, έτσι ακριβώς; Είναι έτσι, εάν δούμε τη μεγάλη εικόνα; Γιατί στη μεγάλη εικόνα ο νομοθέτης πρέπει πάντα να συμπεριλαμβάνει αυτούς για τους οποίους νομοθετεί. Ο νομοθέτης πρέπει να πηγαίνει πέρα από τον θεωρητικό στόχο και να απαντά στο πώς, σε ποιο χρόνο και με τι κόστος. Με άλλα λόγια, η ερώτηση είναι: Κατά πόσο ένας καινούργιος νόμος θα είναι και πρακτικά εφαρμόσιμος και αποτελεσματικός;

Οι καλές προθέσεις, όμως, δεν αρκούν πια από μόνες τους. Το οικονομικό περιβάλλον της χώρας απαιτεί απτά αποτελέσματα και συγκεκριμένες λύσεις. Άρα, στο παρόν νομοσχέδιο, που ευαγγελίζεται την απλοποίηση των διαδικασιών για την άσκηση οικονομικής δραστηριότητας, θα πρέπει να εξετάσουμε και σε ποιο βαθμό την επιτυγχάνει, αλλά και μέσα σε ποιο χρονικό διάστημα.

Ας πάρουμε για παράδειγμα την παράγραφο 2 του άρθρου 4 και ας δώσουμε βάση στη διατύπωσή της. Διαβάζω: «Η υπαγωγή της εγκατάστασης και λειτουργίας ορισμένης οικονομικής δραστηριότητας στο καθεστώς του παρόντος νόμου δεν απαλλάσσει τον ενδιαφερόμενο από την υποχρέωση για την τήρηση των ισχυουσών διατάξεων που διέπουν κατά τα λοιπά την άσκηση της δραστηριότητας. Σε περίπτωση παράβασης των διατάξεων αυτών επιβάλλονται οι κυρώσεις που προβλέπονται στις οικείες διατάξεις.».

Ας επικεντρωθούμε σε δυο κομβικές φράσεις: «Ο ενδιαφερόμενος υποχρεούται να τηρεί τις ισχύουσες διατάξεις». Ποιες είναι αυτές; Επίσης, ποιες είναι «οι κυρώσεις που προβλέπονται στις οικείες διατάξεις σε περίπτωση παράβασης»;

Με αυτή τη διατύπωση ο πολίτης, ο ενδιαφερόμενος επιχειρηματίας, αυτός που θέλει να ασκήσει οικονομική δραστηριότητα αναπόφευκτα νιώθει τον εαυτό του εγκλωβισμένο σε έναν κυκεώνα ισχυουσών και οικείων διατάξεων χωρίς όνομα, χωρίς αρχή, χωρίς τέλος. Το αποτέλεσμα; Η ακούσια ή εκούσια παραβατικότητα από πλευράς του.

Η αποσπασματικότητα στη διατύπωση της διάταξης και η πολυνομία που υποκρύπτεται δημιουργούν ένα καφκικό περιβάλλον. Δυστυχώς, προχωρώντας στην ανάγνωση του νομοσχεδίου, διαπιστώνουμε δεκάδες παρόμοιες παραπομπές σε νόμους, κανονισμούς, προηγούμενες αποφάσεις, που είτε τροποποιούνται είτε καταργούνται.

Πέραν τούτου, το παρόν νομοσχέδιο προβλέπει και παραπέμπει σε περίπου είκοσι πέντε υπουργικές αποφάσεις ή κανονισμούς για την υλοποίησή του. Και να σημειώσω εδώ πως είναι απαράδεκτο να μην υπάρχουν εμφανώς και ολοκληρωμένα στο κείμενο που παίρνουμε στα χέρια μας οι καταργούμενες διατάξεις, έτσι ώστε να υπάρχει άμεση αντιπαραβολή με το νέο κείμενο κατά τα πρότυπα, παραδείγματος χάρη, του Ευρωκοινοβουλίου.

Οι καλές πρακτικές θα πρέπει να υιοθετηθούν, για να μπορέσουμε να φύγουμε από τον κυκεώνα της πολυνομίας και για το «ευ νομοθετείν». Είναι καιρός πια, μπορούμε να το κάνουμε. Δεν είναι απλό, όμως θα βοηθήσει και θα απλουστεύσει και τη δική μας ζωή και την ορθότητα των επιλογών κατά τη διάρκεια της παραγωγής νομοθετημάτων, αλλά κυρίως θα διευκολύνει τη ζωή των Ελλήνων πολιτών.

Η πρότασή μας για ένα τελικό κείμενο, που θα ενσωματώνει όλες τις απαραίτητες κανονιστικές πράξεις, προκειμένου ο ενδιαφερόμενος πολίτης να γνωρίζει τι πρέπει να κάνει, για να μην πελαγώνει σε ατελείωτα κείμενα που το ένα παραπέμπει στο άλλο, θεωρούμε πως αποτελεί κορυφαίο πρόταγμα και καλό θα ήταν να υιοθετηθεί από όλους.

Είναι ευκαιρία στην Κυβέρνησή σας, κύριε Υπουργέ, να ξεκινήσετε εσείς αυτή την υλοποίηση ενός οράματος για το ευ νομοθετείν. Η κωδικοποίηση της νομοθεσίας είναι πλέον απαραίτητη όσο ποτέ, γιατί σήμερα το νομοσχέδιο που συζητάμε, αν δεν κωδικοποιηθεί, δεν διαβάζεται από τον πολίτη και στις συνθήκες στις οποίες βρισκόμαστε ένα δυσλειτουργικό και αναχρονιστικό δημόσιο, σε συνδυασμό με μία κακοδιατυπωμένη νομοθεσία, συνιστούν ένα εκρηκτικό μείγμα. Θα πρέπει να είμαστε προσεκτικοί. Οι νέες δομές ηλεκτρονικής διακυβέρνησης, όταν είναι ατελώς προετοιμασμένες ή αλληλοεπικαλύπτονται με άλλες, προϋπάρχουσες μάλιστα, ηλεκτρονικές δομές, δεν αποτελούν πανάκεια για όλα τα ζητήματα, αλλά αντιθέτως, δημιουργούν μία νέα πρωτοτυπία, την ηλεκτρονική γραφειοκρατία.

Το άρθρο 14, το οποίο θεσμοθετεί το Ολοκληρωμένο Πληροφοριακό Σύστημα Άσκησης Δραστηριοτήτων και Ελέγχων, τη στιγμή που ήδη υπάρχει το Γενικό Εμπορικό Μητρώο, το ΓΕΜΗ, δημιουργεί αυτό ακριβώς το πρόβλημα. Καίριο ζήτημα η διαλειτουργικότητα.

Κυρίες και κύριοι συνάδελφοι, η χώρα μας κατατάσσεται, δυστυχώς, σε μία από τις υψηλότερες θέσεις παγκοσμίως σε θέματα πολυνομίας. Πρόκειται για μία νομοθετική ζούγκλα κυριολεκτικά, μία πραγματικά τεράστια νομοθετική παραγωγή κατά τις τελευταίες δεκαετίες που εντέλει έχει διαλυτικές συνέπειες στο κοινωνικό σύνολο, στη δημόσια διοίκηση και βεβαίως στη λειτουργία της δημοκρατίας. Η ίδια η δικαστική εξουσία αδυνατεί να διαχειριστεί, πόσω μάλλον να εφαρμόσει τις χιλιάδες των διατάξεων που ισχύουν ταυτόχρονα για ένα θέμα. Από την άλλη πλευρά, όλοι γνωρίζουν πως χιλιάδες εν ισχύι νόμοι δεν εφαρμόζονται. Πρέπει να γίνει αντιληπτό πως η πολυνομία οδηγεί στην κακονομία και εκείνη με τη σειρά της στην ανομία. Αξίζει, ενδεικτικά, να αναφερθώ στη φορολογική νομοθεσία δύο δημοκρατιών, της αμερικανικής και της ελληνικής.

Στις ΗΠΑ από το 1776, που κηρύχθηκε η αμερικανική ανεξαρτησία, έως και σήμερα, ψηφίστηκαν και ισχύουν -προσέξτε- μόνο δέκα φορολογικοί νόμοι μέσα στους αιώνες. Αντίθετα, στη χώρα μας από το 1975 έως και σήμερα ψηφίστηκαν τουλάχιστον διακόσια πενήντα φορολογικά νομοθετήματα με άπειρες τροπολογίες διάσπαρτες σε διάφορους άλλους νόμους, που φαντάζομαι κανείς δεν είναι σήμερα σε θέση να τα μαζέψει όλα αυτά.

Η υπερπαραγωγή νόμων, οι περισσότεροι από τους οποίους περιλαμβάνουν και φωτογραφικού τύπου διατάξεις –ρουσφέτια- είναι κανόνας για όλα σχεδόν τα προς ρύθμιση θέματα. Συνολικά, από το 1975 έως σήμερα έχουν εκδοθεί σχεδόν τεσσερισήμισι χιλιάδες νόμοι, δηλαδή, πάνω από εκατό κάθε χρόνο. Δηλαδή ένας νόμος, κάθε τρεις με τέσσερις ημέρες. Σε αυτά τα στοιχεία, αν υπολογιστεί και το λεγόμενο δευτερογενές δίκαιο, δηλαδή, υπουργικές αποφάσεις, προεδρικά διατάγματα, ΠΝΠ, κ.λπ., τότε ο αριθμός εκτοξεύεται σε απροσδιόριστα επίπεδα.

Ας είμαστε ειλικρινείς, κυρίες και κύριοι συνάδελφοι, μεγάλος αριθμός νόμων αποτελεί μνημείο προχειρότητας. Επιπροσθέτως, οι περισσότεροι διαθέτουν μεγάλο αριθμό διατάξεων φωτογραφικού τύπου ως αποτέλεσμα αδιαφανών διαδικασιών και συναλλαγών μεταξύ πολιτικού προσωπικού και συγκεκριμένων, κατά περίπτωση, συντεχνιών, ομάδων επιρροής, ακόμη και προσώπων. Και αυτή είναι μία διαχρονική, δυστυχώς, παθογένεια και είναι κοινός τόπος πως αυτή η κατάσταση αποτελεί ιδανικό έδαφος για την ενδημική διαφθορά και αυθαιρεσία. Ωστόσο, έτσι καταλύονται βασικοί κανόνες που χαρακτηρίζουν τις ευνομούμενες πολιτείες, αλλά και το κράτος δικαίου.

Κυρίες και κύριοι συνάδελφοι, στην πράξη γέννησης του νεοελληνικού κράτους, δυστυχώς, η δημιουργία της κρατικής μηχανής είχε κυρίως στόχο αυτή να αποτελέσει εργαλείο άσκησης πελατειακών σχέσεων με την εκτελεστική εξουσία, παρά αυτό που έπρεπε να είναι, δηλαδή, ο μηχανισμός εξυπηρέτησης των πολιτών. Έτσι φτάσαμε να έχουμε μία διοίκηση που κάνει ό,τι μπορεί για να αυτοσυντηρηθεί, χάνοντας τον στόχο της που είναι να εξυπηρετεί τον πολίτη.

Τέτοια νομοθετήματα, όπως το σημερινό, αποτελούν ευκαιρία για επανακαθορισμό της σχέσης πολιτικού συστήματος-κράτους, αλλά και κράτους-πολίτη. Έστω και αν το παρόν νομοσχέδιο αποτελεί προαπαιτούμενο της αξιολόγησης και όχι προϊόν δικής μας βούλησης, ας αποτελέσει αφορμή για τη συνειδητοποίηση της απόλυτης προτεραιότητας επανακαθορισμού των παραπάνω σχέσεων, δηλαδή, των σχέσεων μεταξύ πολιτικού συστήματος και κράτους -και κυρίως, εκτελεστικής εξουσίας και κράτους- και κράτους και πολίτη.

Χωρίς αυτόν τον επανακαθορισμό, δεν μπορούμε σοβαρά να συζητάμε για ύπαρξη προϋποθέσεων, μεταξύ άλλων, ανάπτυξης, εκδήλωσης ουσιαστικού ενδιαφέροντος για επιχειρηματικές δραστηριότητες, που θα οδηγήσουν -και είναι ο μόνος όρος για να οδηγηθούμε- στην παραγωγή εθνικού πλούτου και θέσεων εργασίας, που περισσότερο από οτιδήποτε άλλο έχει σήμερα ανάγκη ο τόπος.

Σας ευχαριστώ.

(Χειροκροτήματα από τις πτέρυγες του Ποταμιού και της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Ο συνάδελφος κ. Χρήστος Μπουκώρος από τη Νέα Δημοκρατία έχει τον λόγο.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, θα ήθελα να ξεκινήσω με κάτι φαινομενικά άσχετο με το σημερινό νομοσχέδιο, που όμως έχει μεγάλη σημασία, γιατί σας άκουσα να επιχειρείτε να μας πείσετε ότι προστατεύσατε τη νησιωτικότητα με την απορροφητικότητα σε ποσοστά 100% του ΕΣΠΑ στις Περιφέρειες Βορείου και Νοτίου Αιγαίου και μάλιστα προσδιορίσατε και το ύψος στα 6 εκατομμύρια ευρώ για κάθε περιφέρεια.

Βεβαίως, καλά είναι τα χρηματοδοτικά εργαλεία, καλά είναι και τα προγράμματα, κύριε Υπουργέ, αλλά ξέρετε ότι η νησιωτικότητα επλήγη από την κατάργηση του χαμηλού συντελεστή ΦΠΑ στα ελληνικά νησιά. Είτε απορροφηθεί από τις επιχειρήσεις αυτή η αύξηση του ΦΠΑ, πράγμα που θα σημάνει μεγάλη μείωση των κερδών τους, είτε θα περάσει στην κατανάλωση, πράγμα που θα σημάνει τη μείωση της ανταγωνιστικότητάς τους, όταν στα απέναντι παράλια ο ΦΠΑ είναι στο 10%. Με 24% ΦΠΑ στα νησιά μας καμμία νησιωτικότητα δεν προστατεύσατε και οφείλω να σας υπενθυμίσω ότι ήταν μια «κόκκινη» γραμμή, ήταν μια από τις υποσχέσεις μέσω των οποίων εξαπατήσατε το εκλογικό σώμα τον Ιανουάριο του 2015.

Από εκεί και πέρα, κύριε Υπουργέ, συγκρούεστε σήμερα με την πραγματικότητα. Την ώρα που η Κυβέρνηση ΣΥΡΙΖΑ-ΑΝΕΛ ψηφίζει χθες την εργαλειοθήκη του ΟΟΣΑ για τη διευκόλυνση σύστασης επιχειρήσεων και σήμερα ψηφίζει τις συμβουλές της Παγκόσμιας Τράπεζας για τη διευκόλυνση της άσκησης οικονομικής δραστηριότητας, ο Πρωθυπουργός πουλάει αριστεροσύνη από την μακρινή Κούβα και πριν λίγο, όπως διαβάζουμε, από την Plaza de la Revolucion, έλεγε ότι αποτελεί παράδειγμα ο Κάστρο. Τι παράδειγμα; Ως οικονομικό μοντέλο; Παράδειγμα για τα ανθρώπινα δικαιώματα; Για τι ακριβώς, δεν μπορούμε να κατανοήσουμε, δεν μπορούμε να καταλάβουμε.

Σ’ αυτή τη σύγκρουση με την πραγματικότητα θα ηττηθείτε. Θα ηττηθείτε πολιτικά, θα ηττηθείτε ιδεολογικά και θα ηττηθείτε και εκλογικά, κυρίες και κύριοι συνάδελφοι του ΣΥΡΙΖΑ. Το να συζητάμε στο Ελληνικό Κοινοβούλιο το νέο θεσμικό πλαίσιο για την άσκηση της οικονομικής δραστηριότητας, την ώρα που η Κυβέρνηση ΣΥΡΙΖΑ είναι προσανατολισμένη σταθερά και φανατικά σε λατινοαμερικάνικα μοντέλα, ηχεί σαν πολιτική ειρωνεία, θα έλεγα.

Κυρίες και κύριοι συνάδελφοι, οι μεταρρυθμίσεις έχουν ένα χαρακτηριστικό: Για να αποδώσουν πρέπει να τις πιστεύεις, δεν πρέπει να είναι καταναγκαστικές. Αν δεν πιστεύει η πολιτεία στις μεταρρυθμίσεις που φέρνει στο Κοινοβούλιο, αυτές ποτέ δεν θα αποδώσουν. Όταν το περιβάλλον στο πολιτικό προσωπικό αλλά και στη οικονομία είναι οπισθοδρομικό, η όποια μεταρρύθμιση πνίγεται κυριολεκτικά. Η Κυβέρνηση ΣΥΡΙΖΑ-ΑΝΕΛ, κύριε Υπουργέ, έχει αποδείξει τα δύο τελευταία χρόνια ότι είναι δύναμη οπισθοδρόμησης.

Να σας πω και ένα τρέχον στατιστικό στοιχείο; Σήμερα το νομοσχέδιο, που υποτίθεται ότι φέρνει αλλαγές και διευκολύνει την οικονομική δραστηριότητα, κύριε Υπουργέ, ήρθαν να το υποστηρίξουν όλοι και όλοι έξι Βουλευτές του ΣΥΡΙΖΑ από τους εκατόν σαράντα πέντε, ενώ οι εγγεγραμμένοι ομιλητές Βουλευτές από τη Νέα Δημοκρατία είναι δώδεκα στους εβδομήντα πέντε. Δεν πιστεύετε στις μεταρρυθμίσεις. Είστε δύναμη απορρύθμισης της οικονομίας και όχι μεταρρύθμισης!

Όσο για τη δικαιολογία της εισηγήτριας, την έωλη δικαιολογία ότι οι δανειστές, οι θεσμοί δεν επέτρεπαν στο νομοσχέδιο να έρθει, δεν πείθει κανέναν και κυρίως αποδεικνύει ότι η Κυβέρνηση ΣΥΡΙΖΑ είναι μία κυβέρνηση που έπαψε να κυβερνά και απλά εκτελεί εντολές, γιατί είναι αδύνατον οι δανειστές να αρνούνται είτε στοιχεία της εργαλειοθήκης του ΟΟΣΑ είτε συμβουλές της Παγκόσμιας Τράπεζας.

Άρα δεν κάνετε τίποτα άλλο και σε αυτό το νομοσχέδιο, κύριε Υπουργέ, από ό,τι κάνατε και σε όλα τα προηγούμενα. Προσπαθείτε συνεχώς να τα αποφύγετε, να τα αναβάλλετε, αλλά στο τέλος τα ψηφίζετε με σκυφτό το κεφάλι.

Αδυνατεί η Κυβέρνηση να κατανοήσει, επίσης, την ανάγκη της νομοθετικής και κατ’ επέκταση της διοικητικής συνέπειας. Ο ν.4262/2014 του κ. Χατζηδάκη έγινε δεκτός από την αγορά ευμενώς και με θετικά σχόλια. Επί δύο χρόνια η Κυβέρνηση ΣΥΡΙΖΑ ούτε μία υπουργική απόφαση δεν εξέδωσε για να χτίσει πάνω στον νόμο που προϋπήρχε, να τον βελτιώσει και να τον επεκτείνει.

Η διοικητική συνέχεια, κύριε Υπουργέ, ιδιαίτερα για οικονομίες οι οποίες βρίσκονται σε κρίση και κοινωνίες που βρίσκονται σε κρίση, είναι αναγκαία προϋπόθεση για να εξελιχθούν τα πράγματα ομαλά. Εσείς είστε της ασυνέχειας και της πρόχειρης νομοθέτησης.

Δεν μπορεί να περιμένουμε διευκόλυνση της οικονομικής δραστηριότητας, όταν υπάρχει ασυνέχεια, πρόχειρη νομοθέτηση, καταναγκαστική νομοθέτηση, με την έννοια ότι δεν φέρνετε εδώ το νομοσχέδιο το σημερινό, για να διευκολύνετε την άσκηση της οικονομικής δραστηριότητας, αλλά απλώς και μόνο για να κλείσετε τα προαπαιτούμενα.

Αδυνατεί με λίγα λόγια, κύριε Υπουργέ, αυτή η Κυβέρνηση να καταλάβει αυτό που καταλαβαίνουν οι πάντες. Ο χρόνος είναι χρήμα. Χάθηκαν δύο χρόνια και χάνονται και άλλα δύο χρόνια, επειδή το σημερινό νομοσχέδιο θα εφαρμοστεί από 1-1-2019. Τέσσερα χρόνια χαμένα για τη διευκόλυνση της αύξησης της οικονομικής δραστηριότητας. Δεν νομίζετε ότι είναι πολλά για μία τέτοια εποχή;

Τα θετικά στοιχεία δεν πρόκειται να τα απορρίψει η Νέα Δημοκρατία. Εμείς δεν είμαστε δύναμη άρνησης. Δεν είμαστε η δύναμη «σε όλα όχι», όπως ήταν ο ΣΥΡΙΖΑ τις ένδοξες μέρες της Αντιπολίτευσής του. Τα θετικά τα υιοθετούμε. Επισημαίνουμε την προχειρότητα. Οι όποιες διευκολύνσεις αφορούν είτε καταστήματα υγειονομικού ενδιαφέροντος είτε τουριστικά καταλύματα μάς βρίσκουν οπωσδήποτε σύμφωνους. Από εκεί και πέρα, το νομοσχέδιο έχει τεράστιες αδυναμίες.

Όμως, όποια διευκόλυνση και αν ψηφίσουμε σήμερα, κύριε Υπουργέ, όποια απλοποίηση σύστασης εταιρείας και αν ψηφίσαμε χθες σε αυτό το Κοινοβούλιο, όλα αυτά θα πνίγονται μέσα στο γενικότερο περιβάλλον της υπερφορολόγησης.

Σας είπα για τα νησιά προηγουμένως. Έχετε ανεβάσει στα ύψη τους φορολογικούς συντελεστές. Έχετε αυξήσει τις εισφορές. Υπάρχει επενδυτική άπνοια στη χώρα.

Είδατε σήμερα τι έγινε στα νησιά, κύριε Υπουργέ, στη Μυτιλήνη, στη Λήμνο, στη Χίο, στη Σάμο; Γιατί διαμαρτύρονται οι επιχειρηματικές κοινότητες αυτών των νησιών; Επειδή εγκαταλείψατε την κόκκινη γραμμή για μειωμένο ΦΠΑ στα νησιά, το ίδιο και στην υπόλοιπη Ελλάδα. Μπορώ να σας πω για τα νησιά, γιατί μου λένε οι συμπατριώτες μου πόσο πλήττει την ανταγωνιστικότητά τους και στη Σκιάθο και στη Σκόπελο και στην Αλόννησο αυτό το οποίο πήρατε πίσω και το οποίο λέγατε ότι θα υπερασπίσετε.

Η μείωση των εξαγωγών, τα capital controls, το πακέτο Γιουνκέρ, για το οποίο δεν ακούμε τίποτα, και η επενδυτική άπνοια, που σας είπα προηγουμένως, συνιστούν ένα περιβάλλον που ό,τι κι αν ψηφιστείς δεν θα αποδώσει.

Τελικά, αναδεικνύεστε ως η μεγαλύτερη δύναμη απορρύθμισης της πραγματικής οικονομίας. Πώς να μην είστε δύναμη απορρύθμισης, κύριε Υπουργέ, όταν πιστεύετε σε οικονομικά μοντέλα τύπου Κούβας; Αυτά τα μοντέλα δεν έχουν θέση και χώρο στη σημερινή Ευρώπη και στον σύγχρονο κόσμο. Εσείς είστε φανατικά προσηλωμένοι σε τέτοιου είδους μοντέλα.

Θα αποτύχετε, αλλά πολύ φοβάμαι ότι μαζί σας αποτυγχάνει και η ελληνική οικονομία και η ελληνική κοινωνία και αυτό δεν αντέχεται. Η μόνη χρήσιμη υπηρεσία που έχετε να προσφέρετε είναι να προσφύγετε στη λαϊκή ετυμηγορία και να αποφασίσει για την τύχη του και το μέλλον του ο ελληνικός λαός.

Σας ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Σας ευχαριστώ, κύριε συνάδελφε.

Η συνάδελφος κ. Παναγιώτα Βράντζα από τον ΣΥΡΙΖΑ έχει τον λόγο για επτά λεπτά.

**ΠΑΝΑΓΙΩΤΑ ΒΡΑΝΤΖΑ:** Ευχαριστώ, κύριε Πρόεδρε.

Κυρίες και κύριοι συνάδελφοι, θα επικεντρώσω την ομιλία μου στις δύο σημαντικότερες, κατά τη γνώμη μου, παθογένειες της δημόσιας διοίκησης: στη γραφειοκρατία και στη διαφθορά. Πρόκειται για δύο παθογένειες, που αυτό το σχέδιο νόμου προσπαθεί να υπερκεράσει και να καταπολεμήσει.

Η γραφειοκρατία αποτελεί διαχρονικά ένα από τα μεγαλύτερα προβλήματα για την οικονομική ανάπτυξη του τόπου μας. Είναι πρόβλημα για τους πολίτες, τις επιχειρήσεις, την κοινωνία, και την οικονομία.

Πρόκειται για πραγματικό εμπόδιο στην υγιή επιχειρηματικότητα, στην ανάπτυξη της εξωστρέφειας και της διαφάνειας της οικονομίας, αλλά και στην καθημερινότητα του πολίτη. Όπως είναι διαρθρωμένο το υφιστάμενο θεσμικό πλαίσιο σύστασης και λειτουργίας των ελληνικών επιχειρήσεων, η έκδοση μιας απλής άδειας ή ενός πιστοποιητικού ισοδυναμεί με ψυχική και σωματική ταλαιπωρία, με απώλεια πολύτιμου χρόνου και με ένα σοβαρό διοικητικό κόστος τόσο για την ιδιωτική οικονομία, για τον ιδιώτη, όσο και για τις δημόσιες υπηρεσίες.

Εξ άλλου, η γραφειοκρατία η οποία είναι απόλυτα συνυφασμένη με τη δυσλειτουργία του κρατικού μηχανισμού συντηρεί και συντηρείται από τη διαφθορά, η οποία με τη σειρά της αποτελεί ανυπέρβλητο εμπόδιο για την ανάκαμψη της οικονομίας και την επιστροφή σε ρυθμούς ανάπτυξης.

Οι μικρές και μεσαίες ελληνικές επιχειρήσεις, λοιπόν, βρίσκονται αντιμέτωπες με ένα υπέρογκο διαχειριστικό κόστος και με μία μόνιμη και ενίοτε καταστροφική καθυστέρηση που συμβάλλει στην απώλεια θέσεων εργασίας, στην ύφεση της οικονομίας και στην περαιτέρω μείωση του βιοτικού επιπέδου των πολιτών.

Στη δύσκολη οικονομική περίοδο που διανύουμε η προσπάθεια για την ανάκαμψη και την ανάπτυξη της ελληνικής οικονομίας απαιτεί χρήσιμες πρακτικές και διαυγείς παρεμβάσεις, ώστε να αρθούν τα γραφειοκρατικά εμπόδια και να αποκατασταθεί η διαφάνεια μεταξύ δημοσίου και ιδιωτικού τομέα.

Βεβαίως, εδώ πρέπει να πω ότι πράγματι και σε προηγούμενα νομοθετήματα και από προηγούμενες κυβερνήσεις έγιναν προσπάθειες απλοποίησης της έναρξης των επιχειρήσεων, οι οποίες όμως απέβησαν άκαρπες, είτε διότι είχαν έναν αποσπασματικό χαρακτήρα είτε διότι περιείχαν αρκετές ανεφάρμοστες διατάξεις.

Στο πλαίσιο αυτό, το υπό συζήτηση σχέδιο νόμου, που αφορά στην αναμόρφωση του πλαισίου άσκησης οικονομικών δραστηριοτήτων, αλλά και το σχέδιο νόμου που ψηφίστηκε χθες στη Βουλή, που αφορά τις «Υπηρεσίες Μιας Στάσης» ως προς τη σύσταση των επιχειρήσεων είναι ένα αποφασιστικό βήμα προς την κατεύθυνσης της ουσιαστικής απλοποίησης των διαδικασιών που απαιτούνται για την άσκησης οικονομικής δραστηριότητας. Είναι δηλαδή κάτι παραπάνω από προαπαιτούμενο στο πλαίσιο της δεύτερης αξιολόγησης, όπως αντιφατικά και υποκριτικά ακούγεται από τα έδρανα της Αντιπολίτευσης. Είναι επί της ουσίας προαπαιτούμενο για την εξάλειψη της γραφειοκρατίας μέσω της απλοποίησης των σχετικών διαδικασιών. Είναι προαπαιτούμενο για την εξάλειψη της διαφθοράς και της αναποτελεσματικότητας του θεσμικού πλαισίου που διέπει την αδειοδότηση των επιχειρήσεων. Είναι προαπαιτούμενο για την ανάκαμψη και ανάπτυξη της ίδιας της ελληνικής οικονομίας. Είναι εν τέλει προαπαιτούμενο για να αρχίσουμε επιτέλους να χρησιμοποιούμε σε αυτήν τη χώρα την κοινή λογική. Πρόκειται για μία πραγματική νομοθετική μεταρρύθμιση.

Θέλω να πω, όμως, εδώ ότι το όποιο νομοθέτημα τέτοιου είδους θα συναντά σημαντικά εμπόδια στην εφαρμογή του όσο εκκρεμεί ένας ολοκληρωμένος χωροταξικός σχεδιασμός για τη χώρα.

Στο εν λόγω σχέδιο νόμου υπάγονται, κατ’ αρχάς, οι μεταποιητικές και συναφείς δραστηριότητες τροφίμων και ποτών, τα καταστήματα υγειονομικού ενδιαφέροντος και η λειτουργία των τουριστικών καταλυμάτων. Θα ακολουθήσουν και οι άλλες εμπορικές δραστηριότητες μετά το 2018.

Η λειτουργία μιας δραστηριότητας θα γίνεται αμέσως μετά τη γνωστοποίησή της. Η διοίκηση θα υποχρεούται, κατ’ αρχάς, να εξετάσει το συναφές αίτημα για τη χορήγηση της άδειας εντός εξήντα ημερών από την προσήκουσα επιβολή των σχετικών δικαιολογητικών από τον ενδιαφερόμενο.

Το σύστημα, λοιπόν, απλοποιείται, καθώς εξαλείφονται οι περιττές ενέργειες και ο χρόνος για την έναρξη μιας ορισμένης οικονομικής δραστηριότητας ελαχιστοποιείται. Εδραιώνεται, κατά συνέπεια, ένα κλίμα εμπιστοσύνης και συνεργασίας μεταξύ του ιδιωτικού και του δημοσίου τομέα, δηλαδή μεταξύ του πολίτη και του κράτους. Γι’ αυτό και οι φορείς που καλέστηκαν χθες στην επιτροπή στη Βουλή έκριναν οι περισσότεροι θετικά αυτή τη νομοθετική πρωτοβουλία.

Αυτό που αποτελεί καινοτομία στο νομοσχέδιο που συζητούμε σήμερα είναι ότι ορίζει ότι κάποιος που ξεκινάει την επιχείρησή του, γνωστοποιώντας το στον αρμόδιο φορέα ηλεκτρονικά -θεσπίζεται το ολοκληρωμένο πληροφοριακό σύστημα- μπορεί να το κάνει με τη δήλωση του ονόματος, της διεύθυνσης, το είδος της οικονομικής δραστηριότητας και τα απαιτούμενα δικαιολογητικά και ο αναγκαίος έλεγχος θα ασκείται στην πορεία. Εδώ, χρειάζεται προσοχή. Ο επιβεβλημένος έλεγχος ούτε παύει ούτε καταργείται, απλώς μεταφέρεται χρονικά το σημείο διεξαγωγής του, με σκοπό την ευελιξία και αυτοματοποίηση των σχετικών διαδικασιών και τη δυνατότητα υποβολής ηλεκτρονικού αιτήματος για την ταχύτερη δυνατή και απρόσκοπτη έναρξη της επιχειρηματικής δραστηριότητας.

Επί της ουσίας, αυτό που καταργούμε είναι το στάδιο της ομηρίας των μικρομεσαίων κυρίως επιχειρήσεων που συχνά απαιτεί και λίτρα. Ωστόσο, η έναρξη θα ακολουθείται από ορισμένο έλεγχο, ο οποίος θα γίνεται, πρώτον, με βάση το δημόσιο συμφέρον, δεύτερον, με βάση συγκεκριμένα κριτήρια ρίσκου που αφορούν τη δημόσια υγεία, το περιβάλλον αλλά και την ασφάλεια των εργαζομένων και τρίτον, με βάση τα ειδικά χαρακτηριστικά του κάθε κλάδου. Εξ άλλου, ο έλεγχος σε δειγματοληπτική βάση θα λαμβάνει χώρα και στο πλαίσιο επιτόπιας αυτοψίας με συστάσεις, καθώς και με παροχή κατευθυντήριων γραμμών συμμόρφωσης με γνώμονα την εκτίμηση ρίσκου της οικονομικής δραστηριότητας.

Κατά συνέπεια, ο επιβεβλημένος εποπτικός ρόλος του κράτους τον οποίο είμαστε αποφασισμένοι και να διατηρήσουμε, αλλά και να ενισχύσουμε σε καμμία περίπτωση δεν αποδυναμώνεται.

Αυτό που αποδυναμώνεται με το παρόν σχέδιο νόμου είναι η γραφειοκρατία, η διαφθορά και η αναποτελεσματικότητα παρωχημένων διαδικασιών και διοικητικών πρακτικών. Αντίθετα, ενδυναμώνουμε τη διαφάνεια, την εξοικονόμηση χρόνου και πόρων, αλλά και τη δυνατότητα ανάπτυξης της μικρής και της μεσαίας ελληνικής επιχείρησης. Ενδυναμώνουμε την ανάπτυξη της εθνικής οικονομίας και την αποκατάσταση του επιχειρείν στη χώρα μας.

Σας καλώ, λοιπόν, να ψηφίσουμε το παρόν σχέδιο νόμου.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κυρία συνάδελφε.

Ο συνάδελφος κ. Νίκος Καραθανασόπουλος, Κοινοβουλευτικός Εκπρόσωπος του Κομμουνιστικού Κόμματος Ελλάδας, έχει τον λόγο για δώδεκα λεπτά.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Ως ΚΚΕ, δεν πρόκειται να κατηγορήσουμε την Κυβέρνηση περί αποσπασματικότητας. Άλλωστε συμφωνούμε με την εκτίμηση του παρευρισκόμενου Υπουργού ότι είναι ένα σημαντικό νομοσχέδιο ενταγμένο στο συνολικότερο κυβερνητικό σχεδιασμό, έναν κυβερνητικό σχεδιασμό που με συνέπεια υπηρετεί τη στρατηγική επιδίωξη της αστικής τάξης στη χώρα μας. Ποια είναι αυτή; Δηλαδή, με κάθε τρόπο να διευκολυνθεί η δράση των καπιταλιστικών επιχειρηματικών ομίλων. Διευκόλυνση της δράσης των καπιταλιστικών επιχειρηματικών ομίλων σημαίνει θωράκιση της ανταγωνιστικότητάς τους, δημιουργία ενός ακόμη πιο ευνοϊκού επιχειρηματικού περιβάλλοντος ούτως ώστε μέσα και από την κυβερνητική παρέμβαση όχι μόνο να στηριχθεί, αλλά πολύ περισσότερο να ενισχυθεί η καπιταλιστική κερδοφορία.

Από αυτήν την άποψη η απλοποίηση των διαδικασιών για την άσκηση της οικονομικής καπιταλιστικής δραστηριότητας αποτελεί ένα από τα προαπαιτούμενα της θωράκισης της διαμόρφωσης ενός πιο ευνοϊκού επιχειρηματικού περιβάλλοντος, γιατί ακριβώς διευκολύνει τη δράση των ομίλων αυτών και ξεπερνάει τους όποιους υποτυπώδεις έως σήμερα ελέγχους που υπήρχαν από τη μεριά του αστικού κράτους.

Έτσι, λοιπόν, με το παρόν νομοσχέδιο ο έλεγχος γίνεται εκ των υστέρων, εφόσον έχει ξεκινήσει η λειτουργία της επιχείρησης. Είναι ένας έλεγχος δυνητικός. Μπορεί να γίνει, μπορεί και να μην γίνει ποτέ. Είναι ένας έλεγχος δειγματοληπτικός, που μπορεί να παραχωρηθεί η άσκηση του ελέγχου αυτού και από ιδιωτικούς φορείς, άρα να υπάρχει ιδιωτικοποίηση του ελέγχου.

Δηλαδή, επί της ουσίας, τι αποδέχεται η Κυβέρνηση και δεν θα μπορούσε να κάνει διαφορετικά; Αποδέχεται την εκ των προτέρων αξιοπιστία του εκάστοτε επιχειρηματία και των επιχειρηματικών-επενδυτικών του σχεδίων.

Από αυτή την άποψη, λοιπόν, δεν χρειάζεται πολύ μεγάλο κόπο να αναδειχθούν μέσα από αυτό το νομοσχέδιο οι τεράστιοι, οι πολύ σημαντικοί κίνδυνοι που ελλοχεύουνε για την υγιεινή και την ασφάλιση στο χώρο εργασίας. Τα περιστατικά είναι πάρα πολλά και στη χώρα μας που επιβεβαιώνουν ότι δεν τηρούνται τα μέτρα υγιεινής και προστασίας στους χώρους εργασίας, παρότι υπήρχε το προηγούμενο καθεστώς, πολύ δε περισσότερο σήμερα που θα είναι στην καλή, διακριτή διάθεση του καπιταλιστή να τα εφαρμόσει με κίνδυνο για τη δημόσια υγεία, με κινδύνους περαιτέρω για την προστασία του περιβάλλοντος, για την προστασία της πολιτιστικής και αρχιτεκτονικής μας κληρονομιάς. Αυτά, λοιπόν, τα δεδομένα έρχεται να υλοποιήσει το παρόν νομοσχέδιο.

Βεβαίως είναι συμπληρωματικό. Αποτελεί συμπλήρωμα του χθεσινού νομοσχεδίου, νόμου πλέον, που ενσωματώθηκε η εργαλειοθήκη του ΟΟΣΑ για τη διευκόλυνση της αδειοδότησης των επιχειρήσεων.

Σε αυτή τη λογική, δηλαδή στη λογική του να παρέχουμε με κάθε τρόπο γη και ύδωρ για τη διευκόλυνση της δράσης των επιχειρηματικών συμφερόντων, ήταν και η χθεσινή τροπολογία, η πρώτη τροπολογία στα πλαίσια της διαπραγμάτευσης της δεύτερης αξιολόγησης για τα εργασιακά, που επί της ουσίας απελευθερώνει τη δράση των ιδιωτικών δουλεμπορικών γραφείων συνολικότερα και διευκολύνει αυτή τη δράση τους.

Από αυτήν την άποψη, λοιπόν, το νομοσχέδιο αυτό, όπως άλλωστε είπε και ο ίδιος ο Υπουργός, αποτελεί ένα από τα προαπαιτούμενα για την δεύτερη αξιολόγηση. Σε ποιο αποτέλεσμα θα οδηγήσει αυτή η αξιολόγηση, κύριοι Υπουργοί;

Το είπε καθαρά ο κ. Τσακαλώτος: «Σκοπός μας είναι μέσα από την ολοκλήρωση της δεύτερης αξιολόγησης να μειώσουμε τα πρωτογενή πλεονάσματα». Τον ίδιο σκοπό έχει βάλει και ο διοικητής της Τράπεζας της Ελλάδος.

Για ποιο σκοπό, αλήθεια, θα μειωθούν αυτά τα πρωτογενή πλεονάσματα από το 2018 και μετά το 3,5% στο 2,5% ή στο 2%; Ήταν αποκαλυπτικός ο κ. Τσακαλώτος. Δεν θα πάνε αυτά τα οποία θα εξοικονομήσουμε από τη μείωση των πρωτογενών πλεονασμάτων στην ανακούφιση έστω και όλων αυτών που με την πολιτική μας έχουμε καταδικάσει στην φτώχεια και στην εξαθλίωση, αλλά θα πάνε να στηρίξουν τους ίδιους επιχειρηματικούς ομίλους, αυτούς που και τον καιρό της κρίσης, αλλά πολύ περισσότερο τον καιρό της ανάκαμψης, θα συνεχίσουν να κερδίζουν. Αυτούς που δεν τους έχει επηρεάσει η κρίση, τους επιχειρηματικούς ομίλους, μέσω της μείωσης των φορολογικών τους συντελεστών.

Σήμερα βγήκε η έκθεση του ΟΟΣΑ για τα δεδομένα των φορολογιών στο επίπεδο των χωρών-μελών του ΟΟΣΑ, όσον αφορά στη φορολογία, η οποία ήταν αποκαλυπτική.

Δύο ποσοστιαίες μονάδες του ΑΣΕΠ αυξήθηκε η φορολογική επιβάρυνση το 2015 και αυτή η αύξηση προέρχεται μέσα από την αύξηση των έμμεσων φόρων και την αύξηση της φορολογίας των φυσικών προσώπων. Αντίθετα, τα νομικά πρόσωπα παρέμειναν στο ίδιο ποσοστό επιβάρυνσης, το οποίο είναι περίπου 6% του συνόλου των φορολογικών εσόδων.

Αυτό δίνουν τα νομικά πρόσωπα. Παρά αυτό το πενιχρό 6%, τους λέτε ότι θα τους μειώσετε και άλλο τη φορολογική επιβάρυνση, στο πλαίσιο του φορολογικού ανταγωνισμού.

Έτσι, λοιπόν, αυτό που προκύπτει είναι ότι ακόμη και η όποια διευκόλυνση στη διαχείριση και αποπληρωμή του κρατικού χρέους, όχι μόνο δεν θα ανακουφίσει τα λαϊκά στρώματα, αλλά αντίθετα αποτελεί προϋπόθεση για τη διευκόλυνση της διαχείρισης του κρατικού χρέους η νέα επίθεση, η κλιμάκωση της αντεργατικής και αντιλαϊκής επίθεσης και ταυτόχρονα η μείωση αυτή θα οδηγήσει σε ακόμη μεγαλύτερη δυνατότητα για το κράτος να στηρίξει μέσα από τη μείωση της φορολογίας ή από την αύξηση των κρατικών δαπανών τους επιχειρηματικούς ομίλους.

Έτσι, λοιπόν, αυτό το οποίο προκύπτει για μία ακόμη φορά ως αποτέλεσμα είναι ότι η ολοκλήρωση της δεύτερης αξιολόγησης θα σηματοδοτήσει μία κλιμάκωση της αντεργατικής και αντιλαϊκής επίθεσης, μιας επίθεσης η οποία δεν έχει ημερομηνία λήξεως. Γιατί ακριβώς η λογική της θωράκισης της ανταγωνιστικότητας και της καπιταλιστικής κερδοφορίας είναι μια προσπάθεια διαχρονική και από αυτή την άποψη ο λαός και η εργατική τάξη θα συνεχίσουν να ματώνουν για τη διατήρηση του καπιταλιστικού κέρδους και την αύξησή του.

Από αυτήν την άποψη, το δεύτερο στοιχείο το οποίο θέλω να παρατηρήσουμε μέσα από αυτή τη συζήτηση και τη διαδικασία είναι η αντιπαράθεση που παρακολουθήσαμε και σήμερα ανάμεσα στα κυβερνητικά και τα αντιπολιτευτικά κόμματα, τα οποία όμως είναι πιστά στην υλοποίηση των πολιτικών που εξυπηρετούν τις ανάγκες του κεφαλαίου.

Αυτή η αντιπαράθεση, ιδιαίτερα μεταξύ Νέας Δημοκρατίας και ΣΥΡΙΖΑ, γίνεται για το ποιος θα είναι καλύτερος διαχειριστής των συμφερόντων του μεγάλου κεφαλαίου. Επί της ουσίας, δηλαδή, και ΣΥΡΙΖΑ και Νέα Δημοκρατία δίνουν καθημερινά εξετάσεις στην αστική τάξη και στους δανειστές για το ποιος μπορεί να τα καταφέρει καλύτερα στην υλοποίηση της αντιλαϊκής και αντεργατικής πολιτικής.

Επειδή ακριβώς ο ΣΥΡΙΖΑ με την πολιτική του έχει αποδειχθεί ο καλύτερος μαθητής στην υλοποίηση αυτής της πολιτικής, αποδεχόμενος την ίδια στρατηγική με τη Νέα Δημοκρατία, για να ξεπεράσει αυτό το αδιέξοδο η Νέα Δημοκρατία αξιοποιεί οποιαδήποτε ευκαιρία της δίνεται.

Αξιοποιείτε κάθε ευκαιρία στο να συσκοτισθεί αυτή ακριβώς η ταύτιση στις στρατηγικές σας, δηλαδή στην εξυπηρέτηση των αναγκών του κεφαλαίου, στην υλοποίηση του ευρωμονόδρομου, στην υλοποίηση των ιμπεριαλιστικών σχεδιασμών.

Η νέα ευκαιρία που σας δόθηκε ήταν ο θάνατος του Κάστρο. Εδώ η Νέα Δημοκρατία ήταν ιδιαίτερα αποκαλυπτική. Ορισμένοι ομιλητές, από τον Κοινοβουλευτικό Εκπρόσωπο ξεκινώντας, ξεπέρασαν σε αντικομμουνισμό ακόμη και τους φασίστες της Χρυσής Αυγής. Πρωτόγονος αντικομμουνισμός!

Άλλωστε, κάτι το οποίο πρέπει να τους πούμε είναι ότι είναι καθαροί. Αυτό το οποίο τους έλκει ήταν το πρότερο καθεστώς της Κούβας, που αποτελούσε το πορνείο και το καζίνο της Καραϊβικής. Αυτή η εικόνα τους ελκύει.

Έχουν το θράσος να μιλάνε για ελευθερία αυτοί οι οποίοι υπερασπίζονται την ελευθερία των εκμεταλλευτών να κλέβουν τον πλούτο του λαού, να κλέβουν τον πλούτο της εργατικής τάξης. Έχουν το θράσος να μιλάνε για ελευθερία αυτοί που με την πολιτική τους υπηρετούν τα συμφέροντα του κεφαλαίου, που οδηγεί στη φτώχεια και στην εξαθλίωση εκατοντάδες εκατομμυρίων ανθρώπων, νέων παιδιών.

Έχει το θράσος να μιλάει η Νέα Δημοκρατία και να υπερασπίζεται την ελευθερία, αυτή η οποία υπερασπίζεται τις ιμπεριαλιστικές επεμβάσεις και τους ιμπεριαλιστικούς πολέμους.

Βεβαίως, η συκοφαντία φθάνει σε υπέρτατο βαθμό. Τι συκοφαντούν; Συκοφαντούν τις κατακτήσεις όλων αυτών οι οποίοι προσπαθούν να οικοδομήσουν έναν άλλο δρόμο, τις κατακτήσεις στην παιδεία, τις κατακτήσεις στην υγεία. Αλήθεια, δεν κάνετε μία σύγκριση της παιδικής θνησιμότητας στην Κούβα και της παιδικής θνησιμότητας στις Ηνωμένες Πολιτείες και να μας πείτε τα αποτελέσματα; Είναι κατακτήσεις οι οποίες επιτεύχθηκαν σε συνθήκες οικονομικού αποκλεισμού. Να συκοφαντήσουν τη διεθνιστική αλληλεγγύη!

Όμως, βεβαίως, εδώ μπαίνει ένα πολύ μεγάλο ερώτημα: Τι σχέση έχει η Κυβέρνηση του ΣΥΡΙΖΑ με όλα αυτά τα οποία έγιναν στην Κούβα; Καμμία απολύτως σχέση!

Ίσα ίσα που αυτό που επιβεβαιώνεται είναι ότι ο ΣΥΡΙΖΑ είναι ο καλύτερος συνεχιστής της πολιτικής της Νέας Δημοκρατίας και του ΠΑΣΟΚ. Είναι αυτός ο οποίος υλοποιεί ως κυβέρνηση όλα αυτά τα οποία δεν τόλμησαν να κάνουν τα προηγούμενα κόμματα στην κατεδάφιση του ασφαλιστικού και των κοινωνικών δικαιωμάτων των εργαζόμενων, στην πλήρη απελευθέρωση της αγοράς εργασίας. Είναι αυτοί που η Κυβέρνησή τους έφερε το ΝΑΤΟ στην αυλή μας, στο Αιγαίο. Είναι αυτοί οι οποίοι αντιμετωπίζουν τους εργαζόμενους και τους συνταξιούχους με ΜΑΤ, βία και χημικά. Είναι αυτή η Κυβέρνηση σήμερα που διώκει στο Κιλκίς μέλος της ΚΝΕ, γιατί ήταν –λέει- έξω από τα σχολεία, αξιοποιώντας ένα μετεμφυλιακό νομοθετικό πλαίσιο.

Από αυτήν την άποψη, λοιπόν, είναι φανερή η αγωνία και της Κυβέρνησης, αλλά και των υπόλοιπων κομμάτων που εξυπηρετούν, στηρίζουν το καπιταλιστικό εκμεταλλευτικό σύστημα.

Θέλετε να συκοφαντήσετε οποιαδήποτε προσπάθεια του λαού, των λαών για την οικοδόμηση του σοσιαλισμού. Θέλετε να συκοφαντήσετε τον σοσιαλισμό, τη μόνη πραγματική ελπίδα η οποία υπάρχει σήμερα για τους λαούς όλης της γης και για τον ελληνικό λαό. Όμως, ό,τι και να κάνετε, δεν πρόκειται να σταματήσετε την πορεία της κοινωνικής εξέλιξης, την πορεία της ανθρωπότητας για τις λεωφόρους του μέλλοντος.

Ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Η συνάδελφος κ. Ράπτη από τη Νέα Δημοκρατία έχει τον λόγο.

**ΕΛΕΝΗ ΡΑΠΤΗ:** Κύριε Πρόεδρε, κυρίες και κύριοι συνάδελφοι, θέλω να κάνω ένα σχόλιο. Ακούσαμε με έκπληξη την κ. Βάκη να πλέκει το εγκώμιο του Κάστρο και να επιπλήττει όλους όσους τον είπαν δικτάτορα. Πώς να αποκαλέσει κανείς έναν άνθρωπο που κοντά στα εξήντα χρόνια δεν έχει επιτρέψει να γίνουν ελεύθερες εκλογές στην πατρίδα του; Αυτή η δημοκρατία σάς αρέσει, χωρίς εκλογές; Ασφαλώς, θα τον κρίνει η ιστορία.

Τώρα πάμε στο νομοσχέδιο. Διαβάζοντας την πρώτη σελίδα της αιτιολογικής έκθεσης του υπό συζήτηση νομοσχεδίου, μπορεί κανείς σε λίγες γραμμές να διαβάσει τη μακρά περιπέτεια της επιχειρηματικότητας στην Ελλάδα και την πολύ απλή εξήγηση στο γιατί οι επενδυτές δεν κάνουν στάση σε αυτή τη χώρα και προτιμούν άλλους προορισμούς, που προσφέρουν καλύτερο επενδυτικό περιβάλλον και σταθερούς όρους ανάπτυξης των επιχειρηματικών τους σχεδίων.

Εξηγεί, επίσης, σε έναν μεγάλο βαθμό, το έλλειμμα της ανταγωνιστικότητας της ελληνικής οικονομίας, που κινείται με λάθος τρόπο σε έναν διεθνή ανταγωνισμό προσέλκυσης επιχειρήσεων, οι οποίες, ως γνωστόν, δεν έχουν συναισθηματισμούς, αλλά μία οικονομική λογική για την επιλογή της έδρας των δραστηριοτήτων τους.

Τι θέλουμε διαχρονικά να αποφύγουμε στην Ελλάδα; Τη διαφθορά, τη διαπλοκή, τη γραφειοκρατία, την επικάλυψη των αρμοδιοτήτων των φορέων που αδειοδοτούν, την εξάρτηση από μηχανισμούς και διαδικασίες που συντηρεί ένα σύστημα άνομης εξυπηρέτησης. Αυτά είναι βαθιά ριζωμένα φαινόμενα που βρίσκουν τρόπο να επιβιώνουν σε όλα τα συστήματα, γιατί, περιέργως, έχουν τη δυνατότητα να μεταλλάσσονται και να αξιοποιούν κάθε νέο πλαίσιο.

Μία από τις επιφυλάξεις μου είναι εάν το προτεινόμενο πλέγμα διατάξεων είναι αρκετά στεγανό, ώστε να μην παραβιαστεί με τον ίδιο τρόπο.

Τι θέλουμε διαχρονικά να επιτύχουμε στην Ελλάδα; Σύγχρονα εργαλεία διοίκησης, αυτοματοποιημένες διαδικασίες, ταχύτητα, διαφάνεια, εμπιστοσύνη στη συνέργεια ιδιωτών και δημοσίου. «Απλοποίηση» είναι η μαγική λέξη που απουσιάζει από την εφαρμογή κάθε αναπτυξιακής προσπάθειας που νομοθετείται. Είναι αναγκαίο να μην υπέρ-ρυθμίζουμε το καθετί, να μην το ελέγχουμε διοικητικά με τρόπο υπέρμετρο, να μην θεσπίζουμε την υποχρέωση πολλών υπογραφών, πολλών αρμοδίων, προκαλώντας σύγχυση, επικάλυψη και καθυστερήσεις.

Ποιος είναι ο στόχος; Να δημιουργήσουμε, επιτέλους, ένα ευνοϊκό επενδυτικό περιβάλλον. Να επιλέξουν την Ελλάδα οι ξένοι επενδυτές ως προορισμό με οικονομικό ενδιαφέρον και φιλικό στις επενδύσεις. Να σταματήσει η αποεπένδυση και να επαναβιομηχανιστεί η χώρα. Να ενισχυθεί η μικρή και η μεσαία επιχειρηματικότητα.

Τι αποτελεί βασική προϋπόθεση γι’ αυτό; Ένας καλός νόμος και μία καλή εφαρμογή του. Να καταργηθούν γραφειοκρατικές διαδικασίες που δημιουργούν υψηλό διοικητικό κόστος. Να κάνουμε την πρόσβαση και τα συστήματα αδειοδότησης πιο πρακτικά και γρήγορα, απλοποιώντας και συμπληρώνοντας την υφιστάμενη νομοθεσία. Να κωδικοποιήσουμε και να αυτοματοποιήσουμε τις ελεγκτικές διαδικασίες. Είναι σημαντικό να μπορούμε να διακρίνουμε σε ποιο βαθμό η οικονομική δραστηριότητα επηρεάζει το δημόσιο συμφέρον, ώστε κάθε διαδικασία δημόσιας αδειοδότησης να είναι αναλογική. Να απλοποιήσουμε τις προϋποθέσεις του νόμου. Να διακρίνουμε πότε υπάρχει αναγκαιότητα αδειοδότησης. Είναι σημαντικό να παρέχουμε ένα απλό επενδυτικό περιβάλλον. Όπου απαιτείται έκδοση άδειας, να την κάνουμε απλούστερη. Όπου, όμως, δεν απαιτείται, να την καταργήσουμε.

Υπάρχει, όμως, ένα ακόμα μεγάλο, σχεδόν μόνιμο θέμα που αποτελεί σκέψη όλων των νομοθετημάτων: Η εφαρμογή όχι τόσο του γράμματος, αλλά του πνεύματος του νόμου.

Η διοίκηση που θα κληθεί να εφαρμόσει το νέο πλαίσιο, πρέπει να κινηθεί με μία διαφορετική αντίληψη. Οι κανονιστικές πράξεις και οι ρυθμίσεις πρέπει να έχουν ανάλογο ύφος και περιεχόμενο. Δεν έχει κανένα νόημα να νομοθετούμε πολιτικές που αναιρούνται από την καθημερινή πράξη της διοίκησης, από αντίθετες διατάξεις, από κενά ερμηνείας, από πολύπλοκες υπουργικές αποφάσεις, από διευκρινιστικές εγκυκλίους, που ουσιαστικά αναιρούν τη βούληση του νομοθέτη.

Κυρίες και κύριοι συνάδελφοι, δεν χρειάζεται να πω περισσότερα για το αυτονόητο. Αυτά χρειάζεται ένα σύγχρονο περιβάλλον επένδυσης. Δεν είναι ζήτημα ανάγνωσης των αυτονόητων. Στο υπό συζήτηση νομοσχέδιο περιλαμβάνονται αν όχι όλα, τα περισσότερα. Το ερώτημα είναι πόσο μια παλιά σε νοοτροπία διοίκηση μπορεί να εφαρμόσει ένα νέο σε νοοτροπία νόμο, πόσο γρήγορα μπορεί να προσαρμοστεί και να εκτελέσει η δημόσια αρχή, πώς θα μπορούσαν οι διατάξεις του νομοσχεδίου να εγγυηθούν πως το περιεχόμενό τους είναι συμβατό με την καθημερινή πρακτική της διοίκησης, πόσο μπορεί να την αλλάξει, πόσο μπορεί να προσαρμοστεί στα νέα δεδομένα της ανταγωνιστικότητας και την ανάγκη για επενδύσεις.

Είναι αισιόδοξο -αν και για την Κυβέρνηση αυτό συμβαίνει με μια μεγάλη ιδεολογική καθυστέρηση- πως η αναπτυξιακή προοπτική περνάει μέσα από μεταρρυθμίσεις αυτού του χαρακτήρα.

Η πολιτική συναίνεση σε ένα νομοσχέδιο αυτής της μορφής μπορεί να υπάρχει από την πλευρά μας μόνο εκεί που παρέχεται αυτή η προοπτική και όχι εκεί που διαφαίνεται ο κίνδυνος να ολισθήσουμε σε μία κατάσταση παραπλήσια με την υφιστάμενη.

Το νομοσχέδιο έχει προβλήματα σε πολλά του σημεία και μάλλον αποτελεί μία χαμένη ευκαιρία να αλλάξουμε κάτι. Ας μην ξεχνούμε πως νομοθετούμε κείμενα και πολιτικές που διαβάζουν όλοι οι επενδυτές, Έλληνες και ξένοι, και αποτελούν κριτήρια για τη συμπεριφορά και τις επενδυτικές τους κινήσεις. Μόνο με τη δική τους εμπιστοσύνη μπορεί να επιστρέψει η ανάπτυξη.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Σπυρίδων Λυκούδης):** Σας ευχαριστούμε, κυρία συνάδελφε.

Τον λόγο έχει ο κ. Μεγαλομύστακας, Κοινοβουλευτικός Εκπρόσωπος της Ένωσης Κεντρώων.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, δεν είχα σκοπό να ξεκινήσω έτσι τον λόγο μου, αλλά θα αναφερθώ κι εγώ με τη σειρά μου στο θέμα του Φιντέλ Κάστρο. Νομίζω ότι είμαι υποχρεωμένος ως εκπρόσωπος του κόμματός μου.

Ποσώς νοιάζει τον ελληνικό λαό αν ο κ. Τσίπρας, ο Πρωθυπουργός της Ελλάδας, έχει πάει στην Κούβα για να τιμήσει τον Φιντέλ Κάστρο. Πραγματικά, δεν είναι αυτό το πρόβλημα που πρέπει να μας απασχολεί. Άποψή μας, βέβαια, είναι ότι δεν μπορούμε να υμνούμε εδώ μέσα, στο ναό της Δημοκρατίας, έναν πολιτικό ο οποίος έχει πενήντα χρόνια να κάνει κανονικές εκλογές στη χώρα του, γιατί αυτό δεν ονομάζεται δημοκρατία.

Πάμε τώρα στο σημερινό νομοσχέδιο. Είναι θετικό και λίγο παράδοξο να έρχεται δεύτερο στη σειρά νομοσχέδιο το οποίο έχει θετικό πρόσημο. Είναι παράδοξο για τη συγκυβέρνηση ΣΥΡΙΖΑ-ΑΝΕΛ. Πραγματικά αυτό μας χαροποιεί, αν και έχουμε κάποιες ενστάσεις και σε αυτό, όπως και στο προηγούμενο, νομοσχέδιο, τις οποίες θα αναφέρω στη συνέχεια.

Μιλώντας στο χθεσινό νομοσχέδιο, με αφορμή τις δηλώσεις του εισηγητή σας σε επιτροπή, είπα ότι έχετε χάσει την εθνική κυριαρχία. Τελικά δεν πιστεύω ότι έχετε χάσει την κυριαρχία. Αυτό το κατάλαβα από τη συμπεριφορά και τους λόγους των Βουλευτών, τόσο του ΣΥΡΙΖΑ όσο και των ΑΝΕΛ.

Άποψή μου είναι ότι πραγματικά φέρατε τα νομοσχέδια, επειδή απλά σας πίεσαν οι δανειστές, επειδή αυτό πρέπει να κάνετε. Πραγματικά, δεν νομίζω ότι αυτό θέλετε. Ελπίζω να τεθεί σε εφαρμογή αυτός ο νόμος άμεσα γιατί θα βοηθήσει την ελληνική οικονομία.

Από εδώ και πέρα, κρίνουμε πολύ θετικό το άρθρο 14 που αναφέρεται στο ολοκληρωμένο σύστημα άσκησης δραστηριοτήτων και ελέγχων, το οποίο άμεσα πρέπει να εφαρμόσετε. Ελπίζουμε να γίνει αυτό, πράγμα πολύ δύσκολο, γιατί η έως τώρα πολιτική σας, μας έχει δείξει ότι κωλυσιεργείτε χαρακτηριστικά. Ελπίζω να πάτε σύμφωνα με το χρονοδιάγραμμα και να εφαρμοστεί στο 100% μέχρι το 2019.

Άκουσα τους ομιλητές της Δημοκρατικής Συμπαράταξης και της Νέας Δημοκρατίας -πολλούς από αυτούς με θράσος μάλιστα- να μιλούν για καθυστερήσεις του ΣΥΡΙΖΑ. Ναι, καθυστέρησε ο ΣΥΡΙΖΑ. Όταν θέλεις να φέρεις την ανάπτυξη, τέτοιου είδους νομοσχέδια πρέπει να έρχονται από την αρχή στη Βουλή, να τα συζητούμε για να δίνουμε πραγματικές λύσεις και να βοηθούν στον κοινό στόχο, που είναι η έξοδος της χώρας από την κρίση.

Μίλησαν, επίσης, και για βάρβαρη πολιτική της τωρινής Κυβέρνησης, που βάζει φόρους σε όλους τους κλάδους, σε όλους τους πολίτες. Αυτοί τι έκαναν; Θα πρέπει λίγο να σκεφτόμαστε πριν πούμε κάποια πράγματα και να αναλογιζόμαστε τι κάναμε και εμείς, και αν όχι εμείς, οι προκάτοχοί μας, γιατί πολλοί από αυτούς που μίλησαν είναι νέοι Βουλευτές.

Θα αναφερθώ σε ορισμένα άρθρα του νομοσχεδίου. Θα αρχίσω με το άρθρο 43, όπου μας λέτε ότι όλες οι ξενοδοχειακές μονάδες όπου έχουν πενήντα μία κλίνες και κάτω δεν είναι υποχρεωμένες να εγκαταστήσουν σύστημα πυρασφάλειας. Αυτές οι μονάδες αποτελούν το 45% του ξενοδοχειακού δυναμικού. Δεν μπορώ να καταλάβω γιατί συμβαίνει αυτό. Πρώτα από όλα πρέπει να σκεφτόμαστε την ασφάλεια των πολιτών μας. Όταν το 45% των πολιτών που θα πηγαίνουν σε ξενοδοχεία δεν θα είναι καλυμμένοι σε αυτό το θέμα, δεν ξέρω πραγματικά τι μπορεί να συμβεί.

Για εμένα δεν έχει καμιά απολύτως λογική αυτό που θέλετε να φέρετε.

Θα σας δώσω και κάποια άλλα παραδείγματα πολιτών και επιχειρηματιών δύο ταχυτήτων, τα οποία κανένας δεν ανέφερε και που αφορούν το παρόν καθεστώς αδειοδότησης το οποίο είναι πολύ διαφορετικό για τις υφιστάμενες και τις νέες επιχειρήσεις. Θα σας δώσω κάποια παραδείγματα.

Για παράδειγμα, όσον αφορά τα καταστήματα εστίασης, υπάρχουν καταστήματα τα οποία έχουν άδειες για τραπεζοκαθίσματα και λειτουργούν με τις παλιές τους άδειες. Αν, όμως, θέλει ένας νέος να ανοίξει ένα παρόμοιο κατάστημα ακριβώς δίπλα, δεν του δίνουν άδεια για τραπεζοκαθίσματα, γιατί έχει χαρακτηριστεί ο δρόμος εμπορικός. Δηλαδή, ο ένας μπορεί να έχει και ο άλλος δεν μπορεί; Αυτό θεωρείται υγιής ανταγωνισμός;

Θα σας πω και για τις κτηνοτροφικές μονάδες. Υπάρχουν κτηνοτροφικές μονάδες μέσα σε οικιστικές περιοχές, οι οποίες δεν τηρούν κανέναν απολύτως κανόνα υγιεινής. Έρχεται ένας νέος και ανοίγει μία επιχείρηση που έχει σχέση με την κτηνοτροφία και είναι αναγκασμένος να τηρεί όλους τους κανόνες και τις συνθήκες υγιεινής. Αυτό ανεβάζει σίγουρα το κόστος του. Όταν τιμολογεί το προϊόν του, πρέπει να λάβει υπ’ όψιν του πόσα έχει ξοδέψει. Δεν έχει κάνει τα ίδια έξοδα ένας που έχει πάρει παράταση και δεν τηρεί όλους τους κανόνες. Είναι λογικό αυτό που σας λέω.

Το χειρότερο όλων για εμένα -που το γνωρίζω πολύ καλά το θέμα- είναι οι άδειες στους παιδικούς σταθμούς. Παιδικοί σταθμοί οι οποίοι προϋπήρχαν των νέων νόμων, έχουν το δικαίωμα να έχουν τα παιδιά σε μικρότερους χώρους και με λιγότερες παροχές. Υπάρχουν παιδικοί σταθμοί με παλιές άδειες οι οποίοι δεν έχουν χώρο για την παραμονή των άρρωστων παιδιών μέχρι τη στιγμή που θα τα πάρουν οι γονείς τους, δεν έχουν αίθουσες ύπνου και έχουν πολύ λιγότερα τετραγωνικά. Αν ανανεωθεί η άδεια σε έναν παιδικό σταθμό με παλιά άδεια, ο οποίος χωράει είκοσι πέντε παιδιά, δεν θα μπορούν να μπουν ούτε δώδεκα παιδιά.

Αυτά είναι θέματα τα οποία πρέπει να εξετάσουμε. Δεν γίνεται πραγματικά να υπάρχουν πολίτες και επιχειρηματίες δύο ταχυτήτων ή δύο επιπέδων όταν είμαστε σε ένα δημοκρατικό κράτος που όλοι θέλουμε να είμαστε ίσοι.

Ελπίζω -για να επανέλθω στο νομοσχέδιο- αυτοί οι νόμοι και αυτές οι διατάξεις, που φέρνετε, να ελαφρύνουν λίγο τις υπηρεσίες, έτσι ώστε να υπάρχουν ουσιαστικοί έλεγχοι. Δεν γίνεται τον Αύγουστο, με περισσότερους τουρίστες, να έχουμε λιγότερα έσοδα. Αυτό οφείλεται στο γεγονός ότι, εξαιτίας κυρίως της φορολογικής σας πολιτικής, οι περισσότεροι καταστηματάρχες προσπάθησαν να φοροδιαφύγουν. Το κατάφεραν. Δεν γίνεται να έχουμε λιγότερα έσοδα, με μεγαλύτερους φόρους και μεγαλύτερη προσέλευση ανθρώπων. Δεν είναι λογικό. Πρέπει να ψάξουμε τις ουσιώδεις ρίζες του κακού. Αυτό πρέπει να κάνετε, να βγείτε στην κοινωνία να δείτε πώς λειτουργεί η πραγματική οικονομία και να βρούμε πραγματικές λύσεις. Φτάνει πια με τα ευχολόγια.

Το άλλο αρνητικό που έχω εντοπίσει και σε αυτό το νομοσχέδιο, όπως και στα περισσότερα τα οποία εισάγετε, είναι οι υπουργικές αποφάσεις. Θέλετε να ρυθμίζετε τα θέματα μέσω Υπουργών. Γιατί να μην ρυθμίζονται και να μην λύνονται όλα μέσω του νόμου; Αυτό αφορά τα άρθρα 5, 7, 11 και 13. Θέλετε να έχετε κομματικό έλεγχο; Τι θέλετε να έχετε; Νομίζετε ότι μια ζωή θα είστε εσείς στην Κυβέρνηση και θα ελέγχετε τα πράγματα ή περιμένετε πως όταν έρθει η νέα κυβέρνηση, θα τα αλλάξει έτσι όπως τη βολεύει αυτή; Δεν είναι αυτός ο τρόπος που πρέπει να κυβερνάτε.

Θέλω να αναφερθώ τώρα και στο άρθρο 29, το οποίο αφορά τις άδειες μουσικής. Είναι ένα θέμα που πονά όλους τους επαγγελματίες του είδους. Δεν είμαστε κατά αυτού του άρθρου. Απλώς θα είμαστε εκεί για να ελέγξουμε πώς πορεύεται η κατάσταση.

Θέλω να μιλήσω και για το άρθρο 7 που αφορά τα καταστήματα και τις άδειες που θα δοθούν στους αρχαιολογικούς χώρους, για το οποίο φέρατε νομοτεχνική βελτίωση, η οποία, όμως, δεν καθορίζει ρητά και δεν προστατεύει ρητά, όπως μας επιβάλλει και το Σύνταγμα, την προστασία τόσο του περιβάλλοντος όσο και του πολιτισμού μας.

Η Ελλάδα είναι η χώρα που γέννησε τον πολιτισμό. Αυτό πρέπει να το έχουμε σημαία μας.

Αυτό το νομοσχέδιο από μόνο του δεν υπάρχει περίπτωση ούτε μια στο εκατομμύριο να φέρει την πολυπόθητη ανάπτυξη. Αυτή τη στιγμή, για τη νέα χρονιά, βρισκόμαστε στην 81η θέση, σύμφωνα με το παγκόσμιο οικονομικό φόρουμ, σε θέματα ανταγωνιστικότητας. Παίρνει κάποιος τον κατάλογο και βλέπει: Πού θα πάω να επενδύσω; Σίγουρα όχι στην Ελλάδα, που βρίσκεται μαζί με την Ουκρανία και την Αλγερία. Η Ουκρανία έχει πόλεμο, ενώ το καθεστώς της Αλγερίας το ξέρουμε όλοι.

Θα καταθέσω, μάλιστα, τον συγκεκριμένο πίνακα στα Πρακτικά.

(Στο σημείο αυτό ο Βουλευτής κ. Αναστάσιος Μεγαλομύστακας καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το πιο ανησυχητικό, μάλιστα, είναι η θέση 131που έχουμε στην κλίμακα της μακροοικονομίας. Ποιος επενδυτής θα έρθει σε εμάς; Οι λόγοι που έχουμε αυτές τις θέσεις είναι, πρώτον, η πολιτική αστάθεια -όπως είπα και χθες, ο Πρωθυπουργός μιλάει για εκλογές κάθε φορά που έρχεται στα ζόρια- είναι τα φορολογικά βάρη -επομένως, πρέπει να δούμε άμεσα αυτά τα θέματα- είναι η αναποτελεσματικότητα της δημόσιας διοίκησης -που ελπίζουμε ότι μεγάλο μέρος αυτής θα θεραπευτεί με αυτά τα νομοσχέδια- είναι η αδυναμία πρόσβασης σε χρηματοδότηση -μην ξεχνάτε ότι φέρατε τα capital controls και μαζί με τους προηγούμενους μνημονιακούς, καταστρέψατε το τραπεζικό σύστημα- και η κυβερνητική αστάθεια, που στη συγκεκριμένη περίπτωση είναι ολοφάνερη, καθώς είδαμε πάρα πολλές φορές ο συγκυβερνήτης σας να θέτει βέτο για πολλά θέματα και να έχετε σύγκρουση απόψεων.

Βλέπω ανάλογα στοιχεία παλαιότερων εποχών, του 2004 για παράδειγμα, που ήταν η περίοδος των Ολυμπιακών, των παχέων αγελάδων, στην οποία είχαμε την καλύτερη θέση σε θέματα ανταγωνιστικότητας, την 31η θέση. Πάλι στην κλίματα για την μακροοικονομία είχαμε την 71η θέση.

Τι σημαίνει αυτό; Πως δεν θα υπάρξει κανένας σοβαρός επενδυτής ο οποίος να θέλει να επενδύσει στην Ελλάδα και να κάνει σταθερές επενδύσεις και όχι ξεπέτες, να δημιουργήσει μόνιμες θέσεις εργασίας για να καταπολεμήσουμε το τρομερό ποσοστό ανεργίας που έχουμε στην Ελλάδα, το μεγαλύτερο στην Ευρώπη και ένα από τα μεγαλύτερα παγκοσμίως.

Πρέπει, λοιπόν, η πολιτική μας να είναι σταθερή σε αυτή τη χώρα. Δεν γίνεται κάθε Υπουργός να έρχεται και να θέλει να περνά τα δικά του. Δυστυχώς, όμως, αυτό γίνεται. Από όταν θυμάμαι τον εαυτό μου, αυτό ακριβώς βλέπω.

Πρέπει επιτέλους να κάτσουμε όλοι μαζί σε ένα τραπέζι και να αποφασίσουμε για το κοινό καλό της χώρας. Το μόνο που πρέπει να έχουμε στο νου μας είναι αυτό. Πραγματικά, ο κόσμος έχει κουραστεί. Δεν ξέρω πόσο θα αντέξει. Ελπίζω -και πάλι το λέω, ελπίζω- να τεθεί σε εφαρμογή και αυτό και το προηγούμενο νομοσχέδιο άμεσα, έτσι ώστε να δούμε μία ακτίνα σωτηρίας.

Ευχαριστώ πάρα πολύ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριανταπέντε μαθητές και μαθήτριες και δύο εκπαιδευτικοί συνοδοί τους από το 1ο Γενικό Λύκειο Σπάρτης.

Καλώς ήρθατε στην Ελληνική Βουλή, παιδιά.

(Χειροκροτήματα απ’ όλες τις πτέρυγες της Βουλής)

Κυρίες και κύριοι συνάδελφοι, έχει κατατεθεί υπουργική τροπολογία στο σχέδιο νόμου και παρακαλώ τον Υπουργό να την παρουσιάσει.

Κύριε Κεφαλογιάννη, θέλετε να πάρετε τώρα τον λόγο;

**ΙΩΑΝΝΗΣ ΚΕΦΑΛΟΓΙΑΝΝΗΣ:** Όχι, κύριε Πρόεδρε, να μιλήσει ο κύριος Υπουργός και μετά.

**ΠΡΟΕΔΡΕΥΩΝ (Σπυρίδων Λυκούδης):** Καλώς, μετά τον Υπουργό.

Κύριε Υπουργέ, έχει διανεμηθεί η τροπολογία;

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Μάλιστα, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ωραία, έχετε τον λόγο.

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Ευχαριστώ, κύριε Πρόεδρε.

Η τροπολογία, την οποία καταθέτουμε, περιλαμβάνει κυρίως τροποποιήσεις στον ν.4314/2014 για τα προγράμματα του ΕΣΠΑ. Οι διατάξεις -αυτό είναι ένα γενικό σχόλιο- τις οποίες περνούμε σήμερα, βοηθούν στην ομαλή ολοκλήρωση των προγραμμάτων και στην απλοποίηση των διαδικασιών πληρωμών, οι οποίες είναι, όπως γνωρίζετε πολύ καλά, διοικητικά πάρα πολύ βαριές αυτή τη στιγμή στο ΕΣΠΑ και στο Πρόγραμμα Δημοσίων Επενδύσεων.

Θα μιλήσω πιο συγκεκριμένα:

Με την πρώτη διάταξη, που είναι η προσθήκη του νέου άρθρου, του άρθρου 27Α, απλοποιείται η διαδικασία υπογραφής πληρωμών με τη μείωση του αριθμού των υπογραφών που απαιτούνται για το Πρόγραμμα Δημοσίων Επενδύσεων. Επίσης, ομογενοποιείται η διαδικασία, ακολουθώντας τον νέο ρόλο και τη λειτουργία των Γενικών Διευθύνσεων Οικονομικών Υπηρεσιών του Υπουργείου. Το πολύ σημαντικό, κατά τη γνώμη μας, είναι ότι επιτυγχάνεται η απεξάρτηση της διοικητικής λειτουργίας από την ανάγκη για πληρωμές χαμηλών ποσών εμπλοκής της πολιτικής ηγεσίας. Θα μπορεί, δηλαδή, η διοίκηση να προχωρήσει άμεσα, γρήγορα στις πληρωμές έργων όταν μιλάμε για μικρά ποσά, χωρίς να απαιτείται η υπογραφή και από την πολιτική ηγεσία.

Η δεύτερη διάταξη είναι η ρύθμιση του τρόπου πληρωμής των αξιολογητών, -αξιολογητών οι οποίοι υπάρχουν στα Μητρώα της Γενικής Γραμματείας Έρευνας και Τεχνολογίας- για έργα καινοτομίας τα οποία τα διαχειρίζεται η ΓΓΕΤ. Επίσης, είναι μία διάταξη η οποία αφορά στην ομαλή πληρωμή των έργων καινοτομίας τα οποία διαχειρίζονται από το Υπουργείο Παιδείας.

Στην τρίτη διάταξη -και αυτό σχετίζεται και με μία αναφορά που έκανα στην εισήγησή μου, σε σχέση με τη σύναψη συμφωνιών με διεθνείς χρηματοπιστωτικούς οίκους για τη δημιουργία νέων χρηματοοικονομικών εργαλείων- αποσαφηνίζεται κάτι το οποίο δεν ήταν απολύτως ξεκάθαρο στο προηγούμενο καθεστώς, ο ρόλος, δηλαδή, του Υπουργείου Οικονομίας, σε σχέση ακριβώς με τη διαδικασία σύναψης συμβάσεων με διεθνείς οίκους, για να μπορέσουμε να υλοποιήσουμε τα χρηματοοικονομικά εργαλεία, στα οποία αναφέρθηκα και νωρίτερα.

Η τέταρτη διάταξη έχει να κάνει με το γεγονός ότι από τη στιγμή που συγκροτήθηκε το νέο Υπουργείο Ψηφιακής Πολιτικής, ο νόμος ορίζει ότι η επιτελική δομή, η οποία υπήρχε στο Υπουργείο Υποδομών, θα πρέπει να μεταφερθεί στο νεοσυσταθέν Υπουργείο. Για λόγους, όμως, έγκαιρης ολοκλήρωσης των διοικητικών διαδικασιών που έχουν να κάνουν με την επιβολή προς την Ευρωπαϊκή Επιτροπή της έκθεσης κλεισίματος του ΕΣΠΑ της προγραμματικής περιόδου 2007-2013 -η οποία έκθεση κλεισίματος, υπενθυμίζω, πρέπει να υποβληθεί μέχρι τις 31 Μαρτίου 2017-, μέσα από αυτή τη διάταξη προχωρούμε στη μεταφορά της συγκεκριμένης επιτελικής δομής στο Υπουργείο Οικονομίας μέχρι τις 30-3-2017 και στη συνέχεια στην οριστική μεταφορά της στο Υπουργείο Ψηφιακής Πολιτικής.

Η πέμπτη διάταξη -η οποία είναι μια αυτοτελής διάταξη- δίνει τη δυνατότητα για την ολοκλήρωση έργων στα οποία φορείς υλοποίησης είναι δημοτικές επιχειρήσεις ύδρευσης και αποχέτευσης, τα οποία απεντάχθηκαν από το προηγούμενο ΕΣΠΑ. Είχαν απενταχθεί ήδη από το 2014. Τα έργα αυτά έμεινα ορφανά. Για να μπορέσουν, λοιπόν, αυτά τα έργα να ολοκληρωθούν, αυξάνουμε τη δυνατότητα που προέβλεπε μέχρι σήμερα ο νόμος για χρηματοδότησή τους από το Εθνικό Πρόγραμμα Δημοσίων Επενδύσεων. Μέχρι σήμερα η δυνατότητα που είχαμε ήταν να χρηματοδοτήσουμε αυτά τα έργα μέχρι ποσοστού 35%. Πλέον το αυξάνουμε αυτό στο 100%, έτσι ώστε να μπορέσουν να υλοποιηθούν και να ολοκληρωθούν αυτά τα έργα.

Η τελευταία διάταξη αφορά σε τροποποίηση του ν.3419/2005. Επίσης, αφορά στην εκκαθάριση των Μητρώων του κράτους, βάσει του πραγματικού χρόνου παύσης εργασιών επιχειρήσεων, έτσι ώστε να μπορέσει και το ΓΕΜΗ να προχωρήσει στις διαδικασίες διαγραφών βάσει πραγματικών στοιχείων που έχουν να κάνουν με τη λύση επιχειρήσεων και όχι στοιχείων τα οποία πολλές φορές και στη διοίκηση καθυστερούν να περαστούν στο σύστημα.

Αυτές είναι οι διατάξεις, κύριε Πρόεδρε.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Υπουργέ.

Έχει ζητήσει τον λόγο ο κ. Κεφαλογιάννης και ο κ. Κωνσταντινόπουλος.

Κύριε Κεφαλογιάννη, πόση ώρα θα χρειαστείτε;

**ΙΩΑΝΝΗΣ ΚΕΦΑΛΟΓΙΑΝΝΗΣ:** Θέλω δύο λεπτά. Δεν θα χρειαστώ παραπάνω. Επί των τροπολογιών θα μιλήσω, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Σας δίνω τρία λεπτά.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Θα έλεγα ότι αποτελεί ντροπή για την κοινοβουλευτική μας διαδικασία να κατατίθεται μία τροπολογία -η οποία μπορεί να είναι προς τη σωστή κατεύθυνση, δεν μπαίνουμε στην ουσία αυτή τη στιγμή- επί της οποίας δεν έχει γίνει συζήτηση στη Βουλή, δεν έχει γίνει συζήτηση στην Ολομέλεια.

Είμαι βέβαιος ότι και οι Βουλευτές της Συμπολίτευσης, της Κυβερνητικής Πλειοψηφίας, δεν γνωρίζουν καν το περιεχόμενο της τροπολογίας. Απ’ ό,τι βλέπω, κατατέθηκε στις 16.20΄, μας διενεμήθη πριν από ένα τέταρτο και καλούμαστε να αποφασίσουμε και να ψηφίσουμε μία τροπολογία της οποίας αυτή τη στιγμή κανείς δεν γνωρίζει το περιεχόμενο. Μπορεί να το ανέλυσε ο κύριος Υπουργός, μπορεί να έχει κάθε καλή, αγαθή πρόθεση, αλλά σε καμμία περίπτωση αυτό δεν συνάδει με μία καλή νομοθέτηση.

Εξ αυτού του λόγου, επειδή ακριβώς δεν μπορούμε να μπούμε στην ουσία της συγκεκριμένης τροπολογίας, εμείς την καταψηφίζουμε και καταδικάζουμε τον τρόπο με τον οποίο γίνεται η συγκεκριμένη νομοθέτηση.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ**. ΓΕΩΡΓΙΟΣ ΒΑΡΕΜΕΝΟΣ**)

Θα μου επιτρέψετε όμως, κύριε Πρόεδρε, να κάνω και μία αναφορά και στις δύο άλλες τροπολογίες, τις οποίες έκανε δεκτές ο κύριος Υπουργός, τις υπ’ αριθμόν 779 και 780. Αυτές οι δύο τροπολογίες αναφέρονται στα άρθρα 11 και 15 του παρόντος σχεδίου νόμου. Πραγματικά, μας δημιουργεί πολύ μεγάλη απορία, γιατί ναι μεν προβλέπεται από το άρθρο 88 του Κανονισμού ότι μπορεί να κατατεθούν τροπολογίες ακόμα και επί σχεδίου νόμου, το οποίο βεβαίως δεν έχει ψηφιστεί και δεν αποτελεί νόμο, αλλά αποτελεί πολύ μεγάλη έκπληξη το γεγονός ότι δεν κατατέθηκε ως νομοτεχνική βελτίωση.

Άρα θα ήθελα και από τον κύριο Υπουργό να μας δώσει μία εξήγηση -για να καταγραφεί και στα Πρακτικά- για ποιο λόγο αυτές οι δύο τροπολογίες δεν κατατέθηκαν ως νομοτεχνική βελτίωση, αλλά διά των Βουλευτών της Συμπολίτευσης κατατέθηκαν ως τροπολογίες.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κύριε Πρόεδρε, παρακαλώ θα ήθελα τον λόγο.

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Κωνσταντινόπουλε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κύριε Πρόεδρε, εδώ και τρεις ημέρες στη Βουλή, πραγματικά η Δημοκρατική Συμπαράταξη προσπάθησε με όλα τα διαθέσιμα στοιχεία που είχε να στηρίξει, να πει τις απόψεις της, να προτείνει.

Σήμερα, μας φέρνει ένα καινούργιο νομοσχέδιο η Κυβέρνηση. Εάν δεν το πάρει πίσω η Κυβέρνηση και δεν το φέρει αύριο, εμείς θα ξανασκεφτούμε τι θα ψηφίσουμε.

Τα παιχνίδια, κύριε Υπουργέ, –και δεν αναφέρομαι προσωπικά- πέντε λεπτά και δέκα λεπτά πριν ολοκληρωθεί η διαδικασία, γιατί έχουν τελειώσει όλοι οι ομιλητές, να φέρνετε κάτι και να μας λέτε «διαβάστε το και ψηφίστε το», δεν τα αποδεχόμαστε. Ή θα το πάρει πίσω η Κυβέρνηση ή εάν δεν το πάρει πίσω, εμείς θα επαναξιολογήσουμε τη στάση μας σχετικά με την ψηφοφορία.

Σας ευχαριστώ πάρα πολύ.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θα παρακαλούσα να λάβω τον λόγο.

**ΓΕΩΡΓΙΟΣ ΑΜΥΡΑΣ:** Και εγώ, κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Λοβέρδε, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Εγώ επικαλούμαι τα όσα είπε ο κ. Κωνσταντινόπουλος. Και θέλω να τα περιγράψω με τον δικό μου τρόπο και με τη δική μου κοινοβουλευτική εμπειρία.

Κύριε Πρόεδρε, είχαμε ένα σχέδιο νόμου κατεπειγόντως χθες και ένα σημερινό, για το οποίο καταβάλαμε κόπο για να καταλάβουμε τι λέει, να κάνουμε μια αξιολόγηση και κάθε Βουλευτής, κάθε πολιτικό κόμμα να κάνει την κριτική του. Η διαδικασία δεν είναι αντάξια των αναγκών που έχει η χώρα. Έχει πολύ περισσότερες ανάγκες και πολλά πράγματα εξαρτώνται από την πορεία των σχεδίων νόμων και του χθεσινού και του σημερινού.

Εγώ θέλω να σας ρωτήσω ευθέως, γιατί το κάνετε αυτό;

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Θα σας απαντήσω.

**ΑΝΔΡΕΑΣ ΛΟΒΕΡΔΟΣ:** Δεν είμαι από τους ειδικούς στο ΕΣΠΑ για να μπορέσω να το δω και να πω άποψη. Δεν έχουμε κινητοποιηθεί και ως Κοινοβουλευτική Ομάδα για κάτι σχετικό.

Ο κ. Κωνσταντινόπουλος σάς λέει ότι παρ’ ότι δηλώνουμε την καλή μας διάθεση σε σχέση με τους τίτλους του σχεδίου νόμου σας, έρχεσθε τώρα και φέρνετε σχεδόν ένα σχέδιο νόμου. Γιατί το κάνετε αυτό;

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Θα σας απαντήσω.

**ΑΝΔΡΕΑΣ ΛΟΒΕΡΔΟΣ:** Απαντήστε μου, γιατί το κάνετε αυτό, για να σας πούμε και εμείς την άποψή μας. Γιατί το κάνετε αυτό;

Δηλαδή εάν το καταθέσετε σήμερα, για να ψηφιστεί την άλλη εβδομάδα ή την Παρασκευή, τι θα χάσετε;

**ΗΛΙΑΣ ΠΑΝΑΓΙΩΤΑΡΟΣ:** Κύριε Πρόεδρε, θα παρακαλούσα να λάβω τον λόγο.

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Παναγιώταρε, έχετε τον λόγο.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, κύριε Πρόεδρε.

Στο χθεσινό νομοσχέδιο, το υπερκατεπείγον που είχαμε, το άρθρο 19 αποσύρθηκε και είχε να κάνει με ΕΣΠΑ, για όποιον ήξερε τι είναι το άρθρο 19. Ξαφνικά, κύριε Υπουργέ, φέρνετε στο ενενήντα ένα, με τη λήξη, την ώρα που ξεκινάμε να ψηφίσουμε επί της αρχής και επί των άρθρων, μία τροπολογία η οποία είναι από μόνη της ένα νομοσχέδιο και έχει να κάνει πάλι με ΕΣΠΑ. Θέλετε να πιστέψουμε ότι δεν έχει κάποια σχέση έμμεση ή άμεση; Εκτός και εάν δεν το γνωρίζετε ούτε εσείς, κύριε Υπουργέ.

Στο χθεσινό νομοσχέδιο, το άρθρο 19 που αποσύρθηκε είχε να κάνει με ΕΣΠΑ και για συγκεκριμένο ξενοδόχο. Θέλετε να πούμε και άλλες λεπτομέρειες; Τι να σας πούμε άλλο; Ντροπή! Αυτά δεν τα έκανε ούτε η Νέα Δημοκρατία και το ΠΑΣΟΚ όταν ήταν στα χάι τους!

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Αμυρά, έχετε τον λόγο.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Κύριε Υπουργέ, μεγάλη απογοήτευση. Αυτή η τροπολογία των τριάντα σελίδων είναι ο ξαφνικός θάνατος της συναίνεσης που προσπαθούσαμε να χτίσουμε, βασιζόμενοι, όμως, σε κάποιες αρχές καλής νομοθέτησης. Εχθές διαδικασία κατεπείγοντος στο σχέδιο νόμου για την οικονομική δραστηριότητα. Σήμερα με τη διαδικασία επείγοντος το παρόν και τώρα πέντε λεπτά όχι πριν λήξει, κύριοι συνάδελφοι, αλλά αφού έχει λήξει στην ουσία η συνεδρίαση, μας φέρνετε μία τροπολογία που πραγματεύεται θέματα χρηματοδοτήσεων. Λίγο που τη φυλλομέτρησα έχει τροποποιήσεις σε τέσσερις διαφορετικούς νόμους θεμελιώδεις.

Εγώ τώρα απευθύνομαι στους καλούς συναδέλφους του ΣΥΡΙΖΑ και θέλω να πω ότι επειδή είστε ειλικρινείς άνθρωποι –έτσι θέλω να πιστεύω-, πείτε μου εάν διαβάσατε σε πέντε λεπτά τις τριάντα αυτές σελίδες, το σώμα της τροπολογίας, την αιτιολογική έκθεση και τα, υποτίθεται, κατατοπιστικά έγγραφα και να μου πείτε εάν βγάζετε νόημα. Η ψήφος η θετική ή και η αρνητική, θα σας πω εγώ, θα είναι επαρκώς αιτιολογημένη μέσα σας; Δεν νομίζω.

Λόγοι υπευθυνότητας μάς λένε ότι δεν υπάρχει περίπτωση να την υπερψηφίσουμε. Σας προτείνω, κύριε Υπουργέ, να την αποσύρετε και να τη φέρετε σε επόμενο σχέδιο νόμου. Αύριο είναι η Διάσκεψη των Προέδρων. Εκτός αν, λοιπόν, μας λέτε ότι είναι το προαπαιτούμενο κι αυτό. Φέρτε το, αλλά δώστε μας μία μέρα καιρό –αν είναι δυνατόν- να το μελετήσουμε. Αυτό ως μία πράξη που σας δείχνουμε, ας το πούμε, ανοχή.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κυρία Τζάκρη, θέλετε τον λόγο;

**ΘΕΟΔΩΡΑ ΤΖΑΚΡΗ:** Όχι, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, έχετε τον λόγο.

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Αντιλαμβάνομαι τους προβληματισμούς οι οποίοι τίθενται σε σχέση με τον χρόνο κατάθεσης. Αλλά πρέπει να καταλάβουμε και ειδικά θα περίμενα κυρίως από στελέχη και Βουλευτές τα οποία έχουν θητεύσει και σε κυβερνητικούς θώκους, να έχουν μία εικόνα για το πώς μερικές φορές υπάρχουν και διατάξεις οι οποίες πρέπει να ψηφιστούν για να μπορέσουν να προχωρήσουν οι διαδικασίες οι οποίες είναι απαραίτητες να προχωρήσουν. Για παράδειγμα, ο κ. Κωνσταντινόπουλος το γνωρίζει πάρα πολύ καλά αυτό μιας και έχει θητεύσει στο συγκεκριμένο Υπουργείο…

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Φέρτε το αύριο.

**ΠΡΟΕΔΡΕΥΩΝ (Γεώργιος Βαρεμένος):** Μισό λεπτό.

**ΑΝΔΡΕΑΣ ΛΟΒΕΡΔΟΣ:** Χθες δεν το ξέρατε; Ας μας το φέρνατε από χθες.

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Γνωρίζετε ότι υπάρχει μία διαδικασία, επειδή υπάρχουν και συναρμόδιοι Υπουργοί, οι οποίοι πρέπει να δουν τη διάταξη και πρέπει να την υπογράψουν. Ξέρετε ότι έχει ξεκινήσει αυτή η διαδικασία.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** …(δεν ακούστηκε)

**ΠΡΟΕΔΡΕΥΩΝ (Γεώργιος Βαρεμένος):** Κύριε Κωνσταντινόπουλε, ακούστε.

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Κύριε Κωνσταντινόπουλε, το ξέρετε, το συζητήσαμε. Έχει ξεκινήσει η αυτή διαδικασία από χθες. Σας το είπα χθες στην επιτροπή. Έχει ξεκινήσει αυτή η διαδικασία.

Θα μιλήσω με συγκεκριμένο παράδειγμα, για να μην δημιουργούνται σκιές. Υπάρχει μια διάταξη, για παράδειγμα, που έχει να κάνει με αυτό το οποίο ανέφερα και πριν – θα μου επιτρέψετε σας παρακαλώ-, με τη σύμβαση την οποία θέλουμε να υπογράψουμε, το funding agreement που έχει να κάνει με το EAF, με το Ευρωπαϊκό Επενδυτικό Ταμείο, για αυτό το νέο Ταμείο Συμμετοχών, το οποίο θα δώσει τη δυνατότητα για τη χρηματοδότηση μικρομεσαίων επιχειρήσεων με τη λογική του equity funding. Αυτό πρέπει να κλείσει τις επόμενες ημέρες. Για να κλείσει αυτή η συμφωνία, για να μπορέσει να υπογραφεί, πρέπει να περάσει η συγκεκριμένη διάταξη. Δεν μπορούμε, δηλαδή, να το παραπέμψουμε στο μέλλον.

Και η λογική μας ήταν να καταθέσουμε τη συγκεκριμένη ρύθμιση στο συγκεκριμένο νομοσχέδιο, επειδή είναι και νομοσχέδιο του συγκεκριμένου Υπουργείου, άπτεται των αρμοδιοτήτων δηλαδή του Υπουργείου μας, για να μην μπαίνουμε σε μια διαδικασία κατάθεσης σε νομοσχέδιο άλλου Υπουργείου, όπως θα γινόταν αύριο, το οποίο θα δημιουργούσε άλλου τύπου προβλήματα. Αυτή είναι η λογική. Δεν υπάρχει ούτε καμμία διάθεση ούτε καμμία λογική, ας πούμε, παράκαμψης διαδικασίας. Αν θέλετε να συζητήσουμε και επί της ουσίας των διατάξεων, αλλά δεν υπάρχει αυτή η λογική.

Αυτό που πρέπει αν γίνει είναι να περάσουν οι διατάξεις που έχουν σχέση με το ΕΣΠΑ –κύριε Κωνσταντινόπουλε, το ξέρετε πολύ καλά αυτό-, για να μπορέσουμε να προχωρήσουμε στο κλείσιμο της περιόδου και στην υποβολή της έκθεσης κλεισίματος προς την Ευρωπαϊκή Επιτροπή και να συνάψουμε τη συμφωνία, η οποία είναι πάρα πολύ σημαντική -νομίζω έχει αναγνωριστεί και από πολλούς από εσάς-, με το Ευρωπαϊκό Επενδυτικό Ταμείο για να μπορέσουμε να προχωρήσουμε στη δανειοδότηση μικρομεσαίων επιχειρήσεων, το οποίο πρέπει να κλείσει τις επόμενες μέρες. Αυτός είναι ο λόγος για τον οποίο περνάμε αυτές τις διατάξεις σήμερα και στο συγκεκριμένο νομοσχέδιο.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

Τον λόγο έχει ο κ. Λοβέρδος.

**ΑΝΔΡΕΑΣ ΛΟΒΕΔΡΟΣ:** Κύριε Πρόεδρε, άθελά του ο κύριος Υπουργός μάς προσέβαλε. Είπε, δηλαδή, ο άνθρωπος ότι έπρεπε να το δουν οι συναρμόδιοι Υπουργοί για να το συνυπογράψουν. Οι αρμόδιοι Βουλευτές που είναι και οι αρμόδιοι για να νομοθετήσουν, δεν έπρεπε να το δουν;

Είναι δυνατόν για τόσο σοβαρά θέματα, όπως λέτε κύριε Υπουργέ, να ενεργοποιείστε τελευταία στιγμή; Αν είναι τόσο σοβαρά θέματα, τα ξέρετε εσείς οπωσδήποτε από προηγούμενες εβδομάδες ή και μήνες. Δεν τα μάθατε χθες.

Άρα λοιπόν, γιατί το κάνετε αυτό; Η απάντηση παραμένει εκκρεμής. Και ποιος μας λέει εμάς ότι μέσα σε αυτές τις ρυθμίσεις, που δεν θα προλάβουμε να δούμε, δεν είναι και κάτι, το οποίο αν το ψηφίζαμε ακούγοντάς σας, με βάση τις καλές σας προθέσεις, δεν θα μπορούσαμε μετά να εμφανιστούμε στον κόσμο; Διότι κάτι μπορεί να κρύβεται εδώ. Ποιος μας το λέει; Μόνο ο έλεγχος από πλευράς επιτροπής, από πλευράς Κοινοβουλευτικών Ομάδων, ο οποίος για να γίνει χρειάζεται λίγος χρόνος.

**ΠΡΟΕΔΡΕΥΩΝ (Γεώργιος Βαρεμένος):** Ωραία, κύριε Λοβέρδο.

**ΑΝΔΡΕΑΣ ΛΟΒΕΡΔΟΣ:** Πάρτε την πίσω. Έχετε και αύριο σχέδιο νόμου. Καταθέστε την ως υπουργική τροπολογία.

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Θα την καταθέσουμε σε σχέδιο νόμου άλλου Υπουργείου;

**ΑΝΔΡΕΑΣ ΛΟΒΕΡΔΟΣ:** Άλλου Υπουργείου. Δεν είναι παράδοξο αυτό. Είναι προτιμότερο.

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Είναι αυτή καλή πρακτική όμως;

**ΑΝΔΡΕΑΣ ΛΟΒΕΡΔΟΣ:** Ναι, άλλωστε είναι η πρώτη φορά πού γίνεται; Συνεχής πρακτική είναι αυτή. Αλλά τουλάχιστον, θα έχει κερδίσει το Σώμα στο ότι θα ξέρει τι ψηφίζει. Προλαβαίνει να το δει.

**ΠΡΟΕΔΡΕΥΩΝ (Γεώργιος Βαρεμένος):** Μισό λεπτό.

Κύριε Υπουργέ, συμβιβάζεστε με αυτήν την πρόταση; Δεν θα αντιδράσουν έτσι κι αλλιώς τα άλλα κόμματα αν το φέρετε σε άλλο νομοσχέδιο, όπως λένε.

Ποια είναι η απάντηση, ώστε να προχωρήσουμε;

**ΚΩΝΣΤΑΝΤΙΝΟΣ ΤΣΙΑΡΑΣ:** Εμείς, κύριε Πρόεδρε, δείχνουμε ανοχή να έλθει αύριο. Δεν είναι δυνατόν με μία τέτοια πρακτική να υποβαθμίζουμε το Κοινοβούλιο.

**ΠΡΟΕΔΡΕΥΩΝ (Γεώργιος Βαρεμένος):** Έγινε σαφές αυτό που λέτε.

Κύριε Υπουργέ, παρακαλώ έχετε τον τελευταίο λόγο.

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Να επαναλάβω τη λογική, επειδή ρώτησε ο κ. Λοβέρδος αν το ξέραμε από πριν. Ξέραμε, κύριε Λοβέρδο, ότι αυτήν την εβδομάδα θα έλθει νομοσχέδιο του Υπουργείου μας. Άρα, αυτές τις διατάξεις τις καταθέτουμε τώρα ως τροπολογία στο συγκεκριμένο νομοσχέδιο. Δεν είναι εύκολο - το γνωρίζετε πάρα πολύ καλά από την εμπειρία σας -, οι διατάξεις να είναι πάντα έτοιμες, όταν το θέλουμε κι εμείς να είναι έτοιμες. Το γνωρίζετε αυτό από την εμπειρία σας.

Νομίζω ότι αντιλαμβάνεστε κι εσείς το επείγον του πράγματος, με την έννοια του ότι αυτές οι διατάξεις θα διευκολύνουν την απορρόφηση πόρων, τη σύναψη σημαντικών συμφωνιών. Εγώ από τη μεριά μου αντιλαμβάνομαι αυτό το οποίο τίθεται από την πλευρά της Αντιπολίτευσης, δηλαδή ότι δεν υπάρχει επαρκής χρόνος για να μελετηθεί η συγκεκριμένη τροπολογία.

Να το αποσύρουμε, λοιπόν, τώρα και να το καταθέσουμε αύριο. Με την συμφωνία όμως ότι αύριο θα γίνει η σχετική…

**ΚΩΝΣΤΑΝΤΙΝΟΣ ΤΣΙΑΡΑΣ:** Κύριε Υπουργέ, δεν θα συζητήσουμε επ’ αυτού. Ειλικρινά το λέμε.

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Ωραία.

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Βαρεμένος):** Ωραία.

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Επιτρέψτε μου, κύριε Πρόεδρε, μισό λεπτό.

**ΠΡΟΕΔΡΕΥΩΝ (Γεώργιος Βαρεμένος):** Έγινε μια συμφωνία κυρίων. Gentlemen’s agreement, όπως λέτε κι εσείς.

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Κοιτάξτε, το θέμα δεν είναι να περάσω τη διάταξή μου. Εδώ μιλάμε για διατάξεις, οι οποίες διευκολύνουν τη χρηματοδότηση της ελληνικής οικονομίας.

**ΚΩΝΣΤΑΝΤΙΝΟΣ ΜΠΑΡΚΑΣ:** Να το δηλώσουν οι Κοινοβουλευτικοί Εκπρόσωποι αυτό. Να δεσμευτούν για αύριο.

**ΠΡΟΕΔΡΕΥΩΝ (Γεώργιος Βαρεμένος):** Ωραία. Υπήρξε δέσμευση από τα άλλα κόμματα.

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Σας επισήμανα και πριν το επείγον του πράγματος, σε σχέση με τις συγκεκριμένες συμφωνίες, τις οποίες πρέπει να προχωρήσουμε το επόμενο διάστημα.

**ΠΡΟΕΔΡΕΥΩΝ (Γεώργιος Βαρεμένος):** Ωραία, έγινε σαφές.

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Εφόσον από εσάς γίνεται αντιληπτό και μπορούμε να έχουμε μια συνεννόηση ότι αύριο θα περάσει η συγκεκριμένη τροπολογία, την αποσύρουμε και την επανακαταθέτουμε αύριο.

**ΠΡΟΕΔΡΕΥΩΝ (Γεώργιος Βαρεμένος):** Τέλος καλά, όλα καλά!

Κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Οικονομίας και Ανάπτυξης: «Νέο θεσμικό πλαίσιο για την άσκηση οικονομικής δραστηριότητας και άλλες διατάξεις».

Ερωτάται το Σώμα: Γίνεται δεκτό το νομοσχέδιο επί της αρχής;

**ΘΕΟΔΩΡΑ ΤΖΑΚΡΗ:** Ναι.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το νομοσχέδιο του Υπουργείου Οικονομίας και Ανάπτυξης: «Νέο θεσμικό πλαίσιο για την άσκηση οικονομικής δραστηριότητας και άλλες διατάξεις» έγινε δεκτό επί της αρχής κατά πλειοψηφία.

Εισερχόμαστε στην ψήφιση των άρθρων.

Ερωτάται το Σώμα: Γίνεται δεκτό το άρθρο 1, όπως τροποποιήθηκε από τον κύριο Υπουργό;

**ΘΕΟΔΩΡΑ ΤΖΑΚΡΗ:** Ναι.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς,το άρθρο 1 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 2, όπως τροποποιήθηκε από τον κύριο Υπουργό;

**ΘΕΟΔΩΡΑ ΤΖΑΚΡΗ:** Ναι.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 2 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 3, όπως τροποποιήθηκε από τον κύριο Υπουργό;

**ΘΕΟΔΩΡΑ ΤΖΑΚΡΗ:** Ναι.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 3 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 4 ως έχει;

**ΘΕΟΔΩΡΑ ΤΖΑΚΡΗ:** Ναι.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 4 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 5, όπως τροποποιήθηκε από τον κύριο Υπουργό;

**ΘΕΟΔΩΡΑ ΤΖΑΚΡΗ:** Ναι.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 5 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 6 ως έχει;

**ΘΕΟΔΩΡΑ ΤΖΑΚΡΗ:** Ναι.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 6 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 7, όπως τροποποιήθηκε από τον κύριο Υπουργό;

**ΘΕΟΔΩΡΑ ΤΖΑΚΡΗ:** Ναι.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 7 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 8 ως έχει;

**ΘΕΟΔΩΡΑ ΤΖΑΚΡΗ:** Ναι.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 8 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 9, όπως τροποποιήθηκε από τον κύριο Υπουργό;

**ΘΕΟΔΩΡΑ ΤΖΑΚΡΗ:** Ναι.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 9 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 10 ως έχει;

**ΘΕΟΔΩΡΑ ΤΖΑΚΡΗ:** Ναι.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 10 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 11 ως έχει;

**ΘΕΟΔΩΡΑ ΤΖΑΚΡΗ:** Ναι.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 11 έγινε δεκτό ως έχει κατά πλειοψηφία, στο οποίο θα ενσωματωθεί μετά την ψήφισή της η τροπολογία με γενικό αριθμό 780 και ειδικό 3.

Ερωτάται το Σώμα: Γίνεται δεκτό το άρθρο 12, όπως τροποποιήθηκε από τον κύριο Υπουργό;

**ΘΕΟΔΩΡΑ ΤΖΑΚΡΗ:** Ναι.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 12 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 13 ως έχει;

**ΘΕΟΔΩΡΑ ΤΖΑΚΡΗ:** Ναι.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 13 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 14, όπως τροποποιήθηκε από τον κύριο Υπουργό;

**ΘΕΟΔΩΡΑ ΤΖΑΚΡΗ:** Ναι.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κύριε Πρόεδρε, στο άρθρο 14, επειδή ήταν ένα από τα ζητήματα τα οποία είχαμε θέσει ως Δημοκρατική Συμπαράταξη για το ολοκληρωμένο πληροφοριακό σύστημα, είπαμε «ναι» και συμφωνούμε με την προϋπόθεση και τη δέσμευση της Κυβέρνησης και του αρμόδιου Υπουργού ότι αυτό το σύστημα θα έχει ολοκληρωθεί, όπως δεσμεύτηκε, εντός έξι μηνών. Ναι, λοιπόν.

Ευχαριστώ.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 14 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 15 ως έχει;

**ΘΕΟΔΩΡΑ ΤΖΑΚΡΗ:** Ναι.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 15 έγινε δεκτό ως έχει κατά πλειοψηφία, στο οποίο θα ενσωματωθεί μετά την ψήφισή της η τροπολογία με γενικό αριθμό 779 και ειδικό 2.

Ερωτάται το Σώμα: Γίνεται δεκτό το άρθρο 16 ως έχει;

**ΘΕΟΔΩΡΑ ΤΖΑΚΡΗ:** Ναι.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΓΕΩΡΓΙΟΣ ΑΜΥΡΑΣ:** Παρών.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Παρών.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 16 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 17 ως έχει;

**ΘΕΟΔΩΡΑ ΤΖΑΚΡΗ:** Ναι.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 17 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 18;

**ΘΕΟΔΩΡΑ ΤΖΑΚΡΗ:** Ναι.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 18 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 19 ως έχει;

**ΘΕΟΔΩΡΑ ΤΖΑΚΡΗ:** Ναι.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 19 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 20 ως έχει;

**ΘΕΟΔΩΡΑ ΤΖΑΚΡΗ:** Ναι.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 20 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 21 ως έχει;

**ΘΕΟΔΩΡΑ ΤΖΑΚΡΗ:** Ναι.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 21 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 22 ως έχει;

**ΘΕΟΔΩΡΑ ΤΖΑΚΡΗ:** Ναι.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 22 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 23 ως έχει;

**ΘΕΟΔΩΡΑ ΤΖΑΚΡΗ:** Ναι.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 23 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 24 ως έχει;

**ΘΕΟΔΩΡΑ ΤΖΑΚΡΗ:** Ναι.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 24 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 25, όπως τροποποιήθηκε από τον κύριο Υπουργό;

**ΘΕΟΔΩΡΑ ΤΖΑΚΡΗ:** Ναι.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΓΕΩΡΓΙΟΣ ΑΜΥΡΑΣ:** Παρών.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Παρών.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 25 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 26, όπως τροποποιήθηκε από τον κύριο Υπουργό;

**ΘΕΟΔΩΡΑ ΤΖΑΚΡΗ:** Ναι.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΓΕΩΡΓΙΟΣ ΑΜΥΡΑΣ:** Παρών.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Παρών.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 26 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 27 ως έχει;

**ΘΕΟΔΩΡΑ ΤΖΑΚΡΗ:** Ναι.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 27 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 28 ως έχει;

**ΘΕΟΔΩΡΑ ΤΖΑΚΡΗ:** Ναι.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 28 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 29 ως έχει;

**ΘΕΟΔΩΡΑ ΤΖΑΚΡΗ:** Ναι.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΓΕΩΡΓΙΟΣ ΑΜΥΡΑΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 29 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 30 ως έχει;

**ΘΕΟΔΩΡΑ ΤΖΑΚΡΗ:** Ναι.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 30 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 31 ως έχει;

**ΘΕΟΔΩΡΑ ΤΖΑΚΡΗ:** Ναι.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 31 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 32 ως έχει;

**ΘΕΟΔΩΡΑ ΤΖΑΚΡΗ:** Ναι.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 32 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 33, όπως τροποποιήθηκε από τον κύριο Υπουργό;

**ΘΕΟΔΩΡΑ ΤΖΑΚΡΗ:** Ναι.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 33 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 34 ως έχει;

**ΘΕΟΔΩΡΑ ΤΖΑΚΡΗ:** Ναι.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 34 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 35 ως έχει;

**ΘΕΟΔΩΡΑ ΤΖΑΚΡΗ:** Ναι.

**ΕΥΑΓΓΕΛΟΣ ΜΠΑΣΙΑΚΟΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 35 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 36, όπως τροποποιήθηκε από τον κύριο Υπουργό;

**ΘΕΟΔΩΡΑ ΤΖΑΚΡΗ:** Ναι.

**ΕΥΑΓΓΕΛΟΣ ΜΠΑΣΙΑΚΟΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 36 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 37 ως έχει;

**ΘΕΟΔΩΡΑ ΤΖΑΚΡΗ:** Ναι.

**ΕΥΑΓΓΕΛΟΣ ΜΠΑΣΙΑΚΟΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΓΕΩΡΓΙΟΣ ΑΜΥΡΑΣ:** Παρών.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Παρών.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 37 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 38 ως έχει;

**ΘΕΟΔΩΡΑ ΤΖΑΚΡΗ:** Ναι.

**ΕΥΑΓΓΕΛΟΣ ΜΠΑΣΙΑΚΟΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΓΕΩΡΓΙΟΣ ΑΜΥΡΑΣ:** Παρών.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Παρών.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 38 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 39 ως έχει;

**ΘΕΟΔΩΡΑ ΤΖΑΚΡΗ:** Ναι.

**ΕΥΑΓΓΕΛΟΣ ΜΠΑΣΙΑΚΟΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 39 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 40 ως έχει;

**ΘΕΟΔΩΡΑ ΤΖΑΚΡΗ:** Ναι.

**ΕΥΑΓΓΕΛΟΣ ΜΠΑΣΙΑΚΟΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ: Ναι.**

**ΓΕΩΡΓΙΟΣ ΚΑΤΣΙΑΝΤΩΝΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 40 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 41 ως έχει;

**ΘΕΟΔΩΡΑ ΤΖΑΚΡΗ:** Ναι.

**ΕΥΑΓΓΕΛΟΣ ΜΠΑΣΙΑΚΟΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 41 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 42 ως έχει;

**ΘΕΟΔΩΡΑ ΤΖΑΚΡΗ:** Ναι.

**ΕΥΑΓΓΕΛΟΣ ΜΠΑΣΙΑΚΟΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 42 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 43 ως έχει;

**ΘΕΟΔΩΡΑ ΤΖΑΚΡΗ:** Ναι.

**ΕΥΑΓΓΕΛΟΣ ΜΠΑΣΙΑΚΟΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 43 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 44 ως έχει;

**ΘΕΟΔΩΡΑ ΤΖΑΚΡΗ:** Ναι.

**ΕΥΑΓΓΕΛΟΣ ΜΠΑΣΙΑΚΟΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 44 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 45 ως έχει;

**ΘΕΟΔΩΡΑ ΤΖΑΚΡΗ:** Ναι.

**ΕΥΑΓΓΕΛΟΣ ΜΠΑΣΙΑΚΟΣ:** Παρών.

**ΑΝΤΩΝΙΟΣ ΓΡΕΓΟΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Παρών.

Είχαμε θέσει αρκετά θέματα στον Υπουργό, ο οποίος ακόμα δεν τα έχει συμπεριλάβει.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΓΕΩΡΓΙΟΣ ΑΜΥΡΑΣ:** Παρών.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Παρών.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 45 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 46 ως έχει;

**ΘΕΟΔΩΡΑ ΤΖΑΚΡΗ:** Ναι.

**ΕΥΑΓΓΕΛΟΣ ΜΠΑΣΙΑΚΟΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 46 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 47 ως έχει;

**ΘΕΟΔΩΡΑ ΤΖΑΚΡΗ:** Ναι.

**ΕΥΑΓΓΕΛΟΣ ΜΠΑΣΙΑΚΟΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 47 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 48 ως έχει;

**ΘΕΟΔΩΡΑ ΤΖΑΚΡΗ:** Ναι.

**ΕΥΑΓΓΕΛΟΣ ΜΠΑΣΙΑΚΟΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΓΕΩΡΓΙΟΣ ΑΜΥΡΑΣ:** Παρών.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Παρών.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 48 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 49 ως έχει;

**ΘΕΟΔΩΡΑ ΤΖΑΚΡΗ:** Ναι.

**ΕΥΑΓΓΕΛΟΣ ΜΠΑΣΙΑΚΟΣ:** Ναι.

**ΑΝΤΩΝΙΟΣ ΓΡΕΓΟΣ:** Παρών.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 49 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 50 ως έχει;

**ΘΕΟΔΩΡΑ ΤΖΑΚΡΗ:** Ναι.

**ΕΥΑΓΓΕΛΟΣ ΜΠΑΣΙΑΚΟΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Όχι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΓΕΩΡΓΙΟΣ ΑΜΥΡΑΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 50 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 51 ως έχει;

**ΘΕΟΔΩΡΑ ΤΖΑΚΡΗ:** Ναι.

**ΕΥΑΓΓΕΛΟΣ ΜΠΑΣΙΑΚΟΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 51 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 52, όπως τροποποιήθηκε από τον κύριο Υπουργό;

**ΘΕΟΔΩΡΑ ΤΖΑΚΡΗ:** Ναι.

**ΕΥΑΓΓΕΛΟΣ ΜΠΑΣΙΑΚΟΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 52 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 53 ως έχει;

**ΘΕΟΔΩΡΑ ΤΖΑΚΡΗ:** Ναι.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 53 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 54 ως έχει;

**ΘΕΟΔΩΡΑ ΤΖΑΚΡΗ:** Ναι.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 54 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 55 ως έχει;

**ΘΕΟΔΩΡΑ ΤΖΑΚΡΗ:** Ναι.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 55 έγινε δεκτό ως έχει κατά πλειοψηφία.

Το άρθρο 56 απεσύρθη και τα υπόλοιπα άρθρα αναριθμούνται.

Ερωτάται το Σώμα: Γίνεται δεκτό το νέο άρθρο 56, παλαιό 57, όπως τροποποιήθηκε από τον κύριο Υπουργό;

**ΘΕΟΔΩΡΑ ΤΖΑΚΡΗ:** Ναι.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το νέο άρθρο 56 -παλαίο 57- έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτή η τροπολογία με γενικό αριθμό 779 και ειδικό 2 ως έχει;

**ΘΕΟΔΩΡΑ ΤΖΑΚΡΗ:** Ναι.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΓΕΩΡΓΙΟΣ ΑΜΥΡΑΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η τροπολογία με γενικό αριθμό 779 και ειδικό 2 έγινε δεκτή ως έχει κατά πλειοψηφία και εντάσσεται στο άρθρο 15 του νομοσχεδίου.

Ερωτάται το Σώμα: Γίνεται δεκτή η τροπολογία με γενικό αριθμό 780 και ειδικό 3 ως έχει;

**ΘΕΟΔΩΡΑ ΤΖΑΚΡΗ:** Ναι.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΓΕΩΡΓΙΟΣ ΑΜΥΡΑΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η τροπολογία με γενικό αριθμό 780 και ειδικό 3 έγινε δεκτή ως έχει κατά πλειοψηφία και εντάσσεται στο άρθρο 11 του νομοσχεδίου.

Εισερχόμαστε στην ψήφιση του ακροτελεύτιου άρθρου.

Ερωτάται το Σώμα: Γίνεται δεκτό το ακροτελεύτιο άρθρο;

**ΘΕΟΔΩΡΑ ΤΖΑΚΡΗ:** Ναι.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Το ακροτελεύτιο άρθρο έγινε δεκτό κατά πλειοψηφία.

Συνεπώς το νομοσχέδιο του Υπουργείου Οικονομίας και Ανάπτυξης: «Νέο θεσμικό πλαίσιο για την άσκηση οικονομικής δραστηριότητας και άλλες διατάξεις» έγινε δεκτό επί της αρχής και επί των άρθρων.

Ερωτάται το Σώμα: Γίνεται δεκτό το νομοσχέδιο και στο σύνολο;

**ΘΕΟΔΩΡΑ ΤΖΑΚΡΗ:** Ναι.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ναι.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Το νομοσχέδιο έγινε δεκτό και στο σύνολο κατά πλειοψηφία.

Συνεπώς το νομοσχέδιο του Υπουργείου Οικονομίας και Ανάπτυξης: «Νέο θεσμικό πλαίσιο για την άσκηση οικονομικής δραστηριότητας και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων, των τροπολογιών και του συνόλου και έχει ως εξής:

(Να καταχωριστεί το κείμενο του νομοσχεδίου)

(Να μπει η σελ 367α)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, έχουν διανεμηθεί τα Πρακτικά της Πέμπτης 6 Οκτωβρίου 2016, της Δευτέρας 17 Οκτωβρίου 2016, της Τρίτης 18 Οκτωβρίου 2016 και της Τετάρτης 19 Οκτωβρίου 2016 και ερωτάται το Σώμα αν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς τα Πρακτικά της Πέμπτης 6 Οκτωβρίου 2016, της Δευτέρας 17 Οκτωβρίου 2016, της Τρίτης 18 Οκτωβρίου 2016 και της Τετάρτης 19 Οκτωβρίου 2016 επικυρώθηκαν.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Με τη συναίνεση του Σώματος και ώρα 17.36΄ λύεται η συνεδρίαση για αύριο, ημέρα Πέμπτη 1 Δεκεμβρίου 2016 και ώρα 9.30΄, με αντικείμενο εργασιών του Σώματος α) κοινοβουλευτικό έλεγχο: συζήτηση επικαίρων ερωτήσεων και β) νομοθετική εργασία: σύμφωνα με την ημερήσια διάταξη και την ειδική ημερήσια διάταξη που έχουν διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**